id
large_stringlengths 16
16
| content
large_stringlengths 406
509k
| doc_type
large_stringclasses 5
values | tokens
int64 61
97.3k
| citation_key
large_stringclasses 119
values | year
int64 1.88k
2.02k
|
|---|---|---|---|---|---|
32793185fcf25c9c | I minoî e e çittæ in tempi de Covid
I figgeu no son stæti conscideræ inte l’emergensa. Oua l’é urgente affrontâ o tema. Con coraggio.
“Tròtta o tempo, tanto tempo, tròppo brutto. Tutto gia in sce de lê. Tic toc, fa o tempo drento, tic toc fa o tempo feuan. L’é despægio feua e drento, o tempo. Torna tempo à trottâ feua, e drento” (da unna poexia de un figgeu de 10 anni).
L’ea i 29 de marso quande diversi genitoî de Zena se son riunii pe scrive a-o seu Scindico perché o fesse tornâ into dibattito a paròlla “minô”, “figgeu”, “foento”, “zoenòtto”. I figgeu son sparii, ma continuan à vive inte nòstre case e inte nòstre çittæ, e za aloa doveiva ëse intollerabile pe tutti l’assensa de un dibattito in sciô seu benestâ, o seu presente e o seu futuo. Î emmo reduti à alunni, studenti, scoläi digitali, neuvi eröi do Coronavirus, figgeu geni rexilienti che tutto peuan perché fòrti, perché, pe niatri grendi, liatri san adattâse à tutto, ma che in realtæ no stan ciù sciù da-i seu diven, sconfondan o giorno co-a neutte, no se levan ciù o pigiama; son quelli che ancheu no veuan ciù sciortî, perché gh’emmo denegou o tempo de feua, se semmo ascordæ de liatri e da qualitæ do seu tempo, manlevandose da ògni tipo de responsabilitæ collettiva inti seu confronti.
O no l’ea o sbraggio de quarche isterica “mamma pancina” (comme son stæte etichettæ e dònne quande an deciso quello giorno de tiâ sciù a testa e portâ avanti un pensceo critico), “viçiâ” e “incapaçe” de stâ in casa à gestî i figgi, tra class-room, smart-work e speise contingentæ. L’ea o portâ a-a luxe un problema soçiale, unna bomba che se stavimo coltivando inte nòstre case; un reciammo a-a civiltæ, a-o fâ politica co-a P maiuscola, quella che ògni çittadin o dovieiva fâ ògni giorno perché parte de unna communitæ pensante, quella ch’a governa e a prevedde i problemi passando atraverso l’ascolto, a comprenscion di beseugni e da seu traduçion, da definiçion de prioritæ, à costo de ëse quarche vòtta impopolare. Quella ch’a se piggia o tempo pe pensâ, pe no arrivâ a-a l’ennexima emergensa; o tempo pe progettâ à curto, medio e longo termine; che a l’analizza a complescitæ de scituaçioin e a ne riçerca de soluçioin concertæ, sensa fomentâ e tifoxerie tra “staiacasisti” e “fuoricasisti” e sensa riçercâ e soluçioin inte di slogan veui che ancheu, inte sta scituaçion drammatica, fan ciù mâ che mai e caccian tutti inte l’inseguessa e inta poia de un tempo sospeiso. Che pöi, quæ o l’é o senso da politica, se no quello de fâse carrego do çittadin, de inquaddrâ i vegi e i neuvi beseugni, e vegie e e neuve disegualianse, e fragilitæ, de no ascordâse di ciù pövei e di ciù fragili, de sottrae i urtimi da-a “mòrte civile” e de evitâ o moltiplicâse de neuve povertæ, e de impegnâse into portâ avanti de soluçioin radicali e coraggiose, se neçessäie, pe-o ben commun?
Oua, sciben che drammaticamente in retardio, çerchemmo de pensâ à quæ forma dâ a-e nòstre çittæ, de mòddo che se riesce à accheugge a nòstra neuva vitta a-i tempi do Cornavirus. E tanto che se inandia de commiscioin in sciô welfare di minoî e de famigge, donde se sottolinia l’efficensa de l’averta de 84 pagine Facebook pe raccontâ e föe a-i figgeu da 0 à 6 anni, comme o comparto da scheua o l’agge reagio ben a-o serrâ improviso, donde se entuxasmemmo perché e moæ stan à casa e fan i erboi de Natale pe Pasqua perché an trovou in sciâ ræ l’enneximo link – sempre che seggian dotæ de connescioin e suppòrti tecnològichi – convinte che bastià à sarvâ o figgio da despiaçion, questa a a ghe cresce drento, ma nisciun o l’é pronto à veddila.
Emmo o dovei de ridisegnâ e de construî di neuvi mòddi de abitâ e stradde, e ciasse, i parchi, e mæñe, e montagne emmo o dovei de occupâse da vitta e de evitâ neuvi mòrti e neuvi lockdown, e de fâ in mòddo che oua che se torna à arvî l’economia e se torna à travaggiâ, se addeuviemmo pe-o benestâ e a salute de tutti, di ciù fragili ascì, quelli che no travaggian, quelli che no produxan, ma che son o nòstro futuo. Che se evite unn’avertua sensa aveili conscideræ: ò poia che liatri sciortian sensa nisciuña regola, perché no ne peuan ciù, e lì scì che o saià un enòrme problema de seguessa sanitäia.
L’é l’oa de “cianificâ in mòddo averto”, comme dieiva Isabella Inti (“Pianificazione aperta – Disegnare e attivare processi di rigenerazione territoriale, in Italia”, Lettera Ventidue), e de comensâ oua (saiva stæto megio vëi) à testâ di neuvi mòddi de abitâ con attivâ de picciñe sperimentaçioin inti quartê, coscì che tutti pòssan assumme fito di compartamenti segui, metabolizzâli, placando l’instinto à trovâ di manezzi creativi pe sottrâse a-a regola. Emmo beseugno che e nòstre çittæ stimolan a responsabilitæ partindo da-a fiduçia di çittadin, che travaggian e agevolan unna neuva normalitæ do vive cotidian. A fiduçia a dev’ëse dæta perché in sciâ sfiduçia e in sciâ diffidensa no se construisce ninte. I 10 de marso poeivimo cianificâ e agî, oua semmo – comme sempre – arrivæ à dovei re-agî à unn’emergensa. L’é l’oa de repiggiâse o tempo pe pensâ, perché sedonca saià delongo o tempo de emergense. | magazine | 898 | stafi | 2,020 |
d8094241855f60e4 | Soçiale: sto sconosciuo.
I ascistenti soçiali svòlzan un ròllo primmäio pe-a societæ ma Region e Commun pan no capîlo.
E l’é difiçile spiegâ à l’esterno l’importansa do travaggio.nGiusto feua da l’aula inta quæ aiva discusso a mæ texi de Laurea , mæ poæ o m’à accuggeita con un fattoriso e con un “Brava! No gh’ò capio un bellin de quello che t’aniæ à fâ, ma brava”.
Con tutto che inti anni apreuvo mi agge travaggiou inte diversci settoî, lê o l’é mòrto sensa avei capio a specifiçitæ do mæ lou, ma o l’aiva apprexou unna çernia che into gio de un anno, manco, da l’esamme de stato, a m’aiva consentio de travaggiâ in regola e à tempo indeterminou.
 spiegavo coscì: e persoñe co-e quæ travaggio son esperte do seu problema, mi incangio son esperta de metodi pe-a soluçion di quella scituaçioin: coscì ò oscillou da l’ëse identificâ in Hervey Keitel che in Pulp Fiction o l’interpretava Wolf, “risòlvo problemi”, ò donca inta boña sammaritaña (ma stipendiâ), do tipo: “ah, ò capio, ti aggiutti e vegette à fâ a speisa”; “ah, ti aggiutti i figgeu à fâ i compiti”.
Tutte attivitæ lödeivi, rispetto a-e quæ l’ascistente soçiale incangio o se mescia comme coordinatô: inte unna scituaçion problematica, o l’attiva e risorse esterne a-a persoña pe arrivâ à unna soluçion ò, ciù façilmente, à un equilibrio ciù soddisfacente da seu condiçion psicosoçiale.
L’appròccio multidimenscionale a-a persoña o l’à avvexinou a-a profescion çerti santoin new age che ammian à l’individuo in mainea olistica: però no, no emettemmo e mæxime parcelle salæ, ançi, sorviatutto pe chi o travaggia into pubrico i mitichi “scatti”, e progrescioin do stipendio, son lezendie che se tramandavan i colleghi ciù ançien, quelli che pöi an visto ascì a penscion, che pe niatri “zoeni” a l’é unna bestia mitològica a-o pari de l’unicòrno, e che no contiemo a-e neuve leve, assunte dòppo dexenni de penscionamento che n’aivan lasciæ in quattro gatti à prescidiâ i serviçi soçiali communali, fonçioin obbligatöie pe ògni Commune italian.
L’é o caxo de regordâlo.
No semmo manco quelli Laddri de Figgeu che, ciclicamente, ripropoñe çerta stampa, faxendo leva in scê bele de gente, ò in sciâ presunta sacralitæ di vincoli de sangue, comme se no fïse bastou in Italia i plastichi de Vespa in sce Cogne pe fâne capî che no, no tutte e moæ son moæ capaçi in quante che moæ.
Peccou che st’urtima stæ à Zena semmo stæti missi a-a berliña pròpio da-o nòstro Assessô che, incangio de protezzine da unna stramesuâ shitstorm mediatica, o l’à pensou ben de serrâ l’uffiçio che o se òccupa de affido familiâ, desfandolo da l’ancheu a-o doman, privando de risorse neçessäie i colleghi incarregæ da l’autoritæ giudiçiäia de abbinâ un minô à unna famiggia affidatäia.
E impedindo pe de ciù a-e famigge zeneixi, senscibili a-i problemi da soçialitæ, de ëse seleçionæ e de mettise à dispoxiçion da collettivitæ.
Riassummendo, à ëse ascistenti soçiali, sorviatutto into pubrico e à Zena, no s’angoscemmo: se travaggia co-e risorse sempre ciù restreite che a politica a ne destiña e co-a pöca competensa di seu rapresentanti; semmo pe-o ciù dònne, cösa ch’a no l’aggiutta inti zeughi de potere, e o l’é un travaggio à km zero, comme va tanto de mòdda in giornâ: spremmi o sangue de rave.
E pöi o consente de mette in prattica a no violensa, quande t’ê aggredia da l’utensa incendiâ da-e denigraçioin diciaræ a-a stampa da-i teu vertici. | magazine | 571 | stafi | 2,020 |
2d7bdf6254e3ea68 | Se a Liguria a peu fâ unna politica estera. O comme e o perché
E strategie abrettio da “liberi tutti” no pòrtan da nisciuña parte. Serve mesciâse inte un quaddro d’insemme, ma Liguria a deve apprettâ o Stato.
Inte sti giorni o mondo o s’é fe rmou e a nòstra vitta a l’é stæta profondame nte segnâ da-a consapevolessa de quante fragile o segge o nòstro scistema. Into mondo occidentale se çerca de prevegnî o collasso di scistemi sanitäi naçionæ.
Inte un scenäio de sto tipo no l’é façile imaginâ un futuo, ma l’é utile promeuve un confronto bon à cheugge i ponti de debolessa evidençiæ da sta crixi, con l’intendimento de rendili un doman ponti de fòrsa; coscì evòlvan i scistemi giuridichi e econòmichi, à traverso a sperimentaçion de idee, graçie à l’esperiensa e a-a stöia. Quello che semmo apreuvo à vive o l’é de seguo un momento che regordiemo, e che o neçescitià de unna longa analixi e elaboraçion, ma besugna stâ attenti, perché inte sto scenäio o nòstro territöio o rischia de restâ ancon ciù segnou da questa longa fase de “sospençion” naçionâ e mondiale.
A demografia a l’é da sempre o nòstro primmo problema. Vivemmo inte un territöio con un numero elevou de ançien e no riescimmo à offrî de boñe occaxoin a-i nòstri megio talenti che, partii pe unn’esperiensa de studio ò de travaggio pe quarche atro pòsto, no son mai ciù tornæ. Gh’emmo un problema infrastruttuale che o l’à razzonto o seu mascimo co-o deruo de Ponte Morandi e co-i atri vegnui apreuvo, e no riescimmo à ëse accapparranti pe-i investimenti foresti semplicemente perché gh’é di pòsti ciù convenienti e façili, donde questi peuan ëse indirissæ.
A politica regionâ e locale a navega à vista tra mille difficoltæ, e a no vëgne coinvòlta à basta inte unna vea, viaxa, strategia de longo periodo pe-o sviluppo da-i organi do Stato. O Governo italian, comme ben savemmo, o cangia ògni dixeutto meixi circoncirca. Pe questi e atri motivi, da tròppo tempo ormai l’Italia a se treuva a-i margini do grande sviluppo econòmico globâ, e a raccheugge no i fruti ma solo i danni da globalizzaçion, a-o conträio de diversci atri paixi. Emmo da pensâ à unna strategia. Ghe veu do metodo. Serve capî donde e quæ son i interesci econòmichi italien – e, de riflesso, da Liguria – pe construî açioin de politica estera e comerciale efficaci, pe propoñe e sostegnî con fòrsa un mòddo de fâ impreisa; pe vende un “stile de vitta”.
E agençie regionæ pe l’internaçionalizzaçion devan ëse sostegnue da un Stato çentrale bon à propoñe unn’idea ciæa e raxonâ de medio-longo periodo. O navegâ à vista into mondo complesso de relaçioin internaçionæ, da tanti anni in sà, o l’à solo che favorio i nòstri concorrenti e impoverio a nòstra economia. Solo à l’interno de unna regia ciù amplia, fòrte e ätamente qualificâ, e co-o megio utilizzo poscibile de risorse de intelligence do Stato italian, se porrian vedde di cangi anche à livello regionâ. No basta a boña voentæ, quande a gh’é, di amministratoî locali. Devan ëse pròpio i Communi de grendi çittæ e e Regioin i primmi soggetti à propoñe e à domandâ a-o Governo un progetto pe-o futuo econòmico de l’Italia, portando torna a-o çentro a cianificaçion di obiettivi de nòstre relaçioin internaçionæ.
No gh’é ciù tempo da perde. Nisciun o riësce à comprende a portâ reale do danno econòmico che o n’aspeta. Servià transversalitæ pe reconstruî. Finio sta fase doviemo ammiâ a-a gestion do ben commun con euggi diversci. No poemmo ciù permettise de denigrâ o ròllo da politica e di partii; beseugna construî torna i partii, comme ponti de riferimento stabili pe-a vitta democratica e leugo de formaçion de unna classe dirigente preparâ e asperta, boña à risponde a-a sfidde futue che doviemo affrontâ.
Ghe veu un travaggio in sciâ demografia e un stimolo a-o repiggio da speisa privâ. O nòstro territöio o porrià ëse attrattivo solo se o savià diventâ un pòsto interessante pe-i zoeni; o porrià prosperâ solo se ben ben de famigge deciddian de construî chì o seu progetto de vitta. Pe fâlo beseugna tornâ à ëse un ponto interessante in sciâ mappa, e tutto questo o l’é poscibile, ma ghe veu scinergia e vixon. Capaçitæ de raxonâ insemme, anche tra ponti de vista lonten. Dòppo ògni crixi s’é sempre ascistio à di sponcioin strutturali, comme a demografia, l’evoluçion tecnològica (inte sto caxo, de mëxiña e di mezzi de communicaçion) e a riçerca de ciù tanto ò de unna forma despægia de benestâ, graçie a-i quæ into longo periodo l’economia mondiale into seu complesso a tende a sviluppâse torna. Sta chì a l’é unna de pöche çertesse. O Stato italian o deve organizzâse e a Liguria a deve zugâ o seu ròllo, con fòrsa, sensa perde tempo. Emmo da ëse pronti. | magazine | 805 | stafi | 2,020 |
5ff69c3b76cd6024 | Ennio Flaiano, Lettera al sindaco di Roma, 1956
Sciô Scindico, penso ormai d’avei capio comme se construisce unna stradda inte un quartê neuvo, à Romma. Coscì: se tià sciù pe primma cösa i pali co-o nomme da stradda ch’a se veu tracciâ, faxendo ben attençion à che o nomme o no l’agge nisciun ligamme co-i pòsti ma che o segge de unna mediòcre personalitæ scomparsa da ciù de dex’anni, e donca ascordâ. Se tià sciù subito dòppo e case da stradda (megio se di casamenti stramesuæ à eutto cen, da-i colori vivaci), lasciando delongo intatti i naturali avvallamenti do terren tra casa e casa, avendo ançi cua che se transforman in paludde i giorni che ceuve. Unna vòtta abitou e construçioin (intanto se saià proveduo à abbatte tutti i erboi che deturpan i cantê e ostacolan e maneuvre di cammi), se faià un scarrego de zetto in sciô terren riservou a-a stradda vea e pròpia. Sto materiale o no l’anià do resto distribuio pe tutta l’äia, ma scistemou inte de picciñe piramidi, che saià ben lasciâ armeno un anno a-o seu pòsto, pe façilitâ i zeughi di figgeu. Passou sto tempo se procedià à un livellamento sommäio da pista e a-a construçion di marciapê, che dovian resultâ erti circa un metro in sciô livello da sciudita pista, pe evitâne l’uso sconsciderou da parte di pedoin. L’anno apreuvo se approntià infin a stradda propiamente dita, co-a massicciâ de ciumento e i strati de catran che ghe veuan. Sto travaggio, do resto, saià ben interrompîlo à meitæ, pe repiggiâlo con rinnovou vigô l’anno dòppo e portâlo à compimento.
Passou doî giorni da che a stradda a l’é stæta inöguâ se rendià utile arvîla torna into senso da seu totale longhessa pe l’installaçion di tubbi do gazzo. A stradda, dòppo questo neçessäio travaggio, che o portià un neçessäio benefiçio a-i abitanti, a l’apparià con unna gheubba marcâ a-o çentro. No se ne doviemo preoccupâ, perché un meise apreuvo (inte çerti caxi, unna settemaña) a mæxima stradda a dovià ëse averta pe-a segonda vòtta, delongo into senso da seu longhessa e con de trincee transversali, pe l’installaçion di cavi indispensabili a-o traspòrto de l’energia elettrica. À sto ponto se porrieiva pensâ che niatri approfittiëscimo da scingolare circostansa pe scistemâ definitivamente i pali da luxe ascì, in scî marciapê. No, sciô Scindico, sto travaggio saià ben rimandâlo sempre a-a stagion invernale, quande a bratta a ô rendià ciù interessante. À tutti i mòddi, a scistemaçion di sciuditi pali a vëgne primma, pe sòlito de un meise apeña, à vòtte de chinze giorni, de l’installaçion di tubbi pe-o deflusso de l’ægua potabile, ch’a domandià unna tersa – ciù grande e impegnativa – avertua da sede straddale e o ripristino de caratteristiche trincee. Inte çerte stradde se porrià addivegnî à unna quarta avertua da massicciâ (ò di marciapê) pe-o passaggio di cavi do telefono. Ma se tratta, sciô Scindico, de stradde “da scignori”! Inte stradde di quartê popolari i impianti do telefono saian poscibili co-o retardio raxoneive de a-o manco çinque anni.
(...).
Se pöi mai se voesse, pe rende a nòstra stradda allegra e saña, arrangiâla con di erboi, se provedià – con opportuña avertua di marciapê – à ciantâ, à distansa conveniente l’un da l’atro, di arbusti de giranni za secchi: pe evitâ segge l’ombra (pe quante picciña a poeiva ëse) che sti erboi fan, segge pe unn’eccesciva vivacitæ di colori che a l’anieiva à ammermâ l’archinçê formou da-i palaçi. Atri erboi za secchi che porrian ëse ciantæ convenientemente (ma solo inte allee) son o pin marittimo secco e l’acaccia secca. St’urtima, sciô Scindico, a l’é fòscia a ciù conseggiabile stante che e seu reixe, razzonzendo façilmente i conduti e e tubbatue che stan, comme savemmo, sottatæra, peuan dannezzâle e rende neçessäia unna quinta – ma no pe fòrsa urtima – avertua da sede straddale, ësendo a sesta pe sòlito riservâ à l’installaçion de fògne. | magazine | 650 | stafi | 2,020 |
3fe3affb1bbda1e4 | Parco naturale Liguria
A Liguria a l’à di parchi piccin e scollegæ.
Devan cresce e integrâ o mâ e l’introtæra, pe un neuvo modello de sviluppo.
Cöse servan i Parchi?
L’é da sta semplice domanda che dovemmo partî pe capî a neçescitæ de promeuve e äie protette inta nòstra region.
In Liguria emmo o Parco de Çinque Tære, un di ciù piccin tra i parchi naçionæ italien, de circa 3.800 ettari; no gh’é de sæximo into propoñe inta mæxima region un Parco naçionâ de Portofin de solo 1.000 ettari.
No gh’é de sæximo perché se voemmo che Portofin o fasse da volan serio a-e attivitæ turistiche e promoçionæ da nòstra region se dovemmo arvî, anâ ciù in là di confin do Monte, trovando scinergie che collegan a còsta à l’introtæra.
Aloa scì che o Parco o diventa l’occaxon pe construî un progetto de territöio: da-i percorsci do turismo religioso, che atraverso o Santuäio de Graçie, a Baxilica de Nòstra Scignoa de Montallegro e l’Abbaçia de San Fruttoso – pe çittâ e ciù avvoxæ – collegan Ciavai, Rapallo, Camoggi; a-o repiggio de construçioin abandonæ pe tiâ sciù un grande albergo diffuso; a-a valorizzaçion de attivitæ ligæ a-a tæra.
À propòxito penso à l’amê, a l’euio, a-a redescoverta de semmense comme instrumento de construçion de un scistema econòmico locale into quæ a tutela do territöio o divente un valô turistico, ambientale, reale, ligou a-o vive cotidian.
Un parco che o se òccupe de trovâ de soluçioin pe mitigâ l’abandon do territöio, che o l’individue e o studie di scistemi de prevençion do rischio idrogeològico, che o treuve di finançiamenti pe-a manutençion do bòsco, che o l’agge a capaçitæ de promeuve un neuvo assetto territoiale, magara da
esportâ in atre äie da Liguria.
Che o fasse capî l’importansa di interventi promòssi e a seu recheita econòmica.
Da l’Erta Via di Monti Liguri dovemmo poei chinâ verso o mâ reconstruindo un percorso percettivo e de fruiçion donde “natua e coltua” seggian i instrumenti fondamentali pe-o rilancio econòmico.
O turismo o l’é a “nòstra banca”, ma se voemmo realmente attuâ sto percorso beseugna studiâ, capî e agî inte l’interesse collettivo.
Sta vixon a l’interpreta a tutela do territöio comme occaxon de “trasmiscion do savei”, inta quæ an un ròllo rilevante e communitæ locali e o seu savei.
Creddo, de fæti, che o Parco Naçionâ o l’agge senso se l’obiettivo o l’é a realizzaçion de un progetto che, ammiando a-o passou, o sacce realizzâ un futuo de sostegnibilitæ; sostegnibilitæ inteisa comme riçerca e risorse pe promeuve e economie definie minoî, ma ascì comme sperimentaçion pe capî quæ seggian e coltue che megio rispondan a-i cangi climmatichi, e comme se transformià o nòstro paisaggio inti dexenni che vëgnan, sensa pe questo perde qualitæ e attrattivitæ.
Portofin o l’à, in ciù, unna grande potençialitæ e peculiaritæ: a presensa de unn’äia mariña protetta, che a l’assòlve segge a-a rilevante fonçion turistico-riçettiva, segge a-a conservaçion de unna straordenäia biodiverscitæ, quella mæxima ch’a se deve mantegnî, valorizzâ e reconstruî inti territöi do parco terrestre.
Ancheu, se un o me domanda comme intendo l’instituçion do Parco, a mæ rispòsta a l’é: o parco o deve includde i territöi de l’introtæra, ricchi de specifiçitæ che domandan solo de ëse valorizzæ in mòddo scinergico co-a a rivea, contraiamente à quante l’é intravegnuo co-i communi piccin lasciæ de spesso a-o seu destin.
No solo no l’é corretto lasciâ abandonæ sti territöi, ma manco o l’é longimirante pe-a nòstra economia. | magazine | 574 | stafi | 2,020 |
83cb56d27db646ec | Dòppo a distansa
A coæ de abbrassâse
L’isoamento o ne mostra che intanto semmo umen
Confesso o mæ scetticismo, à l’iniçio.
No creddeivo.
Comme tanti, avendo persofi duçia inte instituçioin, ò pensou à un “a-o lô a-o lô”.
Pöi, un giorno son anæto in pisciña in pausa-pranso: comme inta scena do crimine, ò trovou l’atrio – pe sòlito speuggio e essençiale – con di nastri à strisce rosse e gianche abrettio, à segnâ o metro de distansa da rispettâ, da-o bancon, in scê banche, into despuggiatöio, in scê miage.
Avvertimenti dondesesegge, de stâ distanti i un da-i atri pe evitâ de contaggiâse.
Scin à ché ò incroxou un nuou che o l’aveiva tòsto finio l’allenamento e into streito corrieu d’accesso a-a vasca, veddendo che no aviëscimo posciuo tegnîse à distansa meno de un metro, o l’à desgranou i euggi, co-e brasse o s’é coverto naso e bocca, o s’é chinou de botto e passandome acanto o l’é corso into despuggiatöio.
Comme se o l’avesse visto in mi un spettro, un monatto e tutt’assemme me son sentio refuou, un peigo potençiale pe-a salute seu e quella di atri.
Da lì, un crescendo.
Unna trasferta milaneise inte un deserto postbellico, a poia de strenzise a man e de toscî in pubrico, udiense in tribunale à pòrte serræ e à distansa de seguessa, scin a-o serrâ completo do palaçio, a poliçia arma à l’ingresso à allontanâ e gente da-o leugo pubrico pe eccelensa: o Föo.
Un mondo surreale irreconoscibile, cangiou inte un amen, da-i ritmi frenetichi, ossescivi, alienanti, che oua o se ferma stupio pe fâ a conta di infettæ, di mòrti e giorno dòppo giorno o l’aspeta.
Recovio, aggiutti, filtri d’äia, unna cua, äia fresca, a vacciña, torna a libertæ.
Lezo inte ste oe de lettie struggenti che Ada, unna moggê ebrea, a scriveiva a-o maio durante i seu meixi de prexonia à Fossoli; l’urtima a l’é stæta scrita solo che pöchi giorni avanti da seu mòrte, l’8 agosto do 1944 inte unna camia à gazzo, a-o seu arrivo à Auschwitz.
Lê ascì a mostra che à ògni pagina l’asfixia da prexonia e l’unico dexidëio ossescivo che a l’esprimme in faccia à l’ignöto o l’é sempre e solo quello de abbrassâ torna o maio e i figgio.
Coioso che l’òmmo, pe poei apprexâ quello che conta in davei, o ne deve ëse privou, che pe gödî areo da vitta o deve ëse misso depoî a-a seu assensa, a-a fin, a-a mòrte.
Mi creddo che sta chì, dòppo tanto dô, a pòsse ëse unn’occaxon preçiosa che l’ummanitæ a porriæ dâse pe unna svòlta epocale inta perceçion de lê mæxima, boña à superâ diversci tipi de confin.
L’òmmo o se ferma apeña quarche giorno e l’Asia a torna subito à vedde e neutte stellæ.
L’äia de grendi çittæ a torna à ëse fresca e respirabile.
Cian cianin l’astenia da òçio sforsou a fa renasce o dexidëio de gödî de menuçie do tempo lento, comme fâse deliçiâ o çê da bocca da un bon piato, finarmente con carma, into rispetto di ritmi di còrpo, ò fâ corrî i euggi in sce un testo ben scrito, assavoindo a çernia e o son de paròlle, into rispetto di tempi da mente, ò fâ caressâ l’udio da unna boña muxica.
E sòrte de ciaschedun se mostran d’amblé ligæ à quelle de tutti, inte unna progresciva scincronia, comme s’é scoverto succede a-o ritmo do cheu do pubrico a-o tiatro; ciaschedun o l’arreze inte seu man un solo fî, che o core da un cao à l’atro do glöbo, e à ognun l’é dæto o compito de fâ scì che o no se streppe.
Creddo che, finio a tempesta, chi restià o no dexedià ciù de tornâ à unna vitta “normale”.
A natua a n’à allontanæ perché se çerche torna insemme à lê unna forma neuva de equilibrio soçiale, e l’iniçio o l’à za visto a luxe con unna zimma, quella da renascion do dexidëio vertadeo de tornâ à poeise abbrassâ. | magazine | 661 | stafi | 2,020 |
496f31850264c81e | Reçenscioin conlaterale
“Masterchef”
Ormai l’é da do bello che l’é comensou l’isoamento.
Dæto che se doveivimo preparâ à passâ diversci giorni in casa, mi ascì son anæto à fâ a speisa, escì che no aveivo idea de cöse cattâ.
No l’aveivo mai fæto con un orizzonte temporale ciù longo de doî giorni.
Me sentivo un desadattou tramezo a-i avventoî che saveivan perfettamente cöse çerne, che pontavan a sganzia giusta stravolzendome, tanto che, timidamente, me arrentivo a-e çioule, inçerto se cattâle, sensa savei comme deuviâle.
Megio pontâ in sciô çibbo in scatoa, me son dito, dirizzendome co-o fâ de “chi sa” verso i “sottaceti”.
I amixi e i parenti me mandavan de föto de di mangiæ coloratiscimi e elaboræ, gambai viöla in puessa, succhin battui a-o cotello, reduçion de prescinseua.
O desaxo o s’é fæto stradda drento de mi, che no conosceivo quelle definiçioin coscì còlte, ma commentavo con “wow” e tanti ponti
esclammativi e seu föto, sensa domandâ spiegaçioin, pe poia de ëse scöxio.
Me son dito, no pòsso restâ inderê, mi ascì devo imparâ à fâ da mangiâ de prelibatesse e postâle in sce instagram, magara mostrandome co-o scösâ e o cappello da chef.
Ma comme pòsso fâ pe trionfâ inte l’arte coxinäia?
In casa aivo solo un libbro de riçette de Suor Germana, l’unico piato “stellou” che conosceivo o l’ea o raieu d’öo de Marchesi (ò quarcösa do genere).
Pöi, l’idea.
Da ormai squæxi dex’anni tutti me parlan do portentoso Masterchef che, à despeto da seu famma, no ò mai seguio.
I chef do programma da tempo intran inte case de niatri misci, che ancon inandiemmo un euvo a-o tianin e no scöximmo i bacchetti Findus, pe arvîse e sinapsi à l’enogastronomia.
Ò deciso: l’ammio, e mi ascì diventiò un bello chef asperto.
In pöco tempo ò conosciuo e “pacche” do Cannavacciuolo, e euggiæ do Cracco, o “mangiari di mio cane” do Bastiancich, che sbraggiando comme a-o sordatto “Palla di Lardo” o cacciava e tròfie carbonizzæ contra a-a miagia insultando un pöveo besagnin abrusseise perché o no saveiva fâ a brunoise de faxoin.
Concorrenti terrorizzæ da de preuve ansiògene da-i nommi anglosascioin che mettan terrô, “pressure test”, “mistery box”, suæ e co-a pattanscia in sce unna julienne de pollo affumegou a-o baxaicò, tra e lagrime pe no ëse riescii à conferî “croccantessa” a-o seu piato, fallindo into “bilanciâ i savoî” perché “chì o tappano o creuve tutto”.
Dapeu o peson de l’“impiattamento”.
Pâ defæti che, a-a giornâ d’ancheu, no segge ciù ammiscibile – comme ò sempre fæto mi – cacciâ a pasta da-a poela a-a xatta.
Pe inveuggiâ o compagno de töa à mangiâ beseugna construî de piramide de Cheope de maccaroin, de tore Eiffel de cappelacci, con de spirali de verdue mainæ e di petali de reuse pösæ apreuvo à di carcoli logaritmichi.
A peña pe un inaccettabile impiattamento? L’eliminaçion da-o programma, se capisce, accompagnou da-o sbraggio orrendo: “DI ZEMBRA UN BIATTO QUESHTOOOO!!!”.
Ò appreiso dapeu che un atro aspetto imprescindibile da coxiña moderna o l’é o “regòrdo”.
Saiva à dî, inte chesesegge cösa che coxiño dovieiva ësighe un rimando a-o mæ passou, a-a mæ stöia, ma sorviatutto a-a nònna.
Sto chì anche se o passou do cheugo debuttante o l’é stæto orribile e seu nònna unna bagascia.
Unna de recommandaçioin ciù importanti a l’é defæti “Gi devi essere du dendro a guel biatto!”.
No ò ben capio inte cöse se traduxe sto requixio imprescindibile.
Devo disegnâ a mæ faccia co-i ingredienti? I euggi, doì poïsci, o naso, unna caròttoa, tipo poppon de neie, a bocca, unna banaña? Ò o deve rapresentâ o mæ stato d’animo? Davanti a-i centi, no sò se de giöia ò de raggia, de un concorrente che o l’asseguava à Cannavacciuolo de ëse drento a-o piato (unna specie de bròddo de baccalà con de arselle e o peivie) ò asmòrto a televixon.
L’atro giorno, à meitæ da quaranteña, ò mangiou do tonno, direttamente da-a scatoeta sensa scoâlo, co-a forçiña, e ò pensou che in fondo o programma quarcösa o me l’aiva mostrou, perché me paiva pròpio de ësighe mi drento a-o piato. | magazine | 679 | stafi | 2,020 |
62038c492e555eb6 | Ammiemmo ciù lontan de pròscime eleçioin
Attaccan da scinistra à drita di vòstri teleschermi: Anna Canepa, Anna Maria Furlan, Giampaolo Botta, Lorenzo Cuocolo, Federico Romeo, Paolo Comanducci, Paolo Momigliano, Gimmi Giacomini, Andrea Orlando, Roberta Pinotti; à dispoxiçion: Daniela Anselmi, Maria Silva. Da drita à scinistra co-a maggetta gianca: Aristide Fausto Massardo, Ferruccio Sansa, Valentina Ghio, Francesca Balzani, Alberto Benedetti, Giorgio Cuttica, Paolo Bandiera, Tonino Gozzi, Maurizio Conti, Paolo Cremonesi, Maurizio Mannoni; à dispoxiçion: Nicola Morra, Luca Becce, Ariel Dello Strologo e Elisa Serafini. Î emmo contæ, son stæti 28 i nommi sciortii inte sti meixi comme papabili pe guiddâ a coaliçion do “çentro-scinistra à çinque stelle”. Pe caitæ, bella partia. Ma insomma.
Emmo aspëtou scin à l’urtimo pe anâ in stampa poendo commentâ a çernia do candidou (ò candidâ, che saieiva megio), ma pe-a tersa vòtta o Stafî o deve sciortî co-a sensaçion che i lettoî lezian à nomme za sciortio. Cöse dî: speremmo che l’editoriale o l’invege, pe amô de patria, e che quande leziei se sacce finarmente che pesci emmo da piggiâ. Do resto, no se capisce ben cöse o porrià fâ sto meschinetto de un candidou, çernuo dòppo unna palinòdia estenuante, à trei meixi manco da-o voto, con dexe ponti de destacco rilevæ da-i urtimi sondaggi verso a coaliçion ch’a sostëgne Giovanni Toti.
E paròlle mancan pe descrive o desastro compio da-o PD ligure à guidda (?) Farello, in primis, e da-i atri à reua. Se son ascoxi scin à l’urtimo derê a-o veuo di “accòrdi programmatichi” perché no saveivan comme desgroppâ a costion do candidou, che in realtæ a l’é primmäia, finindo pe anâ a-o delà do ridicolo. Che pöi, se o candidou o deve vegnî solo apreuvo à sta mitològica discuscion in sciô programma, e o no l’à posciuo dî racca in scî temi che s’é discusso inti atretanto mitològichi “tavoli”, cöse o deve fâ quande ghe dan o ballon in man? L’esecutô testamentäio?
Oua à tutti i mòddi, ò ben ò mâ, comensa a campagna. A saià strania e curta, ma a ô saià pe tutti. Solo che a zonta Toti a l’avià occaxon de asconde e seu infinie insufficiense, da-a sanitæ a-a politica econòmica, da-a politica pe l’entrotæra a-a coltua, scin à l’ambiente, mancanse che saieivan façili da documentâ numeri a-a man, ma che interessian relativamente pöco perché intanto liatri an “fæto o ponte”. E fanfare di giornali e de televixoin locali, con Primocanale in testa à portâ o gaggiardin, son za lì belle pronte che se scadan, e pe un pâ de settemañe – de circa eutto che ne separan da-o voto – saiemo tutti invitæ à parlâ de quello. Se o ne piaxe, se o l’é seguo, e o primmo collaudo, e a çeimònia, e e paròlle do Prescidente Mattarella e quelle do Prescidente Conte. Scin à arrivâ à quelle do Prescidente Toti, che comonque o saià lì in primma fia, perché ghe tocca. In tanti se sentian rapresentæ, e fòscia saian fiña contenti e orgoggiosi, coscì che o viaduto in sciô Ponçeivia o finià pe ëse tragico unna tersa vòtta, dòppo e mòrte che aspetan ancon giustiçia, i danni à l’imagine e a-i trafeghi, oua a constataçion che o spaçio che o s’ea averto l’indoman da tragedia pe provâ à imaginâ torna o futuo de sto paise, o s’é definitivamente serrou. Semmo riescii inta grande impreisa de sopportâ a vista de un fantaxima pe trei anni, tutti i giorni, sensa fâse nisciuña domanda, sensa mette in discuscion ninte. Oua che o ponte o gh’é torna poemmo torna tutti a-i nòstri pòsti, un pittin ciù vegi, ancon ciù depresci sensa saveilo, perché quella brutta marottia a fonçioña coscì.
“Quello che o caxoña l’assopimento inti Stati che sòffran o l’ea a duata do mâ, che a paralizza l’imaginaçion de persoñe e a ghe fa credde che o no finià mai ciù”, o nottava o cardinâ Gondi à l’epoca da rivòlta da Fronda do 1649. Sarvo azzonze giusto apreuvo: “Ma tòsto che treuvan l’avertua pe sciortîne, cösa ch’a succede sempre à un çerto bello momento, son mai tanto sorpreise, mai tanto còmmode e mai tanto transportæ, che passan tutt’assemme à l’atro estremo, e lonxi da-o tegnî i cangiamenti pe imposcibili, î creddan façili; e sta dispoxiçion da sola a l’é de vòtte boña à generâli”. Questo pe dî che, a-o delà de tutti i problemi strutturali e squæxi stòrichi che a Liguria a se treuva à affrontâ a-a giornâ d’ancheu, o ponto veo o l’é a deprescion inconsapevole che a l’attanaggia i çittadin. O preferî vedde moî o mondo che s’é delongo conosciuo, ciutòsto che lasciâ spaçio à quarcösa de neuvo e sconosciuo. Comme i vegi, che à partî da unna çerta etæ, anche quande an e poscibilitæ econòmiche, no fan ciù di cangi inte seu case.
L’é pe questo che, anando pe un momento a-o delà da campagna elettorale, se rendemmo conto che a Liguria a l’à ciù che atro beseugno de imparâ torna à credde into futuo, e donca à credde in lê mæxima. O travaggio di partii e de liste che se ne veuan fâ carrego o dev’ëse quello de fâ cresce o senso de appartenensa di çittadin, verso unna communitæ averta e in graddo de comportâse comme un soggetto politico. Se se comensesse à fâ, questo in fin di conti o vâ ciù de un resultato elettorale. | magazine | 888 | stafi | 2,020 |
8319a6f7f2e78860 | O pubrico e o privou depoî a-a pandemia
I “niatri” contra i “viatri”. Ma se ne sciòrte insemme
E coscì emmo scoverto che emmo fæto di erroî, emmo deuviou e poule abrettio, quande divimo che emmo da “sarvâ o pianeta”. Inte sti doî meixi de lockdown, e ripreise di droin n’an mostrou de ægue e di çê ciæi, l’Himalaya ch’a se vedde torna da-o Punjab dòppo trent’anni, i drafin che satan into pòrto de Òlbia, cangui, pinguin, strussi, lioin e elefanti che scorattan belli contenti pe-e stradde de çittæ sensa òmmi ni dònne in gio. O pianeta o no se poñe o problema de ëse sarvou ciù de quante a ramma in sciâ quæ semmo assettæ a no l’agge poia de vegnî taggiâ. Semmo niatri che s’emmo da ascidiâ. L’é in zeugo o nòstro destin, no quello da Tæra.
Chi sa se o lockdown o l’à mostrou quarcösa à quelli filloin che piggiavan in gio i figgeu di Friday for Future, e î ciammavan “gretin”. Existe tante forme de quella autoçentratua, ch’a pòrta e persoñe à dî “niatri semmo megio di atri”: a tribù, o campanin, a religion, a lengua, a naçion, a classe soçiale, a rassa, o cô da pelle, o continente, a specie. A l’é unna forma mentis antiga de millenni e diffiçile da arrancâ. Ghe semmo niatri e gh’é i atri. E sovente, gratta gratta, ti screuvi che sensa i atri no ti peu definî o niatri; niatri semmo niatri perché no semmo viatri. Coscì tutto o bon che vëgne da feua o s’à da ignorâ, da piggiâ in gio. O problema o s’ô poneiva sciña Karl Marx, e sciben che o l’ea interessou à tiâ sciù lê ascì un niatri do proletariato, quande o diva che a borghexia a pòrta di valoî e de forme de bellessa che van ascimilæ da-e classe infeioî.
Confesso che me dà breiga tutto o regio naçionalistico ch’o se vedde inte propagande televixive italiañe: consummæ 100% italian. Perché s’a l’é vea che tanti produti italien, da-o mangiâ a-i vestî, a-a coltua, son de eccellense pe indavei, resta o fæto che existe ascì o camambert, o champagne, a bira ingreise, a cicolata svissera, o caviâ ruscio, e ascì a machine tedesche, l’elettrònica giapponeise, a muxica cubaña, l’architettua araba, a lettiatua anglo-americaña e a filosofia d’Oriente. E intanto l’é veo ascì che emmo imparou che o nòstro modello de çiviltæ, quello europeo, o s’é mostrou ciù bon deatri into piggiâ de peto l’emergensa Covid-19, graçie a-o fæto che disponemmo de un scistema pubrico megio constituio e ciù larghê. E tasce che paghemmo no pan mai tròppe quande finimmo inte unna terapia intensciva (ò quande emmo beseugno de un intervento de erta chirurgia). Se t’æ un cancao, unna patologia cardiovascolâ pesante e t’ê pöveo, l’é megio se ti vivi into paise de Merkel, Conte e Macron, ciù che inte quelli de Trump e Bolsonaro.
Do resto, a neçescitæ (sacrosanta, e ch’a no se discute) de partî torna a l’à subito descadenou unna gran coæ de deregulation; l’ascidio pe-e longannie burocratiche o l’à averto e pòrte à di attacchi delongo ciù streiti a-o ròllo de contròllo do Stato in sciô giusto fonçionamento de l’economia. O no l’é un bon segno, into paise donde e træ organizzaçioin mafiose ciù fòrte do mondo se ghe son ingrasciæ. E o l’induxe à pensâ ch’aggemmo a memöia curta, perché se semmo ascordæ de tutto o mâ che a deregulation neoliberista a l’à fæto à l’umanitæ inti urtimi trent’anni: a l’à misso à tòcchi i equilibri do clima e de societæ, a l’à moltipricou e disegualianse, a l’à sacchezzou e i ben do pianeta e a l’à fæto de tutto un continente, l’Afrega, un pòsto che o regòrdâ l’inferno. Ma apòsta: un inferno pe-i òmmi. L’æña do deserto a no patisce ni o cado e ni a sciughea. | magazine | 638 | stafi | 2,020 |
8eccba1e2d3c1c63 | Tornâ à vive i borghi
A crixi a l’òbbliga à cangiâ stili de vitta arreixæ.
Coscì se arve a poscibilitæ de repiggiâ in man o disegno de abitâ torna i çentri ciù piccin.
Inte pöchi meixi l’é cangiou a vitta, coscì comme e relaçioin soçiali, o rappòrto co-o territöio, e prospettive econòmiche.
Dòppo e diverse calamitæ che recentemente an interessou l’ambiente naturale e construio, apreuvo a-o Covid-19, dovemmo tornâ à consciderâ i nòstri modelli de riferimento.
L’argomento o se collega à un importante dibattito in sciâ çittæ do futuo, attivou da-i interventi de l’architetto Stefano Boeri, che inte sto ambito o l’à cacciou lì o tema de l’alleansa çittæ-borghi, do ròllo che i borghi stòrichi porrian svòlze, e risorse in scê quæ pontâ into processo de rigeneraçion do territöio.
In sce sto presuppòsto tutti, da-o scingolo çittadin a-i enti di diversci livelli instituçionæ, saian ciammæ à parteçipâ a-o cangiamento.
O compito de Regioin e di Enti locali o saià quello de inandiâ sto processo, no solo pe megioâ l’economia de suscistensa inti territöi coinvòlti, ma ascì pe incentivâ di interventi innovativi e sostegnibili e fâ cersce a seu attrattivitæ.
A Liguria a l’òffre un quaddro interessante da approfondî, pe primma cösa perché a l’à un patrimònio de borghi diverscificou e de valô paisaggistico e stòrico-colturale no indifferente, e pöi perché sti borghi, da-o Levante a-o Ponente, son connesci de spesso à di contesti naturali de grande biodiverscitæ, comme i parchi territoiali, e/o à di ambiti agricoli speciali ligæ à de produçioin de qualitæ.
A Region a se avvâ de de lezze e di cien pe incentivâ o prescidio do territöio, o repiggio di fondi agricoli e forestali e i edifiçi degraddæ.
Che no l’é guæi a l’à dedicou unna lezze (L. R. 23/2018) a-a rigeneraçion urbaña e in parallelo a-o repiggio di territöi agricoli e di borghi.
Perché donca, con tutto che gh’é a disponibilitæ de sti strumenti, no s’é attivou un repiggio efficace de l’introtæra?
In sce che modelli de sviluppo se mescia e çernie finançiäie e a seleçion de prioritæ politiche?
A cianificaçion, da-i anni ’70 in avanti, a s’é fondâ in sciô presuppòsto de modelli de vitta e de economia basæ in sciâ separaçion tra territöio urban e agricolo, tracciando di confin e de regole; sto chì con l’idea de prescidiâ e arie esterne a-e çittæ e recuperâ i borghi, destinæ à unn’economia agräia, de spesso de suscitensa, ò sedonca à un turismo minô.
Fòscia l’é arrivou o momento de cangiâ sti modelli, pontâ in scî borghi comme risorse e in scî seu contesti ambientali, valorizzâ e seu identitæ e attrattivitæ, o rappòrto co-a natua.
Questo veu dî no solo a suscitensa de un scingolo çentro, ma o sviluppo do scistema territoiale che ô comprende, a construçion de de ræ fixiche e virtuali fra scistemi de borghi e çittæ, superando a scâ communale.
A Region a svolzieiva o ròllo de gestion di investimenti pe dâ vitta à ste relaçioin: se porrieiva propoñe un Assessorou dedicou a-a Rigeneraçion e à l’Innovaçion che o se avvâ de di strumenti à pòsta?
I obiettivi, comme misso in luxe da-o dibattito in corso, son o megioamento di collegamenti, banda larga, mobilitæ sostegnibile, deçentramento di serviçi, economia circolare, sostegnibilitæ, innovaçion e diffuxon do verde.
E donca inventemmose o futuo: sto chì scignifica scrovî torna e recuperâ e nòstre reixe, l’ambiente do quæ semmo parte, no pe cristallizzâlo inte de imagine statiche che celebran o passou, ma pe fâne de risorse pe construî di neuvi mòddi de vive, abitâ, travaggiâ.
Perché o cangio semmo niatri. | magazine | 592 | stafi | 2,020 |
0b0b8843bf98a970 | L’Asmia internaçionâ
A Ciña a l’à rinforsou a seu imagine globâ.
E o l’é un gran rischio.
Tra aggiutti e regalli che in realtæ son vendie e acquisti, tra ommiscioin interessæ e oblianse naif, o gigante asiatico o guägna di ponti, mascime in Italia.
Ma o conto o porrieiva arrivâ fito e o saià bello saou.
A fase do Covid-19 a l’é destinâ à ëse regordâ comme quella che a l’à contribuio de ciù à disegnâ torna i equilibri di rappòrti geopolitichi do nòstro paise.
Inte sto contesto se inserisce e neuve dinamiche de relaçion tra realtæ e perceçion che s’é creou tra a Ciña e l’Italia, nasciue da strategie misse in atto da-o governo de Pechin, in fase pre e post Covid-19.
A primma a l’à da vedde co-a promoçion da coscì dita Neuva Via da Sæa, i accòrdi da quæ son stæti negoçiæ in mòddo ciutòsto insòlito, con papê firmæ da-i rapresentanti di enti locali italien e i fonçionäi politichi do governo cineise.
Sta strategia a l’é stæta contestâ da l’Union Europea in quante esprescion de un disequilibrio do poei de negoçiaçion: da unna parte gh’ea i ministri de un governo autoritäio tra i ciù potenti a-o mondo, e da l’atro i scindichi ò i assessoî communali de çittæ medie, ò picciñe.
Dòppo e streite de man aggaibæ e de bon incontro tra ministri e assessoî, a l’é arrivâ a “strategia da mascheriña”.
Pe caxon de frequenti ambiguitæ di messaggi in scî soçial, i media e i lettoî son stæti induti à confonde di acquisti con de donaçioin, e l’é nasciuo l’idea de un Paise filantropo e assæ generoso.
Inte sta dinamica ascì, però, no s’é trattou de unna manifestaçion de ingenuitæ, ma da missa in deuvio de tenniche de soft power, termine ch’o se deuvia inta teoria de relaçioin internaçionæ pe descrive a capaçitæ de un poei politico de “persuade e cooptâ, pe mezo de risorse intangibili”.
L’obiettivo o l’é o poei, o strumento o l’é a coltua, ò donca, a-a giornâ d’ancheu, i media digitali.
À tutto questo se gh’é azzonto ascì di epixòddi che sciatan e communicaçioin de di bot e di profî fäsci che an tempestou pe di giorni i soçial media con promeuve di messaggi de propaganda à favô do governo cineise.
L’opinion pubrica a l’é cangiâ, mesuâ da sondaggi che no lascian dubbi: o megio alleou pe l’Italia?
Pe tanti ancheu o saieiva a Ciña, e no ciù i USA.
Beseugna arregordâse che ancheu i Paixi de tutto o mondo trafegan e dialogan graçie a-i sviluppo de organizzaçioin e do commercio internaçionâ, ma tra unna partnership commerciâ e unna sòlida alleansa politica gh’é de belle differense.
L’Italia a l’é un alleou stòrico di Stati Unii, co-o quæ a scompartisce l’appartenensa a-o patto NATO.
I Stati Unii mantëgnan un rappòrto relativamente in conflito con Pechin: da-a guæra di daçi, a-e accuse de furto e plagio de brevetti (sempre ciù de spesso in USA), scin a-e limitaçioin a-e operaçioin de aziende cineixi.
E sollevaçioin de Hong Kong e l’escluxon de Taiwan da-e töe de l’OMS (pe caxon de prescioin cineixi) no an fæto atro che polarizzâ ancon de ciù ste distanse.
O nòstro Paise o no veu però renonçiâ à neuve opportunitæ creæ graçie à numeroxi interventi econòmico-industriali do governo cineise, da l’ingresso inte de gren açiende, à l’acquisto de arie portuali e hub da logistica.
Renonçiâ do tutto à l’alleansa con i USA saieiva però imposcibile e in giornâ l’Italia a se treuva comme quarche dëxeña d’anni fa, quande se diva che a l’aiva “a moggê americaña e l’amante araba”, pe descrive i rappòrti de ambivalensa portæ avanti inti anni ’70 e ’80 da-i diversci governi italien co-o mondo arabo e american.
Ma l’Italia a dovià preparâse perché à un bello momento porrieiva succede che ghe domanda de çerne, e tra un governo reaçionäio e unna democraçia imperfetta dovemmo öguâse che a segge sta chì urtima à regordâ a-o Paise da che parte emmo da stâ. | magazine | 663 | stafi | 2,020 |
db49257c72b1a8c2 | Trent’anni de scena muxicale into Levante
Inta Rivea de Levante a scena muxicale a l’é stæta delongo bella viva, quello che manca ean e son di locali che peuan aggiuttâ.
Inti anni son stæti, à dî a veitæ, pròpio pöchi.
E diverse propòste muxicali, son stæte pe-a ciù grande parte fornie da conçerti organizzæ da gruppi o assoçiaçioin colturali, primma do 2000 regordo Il Gruppo, Gerico Assediata e Fata Morgana, dapeu o 2000 Zero Festival e Mojotic.
I locali, inti anni ’80-’90, à Ciavai pe dî gh’ean sette discoteche, programmavan solo muxica commerciale, e no l’ea previsto sunnâ da-o vivo.
Uña de pöche realtæ controcorrente o l’é stæto Il Capolinea, in scê colliñe de Rapallo vixin à Montallegro, che da-o ’90 a-o ’96, o l’à movimentou un pö a scena levantiña permettendo a-e band da zöna a poscibilitæ de trovâ un palco e da gente che a stesse à sentî.
Do resto regòrdo seiañe pe sponciâ questo ò quell’atro esponente politico durante e varie eleçioin, co-a promissa de fâse carrego de richieste di muxicisti, cheite delongo into veuo.
A propòsta muxicale a l’é arrestâ inte man de pöchi inluminæ, comme l’inventô da Festa di Frontiera, che à Lavagna à partî da-o 1995 a l’à portou nommi da scena internaçionâ pe di conçerti de badda, con unna çernia da-o ciù ampio respio.
Unna realtæ bella spessa a l’é stæta portâ avanti da-i Figgeu Piccin, che in sciô Monte San Giacomo de d’ato a Cogorno da-o 2004 e pe dex’anni an organizzou a Festa della Musica, con nommi internaçionæ ma spaçio pe-e differenti anime muxicali do territöio.
Inti urtimi anni doe realtæ che satan a-i euggi son a Shanti House e o Circolo Randal.
A Shanti House, unn’oasi de umanitæ in sce l’Appenin ligure, de d’ato a Sorviacroxe, Borzonasca, o l’é un B&B; into 2004 son iniçiæ i coscì diti dj set con unna seleçion muxicale pe-o ciù basâ in sciô levâ do ritmo do reggae, viste e preferense muxicali do bacan, a-o secolo Franco Repetto, ideatô ascì da saga “Storie di funghi”, che a conta de mattaie di fonzaieu, e de sò figgio Gabriele, ciù conosciuo pe U Elettronicu.
Con o passâ do tempo queste seiañe inandiæ quæxi pe rie se son transformæ inti di vëi e pròpi eventi, coscì che da-o 2012 e pe diversi anni an dæto vitta a-i differenti ShantiReggaeSummer, co-e band de Zena e do Levante accomunæ da l’amô pe-a “januaican music” e à quarche sound system vegnuo da Milan.
Intanto à Sestri Levante da unna cabirda de zoeni de belle speranse, a l’é nasciua a realtæ do Circolo Arci Randal.
“Con l’intento de ëse un ponto de riferimento in sciô territöio e pe-a communitæ”, regòrda o Fabio Pali, o prescidente, o circolo o l’à promòsso diverse presense e iniçiative, corsci de differenti matëie, proieçioin de cine, rassegne de tiatro, fin à l’aradio in sciâ ræ, Radio Randal, nasciua da-a çenie de 92.1fm, unn’aradio pirata che a transmetteiva in modulaçion de frequensa da-e colliñe vixin à Zanoni.
Ma quello che à fæto o Randal riguardo a-i spettacoli da-o vivo penso però che o no gh’agge paragon.
Nasciuo into dexembre do 2012 o l’à produto fin a-o 2018 unna media de circa 60 conçerti ògni anno, spaçiando à 360 graddi riguardo a-i generi muxicali e con un euggio attento a-a scena do territöio faxendo scì che gruppi de diversci stili muxicali se poessan esprimme da-o folk a-o metal, da-o reggae a l’hip hop da-o dub a-o rock à l’elettrònica.
L’incontro con U Elettronicu, anima sonöra da Shanti Family, fònico rescidente inti urtimi anni de gestion do circolo, o l’à dæto vitta e forma à quattro ediçioin do Niatri Festival, pe supportâ a muxica in lengua zeneise.
Frexoin in Val Graveggia, Sestri Levante e Sorviacroxe son e localitæ che an ospitou a rassegna inti urtimi 4 anni, oua l’é prevista unna quinta ediçion a-i primmi de luggio, covid 19 permettendo, delongo a Sorviacroxe sotta l’egida da Shanti House.
Scignoria, e boña muxica - tutti. | magazine | 665 | stafi | 2,020 |
b758a03fa6b6e7c0 | Reçenscioin conlaterale
“Spillover”
O Covid-19 o l’é cheito in scê nòstre vitte comme un furmine à çê sen, caxonando mòrte, sofferensa, poia; o l’à destabilizzou l’economia creando desoccupaçion, neuve povertæ, inçertessa do futuo. O l’à obbligou milioin de persoñe à serrâse in casa e o l’à tegnuo i figgeu e i zoeni lonten da scheua. E conseguense de tutto questo son lonxi da l’ëse quantificæ e compreise scin in fondo, se mai ô saian. Probabilmente a ciù parte di italien scin à l’iniçio do marso passou a no saiva manco ben comme o fïse fæto un virus (figuemmose un coronavirus), ni a conosceiva a differensa tra epidemia e pandemia. Fito emmo dovuo mette à giorno o nòstro vocaboläio con di termini neuvo comme “zoonoxi”, “lockdown”, “droplet”, “distançiamento soçiale”. In realtæ o rischio de unna pandemia comme quella che stemmo attraversando o l’ea za assæ ciæo a-a communitæ scientifica e a-e organizzaçion sanitäie internaçionæ da di belli anni, comme minimo da-o 2003, quande inta Ciña meridionâ l’ea scciuppou a Sars, a scindrome pormonâ che a l’aiva contagiou euttomia persoñe, da Scingapore à Toronto, o 10% de quæ a l’ea mòrta. Unn’epidemia ch’a l’é stæta definia “o proiettile che o l’à sfiorou l’oegia de l’umanitæ” – avviso do seu “erede” Sars Cov-19, che nisciun gh’à dæto a mente – fermâ co-i interventi de contegnimento e unna boña dòse de fortuña.
Atri campanin d’allarme aivansunnou ben ben primma, fin da-i tempi de Ebola. Do 1995, pe exempio, l’é sciortio o cine “Virus letale”, co-o Dustin Hoffman into ròllo de un mego militare impegnou con un virus de orgine animâ (unna zoonoxi, comme Sars e Sars-2. O 60% de marottie infettive son zoonoxi), che inti titoli de testa o riportava unna çitaçion do genetista, premmio Nobel, Jousha Lederberg, ch’a dixe: “A scingola e ciù rilevante minaccia a-o constante dominio de l’òmmo in sciô pianeta son i virus”. No l’é stæto donca diffiçile pe-o giornalista scientifico David Quammen prevedde, do 2012, quello che saieiva successo. Into seu straordenäio libbro “Spillover. L’evoluzione delle pandemie”, edito da Adelphi (o spillover o l’é o sato de specie ch’o permette à un virus de passâ da-e bestie a-i òmmi) o scriveiva: “Dio o no veugge che aviemo da fâ con un virus greive comme a Sars, che o se diffonde da-e persoñe avanti che ne veddemmo i scintomi”. l’é quello che o l’é successo co-o Covid-19. Passou eutto anni da-o seu libbro “profetico” (ma bastava fâ ben o travaggio da giornalista), de fronte à l’emergensa mondiale o l’à repiggiou o discorso inte un articolo apparso in sciô New Yorker l’11 de mazzo (fito traduto da Adelphi inte l’ebook “Perché non eravamo pronti”). Into reportage Quammen o l’intervista i viròlogo Ali S. Khan, ch’o l’é stæto dirigente do Cdc (l’Agençia federale americaña pe-o contròllo e a prevençion de marottie) za impegnou in primma linia inta battaggia contra i virus: into Zaire pe l’epidemia de Ebola, into surtanou de l’Oman pe-a freve emorragica Crimea-Congo, in Uganda torna pe Ebola, à Scingapore pe-a Sars, in Ciad donde a poliomelite a no l’é ancon debellâ. l’é pròpio Kahn che o repropoñe e “cöse da fâ” pe contrastâ e pandemie, comme aveiva za fæto do 2016 into libbro “The next pandemia”. Ve ê chì: “reçerca in sciô campo finalizzâ a-a scoverta di neuvi virus; monitoraggio vigile di spillover; scistemi pe produe fito di test diagnòstichi e in grande quantitæ; megio capaçitæ de rispòsta individuale e di respiatoî, e programmi coordinæ pe mesciâli da unna giurisdiçion à l’atra; cianificaçion coordinâ tra çittæ, Stati, provinse e agençie internaçionæ pe contegnî infeçioin catastròfiche; educaçion da collettivitæ pe rafforsâ a disponibilitæ geneâ e supportâ o distançiamento soçiale e o contròllo da quaranteña; megiô amministraçion da sanitæ pubrica e cicli de finançiamento segui; e, cösa ciù importante de tutte, a voentæ politica de assummise o rischio de sostegnî de speise pe unna preparaçion da quæ fòscia no ghe saià mai de beseugno”. Nisciun o gh’à dæto a mente. | magazine | 659 | stafi | 2,020 |
ab1724a0e1fb7bba | O spaçio pubrico di tempi chi vëgne
Da-o deruo do Morandi a-e “communitæ dôsci”. Se i tempi de politica e urbanistica no coinciddan.
Da architetto che o s’é occupou de sviluppo de çittæ inte differenti contesti, son delongo ciù convinto che into futuo pròscimo, ciutòsto che imaginâ de neuve modalitæ de progetto pe-i spaçi collettivi e pubrichi de çittæ, segge assæ ciù importante portâ torna a-o çentro da progettualitæ un ròllo etico e soçiale do mestê de architetto. Un ròllo inçentrou in sce de vixoin de medio e longo termine, boñe à descanasciâ l’equaçion progetti-politica amministrativa-resultati in termini de consenso-neuve eleçioin. Unn’equaçion ch’a no peu satisfâ e neçescitæ reali de rigeneraçion de pòsti e territöi – che no poemmo ciù permettise che segge solo unna promissa propagandistica – e che a no riesce à contribuî à fâne fâ un sato in avanti, pe quello che gh’à à vedde con doì temi in sce tanti: 1) a prevençion con riguardo a-a fragilitæ di nòstri paisaggi urben e rurali; 2) welfare urban e serviçi diffuxi, i doî prinçipi che sostançian un presuppòsto a-o quæ no se peu renonçiâ, de garançia democratica e prospettiva qualitativa de vitta pe unna communitæ. De seguo quarcösa cangià, into curto e into medio termine, inte “forme” de deuvio di spaçi collettivi e pubrichi; e conseguense do neçessäio “distançiamento soçiale”, de fæti, se faian sentî, ma no creddo che questo o determinià unna revoluçion inti mòddi de abitâ e çittæ do futuo. E relaçion tra e persoñe, za fragili pe caxon de l’iperinvidivualismo colturale che o l’à caratterizzou i urtimi trent’anni, son stæte ancon ciù minæ da-a pandemia. À vòtte aviæ a tentaçion de sottoscrive a poxiçion de Michel Houellebecq, o quæ o l’afferma che se mai “sta pandemia a l’accelerià a distruçion za in corso de relaçion umañe”. O filòsofo franseise o l’azzonze che “ninte tornià comme primma, perché tutto quello che o stà succedendo à livello globâ, se va ben, o portià à tutti i mòddi à unna condiçion pezo de quella de primma”. Scicomme però me sento unna persoña poxitiva e ottimista, veuggio credde che a brutalitæ de pre-vixoin comme queste servan pe scrollâ e nòstre conscense e aggiuttâne à reagî in mòddo deciso, pe sconzuâ un futuo che o l’à mai pöco de poxitivo. L’é pe questo che quande un giornalista, ò quarchidun che o no s’é mai occupou seriamente de comme fonçioña e çittæ, o domanda comme cangia e çittæ dòppo sta pandemia, me arraggio pe çerte rispòste de amixi e colleghi, o ciù de vòtte banali ò dæte abrettio. Pe-i aspetti sanitäi gh’é i meghi, clinichi e viròloghi, à dîne comme protezzine e mettine in seguessa, con demandâ a-a politica o ròllo de amministrâ e scrive e regole; pe l’economia, i economisti. Ma pe-o sviluppo de çittæ, i architetti agiscian comme di suggeritoî de “titoli” estemporanni, mai coinvòlti tecnicamente inti procesci reali donde se decidde comme e donde spende: quello che sentimmo o resta un puo slogan elettorale, e procedue do quæ restan squæxi delongo inattuæ. Architetti, urbanisti, sociòloghi urben, conservatoî, geòloghi, inzegnê no existan.
Tra quarche tempo comensià à ëse disponibile un muggio de dinæ stançiæ da l’Euröpa, e e nòstre çittæ, i nòstri territöi no saian pronti à spendili in mòddo virtuoso. Ò megio, a politica, comme za a l’é apreuo à fâ, a tià feua da-a cantia di progetti giurassichi (veddi o “Ponte in sciô Streito” e scimili), e speghià unna propaganda che ancon unna vòtta a l’escluddià e reali neçescitæ de çittadin e famigge. Pe ste raxoin inscisto à parlâ da “Lezze in sce l’architettua e in sce l’urbanistica”. Un tema primmäio che, sciben a fragilitæ territoiale do Paise, l’é di anni che o l’é allugou inte cantie da politca, piñe de pua. Do resto, un apparato normativo no uniforme, burocratizzou, o no peu sostituî e vixoin e a-a riçerca che incangio a çittæ, inta complescitæ do processo de modificaçion, a domanda. L’assensa de unna legislaçion univoca in matëia, in sce di temi importanti – da-i concorsci (o modello franseise pe exempio o saieiva un ponto de partensa), a-e procedue di appalti, à l’urbanistica, a-a manutençion di territöi e i relativi investimenti, a-e relaçioin tra politica e strumenti attuativi e atro ancon – a pâ delongo de ciù comme a rendia de poxiçion de çertidun e sempre meno un ponto inderogabile da conquistâ. I architetti peuan ëse quelli che aggiuttan à scistemâ o plexiglass e ëse interpellæ solo dòppo che e tragedie son successe, pe domandâghe cöse se saieiva dovuo fâ primma. A coscì dita çittæ in 5-15 menuti, pe exempio, pe comme â contan i media, a no l’é atro che un slogan amministrativo, l’enonçiaçion de un appròccio che incangio o dovieiva ëse un prinçipio ormai acquixio e normale. A l’é a çittæ inta quæ tutti i quartê, da quelli ciù çentrali à quelli i ciù periferichi, an a mæxima disponibilitæ de serviçi, realmente equilibræ in sciô territöio. A l’é a çittæ da sommatöia de “communitæ dôsci”, in graddo de instaurâ de relaçioin de proscimitæ locale drento a-e quæ meuia quello spirito conlaborativo che o permettieiva de redue i straggi di consummi ascì, a sola ciave pe imaginâ un futuo sostegnibile e de qualitæ.
E raxoin do perché e nòstre çittæ no son coscì a l’é da riçercâ inte doì aspetti, ligæ tra liatri. Da unna parte i tempi de politiche amministrative che, aponto, no riëscian à anâ insemme a-e exigense de rigeneraçion che domandan di tempi ciù longhi. Do resto, gh’é o tema sempiterno da farta de risorse. L’é ormai di belli anni che e finançiäie inte sto Paise impoveriscian de maniman un welfare che incangio o l’é a moæ de tutto o sviluppo. Unna lezze, aloa, che a l’apprette çerte òpie che no se peuan ciù discute a l’é neçessäia comme o pan, pe imaginâ di futui segui. I coscì diti quartê autosufficienti, de fæti, dovian compensâ inte çittæ a sperequaçion, con diffonde da-e periferie a-i çentri urben i serviçi neçessäi e constrastâ de coscì e disegualianse. Unna “communitæ dôsce” l’é coscì che a se reconosce. E coscì dovià ëse pe-a Val Ponçeivia, pe quello tòcco de Zena martirizzou da-o cròllo do 14 de agosto de doî anni fa. | magazine | 1,034 | stafi | 2,020 |
540a1f8738bf324e | Quella seguessa, remegâ pe diversci meixi into stançin do loueio, a l’aiva portou à conçepî o progetto de transferî Macondo inte un pòsto ciù favorevole. Ma sta vòtta Ursula a prevëgne i invexendi do maio. Con un travaggio segretto ma implacabile, da formigoeta, a l’açimenta e dònne do paise contra e velleitæ di seu òmmi, che comensavan za à preparâse a-o stramuo. José Arcadio Buendía o no l’à mai sacciuo inte che momento, ò pe caxon de che fòrse conträie, i seu progetti an piggiou à inverdugâse inte un intrigo de attesti, de contrattempi e eluxoin, scin à transformâse inte unn’inluxoin bella e boña.
Ursula a ô miava con attençion innoçente, provando fiña un pittin de pietæ pe lê, a mattin che a l’à trovou into seu stançin derê à ciarbottâ tra lê di seu seunni de stramuo, tanto che o l’allugava i tòcchi do loueio inte seu casce originali. A ô à lasciou finî. A ô à lasciou incioâ e casce e mettighe e giffre con un bacchetto inchiostrou sensa fâghe nisciun rimpròvero, ma a saiva za che lê o saveiva (perché a ghe l’aiva sentio dî inti seu monòloghi sordi) che i òmmi di villaggio no l’avievan secondou inta seu impreisa. Solo quande o l’à comensou a desmontâ a pòrta do stançin, Ursula a s’é incallâ à domandâghe perché o ô fava, e lê o gh’à rispòsto con un pittin de amao: “Stante che nisciun o se ne veu anâ, se ne aniemo niatri soli”. Ursula a no s’é sciätâ. “No se n’aniemo”, a dixe. “Restemmo chì, perché chì emmo avuo un figgio”. “No emmo ancon un mòrto”, o dixe lê. “No s’é de nisciuña parte scinché no s’à un mòrto sotta tæra”. Ursula a rebatte con doçe fermessa: “Se l’é neçessäio che mi meue, perché i atri restan chì, mi moiò”.
José Arcadio Buendía o no creddeiva che a voentæ de seu moggê a fïse coscì redena. O çerca de invexendâla co-o fascino da seu fantaxia, co-a promissa de un mondo prodigioso, donde basta cacciâ quarche liquido magico pe tæra e e ciante crescian e dan fruta segondo a voentæ di òmmi, e donde se vendan à bon patto mille angæzi contra o dolô. Ma Ursula a l’é insenscibile a-a seu chiaroveggensa. “Incangio de continuâ à pensâ a-e teu manie de novitæ strafaläie, ti devi occupâte di teu figgi”, a rebatte. “Ammiili, abandonæ a-a pietæ de Dio, comme fïsan di axi”. José Arcadio Buendía o piggia a-a lettia e paròlle de seu moggê. O l’ammia da-o barcon e o vedde i doî figgeu descäsci inte l’òrto assoiggiou, e o l’à l’imprescion che solo inte quello momento avessan comensou à vive, conçepii da-o sconzuo de Ursula. Quarcösa succede donca drento de lê, quarcösa de misteioso e definitivo che o l’arranca da-o seu tempo attuale e ô pòrta à tòrçio inte unna region de regòrdi inesploræ. Tanto che Ursula a continuava à spassâ a casa che oua a l’ea segua de no abandonâ pe-o resto da seu vitta, lê o l’arresta à contemplâ i figgi comme incantou, scinché i euggi no se gh’inumidiscian e o se î sciuga co-a scheña da man, e o l’emette un profondo sospio de rassegnaçion. “Ben”, o dixe. “Digghe che vëgnan à aggiuttâme à levâ e röbe d’inte casce”.
José Arcadio, o maggiô di figgeu, o l’aiva compio quatòrze anni. (...). Aureliano, o primmo ëse uman nasciuo à Macondo, o l’aviæ compio sëi anni in marso. (...). Quande o l’aiva trei anni o l’ea introu in coxiña mentre Ursula a levava da-o feugo e a metteiva i sciâ töa unna pignatta de bròddo boggente. O figgeu, exitante lì da-a pòrta, o dixe: “Oua a cazze”. A pignatta a l’ea pösâ ben into mezo da töa, ma tòsto che o figgeu o dà l’avviso a comensa un movimento irrevocabile verso o bòrdo, comme sponciâ da un dinamismo inteiô, e a se menissa pe tæra. Ursula, sciätâ, a conta l’episòdio a-o maio, ma sto chì o l’interpreta comme un fenòmeno naturale. Coscì o l’ea sempre stæto, alieno à l’existensa di seu figgi, in parte perché o consciderava l’infançia comme un periodo de insufficiensa mentale, e in parte perché o l’ea tròppo piggiou da-e seu speculaçion chimeriche. Ma da-o doppodisnâ into quæ o l’aiva ciammou i figgeu perché l’aggiuttessan à spacchettâ e röbe do loueio, o gh’à dedicou e seu megio oe. | magazine | 725 | stafi | 2,020 |
59945d0e9cf1fe7b | O Stato açionista pe sciortî da-a crixi sensa moî de debito
Convertî i aggiutti a-e impreise inte pòste attive, sensa intrâ inta gestion, porrieiva ëse o mòddo de no carregâ in scê spalle di zoeni i costi do sostëgno.
A crixi sanitäia do Coronavirus a s’é azzonta, inte unna mainea pesante, a-i moæ che l’economia do mondo a patisce inte sto prinçipio de 21mo secolo. Ma a l’à fornio, pe paradòsso, unna soluçion globâ à sti problemi. L’idea a l’é quella de consciderâ i miliardi de aggiutti che i Stati son apreuvo à versâ a-e impreise de tutte e tagge e de tutti i settoî, no comme crense ò comme sovvençioin, ma comme titoli açionäi. L’idea a l’é stæta repiggiâ da-i grendi periòdichi econòmichi, da-o Financial Times a-o franseise Les Echos, e a l’é za stæta missa in atto tutte e vòtte che i Stati vëgnan in possesso de unna parte de açiende importante, coscì dite “strategiche”, pe sarvâle da fallimenti ò da scalæ dannose.
Sciña o primmo conseggê econòmico de Trump, Larry Kudlow, ch’o no l’é de seguo un soçialista, o fa seu st’idea, quand’o dixe che “se o Stato o dà di aggiutti à unn’impreisa, o l’à da avei in cangio a-o manco unna quöta minoritäia do seu capitale açionäio”. E o mensuña comme exempio bon a naçionalizzaçion da General Motors stæta realizzâ da Obama, à tempo determinou, tra o 2008 e o 2009; unn’açion fòrte e stagna do Governo che a l’à permisso à l’impreisa de repiggiâse, de mantegnî dëxeñe de miggiæa de pòsti de travaggio, e a-a collettivitæ di pagatoî fòrti de impòste de benefiçiâne (l’amministraçion Obama a l’à venduo de maniman i titoli açionäi in sciô mercou, e a l’à incasciou e plusvalense, con rinforsâ o titolo GM e con quello o risparmio de miggiæa de açionisti privæ da compagnia).
Un o peu trovâ di exempi scimili in Euröpa, pe exempio i crixido debito sovran do 2011, quande o Stato franseise o s’é trovou propietäio do 25% de açioin de BNP Paribas, passâ torna, apreuvo a-a crixi, à ëse unna de ciù grende e sòlide banche europee à capitale açionäio diffuso. Ancheu a l’é a mæxima Commiscion Europea, pe tradiçion garante de libero mercou e concorrensa, à sponciâ i Stati à accattâ de quöte açionäie strategiche indebolie da-a crixi sanitäia, che porrieivan ëse acquixie da de impreise pubriche de atri paixi (Ciña, Ruscia, Emiræ, ecc.).
Vëgne da domandâse, inta scituaçion da giornâ de ancheu, perché limitâse à sarvâ pöche gren açiende? Perché no piggiâ tutti i prestiti e suscidi Covid do Stato, convertîli inte di titoli de capitale, dâli à un Fondo d’investimento specializzou e gestî queste parteçipaçioin açionäie inte l’interesse da collettivitæ ch’a î à finançiæ?
L’obiettivo de un capitalismo incluxivo o doveiva sponciâne à imaginâ pròpio oua di neuvi Fondi sovren, in sciô modello di fondi de capitale de reisego: sti Fondi operieivan comme açionisti minoritäi “attivisti”, e avieivan da sponciâ i propietäi de attivitæ picciñe (buteghe, restoranti, libbraie, artexen, officiñe) à valorizzâ o seu capitale con anâ apreuvo à un giusto profitto e à di obiettivi che servan a-a collettivitæ (respeto de nòrme sanitäie, benstâ di lavoratoî, autonomia e risparmio energetico, valorizzaçion di refui de l’attivitæ, proteçion do spaçio pubrico, ecc.).
L’avantaggio da creaçion de neuvi Fondi sovren in Euröpa o l’é doggio: pscicològico e finançiäio. Se lascieiva a-e generaçioin futue no di poffi, ma di titoli açionäi. Se passieiva da unna gestion de pascivitæ (debiti, interessi da pagâ, ecc.) a-a valorizzaçion de attivi econòmichi pe mezo de investimenti responsabili: dita d’unn’atra mainea, da un appròccio negativo à l’economia à un poxitivo. O Stato o porrieiva offrî à ste çentanæa de miggiæa de impreise a poscibilitæ de rimborsâ i contributi dilaçionæ e i futui aggiutti pubrichi Covid, ò donca de integrâli a-o seu capitale açionäio. L’avantaggio pe-e impreise o saieiva quello de conservâ a seu tesoreria e i mezi pe investî. Quello pe-o Stato, de scrive sti montanti no comme debito pubrico, ma comme quöte açionäie a-o de feua do carcolo di critëi de Maastricht. O Stato o saieiva coscì açionista minoritäio de tantiscime impreise. O ròllo di neuvi Fondi sovren che amministrian sti interesci pubrichi o no saià quello d’intervegnî inta gestion cotidiaña (naçionalizzaçion vegia mainea, tipo IRI), ma o Stato o fissià, pe leze, di prinçipi che peuan ëse verificæ da-o Fondo, de boña conduta soçiale e ambientale de impreise, e un oggetto societäio allargou (con introdue into seu scöpo, pe exempio, de açioin dirette a-o soçiale ò a-a preservaçion ambientale). Resta da vedde quante impreise porrieiva accettâ sto New Deal de partnership tra pubrico e privou, ma inta scituaçion da giornâ d’anche l’é se peu pensâ che tante ô faieivan. Se arrivieiva aloa unna dinamica de capitalismo incluxivo e de finansa partiçipativa, a gestion da quæ da parte do Fondo sovran a se inspirieiva a-i meccanismi do crowfounding. St’idea do resto a se mette contra un di prinçipæ tabù de societæ occidentali da giornâ d’ancheu: a santuarizzaçion da propietæ privâ de famigge e açionisti. Ma a l’à unna giustificaçion econòmica: a l’integra a-o valô di ben parteçipæ da-o Stato e esternalitæ soçiali e ambientali. E a l’à sorviatutto unna giustificaçion generaçionâ: lasciemo a-i zoeni no ciù di Stati pin de poffi, ma ricchi de titoli de propietæ. | magazine | 878 | stafi | 2,020 |
a2c3855d37f09ea7 | Infin torniemo à scheua
À settembre se comensa da donde eimo arrestæ.
Ma a coæ de trovâ de soluçioin a deve viagiâ lesta perché de seguo ninte saià ciù comme primma.
O spaçio o no l’é unna struttua predefinia, unna cornixe inta quæ i òmmi e a collettivitæ ambientan e seu açioin, ma unna construçion soçiale dinamica: “A societæ a s’organizza – into senso che a piggia forma – into spaçio into fâlo a l’organizza, a modifica, à dà forma a-o spaçio mæximo” (Bagnasco).
Donca reconstruî o processo de concettualizzaçion do spaçio o diventa un mòddo pe riconstruî e transformaçioin da mæxima idea de mondo e evoluçioin da societæ.
“No se doviëscimo ciù domandâ cöse segge o spaçio in lê – elemento assoluo ò relativo ò ancon relaçionâ – çercâ de comprende comme questo o vëgne concettualizzou rispetto a-e differenti human practices che o contëgne” (Harvey).
O serrâ de scheue into sto periodo de pandemia da Covid-19, coscì improvisa e sarvæga, violenta ma a-o stesso tempo scilente – de belle vòtte manco nominâ ni a mæxima scheua, ni i attoî primmäi, i scoläi, i figgeu, i zoeni, o còrpo di insegnanti e di bidelli, i lavoratoî demense, e famigge – o l’à fæto emerge ancon de ciù quante o beseugno de unna neuva e efficace rimodulaçion di spaçi che ghe son assegnæ a segge ormai a stradda meistra da piggiâ.
E con lê un neuvo appròccio a-a didattica, paròlla che no sò viatri, ma mi oua assòçio automaticamente à l’atra paròlla abusâ comme tutto, distansa.
Inte sti quattro longhi meixi ò avuo mòddo de approfondî de amixiçie nasciue, se peu pròpio dî coscì, tra i banchi de scheua, co-i genitoî che – comme mi – dòppo un pö “no ghe l’an ciù fæta”, e emmo constatou a presensa drento e feua de niatri, di nòstri figgi, de unn’enòrme veuo, un scilençio da vegnî sordi: a scheua serrâ, a meistra ch’a no gh’é, o compagno virtuale, o compito via chat, nisciun protagonismo, nisciuña luxe inti euggi açeisa da chesesegge neuva esperiensa visciua inta communitæ scolastica.
A scheua a s’é fermâ.
A scheua a l’é serrâ.
E ancon ancheu, a-a fin de zugno, ninte de concreto o l’é stæto inandiou pe piggiâ e parte de sto apparato fondamentale, che ormai o l’é vegnuo à ëse un fantaxima.
Ancon inguggeito into scilençio da vegnî sordi.
Inte sto scilençio comensa però à emerge de voxe, ancon un pittin sottî, confuse, ma no pe questo inefficaci.
Son e voxe de chi o l’é è apreuvo à çerne da che parte stâ, son e voxe de chi o l’é derê à dî che progettâ torna insemme se peu e se deve, che a scheua o l’é o pòsto pe eccellensa de l’imprendimento, e inte l’imprendimento ghe stà tutto: l’instruçion, l’educaçion, a formaçion, o crescio de ognidun e da collettivitæ, l’uso di spaçi, o dâ a mente a-i beseugni e a-i dexidëi di scingoli e de unna vasta collettivitæ, fæta ascì de stradde, quartê, abitanti, passanti, commercianti...
Semmo apreuvo à imaginâse unn’evoluçion de l’idea de scheua, che a vive ciù tanto in scinergia co-i quartê de riferimento; unna scheua dinamica, ch’a no særa per derui ò pandemie, ma che incangio a pòsse finarmente diventâ o veo ponto de riferimento intorno a-o quæ fâ giâ o crescio di ciù piccin, in seguessa.
Unna scheua ch’a pòsse comensâ à conçepî i seu confin feua ascì da-i edifiçi scolastichi, anche perché questa scituaçion a l’à dimostrou l’assoluta neçescitæ de piggiâse ognidun e seu responsabilitæ. | magazine | 584 | stafi | 2,020 |
3a40a8f7001cfc99 | No perdemmo i tavolin
L’epidemia a l’à averto e pòrte a-i dehors di locali. A çittæ a l’é ciù bella. Sperando che a ô reste anche quande saiemo sciortii da l’emergensa
Gh’é un pòsto, in Corso Torin, un ponto preciso donde, se un o særa i euggi, ghe pâ de stâ à Barçeloña.
Merito di platani che transforman de giornæ dedicæ (perse) a-a burocraçia inte unna picciña vacansa spaçio-temporale, sarvo pöi addesciâse a-o semaforo pe-o son de de un clacson infuriou.
A vitta do ristorante a se scompartisce in doî, unna ligâ a-a burocraçia a-e difficortæ di uffiçi pubrichi e privæ, e unna dedicâ a-o travaggio in butega: quella ciù appascionante a l’é sensa dubio questa: l’ospitalitæ, tema ampiamente discusso (e discutibile) inta nòstra no guæi averta, ma tanto ammâ Zena.
Quarcösa però fòscia stà succedendo in çittæ.
Comme de picciñe formigoe son spontæ di timidi tavolin, ombrelloin, arredi pe esterno.
Fan parte de mesue concesse a-i locali, ristoranti e bar, pe affrontâ a ripartensa post-covid.
E aloa pâ quæxi de stâ un pittin in vacansa, anche pe niatri zeneixi che passiemo a stæ in çittæ.
Se screuve coscì di pòsto ascoxi, mai visti primma, de de realtæ che magara no riescivan, pe unna raxon ò pe l’atra, à avei vixibilitæ.
Se fa paxe co-i spaçi da çittæ, se respia äia de stæ e fòscia quello senso de pesantessa che se portemmo drento o lascia spaçio à un ciù legio amô pe-a nòstra stöia.
Oua squæxi ògni ciassetta a l’à i seu tavolin.
L’é fiña commovente e gh’arresto delongo into scrovî un palaçio stòrico, unna gëxetta piccinetta, un lastrego sconnesso ma vegio de di secoli.
A speransa a l’é che, con sæximo, ste concescioin nasciue pe affrontâ l’urgensa e l’emergensa Covid arrestan valide.
Saieiva un veo peccou no poei vedde tutte e stæ unna Zena ciù viva, ciù autentica, che a dà o giusto valô a-e seu bellesse.
Sentîse turisti inta pròpia çittæ o l’é un privilegio destinou à pöchi, da tegnîse streito.
Çerte grendi çittæ d’Euröpa cangieivan o seu moro sensa i tavolin feua fa-i bistrot, se pense à Pariggi pe exempio.
Tra chi gh’é stæto, chi no l’à vosciuo sopportâ i venti freidi do Nòrd ciutòsto che stâ feua inte quelli tavolin?
Fra e critiche de tanto, e solo pe l’emergensa che emmo dovuo affrontâ, niatri ristoratoî semmo stæti façilitæ, sorviatutto à livello buroctratico, inte domande a-o Commun pe l’occupaçion do seu pubrico.
A l’é stæta fòscia a primma vòtta da quande fasso sto mestê che unna cösa a l’é stæta façile e sorviatutto in tempi brevi.
Sta façilitæ de prattiche burocratiche a l’à no solo risollevou in parte o nòstro spirito personale e imprenditoriale, con rende ancon poscibile a-i nòstri euggi a ristoraçion, ma o n’à fæto capî che l’idea de unna çittæ ciù zoena e averta a l’é poscibile, che o no l’é tutto finio.
Emmo coscì impio a nòstra belliscima ciassetta de tavolin, à l’ombra de un pin vegio de çent’anni, che tutti l’ammian.
Se gh’é unna cösa che ò imparou co-i turisti inti anni passæ a l’é che no se rendemmo conto do gioiello che gh’emmo.
Vinçià a coæ de fâ, de conlaborâ co-i vexin de butega, vinçià o spirito san de unna çittæ ch’a veu comensâ torna da quello che a l’à, sensa beseugno de inventâse di frexetti ò de attraçioin farlòcche, into nomme de l’estetica e do bon senso çittadin.
Emmo tutto quello ch’o serve pe ëse unna çittæ allegra, ospitale e belliscima.
Se særo i euggi m’é cao imaginâme coscì, turista inta nòstra çittæ. | magazine | 593 | stafi | 2,020 |
291b7f1e03597c3e | Jan Myrdal, Rapport från kinesik by, 1963
Quande unna persoña a meue, i figgi se vestan de gianco in segno de desmuo e informan tutti i parenti. Dapeu fissan a dæta e o leugo de intæro. Se rivòlzan à unna persoña esperta ch’a sa che giorno o l’é favoreive e quæ pòsto o l’é propiçio. Primma à Liu Ling gh’ea un òmmo coscì, ma o l’é mòrto do 1961. O se ciammava Thung Shihai, e seu moggê, restâ vidoa, a l’à stramuou into à Yüling, e seu neva a l’à stramuou à Sian. Da seu famiggia no gh’é ciù nisciun, chì. O l’é l’urtimo ch’o ne se capiva de ste cöse, ch’o se serviva di metodi antighi pe stabilî cöse l’é propiçio. Se inta famiggia gh’é tante persoñe vege, ste chì inscistan perché se fasse vegnî un do mestê da quarche atro paise. Ma sti esperti son sempre de meno. I zoeni no se dan guæi breiga de ste cöse; i vegi incangio conscidean assæ importanti e modalitæ de seportua.
Quande s’é trovou un pòsto bon pe-a tomba e un giorno giusto pe-i i funebri, se invita tutti i parenti. Sti chì mandan aloa di çibbi e di dinæ, pe-o un valô de 3-5 yuan à famiggia. Pöi vëgnan, ascì da assæ lontan, pe asciste a-a çeimònia. O primmo giorno se riuniscian pe træ vòtte pe fâ de disnate: à eutt’oe da mattin se mangia pasta de seiga co-o tocco de carne e di legummi in adobbo; à mëzogiorno se mangia pan de gran inmorbidio a-o vapô e eutto pittanse à base de legummi freschi, lardo e carne de pegoa. Dapeu tutti cianzan scin a-a seia. À sëi oe de seia se mangia torna pasta de seiga – ch’a l’é unna röba propiçia – co-o tocco de carne e di legummi in adobbo. Donca se cianze e se parla do mòrto. Dapeu se va à letto. //
À mattin apreuvo, de bon’oa, se tëgne l’intæro. Quattro ò eutto amixi streiti pòrtan a cascia. O primmogenito o cammiña in testa a-o corteo, portando davanti à lê a placca co-o nomme do mòrto. Dapeu vëgne a cascia, pöi vëgne i membri da famiggia arrecampæ pe òrdene de etæ. Se pòrta vin e pan inmorbidio a-o vapô, pe-o mòrto. Tutti cianzan quande a cascia a vëgne arriâ inta tæra. E nòstre tombe son construie ciù ni meno comme e cantiñe pe-e patatte. Pe primma cösa se fa un pertuso perpendicolare into löss, donca se scava unna stançia sotterania. Se meue avanti a moggê, a se intæra feua da l’äia de tombe de famiggia, inte unna tomba provisöia; ciù tardi a vëgne trasferia vexin a-o maio, quande lê ascì o meue. Aloa i figgeu raccheuggian e òsse da moæ e fan unna cascia neuva, ciù picciña de unna commune, e l’allugan depoî à quella do poæ. Se meue primma o maio, se inandia unna çella funeräia boña à accheugge doe casce.
Stæto interrou o mòrto, se særa o passaggio da-o pertuso a-a çella funeräia con unna miagia de prie, e dapeu se impe de tæra o pertuso e in çimma se ghe fa un montetto e se ghe scistema e lapide. Donca se bruxa da carta monæa e atre cöse, e se òffre vin e un pittin de pan inmorbidio a-o vapô, e carne. Tornæ a-a gròtta, se mangian di dôsci de miggio glutinoso. Pöi tutti i parenti ripartan. Trei giorni apreuvo à l’intæro i membri ciù zoeni da famiggia van a-a tomba, òffran carta monæa e carne e vin e pan de gran inmorbidio a-o vapô, cianzan ben ben e tornan à cà. O çenteximo giorno ascì se va à vixitâ a tomba e se fa unn’offerta. Donca se ghe va unna vòtta à l’anno. Gh’é un giorno into quæ tutti i abitanti de Liu Ling, communisti e sensa partio, van a-e tombe di seu poæ e fan de offerte. Ògni famiggia a gh’à un çemetëio sò.
Pe sòlito, e vidoe se sposan torna. (...).
Ma a vidoa a no deve sposâse avanti che segge passou çento giorni da-a mòrte do maio. Se a mette a-o mondo un figgio pòstumo, se dixe che a l’à avuo un “figgio da-a luña”. De vòtte succede. E dònne in lutto no devan portâ di vestii variopinti, devan vestî de gianco ò neigro ò grixo ò bleuçê. Ni manco devan portâ de giöie. Se o mòrto o no l’aiva ancon compio sciusciant’anni, no se parla de lê voentea. “O l’à fæto unna mòrte infeliçe”. Ma se o l’aiva za fæto sciusciant’anni, se ne parla voentea: “O l’à fæto unna mòrte feliçe”. | magazine | 764 | stafi | 2,020 |
75ceae8bea1de4dc | Se a Liguria a no sa ciù chi a segge
Emmo ancon da imaginâ o nòstro post-industriale. E fòscia ammiâ a-o passou repubrican o l’aggiutta.
“Ma a çittæ a no dixe o seu passou, a ô contëgne comme e linie de unna man, scrito inti canti de stradde, inte grixelle di barcoin, inte arrembagge de scae, inte antenne di parafurmini, inte aste de bandee, ògni segmento arrigou pe conto seu de sgranfignæ, seghettatue, intaggi e virgole (Italo Calvino “Le città invisibili”).
Scrivo tanto che Zena a l’é ascidiâ tanto da-o diabòlico preçipitâ in sce lê de l’ambiente ch’o ghe stà d’in gio, da-e frañe, da-i sciummi in piña, da-i viaduti pericolanti de autostradde, euvia de l’òmmo, a-e coe infinie de machine, segno de unn’imponente e matta fuga da “quarcösa” che o vëgne zu, e quello “quarcösa” o l’é Zena mæxima.
A-o de là de polemiche politiche, pe unna breve riflescion in scê catastròfiche sòrte da Superba, aggredia da-a crudeltæ do mâ, da-i derui de montagne e da-i rovinoxi deluvi do çê, provemmo à fâ un sato into tempo e arrivâ a-o lontan 1815, anno into quæ co-a sconfitta de Napolion à Waterloo se sançioña a “Restauraçion”, saiva à dî, o retorno a-o passou, primma da Revoluçion Franseise, e o Congresso de Vienna o l’architetta a neuva Euröpa.
Inte tutto questo a gloriosa Repubrica de Zena, in declin e allembeia da-i monta e chiña da stöia, a l’arria mestamente a bandea e a vëgne annessa a-o Regno de Sardegna, eterno nemigo di tempi d’accai, incarregou de l’ambiçioso progetto de unificâ a realtæ politica menissâ e turbolenta do stivale italico.
Lonxi da mi o passatismo e o “nostalgismo” in scî “belli tempi de unna vòtta”, con tutto che no son coscì vegio; a constataçion però a l’é che e cöse à quello pe Zena cangian no solo politicamente, ma subentra unn’interpretaçion diversa da çittæ e do territöio.
Son contrastanti e vixoin do mondo di Savöia, abbrascæ de spaçio e de terren, bellicoxi, fedeli a-e grendi potense conservatoe, respeto a-a vegia Zena, delongo attiâ da aneliti de indipendensa e de libertæ, vortâ a-i scangi marittimi e a-a conquista de neuve tære de otramar.
A rivòlta do 1849 e o conseguente pugno de færo ordinou da-o Vittöio Emanuele II, e misso in atto da-i bersaggê de La Marmora, a no l’à solo o savô de unna severa açion de poliçia militare, ma de unna reisa di conti tra doe realtæ despægie donde a vixon do mondo do vinçitô a l’anava impòsta tanto co-e boñe comme co-e brutte mainee.
Succescivamente o conte de Cavour o disegnià o profî e l’identitæ politica e econòmica da çittæ à l’interno do contesto do neuvo Stato ch’o nasce.
E boñe relaçioin tra Inghiltæra e Stato sabaudo attian unna neuva impenditoria e dinæ freschi, a çittæ a diventa logisticamente o ponto de partensa verso o neuvo mondo pe milioin de persoñe a-a riçerca de fortuña co-e compagnie de navegaçion.
Zena a nasce torna, inevitabilmente a cresce e a va sorviadimenscionandose ascì comme çentro urban, aumentando unna popolaçion ch’a comensa à arrivâ anche da-o çentro e sud Italia, a-a riçerca de travaggia.
O 1892, o quattroçentenäio da scoverta de l’America o vëgne çelebrou inte unna çittæ che a veu compete pe fascino e modernitæ co-e grendi metròpoli europee.
Ma gh’é un ma.
O travaggio, diffiçile e intenso, de reorganizzaçion urbanistica o no tëgne conto de tròppi elementi.
Levando spaçio a-o letto de Besagno cresce i rischi de alluvion, dapeu a construçion da neuva direttrice à mâ verso Levante (Corso Italia) a snatua quello tòcco de còsta.
E neuve fabriche attian a popolaçion de campagne, impoveindo de maniman tutto o territöio de l’entrotæra.
Zena a l’abandoña coscì unn’identitæ secolare ciù comerciale, aristocratica e elitäia pe diventâ unna grande çittæ industriale e operäia, ricca de stabilimenti (de “servitù inquinanti”), inta quæ o pòrto o l’é o scâ primmäio pe-e matëie primme che dovian ëse travaggiæ.
Sciben che no scrito inte nisciun cian ediliçio, a çittæ arrëlâ tra e miage seiçentesche, e stradde streite, l’exigensa de trovâ di spaçi de là da-o mâ, a descriveiva un còdice ciutòsto ciæo: e dimenscioin de Zena ean quelle, ciù ni meno.
L’espanscion da çittæ a conscisteiva inti spaçi conquistæ feua, inte di territöi lonten, no into crescio do spaçio urban.
Mussolini o completa l’òpia con imaginâ e con impoñe a “Grande Zena”, pe de raxoin de contròllo politico ciù che atro, ma inandiando – in sciù de scancellâ letteralmente identitæ, leughi, differense morfològico-ambientali – un proçesso irreverscibile ch’o transforma definitavemente Zena inte un distreito industriale, che o l’impoñe e seu exigense de infrastruttue, stradde, collegamenti à prescinde da-e caratteristiche do territöio.
A speculaçion ediliçio do doppoguæra, inta continuitæ co-o disegno sabaudo de un crescio stramesuou da çittæ, a s’afferma sensa tròppi problemi.
E parteçipaçion statali fan arrivâ à Zena unna grande ricchessa, ma domandan o pegno de un asservimento totale di seu spaçi.
Unna ricchessa che, à miâla ben, inte quelli anni a garantisce (in proporçioin diverse à segonda di diversci ceti) un benstâ trentennâ che quande o finisce, co-o tramonto de l’impegno do Stato inte l’economia pubrica, o coinciddià co-i primmi segni de difficortæ.
Quello che o l’é apreuvo à vegnî zu à tòcchi – letteralmente – a l’é a çittæ di urtimi 100 anni, construia in scê premisse precedenti; o surrescadamento climmatico, o crescio inevitabile do volumme di trafeghi de machine e de ferrovie, o contròllo delongo ciù inçerto e desordenou che o Stato o doviæ garantî in sciâ salute de òpie pubriche an caxonou sto “desastro perfetto”.
Da chì a neçescitæ de pensâse torna radicalmente, no guæi inta lògica de unna “decrescita feliçe”, che a-o manco a fïse feliçe, stante che à tutti i mòddi de decrescita se tratta, ma into repiggià i còdici de unn’identitæ desconosciua da doî secoli pöcassæ, che a collega individuo e territöio, che a fa de un agglomerou urban un spaçio uman e de bello vivighe, che a l’impoñe pe fòrsa di limiti, e che graçie a-a tecnologia green, a-e connescioin virtuali, à l’intelligensa artifiçiâ, a l’indica de stradde, a propoñe di sviluppi e di scenäi. | magazine | 1,017 | stafi | 2,020 |
1d1d2b7f0ce68209 | Reçenscioin conlaterale
“Il pianeta delle scimmie”
No son un cinefilo.
Da figgeu, quande ancon no gh’ea o streaming, anavo a-i cineclub, de vòtte pe coioxitæ, de vòtte pe nöia ò solitudine.
Ò visto coscì inti primmi anni Ottanta inte un vegio cineclub zeneise (fòscia o Nickelodeon?) “Il pianeta delle scimmie”.
Aivo za lezuo o libbro quarche anno avanti, da appascionou e onnivore lettô de fantasciensa, quæ eo.
A pellicola ch’a l’ea za un cult (a l’é do 1968) però a m’aiva corpio assæ e a m’aiva fæto raxonâ, a-o delà da generica malinconia ch’o m’aiva inspirou o romanso.
Gh’ò pensou torna che no l’é guæi trovandomelo in tv inte un zapping da insònnia notturna, e ò provou à dâ forma in etæ meuia à quelle imprescioin de un tempo.
O cine o l’é pensceo pe imagine e inta pellicola se peu cheugge a-o manco doî discorsci, sovrapòsti e intersecæ.
Da unna parte gh’é unn’utopia antitecnològica, de critica a-o progresso; da l’atra unna distopia de fin da stöia, de mòrte de unna civiltæ.
L’utopia antitecnològica a l’é incarnâ da-a societæ de scimie che a l’é vegnua apreuvo à quella umaña, e che a rapresenta o sfondo in sciô quæ se sviluppa a stöia.
Unna societæ bella ordinâ, prudente, tetragona à l’innovaçion, ch’a se contenta de unna tecnologia redumentale.
L’irruçion, ançi, o ritorno da presensa de l’òmmo civilizzou o constituisce un fattô de perturbaçion de sta societæ statica.
À sconvòlze o mondo de scimie no l’é tanto fæto che i òmmi seggian dotæ de paròlla, che incarnan a figua paradossale de l’animâ sençiente, quante ciutòsto a temmansa che a seu presensa a constituisce un fattô de rineuvamento, de transformaçion de unna societæ bloccâ.
L’òmmo o l’é ascì, sensa voei, unna causa de acceleraçion, o caxoña un cangiamento soçiale che comme capiscian i vegi savi scimia o l’é potençialmente distruttivo.
E chì se sovrapoñe l’atro discorso: l’umanitæ a pâ condanna a-a stöia, a no peu restâ inte quella condiçion de immobilitæ astòrica, atraverso a quæ se reprodue a societæ de scimie, a l’é pe seu natua portatoa de desordine, de acceleraçion.
A corpa do protagonista a no l’é donca solo quella de materializzâ unn’imposcibilitæ, quella de l’existensa de unn’intelligensa “atra”, impindo un ordine che o s’é constituio intorno a-o postolou de l’“animalitæ” di ëse umen, ma ascì e sorviatutto quella de açende torna unna sciamma prometeica, che comme sa e scimie a l’é a premissa de l’autodistruçion.
L’an imparou da-e roiñe da civiltæ de primma, che rapresentan o no-dito fondativo à l’origine do seu mondo, e do seu mòddo de vitta.
E chì se inseisce e se definisce l’atro grande tema: l’autodistruçion de societæ umañe.
À l’origine de st’imbösâ o rappòrto òmmo-scimmia gh’é un conflitto grandiscimo che o s’é descadenou in passou, unna catastrofe che a l’à permisso che se inneschesse unna meña de alternansa biològico-evolutiva.
Quande s’arresta unna ramma de l’evoluçion comensa à scioîne unn’atra, e tanto che l’umanitæ a torna in derê à unna condiçion semi-feriña e scimie se evòlvan scin à razzonze o linguaggio e à construî unna societæ meno avansâ de quelle umañe, me meno in contrasto co-a natua.
O messaggio che o se porrieiva leze o pâ ëse quello de unna meña de iper-rousseauismo, che o disegna unna prospettiva pe-a quæ i staddi precedenti da stöia umaña son stæti megio de quelli attuali, e a civiltæ a l’é perdia de equilibrio e impoveimento uman.
Concluxon de seguo romantica, ma che a treuva ancheu quarche consonansa inte di discorsci à cavallo tra ecologismo radicale, antropologia politica e teorie anarchiche radicali comme o primitivismo de John Zernan.
Ammiando in derê se scrovieiva donca che se stava megio quande se stava pezo.
In realtæ però, ammiando ben, inta pellicola gh’é doe poxiçioin: se da un lou gh’é unna denonçia di “eccesci do progresso”, da l’atro gh’é a critica a-e societæ statiche.
No se peu tornâ in derê, no se dà ni decrescite feliçi ni segonde opportunitæ, e tentaçioin regresciste piccan contra a realtæ, e a prospettiva de l’Apocalisse a peu servî solo pe comprende che beseugna frontezzâ con consapevolessa o nòstro destin.
L’umanitæ a no peu che anâ avanti in sciô percorso faustian... | magazine | 692 | stafi | 2,020 |
604c689f8198b176 | Se Nervi a veu rexiste
O quartê do levante de Zena o l’affronta un destin de ciumentificaçion e gentrificaçion. Ma unna parte di çittadin a no se ne veu stâ.
O mogogno o piaxe a-i zeneixi, ma o diventa antipatico quande o l’arriva da di pòsti privilegiæ da çittæ, comme Nervi. Ma chì no parlemmo di nervieixi e do seu mogogno, ma de Nervi, patrimònio de tutta a communitæ de zeneixi e liguri, che se strenzan intorno a-a “lô” Nervi contra a vixon de Bucci e da “seu” Nervi. Paradossalmente o scindico nerviesise, e çernie do quæ doveiva unî tutti, o l’é riescio à dividde comme mai, da unna parte, e da l’atra unio contra quelle decixoin che pan ancheu impòste da-i interesci de pöchiscimi: da-a demoliçion da stòrica pisciña Mario Massa, a-a reconstruçion de sto ben pubrico da parte de di privæ (unna cadeña de supermercoei ciutòsto conosciua, sponsor tra l’atro de diverse manifestaçioin into Levante); da-o “riqualificâ” o portixeu con un progetto che o fa à pugni con l’armonia do borgo mainâ, à l’intitolaçion do mæximo à un vegio fascista; da-a promissa de progetto e fondi “za pronti” pe-i Parchi de Nervi, che però son ancon latitanti, a-o pianificâ unna neuva Euroflora 2021, ch’a promette de ëse ancon ciù mäveggiosa, sciben che ciù impattante de l’urtima ediçion. O tutto inte l’atteisa che i cangi do PUC, propòsti da zonta Bucci, permettan l’avertua de l’unzen supermercou inte pöche çentanæa de metri, e de ciumentificâ e sponde do Nervi pe permette l’attracco di barchi, che quelli che se ne capiscian dixan ëse unna brutta sciña pezo da nòstra coâ de ciumento che a l’anià à sostituî a pisciña.
Unna petiçion de unzemia persoñe a domandava de no tiâ zu a pisciña Massa ma de dâghe recatto, reconoscendoghe o carattere soçiale, e intuindo comme o no fâlo o l’aviæ portou à un effetto dòmino che o no l’aviæ risparmiou a bellessa do quartê. Purtròppo in tanti, à comensâ da çerte assoçiaçion comme Italia Nostra, no son stæti longimiranti e son anæti apreuvo a-i interesci egoistichi de pöche assoçiaçion do territöio, ignorando e firme di çittadin, con stravòlze a voentæ civica de ristrutturaçion da pisciña, vegnua feua ascì inte un percorso parteçipou che o l’aiva portou a-a definiçion de un progetto de riqualificaçion da struttua, co-o doggio imprimatur popolare e instituçionâ, e o conseguente stançiamento de fondi pubrichi (2017) pe-a seu rigeneraçion.
Ancheu Nervi a l’é lì lì pe ëse snaturalizzâ inte un mòddo ch’a no se merita; un cangio de identitæ anacronistico ch’o â sponcia verso neuvo ciumento, in pontâ in sce un turismo de massa pe quarche settemaña à l’anno, incangio che in sce qualitæ e valô, e ascordandose di seu abitanti e di serviçi soçiali che ghe pertoccan. Partindo da-i Parchi, che ghe sciòrte ancon o sangue pe caxon di (no ciù) recenti eventi climmatichi, a-a Passaggiâ, a-a riqualificaçion da Marinella e do Portixeu, sensa ascordâse da pisciña.
Che à l’enneximo supermercou, che o stravolzieiva a vitta soçiale e comerciale do quartê, se preferiscian di progetti sostegnibili! Unna Nervi collegâ a-a ciclabile prevista in tutto Zena, i cen da quæ, però, se ferman à Quarto, e magara unna valorizzaçion de quelli monti che, à pöche çentanæa de metri da-o mâ, porrieiva generâ un induto ambientalmente sostegnibile pe 365 giorni à l’anno. À sta communitæ ghe resta solo a speransa che e variaçioin sensa sæximo do PUC che an propòsto, propedeutiche a-o scempio, no passan. Ò unna battaggia legale pe difende a “nòstra” Nervi. | magazine | 584 | stafi | 2,020 |
73a1d6942c8b60b2 | À Zena un figgeu o no peu aveighe doe moæ
Son cöse che succedan inta wonderful Zena: o Commun o dà battaggia à di figgeu pe levâghe un di genitoî (inconsapevolmente, perché ò l’imprescion che o voesse fâ battagge a-i genitoî do mæximo sesso, ma sto chì o no giustifica, ançi – mæ pai – o rende ciù greive l’intençion) e un giudiçe o s’ascòrda da un lato de un prinçipio primmäio do seu travaggio, saiva à dî o dovei de preferî delongo l’affido scompartio di figgeu incangio de quello escluxivo, e da l’atro un dettaggio, che a no l’é unna costion da peisafumme, ò sæ che “in tutte le decisioni relative ai fanciulli, di competenza delle istituzioni pubbliche o private di assistenza soçiale, dei tribunali, delle autorità amministrative o degli organi legislativi, l’interesse superiore del fanciullo deve essere una considerazione preminente”. Unna tâ dispoxiçion a l’é ribadia inte diverse nòrme anche da unna Sentensa da Corte de Cassaçion, a quæ a dettaggia che “il principio costituzionale della tutela del prevalente interesse del minore intende garantire la tutela più piena possibile ai concreti bisogni affettivi ed educativi di ciascuno e di tutti i minori coinvolti nelle vicende giudiziarie sottoposte al vaglio del giudice del merito”. Comme se valuta l’interesse superiore do minô? A l’é unna valutaçion che a mette in scî piati do bansa i avvantaggi e i desvantaggi pe-o minô e l’é evidente che i avvantaggi inte l’avei doî genitoî capaçi superan de brutto i desvantaggi che questo o comportieiva. Femmo un sato in derê: do luggio 2018 i rapresentanti de famigge rainbow se recan inte l’uffiçio do scindico de Zena pe domandâghe, in sede amministrativa, o reconoscimento a-a nascita di figgeu nasciui into Commun de Zena. O scindico o denega o reconoscimento. E famigge sciòrtan da l’uffiçio do scindico e arvan a pòrta do tribunale pe domandâ che a-i seu figgi segge reconosciuo tutti doî i genitoî a-o momento da nascita. O tribunale de Zena in primmo graddo o riconosce a doggia genitoralitæ, in particolâ a doggia maternitæ à doe dònne moæ de unna figgia, e finarmente a figgia a peu piggiâ o cognomme de tutte doe e moæ, e con questo veddise reconosciuo tutti quelli diritti che quello cognomme o se pòrta apreuvo, a-i quæ correspondan tutti i dovei che i genitoî an inti confronti di seu figgi: mantegnî un rappòrto equilibrou e continuativo co-o figgio, fornî attençion, educaçion, instruçion e ascistensa morale e conservâ di rappòrti scignificativi co-i ascendenti e co-i parenti.
O Commune o no ghe stà e incangio de “mollâ o corpo”, stante che o Scindico intanto o se mette indòsso a scerpa archinçê, o deçidde de procede inta seu battaggia, fòscia pe affermâ o prinçipio che pe fâ un figgeu e unna famiggia “legalmente reconosciua” ghe veu un òmmo e unna dònna, ò pe evitâ de mostrâse accondiscendente, in açettâ a sentensa, a-a merçificaçison do còrpo da dònna co-a prattica de l’“utero in affitto” (prattica illegale in Italia e inta ciù parte di paixi europëi, e che do resto a no gh’à ninte da spartî co-o caxo specifico), insomma faxendo un bello menestron tra livelli e costioin, à descapito de un minô e da seu famiggia. E o guägna.
E aloa cöse emmo ottegnuo comme çittæ: unna figgetta, e tutti i figgeu comme lê, con meno diritti; diritti che pe ottegnîli, sempre che ghe segge e poscibilitæ econòmiche e emotive di genitoî, a dovià lottâ pe tanto tempo; nisciuña resoluçion globâ con unna lezze universâ che a scancelle tutte e poscibilitæ de merçificaçion do còrpo de dònne, sensa anâ à piccâ co-o prinçipio de autodeterminaçion, ma che a tutele e fasce e ciù deboli; e nisciuña evoluçion soçiale, perché unna famiggia a l’é un fæto colturale – paivimo aveilo capio, ma ò l’imprescion che semmo chì che tornemmo in derê. Se pöi voemmo fâ vinçe a genetica e a natua, pe coerensa comensemmo à ciammâ a famiggia co-o seu nomme: streuppa (in italian: branco). Veuggio sperâ che un giorno s’arrivià, à traverso un debà plurale e o ciù laico poscibile, a-a soluçion de ste grende costioin, ma spero che e töe de quello debà no aggian de gambe construie co-o sagrifiçio di diritti di figgeu. Semmo niatri i grendi, regordemmose delongo de nòstre responsabilitæ verso i minoî. | magazine | 714 | stafi | 2,020 |
ac6db263222e3e1e | O repiggio da Liguria o passa da Bruxelles
Inte sto 2020 che o passià a-a stöia pe tante raxoin, e eleçioin regionæ liguri òccupan de seguo un pòsto limitou e marginale. E l’é giusto ësine consapevoli, segge pe no dâ tròppa importansa a-e bæghe nostræ, segge pe capî comme reimpostâ un rappòrto dialettico e de scangio con l’esterno, che o l’é vegnuo à mancâ de maniman che a region a se serrava in sce lê mæxima. Pe liberâse da-o schema de dipendensa da-o Stato italian, a Liguria a deve imparâ a relaçionâse fito con – e sorviatutto piggiâ e palanche da – Bruxelles. Se a zonta Burlando a no l’ea in graddo de mette à fruto e risorse reise disponibili da-a UE, lasciando lì unna boña parte sensa riescî à spendila (s’ea perso ciù de 100 milioin), o governo Toti o l’à scì fæto megio in ponto quantitæ, ma sensa dâse breiga de imaginâ unna speisa de qualitæ. Chi travaggia into mondo de l’impreisa o ô sa ben che o ciù de vòtte i bandi FILSE fæti co-i fondi UE son de specie de suscidi elargii un pö coscì abrettio, perché scì. Incangio a capaçitæ de profittâ ben di fondi UE, e no solo quelli che son assegnæ d’uffiçio à l’Ente Region, ma à missa in möto de un meccanismo virtuoso che o pòrte e impreise, e assoçiaçioin, e fondaçioin, e scheue, insomma i diversci attoî da societæ e de l’economia ligure à finançiâ i seu progetti co-e risorse europee, a l’é unna de pöche speranse de rimette in pê o territöio. E sorviatutto a seu demografia. E a politica cöse a fa?
No sò se ei avuo occaxon de leze o programma che aivan concordou e fòrse politiche do Campo Progressista insemme a-o M5S, che dapeu an consegnou a-o Ferruccio Sansa comme fïse un testamento da eseguî. A pâ a lettia pe Papà Natale: ciù palanche pe l’entrotæra, ciù palanche pe-a scheua, ciù palanche pe questo e pe quello. Repiggemmo o welfare, repiggemmo o travaggio. Un belliscimo sfòrso de imaginaçion. Figuemmoselo: Gianni Pastorino lì cegou à pensâ comme spende e à rattellâ con Farello ò Rossetti che vorrieivan spende pe quarcös’atro, e Pirondini che o no l’é d’accòrdio. E intanto passava i meixi. Ean sti chì i famoxi accòrdi programmatichi: pensâ comme spende de palanche che no ghe son. L’accòrdio s’é trovou dixendo che tutti poeivan spende tutto quello che voeivan, tanto son palanche de fantaxia. Pâ un scherso, ma a l’é anæta coscì.
A realtæ ligure a conseggieiva incangio un pragmatismo differente areo, che o parte da-a constataçion che se no se riesce à invertî a dinamica demografica gh’é ben pöco futuo. Invertî a dinamica demografica veu dî pensâ à comme creâ travaggio, à comme inandiâ de condiçioin favoreivi perché e impreise nascian ò vëgnan chì, pe exempio spostandose da Milan, ma no solo; into fâlo, beseugna affavoî in tutti i mòddi i settoî de attivitæ green perché son quelli donde ghe travaggia ciù tanti zoeni, e son i ciù coerenti co-e exigense do nòstro secolo. Tutto o resto – l’attençion a-o soçiale, o repiggio do welfare, e politiche pe l’entrotæra – se no gh’é economia (verde) diventan a lista da speisa, e semmo tutti boin à scrivila. Se capisce che pe fâ giâ e cöse, in Liguria beseugna poeighe arrivâ e poeisene anâ, cösa che purtròppo a no l’é scontâ. Do resto, gh’é unna serie de òpie ciù ò meno finançiâ e in corso de realizzaçion che a l’é à basta pe no doveine parlâ ancon, anche perché l’é vint’anni che ne parlemmo, e parlemmo solo de quello. Comme se da-a Gronda passesse o destin de sta region, comme se a Vintimiggia ò a-a Spezza gh’importesse quarcösa da Gronda, tanto che no trovemmo e paròlle pe descrive o comportamento de Italia Viva, che a l’é riescia à rompî a coaliçion de çentro-scinistra à 5 stelle, offiçialmente, pe-a costion da Gronda. S’é fæto de questa un scimbolo da poxiçion à favô do sviluppo econòmico: se un o l’é dispòsto à fâla à tutti i costi, veu dî che o ghe tëgne à l’economia, se in cangio o çerca de stabilî unna scâ de prioritæ, o l’é pe-a decrescita. Intanto, da IV no l’é arrivou nisciun’atra idea pe-o sviluppo econòmico da region. Comme partio sviluppista son scarsci fòrte.
Spiaxe donca constatâ che no s’é imparou ninte da-o 2015. À l’epoca mi aiva credduo che suicidâse coscì in pubrico no fïse unna boña idea, e quello che l’é successo o m’à dæto raxon; no se regordià mai à basta o danno che o l’à fæto o Cofferati a-a scinistra ligure, röba da chinòlla infame. Ma a mòssa de Renzi e compagnia a l’é fòscia ancon ciù greive, perché oua e poscibilitæ de portâ avanti unn’idea de Liguria moderna, verde, incluxiva, averta, zoena, vea, son assæ meno de çinque anni fa, e co-a formaçion de sto “terso pölo” in prattica spariscian areo. Spiaxe pe chi o gh’é anæto apreuvo, a-o Renzi e a-a Paita. Magara sensa voei, ma fan o zeugo de Toti e compagnia. L’imprescion a l’é che, stante coscì e cöse, no tocchià rexiste atri çinque anni, e çercâ de construî unn’alternativa, che a l’unisce Zena à Bruxelles. Tocchià travaggiâ ancon in sciâ coltua, pe no perde a conscensa de ëse pòpolo. Ma o l’é un peccou, perché se poeiva fâ megio, e fâlo oua. | magazine | 896 | stafi | 2,020 |
59852ab0ea05225c | A costion de genere in Italia a l’aspeta
A paritæ a va construia partindo da-o travaggio
Comensemmo da un sempliçe eserçiçio semantico.
Provemmo à mette da parte, se no à abolî, paròlle comme femminismo ò, ancon pezo, maschilismo e sviovinismo.
E iniçiemmo à ciammâ co-o nomme veo unna costion che a no l’à de sesso, comme no an de sesso i temi tipo l’ambiente, o climma, l’energia, i traspòrti, a sostegnibilitæ, i diritti, o travaggio.
A costion a se ciamma “paritæ de genere”.
Donca unna tematica politica, soçiale e econòmica orizzontâ co-e seu problematiche e sfaccettatue, ch’a l’é compòsta da unna serie de abuxi e violense da arrestâ e reprimme co-a mascima duessa, da ingiustiçie da cormâ comme o peiso inta gestion di figgi solo in sciâ moæ, e da di veui econòmichi da impî (à comensâ da-a disparitæ retributiva de saläio e de penscion tra òmmo e dònna).
Sta chì a se ciamma politica de genere.
Che a l’à, in ciù de problematiche, anche di obiettivi e de soluçion, da-o congedo de paternitæ obbligatöio a-i incentivi fiscali pe l’occupaçion e l’imprenditoria femminiña; da l’applicaçion da “Convençion de Istambul” in sciâ violensa contra e dònne a-o desmantellamento di steriòtipo pe mezo de unna ciù attenta communicaçion, pe exempio, ò de un contròllo specifico do hate speech.
A nòtta poxitiva a l’é che o tema da paritæ de genere a l’é finarmente apreuvo à intrâ into debà pubrico e colturale, italian (con fadiga) e internaçionâ (ciù façilmente, e mascime in Euröpa).
E s’é superou o tema sterile e de curtiscimo respio de “quöte reusa”, pe iniçiâ à affrontâ con ciù tanta longimiransa e completessa de costioin comme a rapresentansa de genere e a pariæ distributiva.
Peccou solo che assæ de spesso, mascime in Italia, a costion a segge aponto serrâ into recinto “feminin”, saiva à dî son de soventi solo e dirette interessæ à scrive appelli, lettere, documenti, propòste.
Comme se ste tematiche gh’avessan à vedde solo con l’universo feminin, e no fïsan, incangio, di prinçipi universali comme quelli de l’egualiansa, do diritto, do sviluppo soçiale e econòmico de un paise.
Saieiva l’oa che niatri òmmi ascì se fescimo carrego de portâ avanti propòste, soluçioin e obiettivi che faieivan do nòstro paise, de nòstre çittæ di leughi ciù segui, conviviali, giusti e pròsperi.
L’é normale che pe ògni euro che un òmmo o guägna, unna dònna a riçeive 84 citti, faxendo o mæximo travaggio?
Pe de ciù, ò unna dònna europea ghe vëgne offerto in media di pezo loei e di pòsti de travaggio part-time.
E dònne compoñan o 93% di operatoî de l’ascistensa à l’infançia e di ascistenti di insegnanti; l’86% di operatoî de ascistensa personale inti serviçi sanitäi; o 95% di addetti a-e poliçie domesteghe e di aggiuttanti.
Inte tutta l’UE se stimma che de sti 1,8 milioin de ascistenti, l’83% circoncirca seggian dònne.
Quande nasce i figgi, i poæ vëgnan promòssi, tanto che e moæ comensa à guägnâ de meno.
Se azzonzemmo tutto questo into conto, unna dònna europea a guägna o 40% in meno do lavoratô medio.
E quande a va in penscion, a paritæ de travaggio, e dònne reçeivan o 30% in meno de contributi.
Ste differense, ste ingiustiçie, con l’emergensa Coronavirus se son accentuæ ancon.
Doman, inte l’inevitabile ridefiniçion do modello de sviluppo soçiale e econòmico che o vegnià apreuvo à sta crixi globâ, quello da paritæ de genere o dovià ëse un tema in çimma a-a lista.
Partindo da unna valutaçion do diverso impatto che a pandemia a l’à avuo in sce dònne e òmmi.
Sto chì o consentià a progettaçion de salvataggi equi de genere, suscidi, e atre mesue de ripreisa econòmica.
In geneâ, e forme de travaggio à tempo parçiale, flescibile e de atro tipo dovieivan avei un saläio minimo adeguou e ëse ammiscibili a-a seguessa soçiale.
Saià fondamentale mantegnî l’equilibrio de genere into processo decixonale inte scituaçioin de crixi, e sorviatutto dòppo, de mòddo da avei delongo un equilibrio de ponti de vista e prospettive.
In Euröpa a-o momento gh’é træ dònne inti pòsti de ciù tanta responsabilitæ.
A prescidente da Commiscion Europea, Ursula Von Der Layen, a prescidente do Conseggio d’Euröpa e premier tedesco Angela Merkel, e a prescidente da Banca Çentrale Europea Christine Lagarde.
Da òmmo me sento rapresentou assæ ben.
A l’é l’oa che in Italia ascì se fasse un passo verso a giustiçia de genere, e donca verso o futuo. | magazine | 733 | stafi | 2,020 |
a30f24b7d8fcfb93 | Unn’ereditæ pensâ pe-i neomaggiorenni finançiâ da-a region
A propòsta de l’ereditæ de çittadinansa, presentâ da “Genova che osa” a l’à recuggeito diverse adexoin. Oua veddemmo se dòppo e eleçioin a diventià realtæ.
A Liguria a l’é unna region divisa. E disegualianse taggian a nòstra societæ tra chi o l’à e chi o no l’à, con lasciâ in derê tanti, tanto che pöchi fortunæ van avanti. In particolâ, tante zoene e zoeni ancheu no riëscian à construîse in autonomia un percorso de vitta soddisfacente. E generaçioin di nònni e di genitoî an sperimentou con evidensa un sato in avanti. E neuve generaçioin san che staian pezo. A crixi econòmica a l’à reiso strutturale questo dæto e poemmo temme che a crixi pe-a pandemia a l’arrive à fâlo ciù greive. O percorso de studdi o l’é un indicatô: de unna primma elementare de 20 alunni in Liguria savemmo che apeña 7 riëscian à inmatricolâse à l’universcitæ inti tempi giusti, incangio 13 restian in derê. Quarchidun o dià che falliscian perché no meitan. O l’é veo o conträio. Basta pöco pe trovâse da-a parte sbaliâ de frattue che taggian a societæ. O futuo di zoeni o l’é abandonou a-o caxo. No stupisce che à Zena 3 scheue profescionali e tecniche in sce 5 presentan un livello soçiale basso de famigge di seu studenti, contra solo 1 liceo in sce 4.
Nasce inte unna famiggia fragile, cresce inte un pòsto periferico, avei a sfortuña de no trovâ insegnanti e grendi che aggian coæ de investî in sce de ti, pe sòlito son de condanne à vitta. Viçeversa, chi o riësce o l’é stæto bravo, se capisce, ma o l’avià avuo a seu quöta de fortuña inte un territöio che o nega scistematicamente opportunitæ a-i zoeni. Sta divixon a l’é ingiusta e insostegnibile ascì. De fæti i zoeni liguri ciù fortunæ scappan da unn’atra parte tòsto che peuan, i atri arrestan chì impantanæ; chi pöi o nasce feua, l’é diffiçile che o conscidere de vegnî à stâ chì.
O nòstro futuo o l’é ligou à fî doggio a-o progersso de neuve generaçioin. In particolâ, a mesua de sto progresso a l’é quante riesciemo à portâ avanti de chi o l’arresta in derê. Emmo da lottâ contra e disegualianse e dovemmo affrontâ a costion generaçionâ. In vista de eleçioin regionæ, dovemmo tegnî presente che no existe i schemi, ni manco e candidatue sarvifiche. Inte unna scituaçion delongo ciù greive, l’é neçessäio pe primma cösa impegnâ pe quarche propòsta ch’a l’indirisse o corso da nòstra region inte unna direçion differente. Pe questo sostegnimmo un cian in sce l’ereditæ pe l’autonomia di zoeni, vixiña à l’ereditæ propòsta da-o Forum delle Disuguaglianze, cordinou da Fabrizio Barca à livello naçionâ.
L’ereditæ a consciste de unna dotaçion monetäia progresciva e incondiçionâ, attribuia à tutti i 19enni. Se tratta de un sostegno rilevante inte l’etæ inta quæ se compisce de çernie de vitta fondamentali, pe affavoî a realizzaçion personale e a parteçipaçion soçiale di zoeni. A dotaçion ammuggiâ de anno in anno con l’accantonamento de risorse regionæ, ma ascì di communi e privæ, inte un fondo specifico vincolou e gestio segondo di critëi de finansa etica. L’impòrto mascimo da dotaçion a l’é de 40mia euro pe chi o provëgne da-e famigge ciù pövee; o costo complescivo à regime o saià de 120 milioin, saiva à dî un çinquanteximo pöcassæ da speisa effettiva da region, ch’a supera i 5,5 miliardi.
L’ereditæ a dev’ëse parte de unna strategia ciù ancia de construçion de un neuvo welfare per combatte e disegualianse. Co-e scheue besugnià instituî di percorsci de affiancamento di benefiçiäi, respeto à l’impiego de quöte. O fondo vincolou o porrià ëse impiegou pe atri investimenti diretti a-o contrasto de disegualianse tra i zoeni, comme o recupero de di allögi e de spaçi pe attivitæ imprenditoiali, soçiali, colturali e creative. L’ereditæ a l’é un investimento de tutta a region in sciô futuo. O l’é un investimento in sce quelli zoeni in scî quæ, do resto, no pontieiva nisciun. Semmo apreuvo à promeuve o cian con unna campagna che a ne portià scin a-e eleçioin regionæ e ciù in là, pe fâ in mòddo che a costion de disegualianse e a costion giovanile intran tra e prioritæ do discorso pubrico, comme un di ponti qualificanti de fòrse do çentroscinistra e do seu candidou, Sansa. Existe za unna propòsta de lezze regionâ che a repiggia o nòstro cian, depoxitâ da-o conseggê Luca Garibaldi, oua l’é un pâ de meixi. L’ereditæ a l’é ambiçiosa, ma solo con l’ambiçion porriemo affrontâ di problemi delongo ciù incancrenii e greivi. Voemmo fâ sciortî da unna condiçion de minoransa chi, ancheu, scicomme o l’é taggiou feua da chesesegge mesua de welfare, o l’é constreito à ridimenscionâ a portâ di seu seunni, ò o l’à bello che ciantou lì de aveighene. Investî in sciô futuo di zoeni veu dî investî in sciô futuo e o benstâ de tutti. | magazine | 815 | stafi | 2,020 |
94af211498fd52ea | L’Asmia Internaçionâ
E communali franseixi veddan l’affermaçio de verdi e autonomisti.
In Fransa e amministrative an visto e çittæ prinçipæ anâ in man a-a scinistra ecologista. Ma in Còrsega guägna l’indipendentismo, e a costion a va compreisa
Domenega 28 de zugno s’é tegnuo e eleçion amministrative in Fransa, voto che o l’à mostrou un neuvo cangio inta politica franseise e a conferma de çerte realtæ. I resultati i ciù sorprendenti e poxitivi son stæte e vittöie di Verdi inta Fransa continentale, e quelle di autonomisti / indipendentisti inte l’isoa da Còrsega. O “Partitu di a Nazione Corsa” (PNC) o l’é diventou o primmo partio pe preferense in sce l’isoa, elezendo o scindico inte di paixi scignificativi comme Zonza ò Figari, ma sorviatutto de Pòrto Vecchio, unna de ciù grendi e importanti muniçipalitæ còrse. L’isoa a l’à manifestou de spesso a seu coæ de autodeterminaçion, segge da-o lato indipendentista, segge da quello autonomista. Regordemmo a lòtta armâ do “Fronte di Liberazione Naziunale Corsu”, inspirou à l’ETA e à l’IRA, e tutti i movimenti vexin à questo, ormai scentæ che l’é diversci anni, ma sorviatutto l’exploit di partii territoialisti e progrescisti inti urtimi anni, donde o dexidëio de unna democraçia avansâ, o paçifismo, l’ambientalismo e o refuo da lòtta armâ an sostituio de maniman a retòrica di partii naçionali franseixi, faxendo cresce a fiducia pe l’autogoverno inti çittadin còrsci. A repubrica franseise, do resto, o l’é un Stato fortemente çentralizzou, e no l’é un caxo se de spesso se parla de Pariggi e do resto da Fransa, quande s’à da fâ co-i serviçi, co-o tessuo sòçio-econòmico e ancon de ciù co-a coltua. A divixon linguistica franseise, sciben che æguâ, a l’é presente e compricâ, e se ghe reconosce çinque gruppi: la langue d’oil (inta quæ ghe cazze o franseise standard e o piccardo), a langue d’oc (occitan in senso ancio), breton (de tipo celtico), francoproensâ (arpitan) e còrso. A-o de là de queste emmo da reconosce ascì e minoranse catalañe, basche, i dialetti tedeschi e o ligure. A supremaçia naçionâ do franseise standard a l’é apreuvo à scancellâ tutte e atre lengue in Fransa, e de fæti i governi de l’isoa an delongo incontrou de difficortæ à portâ a lengua còrsa a-o mæximo cian do franseise, pe çercâ de creâ un bilinguismo che ancon o no l’existe.
L’alleansa tra autonomiste e indipendentisti, riunii in diverse sigle, a l’à portou à l’esploxon da costion còrsa in Fransa da-o 2014; da quello momento i movimenti regionalisti còrsci veddan cresce delongo de ciù i seu consensci, e sta tornâ elettorale a l’é stæta l’ennexima ripreuva. Inte st’urtimo dexennio emmo visto nasce e cresce tante organizzaçioin, in gio pe l’Euröpa, de scinistra federalista, indipendentista e verdi; partii e movimenti che mettan in discuscion a costion naçionâ e o ròllo de l’Euröpa. E forme di Stati naçionæ son stæte misse a-a preuva sorviatutto da-i caxi catalen e scoçeixi, ma ascì in Italia gh’é un sccioî de realtæ che piggian pê; e à fianco da costion di Stati gh’é o ròllo de l’Euröpa, che a l’é apreuvo à affrontâ unna de crixi ciù greivi da-a seu nascion comme entitæ politica. E fòrse euroregionaliste de scinistra, pe-a ciù parte, sponcian pe rafforsâ i poteri de l’Union, e fiña pe-a creaçion de unna Repubrica Europea, a quæ a porriæ un bello tòcco de temi amministrativi a-e regioin, con ammermâ ò scancellâ o ròllo di stati-naçion, permettendo à l’Euröpa de coordinâ i diversci territöi. A Còrsega a l’é un di scimboli de sto repiggio do regionalismo progrescista e ecologista, unn’isoa ch’a no se sente rapresentâ à Pariggi, ma ch’a l’é inseria in pin inte dinamiche europee. Fòscia a pròscima revoluçion a comensià in periferia, e anche questo ne mostra e urtime eleçioin amministrative franseixi. | magazine | 623 | stafi | 2,020 |
1f9c7be830fd013d | Coscì, segondo un regolamento da fin do secolo XVIII, e precauçioin da piggiâ quande a peste a se manifestava inte unna çittæ.
Avanti de tutto unna rigorosa divixon do spaçio in settoî: se særa, se capisce, a çittæ e o “territöio agricolo” lì da vexin, proibio sciortîne sotto peña da vitta, ammassamento de tutte e bestie sensa padron; suddivixon da çittæ in quartê separæ, donde vëgne instituio o potere de un intendente.
Ògni stradda a l’é missa sotta l’autoritæ de un scindico, ch’o ne tëgne a sorveggiansa; se o â lascesse, o saiæ punio co-a mòrte.
O giorno designou, se ordena che ciaschedun o se sære inta seu casa: proibiçion de sciortîne sotta peña da vitta.
O scindico o va de persoña à serrâ, da l’esterno, a pòrta de casa; o se pòrta apreuvo a ciave, che o rimette à l’intendente de quartê; sto chì o l’avvarda scin a-a fin da quaranteña.
Tutte e famigge avian fæto e seu provixoin, ma pe-o vin e o pan saià stæto inandiou, tra e stradde e l’interno de case, de picciñe condute de legno, che permettan de fornî à ciaschedun a seu raçion, sensa che ghe segge communicaçion tra i fornitoî e i abitanti; pe-a carne, o pescio, e verdue, se deuvià de tagge e di cavagni.
Se saià assolutamente neçessäio sciortî de casa, se faià un pe vòta e evitando ògni incontro.
No va in gio nisciun, levou i intendenti, i scindichi, i sordatti da guardia e – ascì tra e cöse infette, da un cadaveo à l’atro – i “crövi” che l’é indifferente abandonâ a-a mòrte: son “persoñe da pöco che transpòrtan i maròtti, assottæran i mòrti, poliscian e fan diversci serviçi vili e abbietti”.
Spaçio taggiou con esattessa, inmòbile, rappreiso.
Ciaschedun o l’é stivou a-o seu pòsto.
E se o se mescia, ne va da vitta, contaggio ò puniçion.
L’inspeçion a fonçioña sensa pòsa.
O contròllo o l’é à l’erta dondesesegge: “Un consciderevole còrpo de miliçia, comandou da offiçiæ de qualitæ e gente da ben”, còrpi de guardia a-e pòrte, a-o palaçio communale e inte ògni quartê, pe rende l’obbediensa da popolaçion o ciù pronta e l’autoritæ di magistræ o ciù assolua poscibile, “coscì comme pe sorveggiâ tutti i desordini, röbaliçi, sacchezzi”.
A-e pòrte, pòsti de sorveggiansa; a-o cavo de stradde, de sentinelle.
tutti i giorni l’intendente o vixita o quartê do quæ o l’é responsabile, o s’informa se i scindichi compiscian o seu dovei, se i abitanti an da mogognâne; sorveggian “e seu açioin”.
Tutti i giorni o scindico ascì o passa pe-a stradda da quæ o l’é responsabile; o se ferma davanti à ògni casa; o fa mette tutti i abitanti a-i barcoin (quelli che dessan solo inta corte se veddieivan assegnou un barcon in sciâ stradda donde nisciun atro o porriæ mostrâse); o ciamma ciaschidun pe nomme; o s’informa da condiçion de tutti, un pe un – “i abitanti saian obbligæ à dî a veitæ, sotta peña da vitta”; se quarchidun o no se presentià a-o barcon, o scindico o ne domandià e raxoin: “Inte sto mòddo se descrovià façilmente se sa dà ricòvero à mòrti ò à maròtti”.
Ognidun serrou inta seu gaggia, ciaschidun a-o barcon, rispondendo a-o seu nomme, mostrandose quande gh’ô domanda: a l’é a grande revista di vivi e di mòrti.
(...).
Çinque ò sei giorni apreuvo à l’iniçio da quaranteña, se procede a-a desinfeçion de case, uña pe uña.
Se fan sciortî tutti i abitanti; inte ògni stançia se tia sciù e se sospende “i mòbili e e merçe”; se spantega de essense, che se fan bruxâ dòppo avei serrou pe ben i barcoin, e pòrte e sciña i garbi de ciaveuie, che vëgnan impii de çeia.
Infin, se særa a casa areo, tanto che se consumma e essense; comme à l’ingresso, se perquixisce i profummatoî “in presensa di abitanti da casa, pe vedde se sti chì no aggian, sciortindo, quarcösa che no gh’avessan intrando”.
Quattro oe apreuvo i abitanti peuan intra torna in casa. (...).
Exiliâ o lebbroso e arrestâ a pesta no compòrtan o mæximo seugno politico.
L’un o l’é quello de unna communitæ pua, l’atro quello de unna societæ disciplinâ.
Doe mainee de eserçitâ o potere in scî òmmi, de controllâ i seu rappòrti, de desfâ i seu intressi peigoxi. | magazine | 711 | stafi | 2,020 |
1c16e36f984520d4 | Sëi idee pe inandiâ unna neuva sanitæ ligure
In sciâ base da longa esperiensa visciua a-o scianco di paçienti besugnoxi de ascistensa sanitäia domando de inseî into cian regionâ sòçio-sanitäio arcuñe propòste che ritëgno pòssan megioâ o Serviçio Sanitäio pe-i çittadin liguri.
1. Inseimento da Mëxiña Integrâ à livello regionâ.
Sto chì in sciâ base di resultati che emmo ottegnuo e continuemmo à ottegnî in scî paçienti oncològichi, emato-oncològichi o con marottia crònica debilitante immunomediâ e ræa.
Un resultato importante o l’é quello ottegnuo in scî paçienti longo-sopravviventi dòppo patologia oncològica, saiva à dî quelli maròtti in remiscion oncològica, ma che an beseugno de un monitoraggio into tempo pe-o superamento de conseguense fixiche e psicològiche ligæ a-a patologia e a-a terapia subia.
2. Creâ di ambulatöi esteixi into territöio regionâ pe-a cua de marottie cròniche intestinæ.
In particolâ quelle immunomediæ (marottia de Crohn e rettocolite ulcerosa).
In Liguria i maròtti registræ con sta patologia son 4.000 circoncirca, di quæ 1.400 à Zena.
Se suppoñe che i numeri seggian de meno à peto da realtæ.
In Liguria emmo di meghi boin che cuan ste patologie, ma no gh’é de Çentri de Riferimento pe-i paçienti.
Creâ sti Çentri de Riferimento saieiva à costo zero perché i profescionisti travaggian za inte struttue pubriche.
3. Potençiâ o serviçio pubrico domiçiliâ pe-i paçienti onco-ematològichi e con de patologie greivi cròniche e debilitanti co-o fin de limitâ e sofferense di paçienti pe l’allontanamento da-e seu case e da-o nucleo familiâ.
Se capisce che sto serviçio o dev’ëse erogou in scê direttive di meghi specialisti de riferimento.
4. Potençiâ o serviçio de epidemiologia in Liguria in mainea da poei indirissâ e risorse in scê patologie primmäie inti territöi ciù corpii e inandiâ unna potençiale prevençion.
Saieiva utile poei avei un quaddro epidemiològico delongo ciù aggiornou in scê caxoin de diverse patologie, in particolâ “ræe” e neoplastiche, che son in crescio constante.
5. In sciâ base da valutaçion epidemiològica di dæti statistichi ch’an à vedde co-a fuga di paçienti da-a Liguria, çercâ de potençiâ quelle speçialitæ ciù corpie da-o fenòmeno, no solo pe redue a speisa sanitäia da Region, ma ascì pe-i desaxi che se crea pe-i paçienti e i seu familiæ constreiti à di longhi e penoxi spostamenti pe poei ëse cuæ.
6. Creâ unna ræ emato-oncològica pe poei uniformâ ciù de lengê o serviçio offerto a-i paçienti, con individuâ chi à beseugno de un trattamento ciù aggrescivo ò sperimentâ pe-o quæ ghe veu di çentri de cua con unn’erta specializzaçion, e chi incangio ghe serve un trattamento “stantard”, uniformou pe patologia, e o peu vegnî seguio inti çentri periferichi ò fiña à casa da-i specialisti.
O modello o porrieiva ëse quello “hub and spoke” da Region Piemonte.
A creaçion de unna ræ specialistica a dovieva anche vai pe tutte quelle marottie ræe che an ciù çentri de riferimento, pe poei fornî, in sciâ base de esperiense communi, un indirisso diagnòstico e terapeutico ciù efficace pe sti paçienti con patologie de riscontro no commune.
Saieiva ascì importante creâ un modello de ræ ch’o se pòsse transferî a-e diverse specialitæ.
Sto chì o peu produe di resultati poxitivi, e façili da reprodue inte tutto l’ambito regionâ.
A Liguria a l’à unna grande tradiçion mega, con di personaggi de spicco inta stöia da mëxiña italiaña.
Se permettemmo de çitâne quarchidun: Alessandro Vallebona che do 1925 o l’à inventou a tecnica radiològica stratigrafica, o Prof. Alberto Mormont che o l’é stæto o primmo à fâ un trapianto de midollo emopoeitico in Italia, o Prof. Giuliani uròlogo de famma internaçionâ e o Prof. Francesco Soave pe-a seu microchirurgia vascolâ à favô di figgeu.
A vanta ancon in giornâ di meghi zoeni e preparæ, che purtròppo no son stæti valorizzæ inta nòstra region e svòlzan a seu attivitæ inte de atre regioin italiañe ò à l’estranxeo. | magazine | 634 | stafi | 2,020 |
f133a9655eb9284a | A Liguria di territöi
Spario e Provinçie, serve unna dimenscion intermedia tra i Communi e a Region. Da chì passa a capaçitæ de ammiâ à l’Euröpa.
O bon exito de negoçiaçioin in sciô recovery fund o dimostra, se mai ghe ne fïse de beseugno, comme da l’Euröpa arrive boña parte de rispòste neçessäie à fâ fronte a-i problemi contemporanei, che no peuan ëse ciù affrontæ à livello statale. Ma o raffòrsa ascì a convinçion che, a-o delà de l’emergensa e de mesue straordenäie, unna region comme a Liguria a deve trovâ inta relaçion co-a UE , e i fondi che sta chì a mette à dispoxiçion de progetti e territöi, unna de ciave primmäie pe-o seu sviluppo. Perché sta capaçitæ a se pòsse esprimme con sempre maggiô concretessa saieiva importante procede in sce doî fronti; o cordinamento e o suppòrto a-e attivitæ de progettaçion europea, svòlte da-i enti territoiali subalterni a-a region, e a reorganizzaçion amministrativa do territöio regionale. Partimmo da sto segondo ponto.
Stante che a dimenscion provinçiale a s’ammerma de maniman, vuâ comm’a l’é da ciù parte de seu vegie competense, s’arve o cammin pe-a suddivixon do territöio inte de entitæ intermedie tra o Commune e a Region, che ricarcan äie omogenie ò complementari pe geografia, territöio, stöia, e che no l’é diffiçile individuâ: a Valle Stua, o Tigullio, a Val Fontañaboña, eccetera. Gorfi e valle son dimenscioin utili de spesso pe unn’individuaçion pægia, ma l’é seguo che no se porriæ no prevedde a parteçipaçion de communitæ into definî a neuva geografia interna da region.
Ste neuve entitæ, che soventi ricar chieivan e antighe suddivixoin da Repubrica de Zena, se sostançieivan comme “unioin de communi”, regolæ da-o D.lgs 267 do 2000; unioin che in parte existan za, ma se giovieivan da definiçion de un quaddro d’insemme disegnou da l’Ente Region, ciammou dapeu à promeuvilo, rafforsâlo, rispettâlo. Idealmente, ògni commune o doviæ fâ parte de unna “union de communi”, e un disegno complescivo a-o quæ aderî o porriæ façilitâ st’evoluçion. E “unioin de communi” porrieivan aloa svòlze un ròllo importante into sviluppo da capaçitæ de travaggiâ co-i fondi europëi, capaçitæ pe-a quæ se doviæ contâ, a-o mæximo tempo, in sce un rafforsamento operativo de Liguria Ricerche, l’attô che a-o momento o l’òffre arrembo a-a progettaçion europea da Region Liguria. L’é diffiçile pe un commune piccin accede a-i fondi che Bruxelles a ghe mettieiva à dispoxiçion, pe mancansa de competense de progettaçion, ma se sto chì o l’é drento à unna “union de communi”, a quæ a peu interfacciâse con unna Liguria ricerche rinforsâ, cha a l’asciste e a ô mette in ræ con atre realtæ – ascì feua da l’Italia – che peuan parteçipâ a-o progetto, se peu inandiâ un meccanismo virtuoso. Un meccanismo a-o quæ se dovemmo abituâ delongo de ciù, anche a-o de feua de l’amministraçion pua, con anâ à includde scheue, biblioteche, parchi, eccetera, saiva à dî tutti quelli enti che svòlzan unna fonçion pubrica, e che in giornâ an unna relaçion co-i canæ de finançiamento europeo sporadica e dettâ da l’iniçiativa di scingoli.
A-a Liguria ghe convegnieiva donca disegnâ un cian d’insemme pe megioâ a seu capaçitæ de progettaçion europea, superando e divixoin interne – che de vòtte caxoñan a “giöxia” de un commune perché o seu vexin o l’à piggiou de palanche da-a UE – con mette à scistema e competense che gh’é, e trovando quelle che mancan. I pròscimi çinque anni saian decixivi inte sto senso. | magazine | 573 | stafi | 2,020 |
ec996786e3d6af5f | L’asmia internaçionâ
Se o Mâ Mediterraneo o l’é tròppo piccin pe-a Fransa e a Turchia
A Turchia a l’à misso in atto unna politica de espançion. Macron o l’é l’unico che o ghe tëgne testa, no sensa ambiçion.
Ancon abbessia e convalescente dòppo meixi de confinamento, o 4 de agosto l’Euröpa mediterrania a vëgne sciätâ da unna tremenda esploxon: 2.700 tonnei de nitrou d’ammònio (mâ) conservæ into pòrto de Beirut scceuppan, con scancellâ di casamenti intreghi, machine, stradde, vitte (quæxi 200 mòrti e ciù de 6.500 ferii). I danni son stimmæ in ciù de 10mld de dòllai.
Preceduo da aggiutti e soccorritoî da proteçion civile, o prescidente franseise o l’é o primmo a rendise in sciô pòsto, o 6 de agosto: natua inquieta, ambiçioso, o Macron o se propoñe comme federatô di aggiutti pe-o Libano, sponciando a-o tempo stesso i responsabili locali à “procede a-e reforme, à cangiâ scistema, à ciantâla co-e divixoin interne e à lottâ contra a corruçion”. Aggiutti belli politichi, donca. Unna petiçion online (“Mettei o Libano sotta protettorou franseise pe-i 10 anni chi vëgne”) a riçeive inte 4 giorni ciù de 70mia firme. Inte quell’occaxon o Macron o diciara “se no ô fa a Fransa, i turchi, i saudii ò i iranien s’invitian inti affari interno do Paise, e chi ghe scrosce o l’é o pòpolo libaneise”.
Doî giorni apreuvo, l’8 de agosto, o l’é o turno do viçe-prescidente turco Oktay e do ministro di esteri de Erdogan, che in ciù di aggiutti sanitäi mettan à dispoxiçion 400 tonnei de gran, o pòrto turco de Mersin (pe dirottâ e gestî o trafego destinou à Beirut) e e impreise naçionæ pe-a riconstruçion. Oktay o l’attribuisce a-o Macron unna “politica estera coloniâ” e ô tratta da “zoenòtto viçiou con de manie de protagonismo”.
Ma se ammiemmo ciù da vexin cöse succede into Mediterraneo orientale, se rendemmo conto che l’é di meixi che a tenscion tra Fransa e Turchia a monta, in sce doî fronti a-o manco, inti quæ l’Italia ascì a l’é in zeugo: a Libia e a prospeçion petrolifera intorno à Cipro. A Turchia a l’à açeiso a miccia do novembre 2019 firmando co-o debole governo de Al Sarraj un accòrdio condannou da tutti i vexin (Fransa, Italia, Greçia e Egitto): l’accòrdio o l’autorizza à mandâ de truppe turche à Tripoli e o crea un corrieu marittimo tra Libia e Turchia che o faieiva cresce de un 30% a piattaforma continentâ de st’urtima into Mediterraneo orientale. Dapeu à zugno un incidente in mâ into contestou “corrieu” o l’açende torna i spiriti: unna fregâ franseise de battuggia inta zöna pe conto da NATO a preuva à intercettâ un cargo à bandea tanzaniaña. Sciben che sospettou de violâ l’embargo internaçionâ, o cargo o l’é scortou da diverse unitæ da mariña turca: a fregâ franseise a l’é obbligâ à virâ sotta a minaccia do feugo turco. Unn’inchiesta a l’é in corso. o 20 de luggio intra in zeugo l’Egitto ascì, che o l’autorizza à mandâ de truppe in Libia pe oppoñise a-i turchi e à Al Sarraj.
A rispòsta turca a l’é inmediâ: 18 nave da guæra partan a-a vòtta de Cipro pe scortâ unna nave de riçerca scismica incarregâ de effettuâ çerti foraggi petroliferi. Se temme anche l’annescion turca de çerte isoe greghe (Kastellorizo) into contestou corrieu. O 20 de agosto, infin, corpo de scena : o Erdogan o l’annonçia a-a stampa “amiga”a scoverta de un giacimento stramesuou de gazzo, into Mâ Neigro: 320mld de metri cubbi che – segondo lê – se porrieivan sfrutâ za do 2023. Stavòtta inta piattaforma continentâ turca. A stampa franseise a ridimenscioña ben ben a “miracolosa” scoverta, a quæ a permette do resto de fâ chinâ a tenscion into Mediterraneo. Pe quanto tempo ancon? Purtròppo l’é di secoli che a Repubrica de Zena a l’à perso influensa into streito do Bòsfoo... | magazine | 638 | stafi | 2,020 |
5d8b1ef686269702 | Stöia versus memöia
A costion do gasòmetro de Campi a l’à tiou feua ancon unna vòtta l’incapaçitæ da çittæ de Zena de fâ i conti co-o seu passou industriale.
Stöia e memöia: un caxo eclatante de fäsci scinònimi. A Stöia a l’é sciensa, a l’é analixi, a l’é scintexi equilibrâ. A Memöia a l’é politica, a l’é seleçion, a l’é manipolaçion.
A Stöia a no ghe scrosce, a no risente da perdia di monumenti, ma a Memöia scì, tant’é che a-i monumenti se ghe dixe ascì memoriali. No existe unna Memöia spontania, coscì comme nisciun monumento o l’é immun da-o passâ do tempo ò da-i rivolzimenti soçiali da-i quæ derivan e rielaboraçioin da memöia. Con lasciâ perde di caxi particolarmente traumatichi comme l’abaçia de Cluny ò i Buddha giganti de Bamiyan, sciña o Colosseo, sfruttou pe di secoli comme cava, o l’ea rischio de scentâ avanti de ëse sarvou da-o seu destin do 1750, con atto de imperio de Papa Benedetto xIV, che ô consacra à tutti i Martiri in occaxon do Giubileo. Vegnindo à Zena, gh’é un caxo de memöia assæ problematica da rielaborâ: a l’é quella etæ industriale da quæ e trasse, da trent’anni in sà, vëgnan scistematicamente scancellæ, con tutto che gh’ea stæto a premissa incoraggiante do recupero do Pòrto Antigo. De fæti a l’é brillâ a Bocciardo, a l’é stæta abbattua e riconstruia in fäso a Fiumara, l’é stæto ascciannou i capannoin de Campi e de l’Italcementi pe fâghe di atri capannoin, ma ciù squallidi, son stæti scancellæ l’oivâ Gaslin de Rieu e i silos romagnoli de Ponte Parodi, pe lasciâ di veui desolanti.
Sconzuou, a-o manco, l’abbattimento di silos hennebique e da ex-çentrale ENEL da Lanterna, con tutto che o gotha de l’imprenditoria locale a l’agge espresso contrarietæ – cösa questa che a dixe ben ben da longimiransa de élite zeneixi – l’urtima tragicòmica polemica a l’à coinvòlto o vegio gasòmetro MAN de Campi: in realtæ se trattieiva de un problema za risòlto da-o Stefano Boeri, co-o progetto vinçitô do concorso pe-o Parco do Ponte, ma dapeu a costion a l’é stæta averta torna e cavarcâ da çerta miserabile politica locale, a-a riçerca perenne de di bersaggi gròsci e façili. À dîla sccetta e netta, bastieiva sciortî da-i confin de Zena e da Liguria pe apprexâ, da di dexenni ormai, diversci exempi de reimpiego de di edifiçi industriali dismissi, gasòmetri incluxi, segge in Italia segge into resto d’Euröpa. Inte sta “ex çittæ” de nomme Zena, che ciù a sprofonda ciù a se dixe “Superba”, succede incangio che un oggetto volumminoso ma ch’o no fa mâ, defilou – donca de nisciun imbarasso –, pe de ciù no sensa unna çerta seu peculiaritæ tecnica e unna valensa testimoniâ, trattandose de l’urtimo gasòmetro ch’o l’é restou, o vëgne stupidamente liquidou comme unna “rumenta”, comme un rottamme ruzzenento, inutile e vegio, mastegando torna e mâ, into 2020, o mito do “neuvo”, comme succedeiva in Occidente avanti da crixi petrolifera. Do resto, a l’é giusto a mæxima Zena che a definisce antiquæ i tram, tanto che o resto d’Euröpa a l’é apreuvo à introduli torna, che a l’accheugge entuxiasta un neuvo çentro comerciale (ingiarmou da Palasport), mentre in genere ormai no se fa ciù, che a conscidera e piste ciclabili un affronto a-o “sacrosanto diritto de usâ a machina”, e a manifesta unn’insofferensa montante pe-e zöne pedonali, tanto che o mondo civile o procede in direçion oppòsta areo. Se pöi conscideremmo che à asbriâse contra o “vegio” gasòmetro a l’é pròpio unna popolaçion fæta pe-o ciù de ançien, l’é diffiçile no pensâ torna à Jung e a-a seu Lezze do Spegio, ò domandâse ciù semplicemente: da che purpito? | magazine | 608 | stafi | 2,020 |
a26e8b6513eaff5a | Reçenscioin conlaterale
“CULMV”
“Scrittori naïfs”.
Sta chì a l’é a collaña inta quæ o figua o libbro “Compagnia Unica Merci Varie” (Il Formichiere), de Mario Tortora, sciortio do 1974.
In covertiña un disegno do mæximo scritô, da-a prospettiva inçerta, ch’o raffigua unna caladda con di camalli apreuvo à descarregâ un cargo.
Naïf.
In realtæ un o no saviæ comme definî megio sta picciña, ma sorprendente recuggeita de stöie de vitta – l’é o caxo de dîlo – visciua, regòrdi de infançia, propòxiti onirichi tra o serio e o faceto.
A vitta do Pòrto, a mæxima Compagnia, da quæ o Tortora – segondo quello che se imprende da-a quarta de covertiña – o l’é stæto sòccio pe diversci anni, arrestan in sciô sfondo.
Za, perché into seu libbretto l’autô, co-a seu lengua fæta de slang de l’epoca e zeneise italianizzou, dòppo quarche pagina dedicâ a-a memöia de l’infançia e da guæra, sospeise tra o seugno e a realtæ, o no se limita à contâ da gloriosa CULMV e de avventue portuali comme un o s’aspëtieiva, ma o dipinze un vertadeo afresco da vitta de parte da çittæ (e no solo), di seu costummi ciù popolari, inricchio da intime conscideraçioin, ironia e da un sarcasmo mai tanto viaxo da pai quæxi ingenuo.
I racconti da guæra, tra battue de caccia a-o gatto e fughe da-i tedeschi, e quelli de l’infançia regordando e cuggiaræ stramesuæ che o poæ o piggiava da-o menestron dòppo o travaggio, son solo che à l’apparensa feua da-o contesto.
In realtæ introduan o mæximo personaggio de Mario Tortora, a seu “genexi” de òmmo avanti de tutto coioso e empatico, o seu sense of humor e, à mòddo seu, a sò profonditæ.
Inte un di primmi capitoli do libbro, o Tortora o conta de un viægio clandestin pe l’America – inte quelli anni in tanti s’assunnavan do continente american, imbarlugæ da-i spaghetti western – finio rovinosamente da desbarcou à Barçeloña, e affrontou in compagnia de un figgeu che “per me era più di un amico” e ch’o l’ea “un po’ scartato dagli altri perchè era un po’ troppo fantastico e illusionista.
Si inventava un sacco di cose e le diceva così sicuro che mi sentivo trascinato a fantasticare anch’io”.
Inte sto breve passaggio gh’é o træto primmäio di racconti che vëgnan apreuvo.
E picciñe e audaçiose avventue an comme leitmotif l’amô pe l’ironia, pe l’assurdo, o gusto da reaçion umaña inaspëtâ.
Coscì un se treuva à fâ un fattoriso depoî a-a stöia de “Gionni l’Americano”, un portuale da-e pöse yankee, co-o quæ l’autô o fa amiciçia con imitâne i mòddi e i gesti di attoî d’oltreoceano.
ò à rie à scciattapansa pe-a stöia strafaläia de quello meschinetto de un venditô ambulante de ençiclopedie, invitou à intrâ in casa da l’autô e ch’o finisce, sensa accòrzisene, pe passâ e maneghe de l’elegante giacchê in sciâ töa brutta de marmellata de möe sudafricañe, spantegâ giusto avanti da-o Tortora.
O quæ, con de pagine deliçiose, o descrive tutto o seu sadico divertimento.
e coscì o score o libbro, tra incontri con balordi e legere de ògni smersa, personaggi da dòppoguæra allembeii da-a famme, imbriæghi da ostaia, “trafeghin” e scroccoin pronti à vendise chesesegge cösa ciutòsto che tiâ sciù un tòcco de pan (e un gòtto de vin), e dispòsti à tutto ciufito che à travaggiâ.
Tutti avvexinæ da-o Tortora pe-o puo gusto de passâ con liatri quarche menuto, pe indagâ a seu natua in scê primme, comme dî, scingolare, inta speransa che da l’incontro o nasce quarcösa de divertente, unn’avventua da vive ò solo che unn’esperiensa da regordâ.
O mæximo Tortora o l’é, fòscia sensa voeilo, un personaggio de sto tiatro de stradda, co-e seu manie, e seu stranesse, a seu famme atavica figgia da misëia bellica, e l’arte da arrangiâse inte ògni scituaçion.
Un personaggio reiso ancon ciù accapparrante e misteioso da-a breve e stranfaläia biografia, e da-i improbabili ritræti fotografichi contegnui into libbro, perso into seu tempo e inte l’umanitæ viaxa de unn’epoca da quæ i reciòcchi s’ammerman de maniman. | magazine | 669 | stafi | 2,020 |
38c31aa6427a4655 | Quelli che tornan à vive in scî monti
Glori, ponente ligure, unna bella stöia differente. Intervista à un di fondatoî do progetto de repiggio.
Into 2015 Luca Papalia, lezendo o potençiâ de bellessa e de qualitæ da vitta ascoso inti borghi de l’entrotæra ligure, e o straggio diffuso inte l’abandon de st’infinitæ de paixi, o decidde de ciammâ i amixi Matteo Filipone e Elisa Rateni pe promeuve a renascion do borgo semi-abandonou de glori, inta valle argentiña. Con un progetto bello semplice: anâ à stâghe, e invitâ atre persoñe à fâlo. L’é passou çinque anni e Filippone (Ass. “Glori, the place to be”) o ne racconta a stöia de sto villaggio e a seu neuva vitta.
Ancheu Glori o l’é renasciuo, ma perché scin à quarche anno fa o l’ea reduto a un paise fantasma?
“Savemmo che za primma di anni ‘70 se registrava unna perdia de abitanti, ma l’esödo da popolaçion o comensa in davei à partî da-o 1972, stæto finio de construî a stradda ch’a collega o paisin a-a provinçiâ. Quella stradda, che a poeiva garantî unna vitta megiô a-i abitanti do paise, avvexinandoli à di serviçi che ean stæti delongo fadigoxi, pe paradòsso a ne decretta l’abandon. À l’epoca l’aspettativa de chi ghe stava o l’ea un travaggio stabile in rivea, ch’o garantisse de megio prospettive pe-i figgi, abituæ à unn’oa e meza de cammin pe arrivâ à scheua. In sciâ rivea do boom econòmico ligou a-o turismo s’accattava casa con pöco e inti alberghi se trovava da travaggiâ à de condiçioin che in montagna un o se l’ascòrda.
L’abandon o pòrta e case à anâ à mäpezo, i bòschi à “bruttâse”, i terren in montechiña à indebolîse, finindo pe redue i campi à zerbo. Inti anni ‘80-‘90 arriva quella che da niatri a se ciamma a fase do “neocolonialismo”: tòcchi de borgo vëgnan accattæ pe quattro lie da di foresti, e case son restrutturæ ma arrestan serræ pe 11 meixi à l’anno. O fenòmeno o no l’à interessou solo Glori, se capisce, ma pin de atri borghi in Italia e in Euröpa. I vegi abitanti dixan che “i tedeschi no n’an conquistou co-e arme, ma co-e palanche vint’anni apreuvo”. Do 2015 Glori o l’é un paise “chicca”, restaurou a-o 70% e pe-o resto solo roiñe; ghe stava unna trenteña de persoñe over 65. e in giornâ a l’é ancon coscì, perché o seu repopolamento o l’é solo à l’iniçio”.
Do 2015 arrivæ à abitâ o borgo pe fâlo renasce. Ancheu quanti sei, comme vivei à Glori, e scheue e a sanitæ ghe l’ei?
“I primmi anni eimo solo in 4, ciù i 35 vegi rexidenti. Graçie à l’attivitæ de promoçion do ‘caxo Glori’, à traverso i soçial e à l’aggiutto de atre realtæ comme Legambiente, ancheu semmo 14 neuvi rexidenti, tra i quæ trei figgeu e atre famigge zoene che abitan chì tutto l’anno. Doî zoeni, trovæ graçie à un appello, gestiscian o bar-ostaia, doe famigge an averto doe aziende agricole, mi e mæ moggê semmo artexen, atri travaggian in Valle. Tanti de niatri son laureæ.
E poscibilitæ de travaggio son infinie: tutto sta inte capaçitæ imprenditoiali de ognidun de niatri, e no se tratta solo di mestê artexanali ò ligæ a-a tradiçion rurale, perché avendo portou internet se peu svòlze de attivitæ de riçerca ascì, ò de consulensa da remöto. Unna zoena a l’é apreuvo à seguî l’universcitæ on-line e niatri tegnimmo de video-conferense connesci co-o resto do mondo. I nòstri figgi van à scheua à Moin de Trieua, che battaggiando semmo riescii à fâ tegnî averta, ma st’anno chì fòscia no gh’â faiemo. Penso che l’abandon di borghi o segge caxonou ascì da-a pöca capaçitæ da politica de traguardâ di orizzonti lonten. Pe fortuña à Moin de Trieua e scheue fonçioñan e l’amministraçion a l’à investio pròpio in sce l’accescibilitæ a-o studio, fornindo un serviçio de scheuabus ch’o l’accompagna anche i figgeu a-e medie de Badalucco. Se un o decidde de anâ in montagna l’é pe stâ megio, ma se pöi accede a-i serviçi de base o deve ëse un peson, un incubo, l’é ciæo che o progetto de vitta o no l’é ciù sostegnibile. Beseugna dî che Glori, rispeto à atri borghi monten, o l’é fortunou pe-a poxiçion, ësendo à 5km da Badalucco donde gh’é tutto, fiña a sanitæ de base, e à 30 menuti da Sanremmo”.
Viatri sei un caxo ben ben in linia co-o modello do quæ se discute à livello italian e europeo, che o vedde o repopolamento di borghi, e ascì un modello de çittæ no ciù macro, ma compòsta da arcipelaghi de “çittæ da 15 menuti”, comme unna via da percorrî pe garantî à tutti un futuo equo, san e ch’o l’avvarde o nòstro planeta. Quæ o l’é o vòstro tallon d’Achille?
“O l’é o tempo che poemmo dedicâ a-i bandi europëi, teixi à incentivâ a rigeneraçion di territöi pe mezo de di progetti green e boin à attivâ de economie circolari. Emmo de idee, ma emmo beseugno de interlocutoî che ê raccheuggian e ê traduan inte di progetti da portâ in Euröpa pe ëse sostegnui e reproduti da atre realtæ; i bandi europëi son assæ complesci e l’é neçessäio avei di sportelli con do personale formou che o se dediche a-a progettaçion europea. Niatri emmo boña voentæ: quande no aveivimo i serviçi, comme internet, se î semmo construii da soli, ò rivendicandoli da-o basso, ma i progetti comme Glori meitieivan de ëse portæ avanti in mòddo scistematico no solo da-i scingoli çittadin battaggê. O futuo o l’é green, a l’é a sola stradda poscibile, ma beseugna percorrîla con metodo e tutti insemme. I borghi son un patrimònio e unna poscibilitæ”. | magazine | 943 | stafi | 2,020 |
77ecd46da50d2525 | Se no conoscemmo i zeughi di figgeu
A farta de comprenscion do mondo de internet
Thor e Iron Man menissan pe mez’oa machine, ponti e palaçi. Gh’arresto. “Figgeu, no doviësci ëse i boin? Cöse fæ?”, domando. “Boh”, rispondan. “Comm’a l’é che destruei tutto?”, inscisto. “Perché se peu, papà!”. Rispòsta ineccepibile. Zugavan à Infinity, fresco de accatto. O giorno apreuvo, à casa de amixi, sento o ciù piccin che o l’incita un figgeu: “dai, spaccia dröga!”. O l’ea apreuvo à asciste à unna partia de GTA, game vietou a-i minoî. Ô piggio da parte e me fasso spiegâ. O zeugo o tratta de dröga, sesso à pagamento, furti d’auto. Voendo, però, se peu finalizzâ a miscion sensa commette nisciun reato. Aponto: “se peu”. Into mondo di games “potere o l’é voei”, un ribaltamento da appontâse.
Retroviò i mæ figgi quarche meise apreuvo inguggeiti da Fortnite, comme tutta unna generaçion. O l’é un meccanismo perfetto: se construisce de imparcatue, se xeua, se spara, se tratta con di amixi lonten, se accattan de armatue e de facortæ pe mezo da carta de credito di genitoî, de spesso con de picciñe sorpreise in sce l’estræto conto che no fan guæi piaxei.
Passa o tempo, inscrivemmo o ciù grande a-a classe digitale, a-e medie. Pòsso fâlo solo creandoghe un account Google, con mentî in sce l’etæ, con lê de fianco. Pe accede à libbri e serviçi da scheua pubrica devo donca compî unna picciña truffa, regallando a primma identitæ digitale de mæ figgio à unn’azienda privâ.
I exempi se peuan moltiplicâ. Se prononçiemmo a paròlla “sciarbelle”, co-o telefonin vexin, ammia un pö, vegnimmo seppellii inti giorni apreuvo de pubriçitæ de hawaianas de ògni smersa e tipo. Se ciamman coockies, quelli bescheuttin sfornæ da-i sciti internet donde se cliccæ “açetto” diventæ unna croxea involontäia de l’algoritmo globâ. Cöse picciñe, inta ciù grande de tutte, ch’a se mangia o nòstro tempo.
A rivoluçion digitale a l’é derê à cangiâ o mondo, l’economia, a psiche mæxima de persoñe, ch’a vëgne plasmâ scin da-a ciù tenia etæ. Sensa nisciuña regola, sensa fren colturali e politichi. I giganti do web son progettæ pe eludde o fisco con impoñe o “potere o l’é voei”; ti veu unna cösa, ti l’aviæ, inta mascima comoditæ. Ti te senti omnipotente. Incangio t’ê apreuvo à perde tutto; diritti, travaggio, dignitæ, a dimenscion pubrica de l’existensa. À miâne a struttua, internet o l’é solo che un insemme de aziende privæ. L’analixi di games pe figgeu a l’é utile pe capî a pervaxivitæ do capitalismo de piattaforme – verscion 2.0 de quello fordista – ultra-monopolista e totalitäio, che o l’à scintonizzou definitivamente i consummi in sce l’amoralitæ nichilista.
Levâ emotivitæ, riferimenti “morali” a-i figgeu aggiutta à formâ o consummatô perfetto. Inti cartoons de piattaforme l’é tutto unna ventoxitæ ch’a sciòrte da ògni föo, unna destrutturaçion do linguaggio vixivo infantile, de ògni grammatica da fantaxia, con boña paxe de Gianni Rodari. O no l’é un caxo. “Se peu fâ” ògni cösa. I videozeughi de livello inferiô te preparan à quello superiô. Comme i aggiornamenti de Apple ò Android, scin a-e start up, incubaçioin de novitæ tecnològiche, inglobæ dapeu da-i giganti do web. saieiva da fâse carrego de sto passaggio stòrico, studiâlo e produe de rispòste adattæ. À partî fòscia da l’instituçion de unn’anagrafe digitale pubrica. N’emmo capio l’importansa durante o lockdown, quande domandavimo i 600 euro à l’INPS pe mezo da firma elettrònica che solo un scito privou o poeiva fornîne. Quande sto scito o saià o Stato mæximo, anche a nòstra revoluçion a saià compia, aviemo naçionalizzou o petròlio di Big Data. Saiemo tornæ a-o nòstro voei, comme contròllo do potere. | magazine | 604 | stafi | 2,020 |
652f6c0d81b6452c | O deserto da Liguria da-o quæ recomensâ
Levou quelli che s’interessan, che lezan i giornali, che in quarche mòddo son drento a-e questioin da politica e de l’amministraçion, i çittadin an visciuo a campagna elettorale pe-e regionali con un destacco e un desinteresse assoluti. Se un o l’arrivava in Liguria inti giorni avanti e eleçioin, e o no saveiva che da lì a pöco se çerneiva o neuvo Governatô, l’é façile pensâ che o no s’accorzesse de ninte. Gh’ea quarche cartellon con Toti, un in sà e in là dedicou à questo ò quello candidou conseggê, e pöco atro (Sansa in pratica o no s’é visto). A raxon a no l’é diffiçile da indovinâ: no gh’é guæi palanche da dedicâ à sta corsa, e a-a politica ligure in generale. Ghe n’à pöche o PD, o quæ tra l’atro o no l’aiva piaxei à spendile pe sostegnî un candidou che o no sentiva seu; ne spende relativamente pöche anche a coaliçion toti-leghista, perché tanto a l’é delongo segua de vinçe. Governâ çinque anni in Liguria no vâ manco mezo milion de campagna. Fòscia manco a meitæ.
Sto chì o deve dâ da pensâ in sce donde l’é posciuo arrivâ o nòstro Paise inta seu disceisa çinquantennâ in sciâ stradda do declin. Unna condiçion che a no vëgne squæxi mai percepia inte tutta a seu gravitæ, perché do resto a vitta in Liguria a l’é doçe: gh’é o mâ, a fugassa, o pesto, a natua, i palaçi e i borghi ch’en belli, e donca e gente e a narraçion che construiscian tendan à dâ meno peiso a-o desastro (soçiale, econòmico, colturale) rispeto a-o neçessäio. Comme se vive dôçemente vexin à di elementi de grande bellessa, naturalistica ò architettònica, o poesse bastâ, ò ancon pezo, o constituisse un quarche merito. “Ciao Milano”.
A realtæ a l’é che e nòstre miage antighe se pòrtan apreuvo i segni de un potere passou, ma no ascondan ciù ninte. Into salon do Maggiô Conseggio se ghe fa o Campionou do Pesto. “A l’é pövea cösa unna mäveggia sensa scignificato”, o diva o Melville, e o l’aiva raxon. No se rendemmo conto che inte unna çittæ che a no l’à ciù unna banca, a no l’à ciù un giornale, chetraunpöanol’àmancociù unna sede de unna grande azienda; ch’a no l’à fermento artistico, ch’a no l’inventa; donde in pratica no succede ninte, i palaçi che se veddan camminando pe-o çentro, e belliscime case affacciæ in sciô mâ, no avvardan nisciun segretto ò magia, se no de existense fòscia còmode ma qualonque. No gh’é spaçio pe-o mistero di grendi affari, pe-i intrighi do potere, pe-a trasgrescion do mondo artistico; no gh’é ciù spaçio pe l’ambiçion, inte sto Paise. rendemmosene conto: restando chì no se peu diventâ nisciun – se no s’é parte, se capisce, de unna de dötræ famigge propietäie de quelle pöche realtæ de rilievo (Erg, Rimorchiatori Riuniti, Spinelli, Messina, Passadore, ecc.). I belli palaçi, aloa, diventan veui de scignificato, e no gh’é ninte de ciù triste de un “palaçio do potere” sensa potere.
L’é coscì che passaggiâ pe queste stradde, unna vòtta compreisa profondamente a marginalitæ che testimònian a-a giornâ d’ancheu, lascia un savô stranio, unna sensaçion de alteritæ. A çittæ, o territöio, i borghi e i paixi son esteticamente belli – anche se an indòsso evidenti i segni do declin – ma son sensa dinamismo, sensa vitta, e aloa a bellessa a no consola ciù, a no deve consolâ, perché sedonca finisce – comme do resto succede – che s’ascordemmo da gravitæ da scituaçion, e tendemmo à relativizzâla. Poemmo delongo piggiâse un tòcco de fugassa e anâselo à mangiâ in riva a-o mâ, sensa pensâ ciù à ninte se no che “à Zena se ghe vive ben”. Ma coscì inandiemmo unna specie de proçesso de sottosviluppo a-o conträio, quello de un Paise un tempo pròspero che o diventa de maniman ciù periferico, delongo ciù arretrou.
Che o Toti o vinçe façile sensa avei fæto ninte de scignificativo in çinque anni o l’é ciù un segnale de sottosviluppo che do spostamento strutturale di umoî politichi. O Toti, co-a seu insuffiçiensa riconfermâ, o l’é solo un elemento in ciù do declin e do degraddo. Un degraddo e un declin che se un o no sciòrte mai da-a Liguria, s’o no vedde comme se vive inte di atri pòsti che an sacciuo interpretâ megio a contemporanietæ, finiscian pe ingheuggilo. E coscì lê, che magara o l’à anche de qualitæ, sensa addâsela o comensa à diventâne parte e o contribuisce à fâlo cresce ancon. Inte unna realtæ declinante e sottosviluppâ, squæxi tutto forma parte do declin e do sottosviluppo, da-o prescidente, à l’intellettuale, da-a giornalista à l’imprenditô, da-o genitô à l’insegnante: a l’é comme unn’äia ch’a contaggia i spiriti. Coscì, unna vòtta che s’â demmo, e capimmo che inte sto momento no poemmo lottâ avertamente contra unna dinamica stòrica ciù grande de niatri, comprendemmo ascì che o nòstro compito oua o peu ëse solo quello de no fâse tiâ da-a corrente. De no “normalizzâse”, perché a normalitæ de chì a l’é un delirio. Pe chi o veu contribuî a-o repiggio da Liguria, no son tempi favoreivi, ançi son grammi fòrte. E fòscia a megio cösa che se peu fâ a l’é restâ addesci, connesci a-o mondo, e parlâse tra niatri. Ghe vorrià do tempo. | magazine | 882 | stafi | 2,020 |
faa0184b232b19ce | Che l’emergensa sanitäia a no fasse tròppi danni a-i studdi e à l’educaçion
L’anno scolastico o comensa inte l’inçertessa totale. S’é parlou solo di banchi, ma manca un raxonamento ciù ancio e à medio termine in sciâ didattica à distansa.
Inte un momento into quæ son ancon inçerte e confuse e variabili che determinan o scenäio into quæ comensià o neuvo anno scolastico, vëgne da dâ unn’euggiâ à çerte questioin che porrieivan determinâ un crescio de disegualianse, a negaçion de facto do diritto à l’instruçion e o consolidamento de un muggio de desaxi caxonæ ò vegnui feua inta primma ondâ do COVID-19, e o relativo lockdown.
I banchi son stæti missi a-o çentro de l’attençion pubrica, comme fïsan a panacea de ògni problema scolastico, ma anche se fïse stæto coscì, avanti di 14 de settembre, dæta d’iniçio de attivitæ didattiche, no arrivian a-e scheue. In tanti instituti i enti locali no son stæti ancon in graddo de dâ iniçio a-i travaggi e comonque son tròppi tanti i adeguamenti di spaçi scolastichi pe riescî inte l’intento avanti da reavertua.
Pe tante scheue, che no dispoñan de aule à basta pe asseguâ o distançiamento de un metro da-e rimme boccali, no se son ancon trovæ di spaçi alternativi. Saià primmäio dispoñe de un congruo numero de conlaboatoî scolastichi, de insegnanti, de personale de segreteria, pe frontezzâ e neuve neçescitæ, dovendo prevedde ingresci scaggionæ, accompagnamento e sorveggiansa di serviçi igenichi, smembramento de classe e numeroxi maggioî òneri pe-e segreterie. No ascordemmose che o personale scolastico o l’ea za insuffiçiente avanti do Covid-19, a pandemia a l’à agussou de problematiche za presenti inte scheue. In giornâ, continua à no ëse nette e mesue preventive da mette in atto. O verbale do Cts do 12 de agosto: “Il distanziamento fisico rimane uno dei punti di primaria importanza nelle azioni di prevenzione del contenimento epidemico” e ancon “nel caso in cui dovesse risultare impossibile garantirlo, lo strumento di prevenzione cardine rimane la mascherina”.
E donca tutto o travaggio attivou pe-o rigoroso metro de distansa? Ammisso che i figgeu riescian à tegnî e mascheriñe pe tutta a duâ do tempo-scheua, i alunni disabili che no peuan indossâ a mascheriña? E i ipoacustichi che no porrian leze o labiale? Intanto, assoluta inçertessa in ponto tempistiche e organichi che saian assegnæ a-e scheue. Tante son e riflescioin e e preoccupaçioin relative a-a didattica à distansa, tante e conscideraçioin ch’an à vedde co-e connescioin à streppelli, a-i dispoxitivi de proteçion individuale (DPI), a-e mesuaçioin preventive pe evitâ unna neuva ondâ de contaggio.
Tutte costioin importanti, nisciuña ch’a se pòsse trascurâ, ma che indican un appròccio ch’o continua à sghindâ o tema çentrale: a scheua a l’é presensa, tutto o resto o l’é un succedanio a-o quæ ricorrî torna solo depoî à di scenäi epidemiològichi drammatichi. I figgeu e i zoeni, ignoræ delongo inti testi de ordinanse emisse apreuvo a-a pandemia, son ancon soggetti trattæ indirettamente, à l’interno de decixoin che pan mette a-o çentro infinie costioin che oscillan da-o profî sanitäio, à l’urgensa de arvî torna e scheue pe permette a-i genitoî de tornâ a-o travaggio, ma ben pöco pensceo se continua à rivòlze a-e neçescitæ specifiche e primmäie de l’infançia, de l’adolescensa e a-o scignificato de l’ëse à scheua in presensa.
I scoläi devan tornâ à scheua pe vive unna cotidianitæ fæta de relaçioin co-o gruppi di pari, co-i docenti, an beseugno de fâ de esperiense scignificative insemme a-i atri, rielaborâ ascì o trauma de un blòcco subio tutt’assemme o passou anno scolastico, che o l’à continuou à animâ in mòddo ciù ò meno implicito o pensceo de tutti; e i effetti à longo termine de quello che o l’à rappresentou pe-e generaçioin in formaçion no semmo ancon boin à comprendili. Tornâ à scheua no veu dî tornâ a-o primma, scignifica comensâ torna à dâ prospettiva, lettua collettiva, dotâ torna de senso l’apprendimento inte un contesto soçiale into quæ imprende à confrontâse anche à l’interno de unna neuva ræ de proteçion reciproca, fixica e psicològica, drento a quæ nisciun o l’é escluso.
Pensceo e còrpi, mai comme oua porrieivan ëse trattæ sensa unna meña de schissofrenia consolidâ e avvalorâ da-a definiçion acquixia comme vea do “distançiamento soçiale”. Se e çernie lescicali rappresentan un pensceo de fondo, saià ben travaggiâ tutti insemme pe elaborâ, no solo in mòddo retòrico, un pensceo che o veugge trovâ concretessa, pe reconosce inte l’alleansa soçiale a linfa e a fòrsa pe rispettâ o distançiamento fixico, pe-a tutela de ògnidun, se questo o dovesse continuâ à ëse neçessäio pe longo tempo. Seguessa e scheuea no son in contrapoxiçion, a prioritæ sanitäia a no l’é meno importante da prioritæ educativa. Un tema colturale ch’o l’à à vedde con tutti, pròpio quande i contaggi tra i figgeu an repiggiou à cresce in mòddo preoccupante. | magazine | 797 | stafi | 2,020 |
4ea31ba99302dd78 | Diäio de bordo de unna candidâ
Into neuvo Conseggio solo træ dònne, comme primma. Che senso a l’à a parteçipaçion politica femminiña?
Ò quarantaneuv’anni e da vinti travaggio comme insegnante inte unna scheua pubrica do çentro stòrico de Zena, ò pubricou un libbro de narrativa pe Giunti, do 2018, e da pöchi giorni l’é sciortio “Ai figli ci sono cose da dire”, un albo inlustrou pe-a Mondadori, che à arvî pubrichià ascì un romanzo pe figgeu, in scî temi do razzismo, de l’incluxon, da solidarietæ. A-a fin do 2016 ò averto un blog (sosdonne.com), che scin à ancheu o l’à avuo 4 milioin de vixitatoî. A mæ scritua a l’à avuo delongo unna fonçion soçiale, ò sempre trattou di temi ligæ a-o femminin e à l’educaçion. À tutti i mòddi, quande m’an domandou de candidâme pe-a Lista Sansa subito ò dito de no, un pö perché pensava de ëse inadeguâ, e un pö perché o mæ travaggio de meistra o m’à delongo caratterizzou e definio comme persoña; pensâ de renonçiâghe o me paiva imposcibile. Ma scicomme son impulsciva, de sta propòsta n’ò parlou co-o mæ compagno, che incangio o l’é un òmmo ciù riflescivo e paxe, e co-e persoñe ciù vixiñe. In sciâ fin, dòppo tanto pensâ, me son dita che poeivo provâ à parteçipâ, coscì, co-e liste quæxi serræ, ò accettou sta sfidda perché o progetto propòsto da Ferruccio Sansa o l’ea in davei condivixibile.
In casa mæ a politica a l’é delongo stæta à l’ordine do giorno, mæ poæ o l’aiva a tessera do Partio Communista e o s’é sempre impegnou co-o “Dopolavoro Ferroviario”, o m’à mostrou à combatte e disegualianse, à pensâ delongo à chi no aiva poscibilitæ econòmiche e soçiali. Mæ poæ o l’é mòrto zoeno, un giorno de mazzo à 68 anni gh’é vegnuo un corpo, e no son manco riescia à saluâlo; co-o sæximo do dòppo creddo che sto chì, inta mæ çernia de parteçipâ a-e eleçioin regionæ, o l’agge pesou ben ben. Inte sta campagna me son sentia in continuitæ con lê, sciben che lê o no gh’ea ciù, comme se avesse portou avanti unna seu ereditæ e un impegno seu. O l’é stæto un meise de corse à ostacoli e diffiçile, sorviatutto pe quante o l’à vedde co-e differense de genere. Me son addæta subito che e poxiçioin à l’interno de liste ean spartie in mainea netta: a-o vertice, quelli che deçiddeivan e discuteivan de açioin politiche, gh’ea delongo di òmmi; a-e dònne ghe restava di ròlli segondäi e de organizzaçion, se capisce, à prescinde da-e competense. Into vegio conseggio regionâ gh’ea træ dònne, in sce 31 conseggê. Pe questo ò organizzou un incontro che o l’à visto unna larga parteçipaçion femminiña tra e candidæ da coaliçion, perché a-o delà de scingole preferense, me paiva prioritäio che e dònne fïsan rappresentæ. Rappresentâ e dònne, pe mi, veu dî rappresentâ un pensceo divergente, atro, rappresentâ e minoranse ascì, rappresentâ chi no à de voxe. E dònne in Liguria son o 53%, escì che inti òrgani de potere son pochiscime. Se voemmo cangiâ e cöse, se voemmo che e açioin de cua no seggian sempre appannaggio do femminin e no vëgnan conscideræ travaggio de badda, se voemmo diminuî a desoccupaçion femminiña, contrastâ a violensa de genere, avei retribuçioin e poscibilitæ eque, emmo da çercâ de intrâ inti leughi de potere donde se legifera, donde se deçidde do nòstro futuo.
Quande ò accettou a candidatua no aivo capio che a corsa a saieiva stæta in solitäia; pensava, comme succede à scheua, che o travaggio in team, inte sto caxo co-i atri candidæ de lista, o fïse prioritäio rispeto a-o resto. Pe mi se doveiva sponciâ o Progetto e l’unico mòddo pe fâlo o l’ea de presentâse unii. Incangio, i tempi streiti comme tutto da campagna e o fæto che se conoscescimo pöco, no an zugou à nòstro favô. No aivimo a-e spalle a struttua de un partio e no aivimo finançiamenti, donca, ò fæto in davei fadiga à capî comme procede, in che mòddo aviæ posciuo dâ o mæ contributo. Gh’é stæto di momenti de grande confuxon e momenti de sconfòrto; dapeu, pe fortuña, incontravo e persoñe e tante me divan: “Questa volta, finalmente, so chi votare!”. A vexinansa a l’é stæta a parte a ciù bella, a ciù vea e sincera de tutto sto percorso. No ò mai avuo poia de perde, ò sempre avuo poia de no parteçipâ a-e occaxoin che a vitta a me regalla e, ancon ancheu, pensandoghe, creddo d’avei fæto a çernia giusta. Scì, perché mi sta sfidda l’ò persa. Ò avuo 1.200 preferense, ma son finia segonda inta mæ lista, e ò perso pe un pugno de voti; 149, pe-a precixon.
No sò se deçiddiò de parteçipâ à unn’atra campagna elettorale, ma m’é restou a coæ de lottâ pe-e cöse giuste. E dònne elezue son stæte træ, doe à drita e unna à scinistra. ecco, pe mi questo o l’é un grande fallimento. Con tutto, no renonçio à l’idea de difende a “cösa pubrica” e de lottâ pe-e disegualianse. No m’ascòrdo mai di urtimi, mai. Sta chì a l’é l’ereditæ ciù grande che ò riçevuo da mæ poæ e no â veuggio. | magazine | 863 | stafi | 2,020 |
590fdec40f0a1b26 | Reçenscioin conlaterale
Avvardâ e trasmette a memöia materiale e inmateriale de unn’epoca ò de unna societæ o l’é un processo complesso e delicou, che o peu passâ ascì à traverso o potere mediatô de Arte. Into Parco de Villa Croce campezza oua unna gròssa insegna inluminâ a-o neon, vixibile da-a stradda, ch’a reçita “è un momentaccio”. Innegabile, pe-a seu attualitæ o sa reciammâ l’attençion; ma quæ atra stöia a pretende de contâ? Pe risponde beseugna fâ un passo in derê.
L’é o 1853 quande à San Pê d’Æña nasce l’importante complesso industriale diretto da Giovanni Ansaldo. A stöia da societæ produttiva a se liga à quella de tutta unna çittæ, ma ascì à l’esperiensa di seu operäi, intræ in contatto, no sensa rischi, con strumenti, materiali, savei pratichi, competense tecniche e metodi de organizzaçion do travaggio tanto innovativi da rendila unica into panoramma italian. Primmäio, comme pe ògni azienda, a l’é a cua de l’imagine cordinâ, muâ co-o passâ di dexenni; à sto propòxito vëgne coinvòlto into tempo diversci tra i ciù importanti studdi grafichi. Do 1977, a-o passo co-i tempi, o marchio de l’Ansaldo o vëgne ridisegnou con l’icònico carattere Helvetica maiuscolo, do 1984 intervëgne a prestigiosa Sottsass Assoçiati che a çerne unna semplice ma efficace transformaçion, mentegnindo o logotipo existente, serrandolo inte unna cornixe rettangolare.
Un di casamenti-scimbolo de l’Ansaldo o l’ea, scin à che no l’é guæi, l’enòrme palaçio ex-NIRA in via dei Pescatori, abandonou de fæto da-i primmi anni 2000, e ceduo da-o Commune à l’Autoritæ Portuale pe 4,8 milioin in sce un valô stimmou in prinçippio pe 18 milioin. Dòppo avei rischiou de diventâ un albergo con çentro comerciale annesso, o grattaçê à 11 cian, affacciou in sciô mâ, o l’é stæto abbattuo pe lasciâ spaçio a-o progetto Blue Print propòsto da renzo Piano e sostegnuo da l’autoritæ Portuale e region Liguria pe riqualificâ l’äia fieristica. A-a demoliçion, tòcco pe tòcco, de l’ex-NIRA, l’é sopravisciuo a Miagia Mariña (a facciâ scultòrea firmâ da l’architetto Pietro Cascella e vincolâ da-a soprintendenza) e l’insegna 8*3,8 co-a scrita ANSALDO ch’a spiccava in sciô teito de l’edifiçio. A distruçion do casamento a-o quæ a l’ea assoçiâ a l’à pòsto fin da subito un problema stòrico-colturale; l’oggetto, in ciù de ëse introu inte l’imaginäio collettivo da çittæ, o rimandava à l’operou de Ettore Sottsass. Unn’insegna ch’a no se limitava, donca, à l’indicaçion da propietæ do spaçio ma che a rappresentava ascì unn’importante momento inta stöia do design italian; sarvâ da-o commune de Zena e da l’assoçiazione Amixi per l’Arte Contemporanea, a l’é stæta ricollocâ into parco de Villa Croce con l’intençion de permette à tutti a seu fruiçion, inte l’ambito de “Fondamenta 1”, primma tappa de un progetto de arte pubrica à longo termine pe-a rigeneraçion urbaña da çittæ, à traverso o repiggio e a ricollocaçion de atre “fondamenta”. Inte sto caxo a çernia do spaçio a no l’é abrettio: Villa Croce a l’é a sede do Museo di Arte Contemporanea e l’insegna a se erze, in linia d’äia, in scê çenie do casamento ormai demolio. A-o cuatô Luca cerizza l’é stæto affidou o compito de organizzâ un bando pe artisti, ciammæ à pensâ torna l’insegna (ò megio, a seu cornixe) in ciave contemporania. Se capisce, s’é conservou de coscì, anche se parçialmente, un tòcco de coltua materiale; cöse n’é stæto però de quella inmateriale? Diffiçilmente se pensiò à l’Ansaldo e a-a seu stöia amminado e schillenti installaçion de Lia Cecchin, a vinçitoa do bando. Do resto, de l’insegna orginale, l’é restou solo che a cornixe, impia de neuvi scignificati e de neuvi paradigmi estetichi. Cöse resta da grande industria, di seu operäi, de unna fase stòrica, de l’intervento de Sottsass? Conçettualmente, l’operaçion mæxima a pâ denonçiâ a perdia e o vuâse da memöia, o renonçiâghe; a vittöia de l’oggetto-feticcio, do contegnitô in sciô contegnuo. Escì ben che unna Zena do racconto e da narraçion a l’existe, a peu existe, a l’é ancon viva. Perché no partî da quella? | magazine | 659 | stafi | 2,020 |
b8254ed5f5762b4d | O mercante d’arte che manca à Zena
Quande no se capisce a paròlla conlaboraçion
Existe unna fotografia do 1970 circa ch’a mostra l’antiquäio zeneise Severino Crosa into seu appartamento de Palaçio Granello in ciassa Giustinien. Severino Crosa o l’é stæto un grande mercante vegio stile, bon à raccheugge di cappolavori artistichi into tempo into quæ a societæ zeneise de prestigiose famigge aristocratiche a l’anava za declinando fatalmente. À partî, in realtæ, da-a segonda meitæ do XIX secolo unna neuva borghexia imprenditoriale a s’anava affermando e a regattava pe conquistâse e glöie artistiche de quande Zena a l’ea in davei unna repubrica baxâ da-a ricchessa e da-o potere.
E colleçioin di Luxoro, di Bertollo e dapeu de Angelo Costa (primmo Prescidente de Confindustria) testimònian pròpio sto passaggio soçiale. E à sta domanda rispondeiva con fòrsa crescente l’affermaçion de de figue de antiquäi che son stæti, à tutti i effetti, tra i megio do mondo.
Luigi Wannenes o peu fòscia ëse consciderou o pioniê de sta neuva figua de profescionista in senso moderno. Do 1855 o converte a bittega de tappessê in Ciassa da Stampa inte un “Deposito di oggetti d’antichità e belle arti” e o diventa fito un di ciù attivi e ricchi mercanti d’arte in çittæ, rendendose protagonista ascì da vendia de un presunto Raffaello à Raffaele de Ferræ – vicenda assæ ciættezzâ, unna vòtta che o compratô o s’é reiso conto de l’effettiva modesta qualitæ do dipinto.
Into tempo se van à creâ de intreghe generaçioin de antiquäi e mercanti: Giuseppe Levi, i Montarsolo, i Villa (che do dexembre 1923 mettan in vendia tutta a seu colleçion), e dapeu – scuggiando de maniman inti anni – Piero Pagano, Lazzaro Vivioli e Mario Panzano. Inte seu man l’é passou di cappolavori avvardæ ancheu inti musei i ciù prestigioxi do mondo, e a seu attivitæ a l’à permisso che se ritrovesse de euvie disperse inti secoli, contribuindo in mòddo attivo a-i studdi da stöia de l’arte.
O progrescivo declin da borghexia zeneise o l’à pe fòrsa de cöse coinvòlto anche i antiquäi. E, sciben che o posso zeneise o segge ancon flòrido e frequentatiscimo da-i grendi mercanti internaçionæ, chì in çittæ giamiña à affermâse unna figua de profescionista in senso moderno, saiva à dî bon à osservâ a serietæ di erti standard qualitativi internaçionæ. Son però presenti træ grendi case d’asta, tra e megioî d’Italia, che se ostiñan à fâse concorrensa tra de lô sensa capî che da unna seu conlaboraçion porrieiva nasce a ciù grande realtæ italiaña. E proverbiali propenscioin a-a rattella e a l’individualismo, inte sto caxo ascì, traccian i contorni de unna çittæ sempre ciù votâ à un insanabile destin de picciña provinsa.
Inte sto contesto lacunoso e inorbio da de rivalitæ picciniscime, a s’arreixa e a cresce a cianta gramma di presunti “connoisseur” che, con un euggio à l’arte e l’atro a-o pan, inquiñan o campo con mostre e pubricaçioin de qualitæ discutibile. Pe no parlâ de seu tendençiose attribuçioin a-i grendi meistri zeneixi de di dipinti ordenäi da banchetto che finiscian in sciô mercou pe scontrâse co-a realtæ di fæti, restando invendui ò aggiudicæ à un impòrto ridicolo.
Sto chì ascì, sciben che meno vixibile rispeto a-a speculaçion ediliçia, o l’é à tutti i effetti unna distruçion do nòstro territöio, che a no rende giustiçia a-a nòstra magnifica stöia de l’arte. | magazine | 555 | stafi | 2,020 |
3728c4b267f7c78e | A battaggia a continua
Inte l’assensa de rispòste politiche à l’emergensa ambientale, a mobilitaçion do “Friday For Future” a continua. Pe fâ capî l’ordine de propietæ.
O 2020 o l’é stæto l’anno de l’emergensa sanitäia mondiaLe caxonâ da-o virus Covid-19, e a pandemia a n’à mostrou a fragilitæ e l’inadeguatessa de sto scistema soçiale; basou in sce l’ingiustiçia, in sciô sfruttamento de risorse naturali e umañe. Ma a mæxima pandemia a n’à anche dimostrou che, reconosciua l’attuale emergensa e confirmâ l’urgensa de agî pe contrastâla, emmo avuo e capaçitæ de cordinâse, de travaggiâ insemme pe-o ben de l’umanitæ.
Ma unn’atra crixi assæ ciù profonda a l’é apreuvo à invade e nòstre vitte da di dexenni in sà, quella climmatica; crixi che, a-o conträio do Covid-19, a no l’é mai stæta consciderâ e affrontâ co-a giusta consapevolessa e co-o coraggio neçessäio, con tutto che e soluçioin existan za da do bello. Perché? Perché no gh’é a voentæ politica e econòmica pe fâlo. Perché ancon gh’é chi mette in discuscion a sciensa e e catastrofe che delongo de ciù destruan o nòstro ecoscistema.
À parlâ son i milioin de zoeni do mondo che ammian a-o futuo con poia. Poia de finî e risorse, poia da mòrte generâ sempre ciù da-e guære pe famme, sæ e migraçioin de massa, poia de marottie che inquiñan i nòstri còrpi e avveleñan e nòstre mente, poia de no poeise manco permette de aveighe di figgi. Tutte poie che i grendi no preuvan, perché liatri avian ancon o lusso de poei moî de vegiäia, e son quelli mæximi grendi che purtròppo piggian ancon e decixoin no à l’ertixe pe gestî o cangio climmatico, e conseguense do quæ pesian in sciâ nòstra vitta, no in sciâ seu.
Ve â chì a differensa tra Covid-19 e emergensa climmatica: o primmo o caxoña a mòrte de tutti, a segonda solo di urtimi e de chi vëgne dòppo. Deduçion? No l’é pöi coscì urgente agî...
Da-o 2018 graçie à Greta e a-o travaggio de tutto o movimento di Friday For Future, a costion ambientale a l’é stæta riportâ a-o çentro de un debà che l’opinion pubrica a l’aiva ignorou tròppo de soventi, pe corpa di media distræti e de unna classe politica ignorante e egoista, tanto che i mercoei gh’anava ben coscì. Ma no se poemmo tegnî pe satisfæti perché inte sti doî anni de attivismo semmo consapevoli che a quantitæ de attençion guägnâ a contëgne tròppa pöca qualitæ. Perché se sentimmo dâ delongo unna patta in sciâ spalla, tanto che o fäso fattoriso de chi o ne governa o ne fa capî che ninte de concreto saià fæto, in realtæ. Perché se rendemmo conto de quante tutta sta scituaçion a segge estremamente ridicola: i zoeni sätan a scheua pe dâ unna leçion a-i grendi. Semmo stuffe e stuffi de ripetilo. I incendi, e borrasche, a sessia, a distruçion de accuggeite, e alluvioin e e migraçioin climmatiche no son à basta pe convinçe che a scituaçion a l’é drammatica e despiâ. Intanto e emiscioin continuan à cresce, allontanandone sempre ciù da-o percorso seguo pe stâ sotta à 1,5 °C de surriscädamento avanti do 2030.
E oua cöse faiemo, se arrendiemo? Mai. À costo da nòstra vitta, che stemmo za mettendo à rischio aspëtando de promisse che savemmo no vegnian mai mantegnue. No sätemmo a scheua perché no n’é cao studdiâ, ançi, vorriëscimo poeilo fâ in tranquillitæ; sätemmo a scheua perché se a crixi climmatica a no vegnià gestia comme unn’emergensa, semplicemente no aviemo un futuo into quæ vive e diventâ quello pe-o quæ studdiemmo. E se o cangio o no vëgne da l’erto ò da-a generaçion che a l’aviæ dovuo lasciâne un mondo bello, ò a-o manco vivibile, aloa saiemo niatri quello cangio: niatri zoeni unii do mondo pe un futuo e unna giustiçia climmatica, ve mostriemo à vive. | magazine | 638 | stafi | 2,020 |
a8b3fe3a303f0a97 | Ritorno a-e fabriche
Into racconto do Giuseppe Ariotti, ex-operäio Italsider, un universo de valoî e de esperiense diventæ invixibili. Comme a scinistra de ancheu.
Semmo a-o DLF da val Ponçeivia derê à presentâ O Stafî, se parlava de l’articolo in sciô gasòmetro (O Stafî, numero 5, settembre 2020, pag. 3) e dòppo 10 menuti un scignoro ançian o troña da-o pubrico: “il gasometro è una rumenta, bisogna abbatterlo”.
O seu nomme o l’é Giuseppe Ariotti, o l’à 80 anni e inte quell’epoca industriale donde Zena a l’ea a “Grande” (1880-1980) o gh’ea immerso. “Ma lei lo sa che mestiere facevo io? Io ho la terza media e facevo l’operaio ‘a caldo’ in Italsider. Ero un fornellista”. Se femmo rebellâ drento a-o racconto. O Ariotti o no l’aveiva coæ de studdiâ: à 14 anni o fava o bòccia inta fabrica de mòbili de via Fillak e o guägnava 70.000 lie. O poæ o l’ea operäio in Italsider, ma o l’arriondava faxendo o careghê. Do 1970 o poæ o ghe lascia o pòsto, e o Ariotti o l’intra a-o reparto di atoforni con un primmo saläio de 100.000. O stava in Ponçeivia e no solo i zeneixi, ma ascì e gente do Piemonte e da tutta a Liguria vegnivan à louâ e à stâ inte quella valle, perché gh’ea o travaggio. I atoforni, inta vegia produçion de quelli anni, ean i Siemens-Martin, e solo into seu reparto trovava occupaçion 4 squaddre da 60 òmmi, che gestivan e operaçioin de ripristino di refrattäi e de l’amianto che rivestivan tutto, da-i atoforni a-e sivee, a-i cari ghisa, saiva à dî a-i “sciluri” drento a-i quæ a ghisa à 1.300 graddi a coava pe ëse transportâ feua da l’acciaieria in sciô binäio “sommergibile”, ch’o corriva longo o letto do Ponçeivia, rasentando e case di ferrovieri de via Porro. I atoforni martin ghe metteivan 4 oe à fâ unna coâ da 150 tonnei; quande î an cangiæ con quelli americhen s’é passou à 180 tonnei inte 45 menuti. I forni americhen ean comme de grendi betonee e a squaddra do Ariotti ògni tanto a doveiva anâ sotta à strenze i bolloin di seu fondo, e poeiva capitâ che un “tettin d’äsâ” ch’o se formava in scê ciarnee di forni che giavan o se stacchesse, e solo pe un destin stranio o no l’anesse à sciaccâ a squaddra de Ariotti. “A-o baccan gh’é vegnuo da patî perché niatri doveivimo ëse lì sotta. Gh’ea stæto un retardio e quello retardio o m’à sarvou a vitta, à mi e à atri 30 òmmi. O “tettin’ d’äsâ” o l’é vegnuo zu donde niatri doveivimo ëse. Ste cöse succedeivan!”.
O Ariotti o l’anava à riparâ i forni e e sivee, perché capitava che s’arvissan di squarsci: a ghisa a coava pe tæra e i òmmi, protetti da un longo cappòtto in laña drua de 15 cm, co-i elmetti in plastica che se ghe deslenguavan in sciâ testa, i seuccai in legno che piggiavan feugo, intravan in açion à un à un, pe no ciù de 3 menuti perché l’ea imposcibile rexiste de ciù à quelle temperatue: tiavan via a lava e favan a “pessa” a-o pertuso con di moin refrattäi e seu (strati) de amianto che taggiavan à man. O Ariotti o deuviava a maschera, “io mi proteggevo”, ma in geneâ no se saveiva ben che conseguense in sciâ salute gh’aviæ avuo quello respiâ pua d’amianto ò de cròmmo esavalente. “O l’arrivava à sacchi, da-a stoppani, niatri ô ciammavimo Kr. I operäi arvivan i sacchi de Kr pe cacciâlo inte l’impasto. L’importante l’ea no cazze drento à l’atoforno, eimo formæ pe quello”. A-o Ariotti l’Italsider a gh’à fæto piggiâ a tersa media, pe diventâ capposquaddra. Pöi Riva, o “privou”, o ghe dava fiña i premmi de produçion in busta se e coæ anavan à bon fin e no se straggiava o materiale. I figgi do Ariotti travaggian: un o fa l’operäio inte unna ditta, l’atro o l’é avvocato à Zena. Ma tanti figgi di operäi da generaçion vegnua apreuvo à quella do Ariotti pe travaggiâ an dovuo anâ via. Quello gasòmetro, do quæ se parlava in sciô Stafî, o no rappresenta ninte pe lê e pe tanti da seu generaçion; tanti de quelli che travaggiavan à 1.300 graddi co-i mori coverti de caize. O sagrifiçio lavorativo da generaçion do Ariotti o no l’à garantio un megio futuo diffuso, unn’asceisa soçiale pe-i figgi, a-i quæ i operäi co-i seu saläi poeivan dâ a poscibilitæ de studdiâ à l’universcitæ. Ven da pensâ che o gasòmetro e e äie industriali dismisse seggian pe liatri comme o scimbolo de un tradimento. No s’é ancon averto unna neuva era de travaggio e a çittæ a s’é spopolâ. L’é restou di giganti abandonæ de quell’epoca, ma de quell’energia produttiva “non esiste più nulla”, comme o l’a ripetuo diverse vòtte o Ariotti. Perché no se tratta solo do gasòmetro, ma de unna narraçion ch’a no segge solo materiale, ma ascì inmateriale, pe arvî di scenäi neuvi de re-uso museale, re-uso produttivo ò demoliçion. O debà o no peu ëse solo pe-i “addetti ai lavori”, urbanisti ò amministratoî. Emmo da stâ à sentî, e da meditâ. | magazine | 857 | stafi | 2,020 |
a82f9c03def5c6c0 | Tra l’òmmo e a machina se zeuga o nòstro futuo
Ma pâ che no ô savemmo
E nanotecnologie son unna revoluçion permamente, e e applicaçioin son mai tante che no se ghe pensa.
Ma pe-o sato tecnològico veo serve un sato colturale.
“Ëse umen e machine”, rapresenta da sempre o futuo imediou da çiviltæ.
Antonio Gramsci o l’à dedicou un raxonamento importante de “Nozioni enciclopediche” a-a “machina” (Quaderno 8, XXVIII, § 90), distinguendo tra e machine motrici e quelle utenscili (Antonio Gramsci, Quaderni del carcere, a cura di V. Gerratana, Milano, Einaudi, 2007).
Son e machine che amplian e capaçitæ de l’òmmo de realizzâ e quelle che se sostituiscian à l’òmmo.
Gramsci o l’à invocou into seu raxonamento o passaggio tra antighitæ e modernitæ.
Marx do resto o l’aiva sottoliniou comme i cangi di cicli produttivi ligæ a-o progresso tecnològico avessan un effetto in sciô “capitale”, in sce l’economia da societæ ch’a î avesse missi in atto, in termini de ciclo produttivo.
Se capisce, ancheu, comme l’adoçion de neuve tecnologie a no libere “capitale” ma a ô vincole, into senso ch’a ne transforma a porçion variabile, ligâ a-o saläio di lavoratoî, in capitale fisso dæto da-o costo de machine, da-a seu manutençion e da-o seu aggiornamento.
Con sta premissa affrontemmo a construçion che no poemmo sghindâ do neuvo scistema soçiale, a-a quæ semmo apreuvo à asciste con çercâ de affrontâ l’impatto de neuve tecnologie in sce l’ëse uman e in sciô scistema soçiale mæximo.
In parallelo ghe va a renoelâ a perçeçion do rappòrto tra sciensa e tecnologia e a relaçion tra a qualitæ da vitta e o tempo dedicou a-o travaggio stòrico de nanotecnologie e do Covid-19 (A.
Diaspro, “Il pane e le rose per umani e umanoidi nel tempo delle nanotecnologie”, Critica Marxista, pp.45-48, marso-arvî 2019).
L’é passou ben ben de anni da-e icòniche scene cinematografiche de “Tempi moderni” de Charlie Chaplin, ma à quelle pâ che segge tornou l’imaginäio collettivo.
A vertadea mutaçion antropològica a l’ea stæta analizzâ da Gramsci into seu reciammo a-o fordismo (Quaderno 22) con l’estençion a-e relaçioin umañe di metodi e di valoî da produçion de massa, ch’a vegniva proiettâ into memorabile afresco chaplinian da cadeña de montaggio, istantania de quello “maggior sforzo collettivo verificatosi per creare, con rapidità inaudita e con una coscienza del fine mai vista nella storia, un nuovo tipo di lavoratore e di uomo” (A.
Gramsci, “Americanismo e fordismo”, Einaudi 1978).
Se ripercorrimmo i momenti inti quæ e tecnologie s’en espresse con fòrsa revoluçionäia trovemmo che pöco o l’é cangiou.
Pensæ a-a machina tescile, a-o treno, à l’automòbile ò ascì a-o carcolatô elettrònico.
Son restæ tali e quali comme quell’imagine che ei bella ciæa de quande se spandeiva pe-e stradde o crio “figgeu!
O l’é arrivou o mollitta, che de vòtte o l’aggiustava anche i pægua!”.
Un tiâ in sciô quæ tesce, colisse pe-i vagoin, quattro reue e un volante e velocitæ de carcolo e tanta memöia a-o stato sòlido, ninte de ciù.
Aloa a revoluçion a s’é fermâ lì.
Ma e nanotecnologie, quelle de Richard Feynman, quelle contæ i 22 de dexembre do 1959 a-o Caltech, o tempio de tecnologie (R.P. Feynman, Il piacere di scoprire, Milano, Adelphi, 2002), son unna vivagna de cangiamento continua.
A matëia inanimâ e quella vivente son fæte de atomi, regordava o Feynman.
E tecnologie diventan fito bio-nano-tecnologie, à regordâ o vivente, bio, e quella scaa metrica ch’a se còlloca a-a dimenscion de un cavello scciappou inte çentomia parte, o miliardeximo de metro.
A-a nano-scaa intravëgne i “zeughi” che ne fan vive: DNA e proteiñe che dinamicamente evòlvan e scangian informaçioin in cellole, tesciui e òrgani.
Òrgani, quelli che inte unna societæ ch’a l’inveggisce fonçioñan no pròpio comme vorriëscimo into nòstro còrpo.
Te ê lì aloa e machine motrici e utenscili.
Poemmo acquistâ in farmacia unna man artificiale da montâ sensa intervento chirurgico in sciô nòstro avambrasso pe acquistâ torna, graçie à di delicæ e discreti elettrodi che “sentan” o nòstro stimolo moscolâ, de abilitæ manuali che pensavimo perse.
Tornemmo inte un momento à arvî con graçia unna picciña arbanella de marmellata, à zugâ à carte co-i amixi ò à açionâ un tornio.
Se o nòstro movimento o l’é fäsou da unna tremmaxon fruto de unna marottia neurodegenerativa, poemmo contrastâlo con un dispoxitivo elettrònico e poemmo deuviâ o pensceo pe realizzâ unn’açion con un atro còrpo, segge questo uman ò umanòide.
Scì, poemmo fâ leze à un “elmetto elettrico” i nòstri segnali cerebrali che, opportunamente decodificæ, son in graddo de esprimme a nòstra intençion de beive, de piggiâ un libbro e de raccheugge un fiore.
O mæximo segnale elettrico, ricodificou, o saià attuou, realizzou, da un atro ëse uman ò da un robot.
O robot o l’é ancheu intuitivo e o sà cheugge inte quelli movimenti imperçettibili che manco un zugou de poker o sa capî, a nòstra intençion de passâ unna bottiggia d’ægua – Coppi verso Bartali ve dixe quarcösa?
– di tiâla ò de ascondila.
Emmo impreiso da-o porpo e da-e seu brasse intelligenti, ò da-a vigna comme mesciâse magara pe razzonze unna persoña sotterrâ pe-o deruo de unna casa.
Semmo into tempo into quæ e nòstre molecole, RNA e DNA, se transforman in sentinelle pe unna marottia e coran à l’assosto instruindo atre molecole e construindo de neuve proteiñe pe tempo.
Tanti meccanismi no l’emmo capii, e î capiemo se saviemo dâ valô e gambe a-a riçerca scientifica de base, a sola boña à produe un sato tecnològico neuvo, un sato colturale e de paradigma, a-a velocitæ di cangiamenti climmatichi e ambientali che permean e nòstre vitte.
Do 1982 Neil Young o realizzava un album, “Trans” (Geffen Records), che o l’aiva unna covertiña ch’a l’antiçipava a machina ch’a “guidda da sola”, e con “Transformer man” – da leze “transformatô elettrico uman” – o stabiliva o contatto cerebrale do pensceo co-o figgio cerebroleso, constreito in sce unna carrega co-e reue ch’a se mesciava con un telecommando.
Inte sto “tripudio” de tecnologia d’avanguardia a-o serviçio de l’òmmo Neil Young o no poeiva fâ à meno, pe tutti niatri, de deuviâ i scintetizzatoî, a drum machine e a seu voxe filtrâ pe transformâ quello che porriësci definî un andròide sensa anima inte un ëse vivente, tâ pe-a seu capaçitæ de esprimme amô infinio verso o pròscimo inte quelli versci che seunnan coscì: “tutte e mattin quande t’ammio inti euggi, me sento elettrificou da ti, oh yeah”. | magazine | 1,063 | stafi | 2,020 |
fb614de1339e7816 | Walter e lê ean stæti zoeni into tempo, ancheu ascordou, vegnuo apreuvo à l’urtimo cangio de secolo, quande tante gente s’inluddeivan che o neuvo secolo ascì o fïse zoeno.
Quello tòsto interrou o no s’ea distinto guæi guæi inta seu segonda meitæ. O l’ea stæto effiçiente into sviluppo tecnico e inta riçerca scientifica, ma feua da quelle bordonnæ da seu energia o l’ea mutto e miödin comme unna paludde. O l’aiva dipinto comme i clascichi, poetou comme Goethe e Schiller e construio e seu case in stile gòtico e rinascimentâ. E exigense ideali presiedeivan à tutte e manifestaçioin da vitta, comme un còrpo de poliçia. Ma pe caxon de l’occulta lezze ch’a no consente à l’òmmo l’imitaçion sensa conzonzila con l’esageraçion, tutto o l’ea improntou à un conformismo artistico da-o quæ i archetipi ammiræ ean belli lonten, e do quæ se peu ancon in giornâ vedde ben i segni inte stradde e inti musei; e che sto chì o se ghe connette ò no, e dònne de quello tempo, tanto pue quanto ritrose, doveivan portâ di röboin che da-e oege ghe chinavan zu scin à tæra, ma exibî un sen inscio e un panê esuberante. (...).
E l’é tutte e vòtte comme un miacoo, quande à di anni de coscì ciatto e lento avvilimento intravëgne unna picciña montâ spirituale, comme l’é successo aloa. Da-a mentalitæ, liscia comme un euio, di urtimi doî dexenni do secolo dixineuven l’ea insòrto tutt’assemme in tutt’Euröpa unna freve vivificante. Nisciun o saveiva ben cöse fïse apreuvo à nasce; nisciun o l’aviæ posciuo dî se saieiva stæto unna neuva arte, un òmmo neuvo, unna neuva morale ò magara un neuvo ordinamento da societæ. Donca ognidun ne diva quello ch’o voeiva. Ma dapertutto se levava di òmmi à combatte contra o passou. (...). Se ammava o superòmmo, se ammava o sottaòmmo; se adoava o sô e a salute, e se adoava a fragilitæ de figgeue maròtte de consunçion; se professava o culto de l’eröe e o culto soçialista de l’ummanitæ; s’ea creddenti e scettichi, naturalisti e raffinæ, gaggiardi e morboxi, se seugnava antighe allee de castelli, parchi autunnali, peschee de veddro, gemme preçiose, hascish, marottia, demòni, ma ascì praterie, orizzonti sconfinæ, fuxiñe e laminatoî, lottatoî patanui, rivòlte de operäi scciavi, primmi progenitoî de l’òmmo, distruçion da societæ. Se capisce, ean contraddiçioin e crii de guæra assæ antitetichi, ma aivan un respio commun; chi o l’avesse vosciuo scompoñe e analizzâ quello periodo o l’aviæ trovou un nonsenso, quarcösa comme un çercio quaddrou fæto de færo ligneo, ma in realtæ tutto s’ea amargamou e o l’aiva un senso abbarlugante. (...).
Se no se veu, no occore donca sopravaluâ quello lontan “movimento”. Sto chì o s’é svòlto do resto solo into seu sottî e incostante di intellettuali, che da-e persoñe – ancheu, graçie a-o segnô, torna à galla – munie de un indistruttibile conçetto da vitta, o vëgne concordemente desprexou; e o no l’à influio in sciâ massa. À tutti i mòddi, sciben che o no l’ea stæto un avvegnimento stòrico, o l’ea à conti fæti un avvegnimento, e i doî amixi Walter e Ulrich da zoeni n’aivan visto ancon a coa. (...). Cöse, donca, o l’ea anæto stòrto? (...). No se poeiva assolutamente indicâ quarche scingolo caxo che o no fïse stæto poscibile anche primma, ma tutti i rappòrti s’ean un pittin mesciæ. Idee che ean parsciue de scarsa validitæ piggiavan conscistensa. Persoñe de quæ avanti se tegniva pöco conto, oua conosceivan a glòria. E asperitæ se levigavan, e divergense convergeivan torna, i indipendenti pattezzavan co-o successo, o gusto za formou o tornava inçerto. (...). No se peu dâ a corpa à nisciun. No se peu manco dî cöse segge stæto. L’inzegno e a boña voentæ no mancan de seguo, e manco e persoñe de carattere. Manca solo tutto e ninte; se diæ che o sangue o segge muou, ò l’äia; Unna marottia misteiosa a l’à distruto a picciña genialitæ de l’iniçio, ma tutto o luxe de novitæ e in sciâ fin no se sa ciù se o mondo o l’é in davei pezoou ò se niatri solo semmo inveggii. Aloa l’é comensou in davei unna neuva era. | magazine | 689 | stafi | 2,020 |
0206b29aa55e4c1e | A scinistra in scilençio a renonçia a-a speransa
Comme previsto in Liguria o l’à vinto o Toti, ma l’é à livello generale che a scinistra, da-a Liguria à l’italia, da l’euröpa a-o mondo, a l’à perso a seu carrega vitale, o seu ëse elemento innovatô e progrescista, a seu vocaçion maggioritäia. A no l’é unna scoverta, e a lettiatua in sce l’argomento a l’é sconfinâ, però gh’é unna seria de elementi neuvi, emersci con fòrsa inte st’urtimo anno, che pòrtan à svòlze çerte riflescioin che se sentan ancon tròppo pöco.
Segge a costion ambientale, tornâ pe fortuña a-a ribalta graçie a-o movimento di Friday For Future (veddi à pag. 3 l’articolo de Francesca Ghio) e a-e açioin de Extinction Rebellion, segge a pandemia inta quæ semmo ancon appoxi, mettan ògni giorno in evidensa comme o scistema econòmico ch’o s’é anæto formando inti urtimi duxento anni o no segge adatto à fâ fronte a-e exigense do nòstro secolo.
Insemme à questo, manifesta a seu inadeguatessa anche i scistemi politichi che ghe fan da protettoî, e se in scî regimi totalitäi, autoritäi e illiberali, da-a Ciña à l’India, da-a Ruscia a-a Turchia – ma a lista a l’é longa – gh’é pöco da dî e da aspëtâse, e democraçie ascì demonstran de no ëse oua comme oua un terren fertile pe un superamento in megio de l’attuale scistema econòmico. Questo, in boña parte, pe caxon do retiâse de unna scinistra – inteisa in senso largo, a-o delà di partii politichi – che a l’à abandonou de maniman e istanse econòmiche, pe mantegnî comme træti differençiali e battagge civili, importanti de seguo, ma insufficienti.
O discorso econòmico da scinistra, pe poei mantegnî unna seu attualitæ, o dev’ëse misso delongo à giorno, e quande no se fa succede che a seu vigensa a s’ammerme, caxonando anche a disperscioin de conquiste precedenti (comme çercan de spiegâ à pag. 3 Camilla Ponzano, Lorenzo Calza e Irene Tamagnone, e à pag. 4 Amina Gaia Abdelouahab, ognidun co-o seu linguaggio). A vixon da drita, sorviatutto de quella – trionfante – che ciù che pe-o mercou a l’é pe-o business, a l’é ben ben ciù façile da propoñe, a va ben pe tutte e stagioin e a no domanda agiornamenti. A fa leva in scî istinti, a no se poñe l’obiettivo de megioâ a condiçion umaña, a refua ascì a complescitæ da realtæ, negando a relaçion tra l’attivitæ econòmica e i cangi climmatichi, e disegualianse, eccetera, comme se l’economia a fïse unna dimenscion separâ da-e atre, contesse solo a produçion e o consummo, e o resto o no fïse rilevante. Mascherou in mòddo ciù ò meno ipòcrita, l’atteggiamento da drita pe-o business o l’é quello de chi o no veu seccatue, o veu fâse i affari seu sensa dovei pensâ a-i riflesci che an a-o delà de quelli che o peu constatâ in sce de lê.
No peu donca che passâ da scinistra, se a gh’é, a rispòsta a-e grendi sfidde de sto secolo, e inte sto senso no ghe porrieiva ëse ciù attualitæ into pensâ, into professâse, into portâ o pròpio contributo à sta parte. Perché aloa pâ che a segge apreuvo à sparî da-i orizzonti, primma colturali che politichi, de societæ contemporanie?
Sciben che o l’é un discorso longo, e che inti meixi chi vëgne proviemo à affrontâlo chì e da atre parte, unna cösa a se peu dî, òssæ che a mancansa de applicaçioin pratiche e reali de un scistema differente e megiô, o fæto che no se pòsse vedde da nisciuña parte unna societæ ch’a se reze e a fonçioña ben segondo di atri prinçipi che no seggian quelli do business, o fa scì che se tëgne l’alternativa pe imposcibile. A mancansa ascì do studdio, inte universcitæ e inti çentri de riçerca, de di modelli alternativi de economia e organizzaçion soçiale a rende ancon ciù diffiçile l’emerge de iniçiative inte sto senso. In sce questo o l’aiva raxon o Bernanrd Stiegler, che inti urtimi tempi o l’anava sostegnindo, co-o progetto Inernation, che l’ea interesse de Naçioin Unie finançiâ, con unna parte de seu risorse, o tentativo de inandiâ inte de zöne definie, limitæ, un scistema econòmico differente. Pròpio pe demonstrâ che o l’é poscibile, che o peu existe inta realtæ.
Ma chì vëgne feua un atro tema, che o l’é ligou da vexin à quello de primma, saiva à dî o retardio di scistemi politichi, e mascime da forma do stato-naçion, into frontezzâ in mòddo virtuoso e neçescitæ do secolo. Perché, pâ evidente, a no l’é a forma do stato-naçion quella ch’a rende ciù façile o cammin pe-o cangio neçessäio do paradigma econòmico, benscì quella de regioin, de äie metropolitañe, de bioregioin, di territöi, rinforsæ e dotæ de potere politico, comme base de unna neuva construçion europea, magara ristreita a-i soli stati donde a democraçia liberale a reze ancon. Da chì dovieiva ripartî a scinistra, da-a comprenscion de costioin terrritoiali ligæ a-i scistemi politichi e democratichi, perché l’é solo da un cangio de questi che se peu repiggiâ o fî do seu discorso econòmico, che o deve portâ a-o superamento – e no solo à alleviâ i danni – do scistema econòmico dominante. Sensa parte econòmica a scinistra a renonçia a-a vocaçion maggioritäia. Ma se no raxonemmo con libertæ e con urgensa, no allamentemmose pöi do populismo e de l’egemonia da drita. | magazine | 887 | stafi | 2,020 |
bb527a7081682fa7 | L’Asmia Internaçionâ
Reportage da l’Asia Çentrale, paixi da tegnî sott’euggio
Uzbekistan, Kyrgyzistan, Kazakistan, Tajikistan, Turkmenistan. E Samarcanda, a capitale de un passou ch’ o no tornià ciù.
Nommi compricæ pe niatri: Uzbekistan, Kyrgyzistan, Kazakistan, Tajikistan, Turkmenistan; paise di uzbechi, kirghixi, eccetera. E repubriche soçialiste sovietiche creæ da Stalin tra i anni vinti e trenta do secolo passou, in sciâ base de etnie de l’Asia Çentrale. Accomunæ da-i dialetti turchi (a region a l’é o Turkestan), e da-a religion mussulmaña. I cineixi aivan provou à conquistâla, quella region, ma s’ea fermæ inte un pòsto ciammou Talas, into VIII secolo.
Çinque giorni de massacri, in sciâ fin vinçe i arabi contra i cineixi. A niatri a pâ unna cösa mai existia.
Se o quinto giorno avesse vinto i cineixi tutto saieiva stæto diverso. Incangio l’Asia Çentrale a l’é restâ mussulmaña, e ancon a ô l’é, con de belliscime çittæ, e moschee e e madrasse, e scheue coraniche. Unna de ste çittæ a l’é Bukhara. Donde a scheua coranica Mir Arab, dòppo a revoluçion bolscevica, a l’à riaverto do 1945. Ei capio ben. Into dòppoguæra, in union Sovietica, gh’ea de scheue donde se studdiava o Coran e se insegnava che Allah o l’é grande. Dapeu o bagno turco. I turisti van inte spa di alberghi finto-tradiçionæ e fighetti, ma i bagni turchi vëi son delongo de meno e fito no ghe ne saià ciù. Stançie larghe, scue e scilençiose, conchette d’ægua cada, vapô, massaggio; ghe n’é un pöco distante, pe-e dònne; da feue se sente l’ödô, do bagno turco e de dònne.
À Bukhara, comme in atre çittæ, gh’é unna çittadella fortificâ e unna ciassa ch’a se ciamma “registan”: ciassa de æña. L’æña a sciorbiva ben o sangue de persoñe squartæ, decapitæ ò impalæ. A çittadella a l’é stæta destruta in parte da l’eserçito bolscevico. Do 1920, dòppo a cheita do Zar, Bukhara a s’ea assunnâ de sottrâse a-a dominaçion ruscia. O raxonamento o l’ea: i zaristi ean colonialisti, o compagno Lenin no. A no l’é anæta coscì. Lenin o creddeiva mai tanto inte l’autodeterminaçion che o manda à Bukhara un militare nasciuo in Kyrgyzistan: Frunze. Co-i seu sbiri, Frunze o fa sätâ e barricæ di autonomisti e o l’appende un bello pö de gente. E addio libertæ. Quarche anno apreuvo, Frunze o comensa à diventâ popolare. O Politburo o conseggia unn’operaçion pe un problema de salute, e inte quell’operaçion Frunze o meue. Pöco tempo dòppo meue ascì i meghi che s’ea occupæ do caxo e un scritô ch’o l’aiva scrito in sce sta stöia. Stalin, dòppo avei eliminou Frunze, ô fa diventâ un eröe. E o gh’intitola a capitale do Kyrgyzistan, donde gh’ea a seu casa natale, transformâ inte un museo. Ancheu a capitale do Kyrgyzistan o l’à repiggiou o nomme originale: Bishkek. À Bishkek, davanti a-o Parlamento, gh’é un Lenin in pòsa, co-o brasso teiso, comme à dî “te ô lì o comitato d’affari da borghexia”. Nisciuña targa ò indicaçion. Se sa chi o l’é, no se dixe.
O paradòsso o l’é sto chì: l’Uzbekistan, che à differensa do Kyrgyzistan o l’à rimòsso ògni segno do passou sovietico, o n’à però conservou a struttua politica, poliçiesca. À l’arrivo, in ariopòrto, se passa sette contròlli. E pöi gh’é Samarcanda. A Via da Sæa, apreuvo a-e scoverte geografiche, a l’à perso a seu importansa, e a çittæ a comensa a prefondâ inta pua de l’obliansa. Into no ëse ciù quello che fòscia a no l’ea mai stæta. Tempo de imparâ à vive, e l’é za tardi. Coscì pe Samarcanda. Tutto passa. Levou a scheua coranica de Bukhara, boña à atraversâ indenne quelli settant’anni de communismo inti quæ, inte un paise comme l’Union sovietica, s’é continuou à studdiâ o Coran. O Coran e o Capitale. | magazine | 621 | stafi | 2,020 |
880d5d790f4ceda4 | Unna neuva politica pe tiâ sciù di ponti
A vittöia de Biden a lascia un quaddro in ciæo e scuo. Settanta milioin de americhen, circoncirca, an votou pe Trump, e se se va à vedde e cartiñe da distribuçion di voti se treuva quello che da un pö de anni in sà se screuve à ògni eleçion: e çittæ e e zöne ciù sviluppæ (e ricche) scrivan “progrescista”, tanto che e periferie, e arie rurali, e zöne depresse e pöco popolæ çernan o populismo de drita, inte tutte e seu sfummatue (no existe, inte sto momento, unna drita liberale ò conservatoa, no populista). Succede coscì in Fransa, in Italia, in Gran Bretagna; succede coscì à grande scaa tra i stati europëi, donde quelli ciù marginali (Ungheria, Polònia, Slovenia) son passæ a-i populisti, tanto che i atri – ò ben ò mâ – rexistan. Succede pægio, into nòstro piccin, anche in Liguria, donde se vota PD e scinistre into çentro stòrico de Zena e inti quartê ciù ricchi, ma inta provinsa de Imperia Toti o l’arriva a-o 65%.
Se trovemmo coscì inte sta scituaçion che e fòrse progresciste guägnan con l’arrembo de quelli che no saieivan i seu votanti naturali, e che se capisce che no son pronti à portâ avanti ciù che tanto di progetti de riforma soçiale e econòmica a-o de feua do status quo, co-o resultato che e scinistre diventan de facto o guardian de un scistema evidentemente ingiusto e peigoso. Pe questo an finio pe ëse odiæ da-e parte da popolaçion ciù svantaggiæ, e no sensa raxon. Ma ancon ciù grave o l’é o fæto che, taggiando geograficamente a popolaçion elettorale inte sto mòddo, se renonçia definitivamente à propoñe un discorso che o parle idealmente à tutti i urtimi, cösa ch’a l’é conträia à l’intendimento originäio de ògni progrescismo.
Se discorriva assæ inti primmi anni doamia do “secolo de çittæ” che o stava comensando, do ròllo de çittæ comme çentro de modernizzaçion, de evoluçion, eccetera. Son raxonamenti vëi, ma incompleti, e in fin di conti snobisti e escludenti. Solo unna grandiscima barlugheuia a l’à posciuo portâ e scinistre à sposâ sta vixon, e à informâ o seu discorso generale à l’esaltaçion do ròllo di contesti urben, evolui e moderni, comme fïsan e ponte de lansa de neuve societæ che voemmo construî: ciù giuste, attente à l’ambiente, consapevoli. Invexendandose pe un “bòsco verticale”, un òrto urban, unna “speisa de proscimitæ da produttoî ecològichi”, e ascordandose areo di bòschi vëi, di òrti vëi, di çittadin che stan a-o de feua da bolla, e che o ciù de vòtte no son produttoî ecològichi, ma un quarcösa de meno cool, sciben che ciù reale. Ascordandosene in primmo leugo à livello de discorso, de empatia, de incluxon emoçionâ e de rappresentaçion collettiva. L’é in sce questo terren che à construio e seu vittöie o fronte da drita sovran-populista.
A l’é unn’inluxon quella de pensâ che, cian cianin, tutti i territöi evolvian verso e forme che piggian còrpo inti çentri; a teoria econòmica a mostra o conträio. L’é da-i anni ‘50, da quande Raul Prebisch o l’à misso in luxe co-o “modello çentro-periferia”, che se sa che into momento into quæ se instaura unna dinamica ch’a vedde un territöio marignalizzou (periferia) dipende da un atro (çentro), a disparitæ a continua à cresce se no se prevedde un intervento strutturale esterno. Pe questo s’ea provou, inti anni da soçialdemocraçia, à sponciâ un modello de sviluppo poliçentrico, do quæ l’Italia a l’ea un exempio ciutòsto riescio. Ma da venti, trent’anni in sà, co-a globalizzaçion, sto processo o s’é invertio. E a question a l’é che a perfierizzaçion à l’é derê a-o canto pe un muggio de territöi, anche urben, che fin à vëi stavan a-o çentro do parcoscenico. In prospettiva, saian delongo de meno e arie “çentrali”, e tantiscime e periferie, ciù ò meno intensamente caratterizzæ. I resultati elettorali vegnan de conseguensa. Zena e a Liguria, inte sto senso son za belle che avanti e saiva ben rendisene conto.
L’é pe questo che se rende sempre ciù urgente un discorso che o segge a-o mæximo tempo progrescista e territorialista; che o parle a-i territöi, che o ghe dagghe importansa, autonomia, che o l’includde inte grendi çernie, comme oua quelle relative a-o processo de riconstruçion econòmica e soçiale post-Covid. Attardandose inte unna vixon ch’a veu a dimenscion statale comme a sola poscibile pe inandiâ di procesci importanti, donde se zeuga in davei – inte unna meña de tirannide do status quo – e fòrse progresciste limitan a portâ do seu messaggio, za debole, e lastregan a stradda do seu tramonto. A mæxima pandemia, incangio de ëse vista comme unna poscibilitæ de inandiâ un percorso neuvo, a l’é stæta giâ de mòddo da rafforsâ o ròllo do Stato à danno di territöi. In sce questo drita e scinistre se treuvan d’acòrdio, e l’uniformitæ de pensceo a l’é mai tanta che no s’é sentio dî squæxi da nisciun che no gh’é de sæximo into prevedde e mæxime nòrme restrittive da libertæ e di spostamenti inte unna grande çittæ ò inte un paise da trexento abitanti. No gh’intra a difficoltæ de applicaçion: a l’é unna question de forma mentis. Che emmo da cangiâ perché a no ne pòrta ben. | magazine | 870 | stafi | 2,020 |
be28d9455e447b9b | “Arcipelago”
Ghe voeiva unna pandemia pe dâ un sponcion à di raxonamenti antighi, che interessan a riçerca urbanistica da do bello. Da Rem Koolhas, à Stefano Boeri, à Andrea Boschetti, da un muggio de anni arriva di grendi sponti pe ripensâ e çittæ e i nòstri mòddi de abitâ, che za da tempo no son ciù ammiscibili pe sostegnî a lòtta contra e disegualianse, pe fâ fronte a-e devastaçioin ambientali, pe risponde à di mòddi neuvi de travaggiâ, smart e no smart, e a-a vitta pandemica, o nòstro neuvo indicatô de progetto anche quande sta tragedia a vegnià superâ. son quelli concetti che ancheu reciòccan in scî giornali no solo de settô, saiva à dî “a çittæ arcipelago de borghi”, ò quello de “çittæ in 15 menuti”, o manifesto da Pariggi de M.me Hidalgo.
O modello da çittæ fonçionalista, progettâ pe grendi zöne e grendi aggregatoî, o l’aiva za esalou l’urtimo respio tanti anni fa. Ma i architetti e i urbanisti no servan quande s’à do tempo pe progettâ; î tiemmo in ballo solo quande o daddo o l’é asbriou, e i ponti son cheiti. Sto chì pâ che vagghe ben à tutti, coscì se spende pöco, e intanto l’importante o l’é “fâ quarcösa”: tappâ quelli beuggi inte l’immediou, fâ di belli giardinetti anni ‘80 co-i fiori de veddro che scancellan o degraddo, ascordandose che magara gh’é o spaçio pe un tram, unna ciclabile, insomma quelli raxonamenti che solo un studdio approfondio da seçion straddale, ch’o mettesse insemme diversci ingredienti che anessan ciù in là da vista da-o barcon de l’amiga da seu, o l’aviæ posciuo mette in evidensa. Ghe veu do tempo, se capisce, ma i çittadin e de conseguensa i seu rapprensentanti an beseugno da çittæ prêt à porter. E pensâ che un erboo o ghe mette 25 anni à cresce. Con questo no veuggio levâ a paròlla a-o çittadin, che o diventa parte attiva inta progettaçion de çittæ, ma vorriæ sottoliniâ che a parteçipaçion a no veu dî dâ in man un feuggio gianco a-o vexin de casa: a l’é ascolto, a l’é recuggeita de beseugni e de sponti, a l’é discuscion in çimma à di grendi obiettivi, ma a scintexi tra tutte e parte a dev’ëse fæta pe fòrsa da chi o gh’à e competense e sorviatutto da chi o l’é ciammou à avei a responsabilitæ da rispòsta progettuale. L’ascolto o l’é a premissa de ògni progetto, no o fin. A rispòsta a-i beseugni a l’à un atto de responsabilitæ, e sto chì o vâ no solo pe-a progettaçion urbanistica, o vâ ascì pe-a politica. Construî unna çittæ a l’é unna cösa pe-i secoli, rimodellâ un paisaggio o va ben ciù in là do tempo de un tweet, de un ciclo amministrativo, do favô che se deve à l’amigo e do tempo into quæ ognun de niatri o vivià.
Me ven da rie à rilezime quande do 2017, inte un invexendo politico pe-e eleçioin communali de Zena, aivo pensou de calummâ o concetto de “arcipelago” inta mæ çittæ. Me paiva unna cösa naturale quello cian de governo “Arcipelago Genova: una federazione di città nella città”: l’ea giusto a çittæ in 15 menuti hidalghiaña, o a vixon boeriaña de arcipelago. ninte de particolarmente innovativo pe-i addetti a-i travaggi, ninte de strafaläio sorviatutto pe Zena, che morfologicamente a ciamma quello modello; solo unn’evoluçion neçessäia pe no trovâse un doman con un muggio de problemi da risòlve in mòddo emergençiale. O l’ea un concetto urbanistico portou inte unna campagna politica, ma do resto a politica a se òccupa da vitta presente e futua, e donca a deve preoccupâse de creâ e condiçioin neçessäie perché inti spaçi, segge urben, segge rurali ò monten, se realizze un mòddo equo, sostegnibile, democratico e etico de abitâ.
A politica a deve occupâse do spaçio, perché l’é lì che vivemmo. Manco da dî, no n’an votou. E tanto che à Milan se realizza l’arcipelago e Armani o cianta de foreste, continuemmo pure à indignâse pe-i barbaccii di fantomàtichi cultural manager e pe-e call for ideas pe di travaggi profescionali rigorosamente de badda. A-a fin o post-it in sciô frigo “domani mi metto a dieta” o va ben à fianco de quello “domani progetto il futuro”. Ghe saià delongo un doman. | magazine | 706 | stafi | 2,020 |
bd1ec61b55ce545f | Zena 2004-2020
Ritorno in çittæ
E suggestioin di carroggi e unn’assensa: a muxica
Zena a m’appartëgne. Ò, a-o manco, l’ò sempre pensou. Sorviatutto inti momenti inti quæ do vive à Romma no riescio à vegnîne à cappo.
Son arrivou in Italia che l’é sezze anni, into frevâ do 2004. À Zena, scì. Ançi, in salita di Santa Brigida, civico 8, pe ëse precisi. O 30 de settembre de inguanno, st’anno chì strafaläio, son tornou in çittæ. Un incarrego inta sede de Architettua, de Straddon Sant’Agostin, a l’é a caxon de sto ritorno. E t’ê me chì torna.
Chiño da-o tren, Staçion Prinçipe, Stradda Balbi, me gio un momento e piggio unna föto de l’erco de Brigida. Monto un momento, convinto de trovâ dötræ sciringhe pe tæra. Ninte. Tutto o l’à l’äia de netto e ordinou. Beh! Me affaccio zu in scî treuggi, avvoxæ treuggi de Santa Brigida. Son attirou da-e scrite in pseudo-neon-tubetto de Natale in plastica-abbiguelou che indican quarcösa. Me astissiscio un pittin, e no ammio manco quello che dixan. Quante ean belli quelli neon che inluminavan à malædi Stradda Balbi a primma vótta che ò misso pê à Zena, penso. In sciô fâ da seia, tanto che tornavo à casa da-o travaggio che favo à quelli tempi, passavo e oe à ammiâli. E pövee lampade de l’inluminaçion no riescivan à fâghe concorrensa. No, scinché a “capitalitæ” da coltua a no l’é sätâ da-a nòstra parte, a no l’é arrivâ a-o nòstro sestê ascì. Da-o repiggio di palaçi di “Ròlli” ean passæ à mette “in bella” i spaçi di zoeni universcitäi. “E luce fu!”. Unna pesante lengua de luxe gianca a t’accuggeiva za a-o rientro di carroggi, da Ciassa da Nonçiâ. Figuæve comme s’ean stranii i eroinòmani. Dio o salve a gentrificaçion!!! Perché à niatri o n’à mai domandou o nòstro parei. Tant pis, comme dieiva i franseixi. Defæti a vitta a no l’ea solo Stradda Balbi. A vitta a l’ea o pesto e o menestron de Maria, a capoeira in Ciassa da Levre, i conçerti jazz do lunesdì, quelli in giorni abrettio à La Madeleine, a torta pasqualiña da-o forno a-o canto de via Lomellin, e jam sessions e e nottæ scin à l’arba a-o Nick Masaniello, a vinassa do Moretti, e ancioe frite de Sottoria, i balli a-o Qualude ò a-o Milk... e quella vista in sciô pòrto antigo, in sciâ lanterna, da quelli barcoin stramesuæ da casa de Brigida. L’é stranio ritornâghe, apreuvo à tutti sti anni, no pòsso denegâlo. Ò visciuo into frattempo à Romma, Berlin, Milan, Kinshasa, Port au Prince, La Paz. E, paradossamente, aspëtavo che ninte se fïse mesciou de unna virgola. Avendo stavòtta base in Ciassa Banchi.
I carroggi incangio son megioæ ben ben. Da quande son tornou no ò ancon visto nisciun ratto gigante, atri grendi protagonisti da mæ primma esperiensa zeneise. Saian stæti sterminæ da-i accòliti de Airbnb? Veddo gente de colô. De tanti coloî, in realtæ. Me piggia ben sto spirito “portuale”. À mi che son un paisanòtto spagnòllo, me demoa vedde tutta st’eterogeneitæ. Tutto sto spettro coscì ancio de naçionalitæ. Dònne e òmmi vegnui da-i pòsti ciù disparæ do mondo, treuvan chì un seu spaçio. Ò a-o manco coscì pâ. Tornando à Via de Pré, confermo sta sensaçion. A stradda a l’é delongo stæta streita. Figuæve ancheu, in tempi de epidemia. Ma a no perde mai a seu diverscitæ.
Me domando comme fan à rexiste quelle buteghe, tutte locali, e penso de anâghelo à domandâ. Ma pöi m’affermo. No dovieiva ëse questa a normalitæ? Me manca però a muxica. Ò delongo pensou che à Zena gh’ea un muggio de muxicisti. M’arregòrdo do 2004, de sentî e vedde sunnâ tante zoene e zoeni. Domando in gio. A-o de là do virus, che o l’à finio de dâ a massâ à un panoramma muxicale e colturale za assæ mâ piggiou, inte sti anni in tutta Italia, nisciun me sa dî ninte. Levou, “no sò, ma no gh’é ciù tanti conçerti comme gh’ea primma”. Comme mai? Me domando. No veuggio vedde e ægue tròppo brutte. Coscì son tornou à Romma un pâ de settemañe. Doman però monto torna, con l’idea de anâ à çercâ quella muxicalitæ che sta çittæ a l’à sempre avuo, e no l’é poscibile che a l’agge perso. | magazine | 710 | stafi | 2,020 |
1b737386e9150449 | Fâ do debito pe sciortî da-a crixi o l’é un crimine contra e neuve generaçioin
A crixi do Covid a l’é l’occaxon pe fâ giustiçia fiscale. Beseugna che fâ pagâ e tasce à ricchi e multinaçionæ. Perché l’é poscibile, etico e prospetticamente giusto.
O 2020 o saià regordou comme un anno spartiægue. I insegnanti de stöia contiàn do mondo avanti do Covid e do mondo post-Covid. Manco di eventi recenti e epocali comme a crixi do 2008, ò l’attacco a-e tore binelle, an segnou a stöia mai tanto comme l’attuale pandemia. Ma chi subià in davei i effetti de sto virus, oltre se capisce à chi o l’a perso a vitta ò i seu cäi, pe caxon do virus e de l’inadeguatessa da rispòsta di nòstri scistemi sanitäi, eben, l’é i zoeni. Esatto, pròpio i ciù immoin a-e conseguense do contaggio son quelli che paghiàn e pezo conseguense da crixi post-Covid. Ò donca porrieiva anche no anâ coscì, se solo ô voëscimo.
In Italia, ciù che mai, emmo un tascio de desoccupaçion giovanile ertiscimo: segondo l’ISTAT, settembre 2020, 4 zoeni in sce 10 son desoccupæ, ciù do doggio da media europea, e comme se no bastesse, 1 zoeno lavoratô in sce 3 o guägna meno de 800 euro a-o meise (dati Oxfam, 2020). Saià giusto sti figgeu à fâse carrego do debito pubrico caxonou da sta crixi, ch’a no l’é un fenòmeno episòdico ma scistemico, donca ciclico.
Ma tasciâ i ricchi serve? L’1% da popolaçion italiaña a tëgne a-o manco 1 milion de euro in patrimòni finançiäi, à dîlo l’é o Boston Consulting Group, nòtto gruppo de consulensa strategica, con ciù de 90 uffiçi inte 50 paixi. In Belgio l’an tòsto fæto: se ciamma “tascia de solidarietæ” e a l’avià unn’aliquòta do 0,15% do patrimònio finançiäio in titoli, e a vegnià deuviâ pe-e speise sanitäie. A spagna ascì a l’é tra i primmi paixi à percorrî sta stradda, avendo tasciou de l’1% i patrimòni sorvia i 10 milioin de euro, oltre à un pacchetto de riforme fiscali. De seguo no basta, ma o l’é un iniçio milia.
Parlandone a-o bar, quarchidun porrieiva obiettâ con unna tipica argomentaçion liberista: “se ti î tasci, i ricchi scappan e ti impoverisci o paise”, ma son tutte micce. Esattamente comme riescimmo à domandâ à unna zoena Partia IVA de versâ inti primmi 12 meixi de attivitæ a meitæ do seu reddito (tra tasce, contributi e antiçipi), porriëscimo attuâ de politiche de contròllo pe obligâ i ricchi à pagâ. A no l’é unna costion de esecuçion, ma de voentæ politica. Se porrieiva pensâ adreittua à unna tascia europea, proporçionale e equa inte ògni Paise; seguo, quarchidun o porrieiva asconde i capitali, ma se no l’é o Stato à fâ rispettâ a giustiçia fiscale, chi deve fâlo?
Pöi gh’é i multimilionäi. L’Italia, segondo BCG, a conta 1700 super ricchi, con un patrimònio finançiäio superiore à 100 milioin de euro. Ecco, à liatri se porrieiva domandâ un sfòrso in ciù. Se capisce che aviàn de streuppe de comercialisti pronti à spostâ i seu patrimòni à l’estranxeo, ma inte l’era da blockchain, di big data e do contact tracing, no l’é imposcibile imaginâ un Stato che o l’introduxe di scistemi de contròllo e de puniçioin pe chi o l’eludde o fisco.
Pe fâne cöse, pöi, de sti dinæ? Beh, con 60 miliardi à l’anno se peu fâ tantiscimo: se porrieiva finançiâ a sanitæ pubrica, ch’a l’é vixiña a-o collasso totale; creâ un fondo pe contrastâ a desoccupaçion giovanile; asbasciâ e tasce in sciô travaggio dipendente in mòddo permanente; supportâ chi fa impreisa innovativa, verde e sostegnibile. Infin, investî in energie rinnovabili, riçerca, vacciñe e digitalizzaçion. Sedonca, à tutti i mòddi, se porrieiva ripagâ o debito de 200 miliardi che semmo apreuvo à contrae con l’Euröpa. In sciô sfondo resta o dilemma morale, se sarvâ e vitte umañe o sarvâ o travaggio. Tra e doe megio a tersa: tasciâ i ricchi. O Paise o l’é spartio tra doe poxiçioin apparentemente oppòste: “lascemmo moî miggiæa de persoñe e sarvemmo o mæ travaggio”, crian contra i atri; “primma e persoñe e a salute”, ghe fan eco quelli atri. Besorrieiva dî à tutti doî: “sarvemmo e persoñe e femmo pagâ o conto da crixi a-i super ricchi e a-e multinaçionæ”. Amazon e Just Eat, pe fâ un exempio, impegnæ da anni à mandâ in roiña i piccin comercianti e ristoratoî, dovieivan pagâ unna tascia de riparaçion a-o danno soçiale caxonou. Lasciælo dî à un ch’o l’à averto unna start-up de communicaçion digitale à zenâ e che co-o digitale o ghe scampa da 10 anni.
A crixi do Covid a l’é unn’opportunitæ pe fâ da giustiçia fiscale e a va cuggeita subito, perché se no riescimmo à tasciâ i super ricchi e e multinaçionæ durante unna pandemia globale, no gh’â faiemo mai ciù. | magazine | 800 | stafi | 2,020 |
2ac1bfa89226ec9c | Quelli mestê ch’en arte
In Italia se protezze e prie, ma no a conoscensa che a permette de mantegnîle. Serve di arbi regionæ, comme pe-o caxo di “risseu” in Liguria.
Se osservemmo quanta parte da corteccia cerebrale òccupa e man, veddiemo unna sproporçion stramesuâ co-e atre parte do còrpo uman (comme se sa: veddi “homunculus corticale”). E man pan coscì grendi che no porriëscimo portâsele in gio, ma anche sensa e riçerche neuro-scientifiche o saæximo, o bon senso commun o ne dixe che e man, e o seu uso ciù ò meno consapevole, son connesci con quello che definimmo comme intelligensa. Purtròppo a nòstra societæ, ch’a l’é assæ boña à creâ de distinçioin e un pö meno à mette insemme e cöse, a l’à creou unna frattua ideològica anche in questo: intelligensa do çervello da un lato e pratiçitæ de man da l’atro, comme se fïsan doe cöse separæ. Intravedendo con l’anno intrante i vint’anni de appascionâ attivitæ con i mosaichi de risseu, ò avuo a fortuña, perseguia con tenacia, de riescî à sperimentâ sta communion tra o travaggio manuale (che o l’ambisce à l’eccellensa) e o sviluppo da coltua. A coltua de l’artexan a no l’é fæta solo de libbri ma, comme inti tempi ciù antighi, de osservaçion de cöse picciñe da natua, comme un risseu. À chi o l’é bon de dâghe à mente, o risseu o ghe conta de longhi viægi e transformaçioin inte ere geològiche, scin à diventâ quello condensou de energia minerale çernuo da-a man de l’artexan. A matëia de construî un lastrego de becchelletti a m’appascioña anche perché a parla de l’intelligensa e da coltua de l’òmmo construttô inta natua e co-a natua. O “risseu” o l’é un tipo de òpera umaña ch’a me regòrda, inta seu naturalitæ, l’òpera di insetti quande construiscian i seu nii stramesuæ. O mosaico de risseu o l’é ascì unna descriçion dettaggiâ do territöio into quæ o nasce, unna region fæta de pria travaggiâ da l’ægua, donde l’òmmo o l’ea riescio à inserîse con equilibrio, artefiçe do paisaggio insemme a-a natua.
Tutto questo o l’é stæto spassou via da-a nòstra moderna “civiltæ”, donde l’osservaçion da natua a l’é constante, de seguo, ma con di strumenti che n’â mostran ò tròppo lontaña ò tròppo vixiña, impedindone de chuegge vixivamente o paisaggio onde stemmo niatri umen ascì. L’ammermâse di mestê d’arte tradiçionæ, anæto avanti in Italia sensa pösa à partî da-o segondo dòppoguæra, o l’é un segno lê ascì de sta vixon predatöia da realtæ, donde l’òmmo o no se mette ciù a-o çentro da natua, ma dondesesegge, dapertutto, comme un virus. I mestê d’arte servan, oltre che pe de neuve òpere, pe-o mantegnimento de òpere construie con sæximo e fadiga naturale da-i nòstri vegi, comme demostra o restauro in corso do mosaico çinqueçentesco da Certosa de Zena (o ciù antigo che conoscemmo).
O fæto che un paise mai tanto ricco de coltua e paisaggio uman o se segge prodigou pe tutelâ à nòrma de lezze fiña a pria a ciù decrepita, ma no o savei fâ che o consente de rimette in òpera quella mæxima pria, o l’é fruto de sta vixon innaturale. A sopravvivensa di mestê d’arte a l’é stæta lasciâ, aspiamente, in man à l’iniçiativa escluxiva de di inluminæ (tra tutti a Fondazione Cologni e a Michelangelo Foundation) e di artexen co-a vocaçion. Creddo che i tempi seggian maturi pe unna primma mòssa minima da parte do stato: l’instituçion de un Arbo Naçionâ (in sce base regionâ, vista l’enòrme ricchessa do patrimònio locale) pe ste mäveggiose occupaçioin sostegnibili, pe affavoîne i percorsci formativi e a pratica neçessäia pe razzonze l’eccellensa. Son a bordonnâ do nòstro patrimònio colturale. | magazine | 609 | stafi | 2,020 |
86298847a4e5a4cb | L’Asmia Internaçionâ
E eleçioin in USA
Unna partia averta ancon pe un pö.
Biden o l’a guägno in voti assolui, ma o scistema american o rende poscibile à Trump provâ o tutto pe tutto.
Ma chi o l’à guägno e eleçioin inti USA? A no l’é unna domanda retòrica. Da giorni se conta i voti che deciddian chi saià o quarantaseieximo prescidente american, e l’é pròpio da quelli voti che pâ che dipendian e sòrte do pròscimo prescidente, e de cause legali che i avvocati de Trump an za depoxitou inte diversci stati de l’Union. O problema o sta into fæto che, ësendo i USA un paise federale, l’amministraçion do voto a l’é lasciâ inte man di scingoli stati, resultando inte un scistema eterogeneo e caòtico. Inte çerti stati, comme o Texas, son validi, e donca contan a-i fin elettorali, solo i voti mandæ pe pòsta no dòppo i 3 de novembre, e riçevui da l’amministraçion avanti do 4; inte di atri stati, comme o Nevada, van ben tutte e schede riçevue avanti do 10. No cangia solo de stato in stato o mòddo de contâ i voti, ma ascì o scistema de richiesta da scheda elettorale, e de verifica de l’identitæ do votante. Gh’é di stati, comme l’Alabama, che pe votâ ghe veu un documento de identitæ offiçiâ, e di atri, comme a Califòrnia, donde basta unna preuva de rexidensa, tipo unna semplice bolletta da luxe. L’é di meixi che l’amministraçion Trump a s’allamenta de l’eterogeneitæ do scistema de voto pe pòsta e a l’accusa i democratichi de voei architettâ un sfrouxo elettorale. E poxiçioin di doî partii in sciô voto postale son de fæ oppòste areo. I repubrichen an conseggiou a-i seu elettoî de votâ de persoña o giorno de eleçioin, perché sta tipologia de voto a se presta meno à di potençiali manezzi elettorali; i democratichi incangio an suggerio de votâ pe pòsta, perché o l’é un mòddo ciù flescibile con i oräi de travaggio e ciù seguo in termini de salute, evitando assembramenti e rischi de contaggio Covid. Se conscideremmo ste doe distinte raccomandaçioin de voto, l’é assæ probabile che ciù voti postale se contan e ciù Biden o l’é destinou à guägnâ. L’urtima paròlla, à tutti i mòddi, ghe l’avià probabilmente a Corte Supremma (donde i giudiçi son in maggioransa conservatoî), ch’a dovià deçidde in merito a-e accuse de sfrouxo elettorale mesciæ da-o Partio Repubrican contra i democratichi. Trump into 2016 o l’aiva guägno ascì graçie a-o voto da classe operäia do “Rust Belt”, a region do nordest di Stati Unii, che a l’à patio un declin industriale à partî da-o anni ’80, dovuo in boña parte a-i accòrdi di libero scangio che an transferio a produçion industriale automobilistica e de l’äsâ in Asia e in America Latiña. Con tutto che o Trump o segge riescio à rinegoçiâ diversci accòrdi inti urtimi anni, compreiso o NAFTA co-o Mescico e o Canada, a crixi COVID a l’à stroncou l’economia e quelli voti no son ciù tornæ. Doî caxi exemplari de sta dinamica son o Michigan e a Pennsylvania, che do 2016 diventan repubrichen e oua son tornæ à ëse democratichi, pe un scarto de solo un pâ de ponti perçentuali, ma quante basta pe dâ à Biden i 36 voti decixivi into conseggio elettorale. Dòppo meixi de lockdown e de proteste do movimento Black Lives Matter, l’economia e a tegnua soçiale do paise an sofferto de brutto. O Partio Democratico o l’é riescio de seguo à catalizzâ o voto de minoranse etniche e LGBTQ. Resta à tutti i mòddi da capî quæ saian e reali propòste democratiche in campo econòmico e pe-e politiche in scî diritti soçiali, tutti temi in scî quæ Biden o no s’é mai sbilanciou in campagna elettorale. O resultato de ste eleçioin o vegnià probabilmente deciso da un tribunâ. Biden o riescià probabilmente à vinçe, ma o futuo di Stati Unii e de classe soçiale ciù vulnerabile o l’arresta à tutti i mòddi inçerto fòrte. | magazine | 663 | stafi | 2,020 |
c2b6f83f98563e66 | Ve veuggio dî ascì che ò contræto, durante a mæ prexonia, un debito co-i elefanti, poffo da-o quæ çerco semplicemente de infranchîme. L’ea stæto un atro detegnuo che o l’aiva avuo st’idea, dòppo quarche giornâ into pertuso – un metro e dexe pe un metro e çinquanta – e che, pròpio quande o sentiva che e miage l’avieivan soffocou, o s’ea misso à pensâ à unna streuppa de elefanti sarvæghi, e ògni mattin i tedeschi ô trovavan in piña forma, che o rieiva: o l’ea diventou indistruttibile.
Quande o l’é sciortio d’inta çella, o n’à passou a drita, e tutte e vòtte che no gh’â favimo ciù, inta nòstra gaggia, se metteivimo à pensâ à sti giganti che se mesciavan irresistibilimente à traverso i grendi spaçi averti de l’Afrega. Tutto questo o ne domandava un sfòrso de imaginaçion conscidereive, ma o l’ea un sfòrso che o ne mantegniva in vitta. Lasciæ soli, mezi mòrti, strenzeivimo i denti, se rieivimo e, co-i euggi serræ, continuavimo à miâ i nòstri elefanti che scciancavan tutto a-o seu passaggio, e che ninte poeiva fermâ ò trattegnî; ne paiva squæxi de sentî a tæra tremmâ sotta a-o passo de sta libertæ prodigiosa e o vento da lontan o vegniva à impî i nòstri pormoin.
Se capisce che e autoritæ do campo aivan finio pe preoccupâse, o morale do nòstro settô o l’ea particolarmente erto, e moivimo de meno. N’an dæto un gio de vie.
M’arregòrdo un compagno, ciammou Fluche, un pariggin, che o l’ea o mæ vexin de branda. A-a seia l’osservavo, ch’o no riesciva à mesciâse – o seu pôso o l’ea chinou sotta i trentaçinque – ma d’in semme in semme i nòstri sguardi s’incroxavan: perçepivo into fondo di seu euggi un preluxî de allegria, apeña apeña, e saveiva che i elefanti ean ancon là, che o î veddeiva à l’orizzonte... E guardie se domandavan che demòni n’abitessan.
Ma dapeu gh’é stæto tra de niatri l’infamme che o l’à spifferou a drita. Poei imaginâve e conseguense. L’idea che ghe fïse ancon inte de niatri un quarcösa che no poeivan controllâ, unna finçion, un mito che no poeivan portâne via e ch’o n’aggiuttava à rexiste, a ghe faxeiva vegnî o sangue a-o çervello. Unna seia Fluche o s’é arrebellou scin a-o nòstro blòcco e l’ò dovuo aggiuttâ de mòddo che o riescisse à razzonze o seu recanto. O l’é restou lì pe un momento, desteiso, i grendi euggi averti, comme se o çerchesse de aggueitâ quarcösa e dapeu o m’à dito che l’ea tutto finio, che o no î veddeiva ciù, che o no creddeiva manco ciù che existessan. Emmo fæto do nòstro megio pe fâlo repiggiâ. Aviësci dovuo vedde a banda de scheletri che eivimo, tanto che ghe stavimo d’in gio invexendæ, indicando un orizzonte imaginäio, descrivendoghe sti giganti che nisciuña opprescion, nisciuña ideologia a poeiva scorrî da-a tæra. Fluche però o no riesciva ciù à credde a-o splendô da natua. O no l’arrivava ciù à imaginâ che unna libertæ comme quella a l’existesse ancon in sciâ faccia da tæra, che i òmmi, se mai anche fïse in Afrega, fïsan ancon boin de trattâ a natua con rispetto. O l’à provou, à tutti i mòddi, à sforsâse. O l’à giou verso de mi a seu faccia succida e o m’à fæto l’euggin. “O me n’arresta ancon un”, o l’à mormoou, “l’ò individuou, lontan in sciô sfondo, ma no porriò ciù occupâmene. No gh’ò ciù quello che serve, mettilo insemme a-i teu”.
O faxeiva un sfòrso terribile pe parlâ, o compagno Fluche, ma quello piccin preluxî inti euggi o restava ancon. “Piggilo co-i teu, o se ciamma Rodolfo”. “Che nomme do bellin”, gh’ò rispòsto; “t’ô piggio mi o teu Rodolfo e quande ti staiæ megio t’ô daiò in derê”. Ma tegnivo a seu man inta mæ e ò capio subito che Rodolfo o saiæ restou pe sempre con mi.
Da quello momento m’ô pòrto delongo apreuvo. T’ô lì, scignoiña, perché son vegnuo in Afrega, t’ô lì quello che difendo. E quande gh’é da quarche parte un bastardo de cacciou che o l’ammassa un elefante, gh’ò mai tanta de quella coæ de mettighe un proiettile lì, donde gh’é cao, che no ghe dòrmo a neutte. | magazine | 700 | stafi | 2,020 |
35a3e791c615c1c2 | A generaçion perdua da Fransa
Into paise vexin, segnou da-o terrorismo islamico, a scheua a no riesce ciù à trasmette i valoî repubrichen.
Quarche fæto: venerdì 16 de ötobre un professô de medie inte unna periferia “tranquilla”, à 40 chilòmetri da Pariggi, o vëgne decapitou davanti à scheua da un terrorista islamico de 18 anni (mòrto pöi da “martire” into scontro co-a poliçia vegnuo apreuvo). Dexe giorni avanti, o professô Samuel Paty o l’aiva mostrou à unna classe de tersa media de carregatue à sfondo religioso into corso d’Educaçion Civica. Obiettivo: parlâ de libertæ d’esprescion inte un paise ancon traumatizzou da l’attentou à Charlie Hebdo.
L’é di anni che a “libertæ d’esprescion” a fa parte di programmi d’insegnamento de medie, inte un paise comme a Fransa, laico, donde l’oa de religion a no l’existe e e religioin peuan ëse abbordæ solo comme fæto stòrico e colturale inti corsci de Stöia ò Educaçion Civica. O Ministero de l’Instruçion purtròppo o no fornisce a-i professoî nisciuña linia guidda particolâ pe trattâ sti temi, ma o se trincea derê à doî prinçipi de spesso in contraddiçion: a “libertæ d’insegnamento” da unna parte, e l’avvoxou “pas de vagues” da l’atra (o se peu tradue con “pöco casin”).
O professô Paty, senscibile, erudio e con unna vocaçion à formâ di çervelli pensanti, da tempo o l’aiva trovou “un mòddo” pe parlâ de ste cöse a-i seu allevi, con un mesccio equilibrou de vignette irriverenti pe tutti (cattòlichi, mussulmen e ebrëi) e sorviatutto con tanta attençion a-o seu pubrico zoeno: o prevegniva pe tempo, invitando chi o no voeiva miâ à giâ o sguardo. Ma purtròppo, à iniçio ötobre, inte quella classe de tersa media, quarcösa o l’é anæto de traverso. Cöse?
A leçion a fa discute i figgeu inti corrieu, e unna zoena de religion mussulmaña, no presente a-o corso, ripetente (a figgia a l’à chinz’anni) a s’â fa contâ da atri, relatando dapeu tutto a-o poæ e à un “seu amigo” (un autoproclammou imam fondamentalista, segnalou a-i serviçi segretti françeixi pe-a radicalizzaçion). E o maccanismo infernâ o se mette in möto, amplificou da-i soçial-networks: o professô o l’é denonçiou da-o genitô e da “l’amigo”, i supeioî do professô zinzañan e no ô protezzan, e inte meno de 10 giorni un zoeno richiedente asilo cecen, ch’o sta à 200 chilòmetri da-a scheua e o s’é radicalizzou in sce internet, ô decapita o giorno primma de vacanse.
Diverse incongruense inta reaçion de autoritæ franseixi fan capî che o professô o no l’e’ stæto sostegnuo à dovei ni da-a gerarchia (pâ che o stesse pe ëse sançionou), ni da-e autoritæ (o l’aiva depoxitou unna contro-denonçia pe calunnia, sensa do resto riçeive un sostegno psicològico e legale adeguou da parte da scheua, che ançi a l’aiva riçevuo in mòddo assolutamente irrituale o poæ e o “seu amigo”, pe çercâ de risòlve o problema con “pöco casin”). E sto chì o poñe de belle domande à unn’instituçion comme a scheua pubrica che oltre à dovei instruî e formâ di zoeni de tutte e origine soçiali, etniche e religiose, a deve unîli ascì in nomme di valoî communi, democratichi e repubrichen (Liberté, Egalité e Fraternité).
Imposcibile fâsele tutte, e domande, ma provemmo con doe, a-o manco: perché scheua e autoritæ no an capio che o professô Paty o l’ea in peigo, agindo de conseguensa? Perché i attacchi terroristichi in Fransa son pe-o ciù commissi da di zoeni?
In apparensa a scheua franseise (in boña parte pubrica) a pâ ciù egualitäia de tante atre. Anni de abandon e un sottofinançiamento preoccupante, do quæ nisciun di urtimi governi o l’à vosciuo assummise a responsabilitæ, an do resto transformou a scheua de l’òbrigo franseise da-o strumento de integraçion ch’a voeiva ëse inte un esaltatô de differense e de tenscioin latenti: e frattue soçiali e spaçiali vixibili, inte tante çittæ e periferie de Fransa (comme altrove) son ancheu portæ à l’estremmo da-a scheua, donde un’omogeneizzaçion inquietante (ghettizzaçion) de classe a l’é ormai a nòrma.
N’ò fæto mi mæxima l’esperiensa diretta into mæ primmo anno de tirocinio. Mi mæxima inmigrâ e de cô, insegnava Lettere inte un liçeo profescionâ e ò provou à fâ leçion in sce “Colonizzaçion e Scciavitù: o tema do Bon Sarvægo”. In virtù do famoso prinçipio do “pöco casin”, primma i mæ formatoî, dapei i mæ colleghi, m’an conseggiou de lasciâ perde. Convinta da neçescitæ pe-i mæ allevi de 16 anni, a-o 100% figgi ò nevi de inmigræ, de confrontâse in sce sto tema, son anæta avanti. E son stæti pròpio liatri à convinçime da grandessa e da portâ do problema. In prinçipio, i allevi an deciso compatti de no parteçipâ a-a discuscion. Dapeu un de liatri o se risòlve à risponde a-a mæ domanda inscistente, “perché sto scilençio?”, giassandome: “voscià ascì scià l’é figgia de inmigræ, ma se scià fïse stæta gianca gh’aviëscimo avuo un problema”. Pe continuâ, dapeu: “Madame, à cöse serve parlâne? Scià n’ammie, vegnimmo tutti da inmigræ: nisciun chì o n’à mai vosciuo. À cöse serve parlâ de ste cöse tra de niatri? No cangià ninte”.
Da alantô, tutti i anni ritreuvo i mæximi discorsci de desolaçion in scê bocche de sti zoeni franseixi “discendenti da” (ghe n’é pe coscì, sempre de ciù, perché tutti vegnimmo da quarche parte: l’é sto chì o senso de appartenensa communitäia esacerbou in giornâ da-o soçial network, e purtròppo anche da-i fondamentalismi de varia natua). Desolaçion delongo mescciâ à òdio e desprexo: discorsci oscui in sciô ròllo de dònne inta societæ – unna subordinaçion che ormai sempre ciù dònne zoene accettan – insulti squæxi solo à carattere razziâ, unna desilluxon e unna farta de speansa che ciòccan co-i seu 16 anni. Desolaçion ch’a pòrta delongo ciù de spesso à di drammi comme quello do professô Paty.
Inte sto contesto estremmamente preoccupante, i soli prinçipi de “libertæ de insegnamento” e do “pas de vagues” peuan fonçionâ? No, sensa unna voentæ politica ciæa e un cian preciso de lòtta contra l’escluxon soçiale e e derive communitäie che ormai miñan e reixe da scheua pubrica franseise. O governo attuale, inte un contesto reiso compricou da-a pandemia, da-a crixi econòmica e da-i attacchi terroristichi, o pâ ciù inclin à l’autocensua, e o no l’é bon à capî i messaggi che vëgnan da-o còrpo insegnante. Lunesdì 2 de novembre, giorno de rientro da-e vacanse, o Ministero de l’Instruçion o l’à instituio un menuto de scilençio in memöia de Samuel Paty, e propòsto à tutti professoî de leze in classe a lettia de un poæ nòbile da scheua repubricaña, in sciô ròllo di meistri, pe pöi ravveddise e taggiâ boña parte da lettia, in virtù do prinçipio do “pöco casin”. Ve â chì a parte censurâ da lettia de Jean Jaures: “J’en veux mortellement à ce certificat d’études primaires qui exagère encore ce vice secret des programmes. Quel système déplorable nous avons en France avec ces examens à tous les degrés, qui suppriment l’initiative du Maître et aussi la bonne foi de l’enseignement, en sacrifiant la réalité à l’apparence! Mon inspection serait bientôt faite dans une école. Je ferai lire des écoliers, et c’est là-dessus seulement que je jugerais le Maître”.
Sta censura â dixe longa in sce un Ministero che o pâ o no veugge dâse o tempo pe formâ spiriti critichi, ma ciutòsto catalogâ de sprescia di studenti ancon zoeniscimi. Inti liçëi profescionali de periferia, comme o mæ, gh’é spaçio solo che pe creâ solo da man d’òpera zoena, pöco costosa e sorviatutto dòcile. E l’é chì che i conti no tornan e e questioin se esasperan, fin à arrivâ à l’abominio. In sciâ fin, inte sto menuto de scilençio, à livello naçionâ s’é verificou ciù de 400 (!) violaçioin oggetto de rappòrti interni: 160 caxi de refuo à parteçipâ ò perturbaçioin do menuto de scilençio; 150 caxi de apologia do terrorismo e ciù de 100 atri caxi gravi (minacce, vandalismo, provocaçioin de vario tipo) di quæ unna boña dozzeña oggetto de denonçia a-e autoritæ giudiçiäie. O modello “repubrican” d’integraçion soçiale pe mezo da scheua de l’òbrigo o l’é chì misso depoì a-o seu fallimento: a-i responsabili politichi, personale scolastico, insegnanti, genitoî, allevi e societæ civile tutta, l’òbrigo de rendise conto di seu mendi e rifondâ insemme unna scheua ciù giusta, incluxiva e meritocratica. In davei repubricaña. | magazine | 1,372 | stafi | 2,020 |
e771fba286a3cbf1 | A vegiaia e a pandemia
L’emergensa sanitäia a ne òbliga à çerne in çerti caxi chi peu ëse cuou. Problema etico, ch’o reciamma questioin profonde.
O dibattito spegou da-o tweet de Toti in scî ançien o s’ea averto in realtæ quarche settemaña avanti inte çerti paixi nòrdichi, e o no l’aiva avuo un gran riscontro da-e nòstre parte, à conferma do fæto che scin à quande o problema o no ne tocca da vexin no ô piggemmo in esamme, e sto chì o l’é za un segnale peigoso de sostançiale indifferensa. me treuvo donca à discutine con diverse persoñe, e me piaxe, pe introdue o tema, regordâ l’episòdio de l’Eneide, donde se leze che Enea o scappa da Tröia, portandose o vegio poæ Anchise in scê spalle e tegnindo pe man o figgeu Ascanio, accorzendose che a moggê Creusa a no gh’anava apreuvo. Squæxi subito vëgno interrompio da unna voxe ch’a sottoliniava o maschilismo da quella vixenda, e corpe de Enea pe-a perdia de Creusa e dapeu de l’abandon de Didon, e de atri moæ ancon. Oua, se capisce che s’é apreuvo à fuggî da unna çittæ inguggeita inte sciamme, con in scê spalle unna persoña ançiaña, che fòscia a no l’é in graddo de corrî, se tëgne un figgio pe man, che stante l’etæ o l’à da ëse conduto, anche pe-a responsabilitæ de accompagnâ un minô, e gh’é unna dònna grande ch’a se perde. O poeiva in davei enea strascinâse tutti trei? O poeiva fâ unna çernia differente? Inta mæxima scituaçion, ò inte unna pægia, ognun de niatri cöse o l’aviæ posciuo fâ? In mente torna e imagine de unna pellicola, La scelta di Sophie: unna moæ, davanti à un militare do campo de conçentramento, a deve çerne quæ di doî figgi sarvâ, immediatamente, da-a camia à gazzo.
Çerne, inti momenti tremendi che a vitta a ne peu propoñe, a l’é unn’atrocitæ in ciù, escì ben che un o no peu sottrâse; e l’é, inte çerti momenti, ormai inutile domandâse comme se segge arrivæ à quelli ponti. A riflescion a saià ripropòsta a posteriori, pe exempio domandandose comme segge stæto poscibile arrivâ a-i campi de conçentramento, ciutòsto che racconâ i orroî consummæ inte quelli campi. Comme s’é arrivæ lì? Inte l’indifferensa; l’indifferensa de chi o no se sentiva coinvòlto da-i accadimenti, che, giorno dòppo giorno an conduto à quella tristiscima pagina de l’umanitæ. Indifferensa. Quande in quarchidun de quelli paixi nòrdichi s’é comensou à imaginâ l’exigensa de dovei çerne à chi spettesse pe primmo a cua into diffondise de l’epidemia, pöca discuscion a l’é vegnua apreuvo; i paixi nòrdichi in fondo son mai tanto lonten da niatri, geograficamente, colturalmente... Ma tòsto che o problema o s’é desteiso comme unn’ombra longa vexin à niatri, tutti pronti à criâ, à criâ contra un barbaccìo, ognun pronto à diciarâ o valô di ançien, ma unn’analixi sòccio-politica a latita ancon; se comensa pe esaminâ o peiso politico de unna çernia, ch’a scignifica tante atre, comme à indicou Borzani, ma nisciun che o s’incalle à dî in davei cöse se porià fâ se e çernie no se porrian pöcassæ ciù sghindâ. Se se leze o succedise da vixenda de Enea, se imprende che quande lê o s’accòrze che a moggê a no ghe va apreuvo, o torna in derê à çercâla, e coscì a ne mostra che de vòtte primma de comensâ à trovâ o “ma e o se”, saieiva megio fermâse à leze scin in fondo e à riflette. Sophie à sacrifica a figgia in sce l’artâ de çernie sconscideræ da seu famiggia, e de tante atre famigge de tradiçion ebraica, ch’ean restæ scilenti depoì a-a progresciva affermaçion do nazismo, se no fiña compiaxenti, into timô de perde sorviatutto i vantaggi soçiali di quæ gödivan. Ma avieivan posciuo fâ diversamente? Scilente indifferensa, che à tutti i mòddi a l’é stæta unna çernia. No çerne quande s’é in tempo, no piggiâ poxiçion, no schierâse, perdise inte l’indifferensa o peu fâne trovâ depoì à de çernie dolorose, che no se peuan sghindâ. A democraçia a vive in sciâ poscibilitæ de çerne, ma ascì a dittatua a se afferma in scê çernie mancæ de unna scilente, indifferente maggioransa. | magazine | 692 | stafi | 2,020 |
8895b6d3f9c02777 | A coa de eleçioin americañe e l’assato a-o Campidòlio.
O 6 de zenâ l’assato a-o Campidòlio o peu rappresentâ a fin da stagion trumpista. Ò un momento in ciù.
Gh’ea unna vòtta l’America. Quande un zoveno franseise, Alexis de Toqueville, o poeiva anâ inti Stati Unii e pöi scrive La democrazia in America (1835-1840), profetizzando a democraçia, sto scistema diffamou da-i filòsofi, comme destin de l’Occidente. Profeçia ch’a s’é avverâ, dapeu, anche pe un muggio de atre cöse: a societæ de massa, o pluralismo, o federalismo, o judicial review, i movimenti pe-i diritti civili, sciña internet. A-o ponto che, ancon ancheu, chesesegge cösa avvëgne inti Stati Unii a piggia un valô profetico: preveddemmo automaticamente che capitià anche da niatri, primma ò pöi, in Euröpa e into mondo.
Cöse dî, da sto ponto de vista, de l’assato do Campidòlio da parte di neuvi barbari de Trump? Che segno o l’é pe-o futuo da democraçia in Occidente: e urtime convulscioin do populismo ò l’iniçio de unna regrescion infinia? In assensa de un Tocqueville, ô capiemo solo dòppo. Pe exempio, ô capiemo da-a fin che faià the Donald, se o sghindià tutti i procesci che o seu golpe preterintençionâ o miava solo à prevegnî: perché o no l’avià miga pensou de poei abailâ o resultato elettorale? Sempre Tocqueville o nottava za che no gh’é grande costion, inti USA, che a no finisce davanti à un giudiçe.
I rischi pe-a democraçia statunitense son instituçionæ – a Constituçion federale a domanda ben ciù de un taliando, doî secoli e mezo apreuvo – ma sorviatutto politichi, ançi adreittua colturali. Comme à dito inte unn’intervista Alec Ross, za consulente do Partio Democratico statunitense che ancheu o l’insegna à Torin, unna parte importante di americhen a vive ormai inte un atro universo. Atro che o tradiçionale isoaçionismo statunitense, i nazisti de l’Illinois. No schersa manco o sciuscianta pe çento di franseixi ch’o refua i vaccin, dòppo i scandali da sanitæ drammatizzæ da-i soçial. Tanti an osservou che e imagine de l’assato a-o Campidòlio che bottezzan inte tutto o mondo paivan e scene de un cine. Pezo ancon, l’é comme se i marçien de l’avvoxou scherso radiofònico de Orson Welles, into 1938, stavòtta fïsan desbarcæ pe in davei, e dòppo avei fæto o seu spettacolin into tempio da democraçia se fïsan mescciæ con niatri umen, rendendose indistinguibili. O problema, in effetti, o no tocca solo o nòstro fræ maggiô nordamerican, che niatri da l’atra parte de l’Atlantico, tendemmo à miâ comme se fïse definitivamente rimmincionio.
O gh’à à vedde con niatri ascì, co-a Merkel ch’a bacchetta Twitter perché, dòppo avei creou o fenòmeno Trump, oua o særa un account ch’a deuvia da-o 2009, quande o l’ea ancon solo o conduttô de The Apprentice. O gh’à à vedde con niatri italien, allembeii da-e ondæ do Covid-19 e ormai mai tanto abituæ a-i bizantinismi da democraçia parlamentare da no reagî manco depoì unna crixi de governo surreale. O gh’à à vedde anche con niatri liguri, reduti à pretende che i nòstri vegi seggian vaccinæ inte RSA ò à fâ e pruxe a-e diciaraçioin do nòstro Governatô: che dapeu o saieiva solo o Prescidente da Region, se o no fesse l’american lê ascì. O gh’à à vedde fiña con niatri de O Stafî, che pensando a-o federalismo american magara se domandemmo se o nòstro federalismo sanitäio – i 20 scistemi sanitäi italien che de de ræo preluxan, e ciù de spesso fan di desastri – no ne l’aggian lasciou pròpio perché o l’é ancon pezo, se poscibile, do federalismo elettorale. | magazine | 588 | stafi | 2,021 |
d8c9d89d6427090a | A çittæ ch’a no l’à ciù de vixon
Tra l’ambiente incontrou da un studente universcitäio di anni ‘80 e quello de ancheu gh’é a mesua do deserto.
A primma vòtta che son anæto à Zena l’ea o 1985, pe frequentâ o liceo artistico Santa Dorotea into quartê borgheise de Arbâ. Vegnivo da-a periferia, Busalla, un tempo definia a “picciña Svissera”, pòsto de villezzo di zeneixi, conosciua ascì pe-a presensa da raffineria. Zena a l’é a çittæ inta quæ son nasciuo into 1972, ma che ò visciuo, conosciuo e ammou da studente de liceo, de universcitæ, e dapeu da profescionista da fotografia e da produçion de progetti colturali. A Zena da mæ adolescensa a l’ea quella de partie à ballon co-i odiæ studenti de Marçelliñe, de oe à disegnâ da-o veo e à plasmâ e scoltue in plastiliña, e pöi di viægi in treno scin à casa. Into periodo universcitäio a çittæ a l’ea quella da parteçipaçion a-i workshop, e a-i disnæ a-e “Tre Finestre” in Sarzan. O quartê donde streuppe de studenti affollavan e aule da Facortæ de Architettua, progettâ da Ignazio Gardella e vosciua fortemente da-o teòlogo e prescide Edoardo Banvenuto: o primmo scignificativo recupero do çentro stòrico. Exito de un progetto politico primma e architettònico pöi, tròppo spesso ascordou. O pòrto o l’ea in fermento tanto che mi da quarche anno aivo comensou à fotografâ l’architettua.
Coscì me son trovou into 1992 à contâ o cantê de l’Expo pe un libbro (mai pubricou) de Ermanno Ranzani, un professô ammou e odiou, ma appascionou, pròpio in scê colombiadi. Quello che m’aiva corpio l’ea a Ciassa de Feste che aiva progettou Renzo Piano e Peter Rice. Un spaçio veuo in sciô mâ donde anavimo à disnâ co-a fugassa e o panetto do “Bettolin” de Sottoria, unna fruiçion che ancheu a no se peu imaginâ, co-a transformaçion unna vòtta pe fâ o Suq, unna vòtta pe pattinâ, unna vòtta pe restâ inaccescibile a-o seu ëse spaçio pubrico. ma a çittæ a l’ea ancon piña de fermento. Bastava mesciâse inte aule de Architettua a-e conferense che Enrico Bona, architetto e professô, organizzava co-i protagonisti de l’architettua internaçionâ: da Lucien Kroll a-i Atelier 5, scin à Giancarlo De Carlo, ch’o tegniva o corso de compoxiçion architettònica. E ancon a formaçion de gruppi e collettivi comme i A 12 (Gallanti, Bruzzese, De Ferrari, Balestrero, Barreca, Marchica) e o seu stanson, è e Actiegroep (Grigoli, Lazzeri, Merlo, Sponza), i incontri “Non luoghi spazi allotropi” a-o Paxo organizzæ da Brunetto De Batté. Occaxoin de confronto e de imprendimento che an formou tanti zoeni. E ancon, a çittæ di tiatri, do Teatro della Tosse, co-e intuiçioin de Tonino Conte e Lele Luzzati inte l’occupaçion di spaçi abandonæ, comme e officiñe Ansaldo à San Pê d’Æña pe allestî “I persiani alla Fiumara”. Sperimentaçioin che inti anni son ammermæ scin à l’afaxia attuale, con unna çittæ ch’a rantega e a se rebella tra idee che san de stallio e grendi potençialitæ. E dapeu e grendi promisse, no mantegnue: e periferie. Quande paiva che a politica a voesse ammiâ a-i bòrdi da çittæ, e incangio a l’ea solo demagogia. Regòrdo o “Pic-nic al Biscione” che aivo organizzou con Andrea Botto, co-i scimbolo “Biscione 04” pe piggiâ in gio o lögo offiçiâ da çittæ europea da coltua, pe rimarcâ che o Biscion, cappolavoro de l’architettua fæto da Luigi Carlo Daneri, o fïse çittæ comme chesesegge atra parte de Zena. Tante, tròppe paròlle in sciâ periferia pe no risòlve ninte, anche da parte de chi gh’ea ciù cao a narraçion romantica a-a soluçion di desaxi soçiali, pe pöi anâ à dirizze o çentro de produçion colturale çittadin. Sto chì o l’é delongo stæto o problema de Zena, e tròppe paròlle pe giustificâ di atteggiamenti equivocæ, che an amplificou i problemi, a-a base di quæ gh’é delongo stæto, vëi comme ancheu, tròppa tanta ideologia: into passou l’ea a scinistra, ancheu l’é a lega. Inti urtimi dex’anni a çittæ a l’à perso a buscioa, mettendo in evidensa quanto a crixi a segge profonda e scistemica, inta coscì dita classe dirigente e politica pöco averta à l’innovaçion. Do resto, i zoeni ascì son za vegi, inti comportamenti, into mòddo into quæ vestan e agiscian, veo e pròpio termòmetro de un declin a-o quæ a politica de maggioransa e oppoxiçion a no sa dâ recatto. Cöse manca, donca? Manca un progetto, manca e idee, no e ideoñe che Iron Man/Tony Stark (alias Marco Bucci) o sforna à ritmo continuo. Da-a gabinovia à l’azzeramento di muniçipi, pe riportâne in derê a-a Grande Zena de mussoliniaña memöia, scin a-a pista ciclabile de Corso Italia neuva verscion (3/4 de marciapê pista, 1/4 de marciapê pe-i pedoin), a-a rimoçion da nòstra stöia co-a destruçion di musei progettæ da Franco Albini into dòppoguæra (Palaçio Rosso e Sant’Agostin), pe-o finî co-o mirabolante “Museo della Città”.
Zena, çittæ anestetizzâ da-i siero iniettou da Iron Man, indifferente à chesesegge fæto se no pe quelli atti demagògichi da politicamente corretto, comme se a rimoçion da nòstra stöia e di nòstri diritti no fïsan mai tanti primmäi, maniman... Good luck Zena! | magazine | 845 | stafi | 2,021 |
7ea16d071d3e8362 | Piggia l’arte e (no) mettila da parte
“Noi abbiamo un occhio di attenzione per i nostri artisti che ci fanno tanto divertire e ci fanno tanto appassionare”. Paggiassi, animatoî, maccette: pe-o nòstro premier Conte sto chì o l’é o ròllo de miggiæa de operatoî do mondo da coltua. A coltua a l’é un grande “circo do ninte”, o no l’é un beseugno primmäio, a no l’é unna ricchessa materiale e soçiale, a l’é unna speisa, e inti momenti de crixi e speise se devan redue. L’é neçessäio rilanciâ con grendi investimenti solo quelli settoî che generan unna ricchessa ch’a se peu toccâ.
Escì ben che co-a coltua se ghe mangia. Da-o rappòrto “Io sono coltura” 2017 da Fondaçion Symbola e Unioncamere, o settô e o seu induto mescian o 6,1% da ricchessa totale produta in Italia. Sto chì o l’é o peiso econòmico da Bellessa, ch’a no se limita a-o patrimònio artistico, ma a comprende ascì e industrie creative, da l’architettua a-o design, e quelle ciù clascicamente colturali: cine, editoria, muxica, stampa, videozeughi e software. Con boña paxe da politica italiaña che in vint’anni a l’à desinvestio un miliardo de euro. Un comparto che, tra l’atro, o dà impiego à un milion e mezo de persoñe, de quæ uña in sce quattro sotta a-i trentaçinque anni. A meitæ a l’é sotta i quarantaquattro.
L’ammetto: st’urtima nòtta a no fâ vibrâ i pôsci a-i liguri, che i zoeni î an saluæ da do bello e, a-o netto di proclammi pe fâ in mòddo che tornan, preferiscian pensâ à unna Silver Economy pe-o futuo. Megio che sti “artistòidi” comensan à fâ di mestê seri; l’é da anni do resto che e moæ e i poæ dixan a-i figgi che de coltua no se mangia, e che l’é megio che vaggan à travaggiâ. Se dapeu sti zoeni an coæ de dedicâse a-o mondo da coltua, che staggan belli seren che ghe saià delongo quarche cultural manager, da l’erto do seu diplòmma, à dâ spaçio no retribuio à di zoeni plurilaureæ, poliglòtti e “masterizzæ” inte discipliñe do settô, che inte di atri paixi europëi, con de cifre econòmiche do settô ciù basse ben, î faieivan di stimmæ e pagæ profescionisti. Donca i zoeni che fassan i “mestê seri”; gh’é solo un piccin problema: comme â mettemmo co-o Next Generation EU? In Italia ô continuemmo à ciammâ Recovery Fund, fæto ch’o me fa pensâ che no emmo manco a minima idea de cöse ne domandan. Cöse rispondemmo a-a von der Leyen quande a dixe che “beseugna fâ in mòddo che o Green Deal europeo o rappresente anche e sorviatutto un neuvo progetto colturale pe l’Euröpa”, azzonzendo che pe fâlo a UE a pensa de “inandiâ un neuvo movimento Bauhaus europeo, unna piattaforma conlaborativa do design e da creativitæ, inta quæ architetti, artisti, studenti, sciensiæ, inzegnê, designer e chisesegge o dexidere contribuî o pòsse realizzâ sta vixon”? A ô ciamma o “neuvo Bauhaus europeo” e a ô descrive comme quella “fòrsa trainante pe connotâ o Green Deal europeo in mainea innovativa e antropoçentrica, rendendolo ciù accaparrante. o saià un movimento basou in sciâ sostegnibilitæ, l’incluxivitæ e l’estetica”.
Ò l’imprescion che no bastià camminâ à arvî torna i Uffiçi, ma saià neçessäio cangiâ de prospettiva.
Son d’accòrdio con Martina Bagnoli, direttoa de Gallerie Estensi, quande a dixe che se l’Italia a fïse un paise à l’avanguardia inta produçion de coltua, un zoeno studioso de Dante o no l’anieiva à l’estranxeo à insegnâ ò, azzonzo mi, o no finieiva à impîse o frigo con un travaggio in Esselunga perchè reduto à volontäio colturale pe-i eventi do seu commune. Se o fïse à l’avanguardia o l’investieiva ciù che in sciâ domanda colturale, saiva à dî in scê aziende che promeuvan e mostre, apreuvo à un modello consummistico de massa ormai datou, in scî riçercatoî e i artisti che produan di contengui, saiva à dî in sce l’offerta. Penso aloa che fòscia, se aviemo o coraggio de investî in scê persoñe e in scê idee, magara quarche palanchetta da l’Euröpa o n’arrivià. Tutto sta into vedde se quello patrimònio uman o no se saià definitivamente perso tra unna sganzia e l’atra de un supermercou. | magazine | 694 | stafi | 2,021 |
d20e9d7eae05435d | A politica into carrello
Esselunga a l’arriva à Zena. Tripudio da unna parte, sensaçion da provocaçion da l’atra. In atteisa de trovâ unna poxitua normale.
O recente esòrdio da cadeña de supermercoei Esselunga in sciô seu zeneise o l’é stæto saluou con un sciato, un battage rumoroso da parte da maggioransa politica de çentrodrita ch’a governa segge o Commune de Zena, segge a Region Liguria. Pe quante de sti tempi ògni attivitæ imprenditoiale che a l’agge l’ardî de mette pê inte sta çittæ a segge da accheugge con favô e sciña con ammiraçion, a raxon de un invexendo coscì sfrenou a l’é da recondue à l’eròica rottua de un presunto monopòlio da Coop inte l’ambito da grande distribuçion sotta a-a Lanterna.
L’é probabile che a Coop a l’agge gödio à Zena de un contesto politicamente favorevole, ma a-o pòsto de unna partigianeria de segno oppòsto, saieiva da augurâse un ritorno à l’imparçialitæ da parte da pubrica amministraçion. Sorviatutto, però, saieiva opportun osservâ a vicenda con un sguardo attento a-a salute no solo do portafeuggio, do resto importante, di scingoli çittadin – che fòscia avian di benefiçi, un quarche risparmio piccin – ma anche da polis into seu complesso. O comercio o constituisce unna de raxoin pe-e quæ i ëse umen an piggiou à arrecampâse inte di insediamenti de maniman ciù scciassi, ciù densci; scin da-e origini e modalitæ e i spaçi construii inti quaæ questo o vëgne esercitou inciddan in scî equilibri da societæ, oltre che in sciô sviluppo de l’urbe, saiva à dî da çittæ in senso fixico.
Inte sta prospettiva, un pittin ciù larga de quella offerta da-o scangio de despeti tra de façioin avverse, o sciallo exibio da-o çentrodrita ligure o pâ a-o manco strafaläio. O corresponde scì à unna vittöia, ma a guæra in question a no l’é quella tra i doî giganti antagonisti, ma quella tra a grande distribuçion into seu insemme e o tesciuo comerciale tradiçionâ; unna guæra che a l’à za devastou a nòstra çittæ in termini de (in)sostegnibilitæ ambientale, de alienaçion de un grande numero de individui pe-i quæ i çentri comerciali an finio pe rappresentâ l’unica forma de spaçio pubrico e de tempo libero, e de perdia sensa mendo de quella ricchessa, colturale e soçiale avanti che comerciale, constituia da-e bitteghe de stradda e da-i mercoei de quartê; unna guæra che, pe di fattoî che unn’amministraçion a no peu controllâ, ma anche pe-a responsabilitæ specifica de chi o l’à governou o territöio zeneise – drita e scinistra sensa tante differense – a grande distribuçion a l’à za sostançialmente vinto.
Sorviatutto però, a “preisa de Zena”, da parte de Esselunga a pâ ormai unna battaggia de retroguardia: dòppo avei fæto tæra (urbaña) bruxâ, i supermercoei (no) leughi pe eccellensa, ma a-o manco ancon dottæ de unna precisa localizzaçion fixica, pan ormai lilì pe ëse collæ da un mostro ubiquo e sensa ligammi co-o territöio, rappresentou da-a combinaçion tra logistica integrâ e distribuçion à domiçilio, che do resto a l’à træto partio da-o diffondise de de neuve abitudini de vitta, caxonæ da pandemia in corso. Se i supermercoei oua assomeggian à di SUV rumoroxi e ingombranti, doman rischian de transformâse inte de carcasse ruzzenente e ätretanto ingombranti.
À Zena, tanto che tutti deuvian Spotify, festezzemmo perché sotta l’erboo de Natale emmo trovou l’Ipod; no saieiva incangio o caxo de corrî into soieu à levâ a pua da-i vinili? | magazine | 565 | stafi | 2,021 |
4edf7dda396f4a87 | Reçenscioin conlaterale
“Giova”
Un fæto che o no se peu contestâ o l’é che a pandemia a l’à portou à cavarcâ e onde do web, comme a panacea de unna recluxon inevitabile. Poei çercâ coscì di pòsti esòtichi, di mangiæ d’otramar, de notiçie da-o sô levante, ò de bufale. Fruiçion rapida e conoscensa inmediâ. Vorriæ analizzâ quello che l’é successo à livello globale e à livello locale. Cöse o l’aviæ posciuo çercâ, aloa, un zeneise, e donde o l’aviæ posciuo imbattise tra l’infinitæ de informaçioin disponibili? Partindo da zero, cian cianin, preuvo à riconstruî – faxendone un collage – comme un mæ superbiscimo conçittadin o l’aviæ agio inti lenti dòppodisnæ de l’ormai saluou annus horribilis. “Ammia un pö, Bruna”, dixe o Stefano dito Battistin, “into pesto oua i zoeni ghe mettan o bitiro!”. “Ma comme l’é poscibile? Fanni vedde”. E l’é coscì che, ciù ni meno, porrieiva comensâ da un divan chesesegge de San Fruttuoso o tagadà de riçerche invexendæ in sce Google, pe mezo de quelli telefonin tecnològichi, diti smartphone. Digitando donca de paròlle magiche comme “pesto, Genova, Liguria”, i criceti di motoî de riçerca, corrindo spedii inta reua do web, appartoriscian diversci resultati tra informaçioin, fotografie e poscibilitæ de accatto. O fattô coioso o l’é che tra e diverse imagine pòsse spægâ anche a fotografia do nòstro eximio Governatô, o Prescidente Giovanni Toti dito Giova, che con un fattoriso sornion e doe manoñe da hulk o tëgne in man unna xatta de trenette a-o pesto, con orgheuggio popolare da “Sagra della Patata” de Roëgno.
Sto chì o no peu che addesciâ ancon ciù coioxitæ verso o sòlido Governatô, che inta collettivitæ o guägna delongo de ciù consensci a-i pê de eleçioin, tra unna lasagna e unna maggetta arancion. Comme peu donca quello pilastro, quello baluardo de integritæ e serietæ, avei anche o moro scimpatico da bonellan? Quello che l’é seguo l’é che çerti liguri pòssan avei quella sensaçion de familiaritæ ch’a fa pensâ “Belin oh, mi unna çeña con lê m’â faiæ, de seguo no se meue de famme!”. E da st’asbrio se finisce, pe fòrsa, sponciæ da quella coioxitæ pròpia di ëse umen, à fâ un gio in sciâ pagina FB do Giova, mai bello tripudio de notiçie de ògni genere.
Saluando Bruna e Battistin co-o pesto, xoemmo in sce Elena e Riccardo à Camoggi che, çercando in sciô soçial network de föto de tramonti spettacolari in Liguria (sponciæ da quello spirito de competiçion tipico do ligure, pe-o quæ l’é sempre tutto megio in casa pròpia), intoppan in sce de imagine romantiche unie à di messaggi de speransa, che vëgnan delongo da-a pagina de Giova. Un Giova che m’é cao imaginâ, vestio da marinaretto tanto che o canterella “mare, profumo di mare”. Ò un Giova, che sò, inte quelli locali movida in riva a-o mâ à gustâse un bello mojito insemme a-i amixi de unna vitta, quelli da ligamme apostòlico comme Matteo e Marco. Pe no parlâ pöi de Miguel e Anna da Pegi che, sfinii da l’imbruttimento casængo, deciddan de piggiâse cua de liatri inandiando in casa unna palestra, de mòddo da evitâ l’ira funesta asbriâ in sce quelli babillen di runner. Inta riçerca de materiale pe destannâ di trucchi pe superâ e seu performance, t’ô lì chi te sata feua: o nòstro Giova, tutto suou, moælo, tutto rosso e sfinio dòppo a corsa in sciô tapis-roulant! Seguo che a poliedriçitæ de interesci in scâ quæ spaçia o nòstro Governatô a no l’é miga röba da ninte, atro che micce! Pe no dî pöi da Tina da Fontanegi, quande profondamente sciätâ da-a rottua de l’impromisso co-o seu bello galante Luca, sentindose strassonâ, insultâ e feria dòppo o discorso concluxivo da stöia d’amô into tempo de un lockdown malandrin, a se documenta in sciô scignificato profondo da paròlla “indispensabile”. In sce sto ponto no me pâ o caxo de sponciâme ciù in là. To make a long story short comme dixe i nòstri coxi da tæra d’Albion, à concluxon do piccin elenco no se peu che riconosce a-a pagina FB do nòstro Governatô o primmo premmio da pro loco, fonte sensa fin de informaçioin che spaçian da l’enogastronòmico, a-o statistico, a-o medico, a-o soçiale, a-o turistico: fotografia, testi e contengui da megioâ. Gh’é da travaggiâ. voto: 6-. | magazine | 710 | stafi | 2,021 |
4e9e4cbe94071c7b | Next generation EU pe sarvâ a democraçia
Son apreuvo à leze, con colpevole retardio, “M” de Mario Scurati. O libbro o no l’é fòscia un cappolavoro da lettiatua, ma o l’é interessante sotta tanti aspeti, no urtimo quello de obligâ à ritornâ co-o pensceo à un momento da stöia d’Italia che pe çerti franzenti o reciamma quello che vivemmo. Mai comme inte sti urtimi anni se son manifestæ con evidensa coscì tanti scintomi soçiali, econòmichi, colturali e politichi, che un secolo fa an portou a-a cheita da democraçia liberale. Gh’é unna classe medio-bassa impoveria e arraggiâ, in boña parte cheita inta paludde da povertæ, e che a vegnià squæxi de seguo punia ancon da-a crixi ch’a l’é lilì pe arrivâ; gh’é unna classe dirigente “democratica” lontaniscima da-o sentimento popolare, ch’a vëgne percepia comme tale, e in quarche mòddo comme abuxiva. Gh’é un milieu colturale, emerso dòppo a fin de l’egemonia da scinistra, intravegnua assemme à l’affermaçion di soçial network, donde i valoî prevalenti reciamman a fòrsa fixica, co-o neuvo culto do còrpo, e desprexan a coltua comme a s’é inteisa fin à un vint’anni fa, tanto che ancheu se conosce de ciù i chef ciù ò meno televixivi che i intellettuali ò i scrïtoî, se ghe n’é ancon. O l’é un contesto donde no se vedde ciù con sospetto l’ammermâse de libertæ democratiche, incangio de un recupero da “puressa colturale” da societæ e da “proteçion” da-i problemi caxonæ de un mondo complicou, ch’o no se veu capî. Succede coscì in India, in Turchia, in Ruscia, in Ungheria, in Polònia, fin à vëi in America; Succede in boña parte da societæ italiaña. Unna parte ch’a l’é maggioransa. Governi deboli, quelli democratichi, missi à confronto con l’efficensa, ciù ò meno reale, de quelli autoritäi ò illiberali, che zeugan façile perché mettan à taxei e voxe critiche. E pöi gh’é a Ciña, neuvo grande attô politico, ch’a l’é quello ch’a l’é, e se anche un o l’aveiva in antipatia i USA, o peu fâ ben i confronti e capî che anemmo pezo de primma. A democraçia a se screuve torna debole, e pericolosiscimo o l’é o momento into quæ, comme oua in Italia, ma anche in Fransa, o governo in carrega o fa stâ – relativamente – tranquilli i progrescisti, i liberali, i democratichi, ma à costo de taggiâ i ponti emoçionali, de immedeximaçion e rappresentaçion, con unna grandiscima parte da societæ. ch’a se sente squæxi unn’atra naçion. Son queste e cöse che vëgnan in cheu lezzendo o libbro do Scurati, e l’unica constataçion poxitiva a l’é che pe fortuña ni Salvini ni a Meloni se peuan paragonâ à Mussolini, pe intelligensa politica e capaçitæ strategica. Se porrriæ anche azzonze che no gh’é i squadristi che meñan, ma l’é veo solo in parte: da un lato a nòstra societæ a tòllera meno à violensa fixica – ma a treuva atre forme, se pense l’hate speech di soçial –, donca l’é imposcibile imaginâ o reproduîse de unna realtæ comme quella de çent’anni fa, quande i parlamentari anavan in gio co-a pistòlla. Da l’atro, di epixòdi comme quelli de Capitol Hill (di quæ parla o mauro Barberis à pag. 2), ò tanti ciù piccin che arrivan da tutto o territöio italian, dan a mesua che di tempi scui peuan ancon vegnî, se persciste a sensaçion che o potere o segge illegittimamente tenguo lontan da-i partii sovranisti, anche quande rappresentan a maggioransa. Inte sto senso, l’idea de Renzi de sostituî un governo debole e lento con un executivo guiddou da Cottarelli, ò scimili, a l’aiva un senso, sciben ch’a no l’ea esente da rischi. Ormai l’é diventou squæxi un cliché quello de dovei vedde de segonde intençioin inte acrobaçie politiche de senatô de Rignan, ma se se fermemmo à l’idea do “cangio de passo”, l’é evidente che o spende ben i fondi che vëgnan da l’UE (di quæ parla, tra l’atro, Camilla Ponzano à pag. 3) a l’é l’unica poscibilitæ de no trovâse do 2023 co-i sovranisti a-o potere. E de fâ cazze l’Italia inta çercia di paixi illiberali; l’aperitivo do 2018-2019 o l’é bastou.
Se donca a condiçion perché o Next Generation EU italian o segge un successo a l’é quella de sacrificâ Conte e o populismo à çinque stelle, sacrificâ a smania de governo do PD – e de quello che resta da scinistra – e inandiâ unna coaliçion de fòrse antisovraniste (comme se diva, “da-i liberali a-i communisti”) ligâ no solo da unna negativa, benscì fòrte de unn’idea de sviluppo, de unna gestion efficente, eben mi creddo che beseugne piggiâne atto e mette da parte o resto. Capî ch’a l’é unna lòtta contra o tempo, e se no se fa ninte, se se va avanti coscì, tra un pâ de anni e drite montan e chissà pe quante gh’arrestan. Inte tutto questo a Liguria a l’aviæ a neçescitæ, ciù che mai, de capî cöse a veu – e ciù che atro, cöse a peu – fâ inte sto secolo. L’é un pâ de anni che i fondatoî de sto giornale aivan misso in gio l’idea de domandâ à l’OCSE unna Territorial Review dedicâ a-o nòstro territöio; unn’operaçion che a piggia un anno de studdi e trexentomia euro de fondi. L’idea a l’é ancon valida, e se a no diventa ostaggio de unna parte politica, a peu rappresentâ un momento de rifondaçion collettiva. Arrivià tanti fondi; fòscia no l’é tròppo tardi pe capî cöse fâne. | magazine | 901 | stafi | 2,021 |
7d8f03eec0c0ce1f | A primma nasciua
L’urtima in diritti
Toti e o ‘ius soli liguriae’
Conveniensa e ipocrixia
O neuvo anno da politica locale o s’é averto inta direçion do sòlito opportunismo populista, ma con unna novitæ.
À Cappodanno o team ch’o gestisce a pagina do Prescidente da Region Liguria o deve avei riçevuo de instruçioin pe anâ avanti co-a lenta ma inesorabile campagna de communicaçion pe blandî l’elettorou moderou a-o quæ oua “Cambiamo – Con Toti” o deve avei ritegnuo utile rivòlzise.
Comme?
Con un post co-o quæ o Prescidente o mostra de congratulâse à nomme de tutta a Liguria co-a primma nasciua de l’anno, ritræta a-o San Martin inte unna föto in brasso à seu moæ, che a l’osserva con un euggio asbasciou verso de lê co-a dôçessa degna de unna Vergine do Parmigianin.
Peccou solo che se tratte de unna dònna de origine africaña, e fra i commenti scceuppa o finimondo.
L’elettorou da coaliçion de Giovanni Toti o no gradisce e partan e invettive razziste, nauseæ à l’idea che o seu Prescidente o pòsse consciderâ ligure ò italiaña a figgeua da nascion da-a pelle scua.
A reaçion di responsabili da pagina a l’é immediâ e perentöia: i commenti razzisti saian scancellæ à l’inno de “chi nasce in Liguria o l’é ligure!”
O post o fa do sciato, e primma ancon che o giornalismo de 20.00 o passe a notiçia à tutta Italia, carcando in sce l’indignaçion pe-i cöri razzisti contra Toti, divegnuo martin Luther King pe un giorno, o cappogruppo da Lega in Conseggio Regionâ, sciô mai, o prorompe con un communicou urgente: a Lega a piggia e distanse da-e paròlle de Toti e a l’assegua o seu elettorou, chinnandolo co-a continua ninna-nanna do “vegnî primma di atri”; a melodia stavòtta e seunna che “non si può definire italiano, né ligure, chi nasce sul nostro territorio da genitori stranieri”, pe concluddise co-o stentoreo: “NO allo Ius soli” (con quello raffinou “NO” scrito in maiuscolo).
Et voilà, o quaddro o l’é completo.
Ne sciòrte un Prescidente da l’imagine antirazzista e incluxiva, e unna Lega ch’a l’avvarda a seu affascinante allure xenòfoba, e tutto o peu anâ avanti indisturbou comme o seunno de un figgeu da nascion.
A veitæ a l’é che stavòtta ascì, comme da diversci anni in sà, nisciun o l’à fæto ninte pe nisciun, levou pe-a politica, che graçie à l’ennexima polemica a l’à incangio alimentou lê mæxima e con successo, inte unna finçion corale de interesse a-o debà in sce l’urtimo tema etico çernuo pe quello giorno.
In realtæ inte tutto questo l’unica cösa da quæ in davei no impòrta ninte à nisciun son i diritti da picciña Greta.
Saieiva stæto bello addesciâse into 2021 e vedde proclammâ l’iniçio da battaggia pe-o ius soli, e incangio no.
S’en contentæ de enonçiâ unna meña de baifardo e inutile ius soli liguriae, pe pöi ammiâse ben da-o dî ninte depoì à l’immotivou e repentin veto leghista.
Do resto, avvardâ o consenso de l’elettorou razzista de l’alleou o l’à a mascima preminensa à peto da sostansa di diritti di minoî foresti nasciui into seu italian, do quæ l’é ben che segge atri à occupâsene.
Basta dî de condannâ o razzismo, e pöco conta se into mæximo tempo o teu ciù grande alleou o n’é o ciù lumminoso rappresentante.
Nisciun o cuggià l’incoerensa, nisciun o veddià o façile sillogismo, inte sta dansa collettiva de ipocrixia.
Do resto peu ëse solo questo o resultato de unna politica che a no l’assumme mai a responsabilitæ de de çernie pe-o benstâ collettivo, ch’a no propoñe mai a-i çittadin di modelli da seguî, ma che a-o conträio i modelli a se î fa dettâ da quest’urtimi, raccuggendo o sentî de fòlle e contentandone o maggiô numero pe preservâne o consenso.
No stupisce donca che chi o divulga o verbo do Prescidente da Region o l’agge liquidou tutto questo comme un “un assurdo dibattito su un neonato”.
De assurdo, pe taxei o resto, gh’é solo o fæto che à l’arba do 2021 a primma nasciua de l’anno a no l’agge tutti i mæximi driti di atri. | magazine | 679 | stafi | 2,021 |
250c4393b61dff1f | A neuva diga foranea a no l’é un ponto d’arrivo ma a partensa do sviluppo.
Beseugna dâ a mente à chi crea benefiçi o sviluppo perché gh’é o rischio che vaggan inte stacche solo che de çerte categorie.
E che no se cree o travaggio.
Dòppo tanti anni finarmente se procede co-a progettaçion da neuva diga foranea.
À distansa de 145 anni da quande o Ducca De Ferræ o l’à misso à dispoxiçion 20 milioin de lie pe protezze e rilanciâ o pòrto de Zena, e à 26 da-a riforma di enti portuali do 1994, semmo torna davanti à unn’occaxon stòrica de repiggio inte l’attivitæ econòmica a ciù importante da çittæ e da region.
Graçie ascì a-i fondi europëi do Recovery Fund (500 milioin in sce a-o manco 1.000 de costo), saià donca poscibile allontanâ de çentanæa de metri a diga, in particolâ rispeto a-a zöna de San Pê d’Æña, donde no l’é guæi che l’é stæto inaugurou o terminal container Bettolo, assegnou in concescion à MSC fin a-o 2045, za costou 250 milioin e restou fermo pe di anni.
Un deluvio de dinæ pubrichi, che de seguo portian grande benefiçio à chi gestisce o trafego di container de quelli terminal e à chi ghe fornisce i serviçi accessöi.
Ma perché sto sviluppo econòmico o se transforme inte un progresso soçiale diffuso no dovemmo vedde o spostamento da diga comme un ponto d’arrivo, ma comme un ponto de partensa de un aggiornamento do disegno e de capaçitæ do pòrto e do seu rappòrto co-a çittæ.
Comme o l’à sottoliniou giustamente o zeneise Mario Sommariva inta seu primma intervista da neo-prescidente do pòrto da Spezza, “l’unità di misura del rendimento di un porto non sono le tonnellate di merci, ma i posti di lavoro che genera”.
O spostamento da diga però o l’é à benefiçio solo che de un segmento do pòrto, i terminal container de San Pê d’Æña, che an un rappòrto de addetti pe metro quaddro inferiô à peto de atre attivitæ comme a navalmeccanica, ch’a ghe n’à træ vòtte tanto.
De fæti, con tutto che o trafego via container o segge l’unico che o l’é cresciuo insemme a-i passaggê dòppo a crixi econòmica, questo o no l’à megioou l’occupaçion into pòrto de Zena, che a l’é cresciua solo de l’1% in 13 anni.
In ciù, o futuo do pòrto comerciale o l’é delongo de ciù conçentrou inte man de pöchi, segge da-o lato di lavoratoî, donde l’occupaçion a l’é sempre ciù precäia, segge da-o lato de impreise, donde i imprenditoî locali an ormai venduo e seu concescioin a-e multinaçionæ da logistica.
O pòrto o resta formalmente de tutti, ma i affari vëi son stæti quelli di privæ con costi pubrichi.
A ministra di transpòrti a l’à de fæti promisso de mette i dinæ che manca rispeto a-i fondi europëi, pe completâ l’òpera.
L’investimento do stato o resta donca nettamente prevalente.
Anche i effetti in sce l’induto son sempre ciù acçentræ e basæ in sciâ rendia.
O studdio de impatto econòmico fæto da-a AdSP o rileva che a filiera portuale a genera o 10,8% do valô azzonto regionâ, ma solo l’8,3% de l’occupaçion; de sto valô azzonto o 60,9% o resta à l’interno de attivitæ portuali e subito derê o settô ch’o ne trae maggiô vantaggio o l’é quello imobiliare, con o 9,6%, tanto che e attivitæ profescionali ne ottëgnan solo che l’1,2%.
Zena a pâ donca destinâ à unn’economia do post-travaggio, divisa sempre de ciù tra i rentier e i suscidiæ, divixon no solo econòmica, ma anche geografica vista a netta distinçion tra un Ponente postindustriale e à serviçio da logistica, e un Levante à vocaçion turistica e rescidençiale.
insomma, questa acceleraçion spedia do capitalismo tecnològico, incangio che a-o soçialismo, a l’é apreuvo à portâne verso unna meña de neofeudaleximo.
Escì ben che o travaggio o no l’é finio: con arsâ o sguardo a-a dimenscion globâ o numero de colletti bleu e gianchi o l’é in crescio constante, semplicemente no chì.
Aloa, tornando a-a diga e sciortindo da-a lògica picciña de anâ apreuvo solo o container doviëscimo riflette in scê tante opportunitæ conlaterali che peuan derivâ da sto sfòrso de inzegneria e de dinâ: se pense pe exempio à l’opportunitæ de generâ energia rinnovabile, co-o möto ondoso, e con l’eòlico, a-a poscibilitæ de sponciâ o pòrto verso o mâ e liberâ, ò a-o manco scistemâ torna quelle äie de confin sofferte, comme longomâ Canepa e i depòxiti de Mortiou, a-a neçescitæ urgente de ammodernâ i spaçi ILVA garantindo a mascima operativitæ à l’acciaieria, ma trovando de neuve scinergie, comme l’é stæto pe-e turbiñe de Ansaldo Energia, e çercâ de trovâ ciufito che se peu unna zöna, anche feua da-a region, pe organizzâ un retropòrto efficientemente collegou, à l’opportunitæ de destinâ parte di ritorni derivanti da-o crescio do comercio verso i territöi ciù corpii da-e servitù industriali pe rendili torna vivibili.
che a diga a segge donca un ponto de partensa, no de arrivo. | magazine | 825 | stafi | 2,021 |
30e1d790fd22351c | Da-o giornale a-a politica
Co-a crixi do settô, un fenòmeno antigo o diventa ancon ciù frequente. I giornalisti passan a-a politica, da Mussolini à Sciortino.
O Giuseppe Sciortino, passou da Primocanale à l’offiçio stampa do gruppo da Lega in parlamento, o l’é solo l’urtimo di giornalisti liguri ch’an stramuou da-i ranghi de l’informaçion à quelli da politica, ascì con mantegnî de vòtte, comme inte sto caxo, un ròllo ligou a-a communicaçion. Unn’inverscion de prospettiva ch’a no deve mäveggiâ, anche perché o no l’é l’unico movimento inte l’äia: da chì à quarche meise unn’atra pediña a lascià dòppo tanti anni o mondo da televixon pe intrâ into staff – za ben ben fornio – da zonta da Region. Ma l’é ancon fito pe intrâ into menuo.
À incarnâ quello ch’o pâ un costumme antigo, ma sempre ciù in veuga, l’é stæto de fresco o Ferruccio Sansa, giornalista de il Fatto Quotidiano candidou a-a prescidensa da Liguria pe-a coaliçion giano-rossa battua a-e urtime eleçioin. Unna decixon, piggiâ dòppo un muggio de remesci e zinzanie, ch’a no poeiva no açende de rouxie interne visto che pe di anni lê o l’aiva attaccou a mæxima parte che dapeu a s’é trovâ costreita à sostegnîlo. Do resto anche o seu avversäio, o Giovanni Toti apeña confermou, o l’é un collega, desbarcou in politica graçie a-o seu editô (quande anavan ancon d’accòrdio). Son tutte preuve che in Italia l’informaçion e a politica no son doî mondi alternativi, comme dovieiva ëse into modello anglo-american do giornalista watchdog, ma ciufito communicanti.
Se dixe de spesso “giornalisti impremmuæ a-a politica”. Ma de migraçioin pæge l’é diffiçile che no seggian definitive. Tornâ à scrivine dòppo aveighe misso drento i pê, da dipendente ò fiña da militante, o ponieiva di gròsci problemi de credibilitæ. Se o Sansa, passou i çinque anni da conseggê de minoransa, o repiggesse à fâ o seu mestê, con che moro o porrieiva criticâ quelli che gh’an asseguou unna paga d’öo? E ancon pezo, quæ imparçialitæ o porrià avvantâ quande o dovià fâ a-a reversa? L’é pe quello che o seu amigo Marco Preve, firma de La Repubblica ch’o l’aiva açettou d’intrâ inta lista, unna vòtta fallio o “sato” o l’é tornou a-o giornale, ma sensa poeise ciù occupâ de quelli argomenti.
L’é importante aloa capî e raxoin de unn’emorragia ch’a pâ infinia. Se porrieiva cazze inta retòrica di giornalisti “vendui” che van donde î pagan megio sensa dâ a mente à rompî o rappòrto de confiansa co-o pubrico. Pe çertidun a saià coscì. Ma a veitæ amaa a l’é che o giornalismo “duo e puo” o no l’allecca (ciù) comme i atri loei da communicaçion. Apreuvo a-a crixi de l’editoria, comensâ di primmi anni 2000 e mai finia, i ciù tanti pòsti de travaggio se son mesciæ da-e testæ a-e struttue de aziende, di partii e di enti pubrichi, che de sovente garantiscian un contræto veo, unna paga boña e de condiçioin ciù umañe, à differensa di editoî. E besorrieiva domandâse ascì se i giornalisti a-e dipendense de giornali e televixoin seggian davei liberi de contâ a veitæ, ch’o l’é l’unico senso de sto mestê.
O problema o gh’é. Perché quande un giornalista o va da l’atra parte da barricadda o cangia pròpio de travaggio: o l’à da fâ solo l’interesse de l’organizzaçion ch’a l’à ingaggiou, sensa dovei ciù risponde a-i lettoî. E anche inti offiçi stampa de instituçioin o confin tra communicaçion pubrica e propaganda o l’é tròppo sottî pe no ëse passou. Coscì l’informaçion a perde e seu megio fòrse, e manco ciù i zoeni, che pe do bello son stæti carne fresca da spremme pe pöchi franchi, van apreuvo a-o seunno de vegnî giornalisti. A “gavetta” ancheu a no se fa in sciô marciapê, ma co-e dirette Facebook inte stançie do poei. | magazine | 629 | stafi | 2,021 |
bc19e3602b597a8d | Attalea princeps
Passa un atro meise.
L’attalea a l’ea cresciua ancon, a l’ea ormai à redòsso di infisci.
No gh’ea ciù de spaçio donde poei espandise.
Aloa o tronco o l’aiva comensou à scivertâse.
E feugge in çimma ean arroinæ, e bare freide di infisci ean penetræ tra e tenie feugge neuve, attraversandole e rompindole; ma a cianta a l’ea ostinâ, no gh’importava de feugge, a no dava mente se no à premme contra e ferræ, che za comensavan à cede, sciben che fæte de sòlido metallo.
A ciantiña a seguiva sta lòtta, tutta sciätâ.
“Scià digghe, in davei scià no se fa mâ?
Se i infisci son in davei mai tanti rexistenti, no saiva megio ciantâ lì?”, a domandava a-a parma.
“Mâ?
Cöse veu dî mâ, quande veuggio arrivâ a-a libertæ?
No ti m’aivi incoraggiou ti mæxima?”, a rispondeiva a parma.
“Seguo che l’ò incoraggiâ, ma no saveivo che fïse mai tanto diffiçile.
Me spiaxe pe voscià, che scià patisce tanto”.
“Stanni sitta, meschinetta de unna ciantiña debole, no stâ à aveighe compascion de mi.
Ò moiò, ò riusciò à ëse libera”.
E tutt’assemme se sente un corpo.
S’ea stoccou una sòlida bara de færo.
Comensa à ceuve e à tintinnâ de scaveñe de veddro.
Unna de questa a va à finî in sciô cappello do direttô, ch’o stava sciortindo da-a særa.
“Beh, e sto chì cös’o l’é?”, o cria piggiando un resato, con vedde i tocchetti de veddro che xoavan inte l’äia.
O s’allontaña de corsa da-a særa e o dà unn’euggiâ a-o teito.
Sorvia a vedrata da vòrta zagantezzava orgoggiosa inte tutta a seu ertixe a verde coroña da parma.
“Tutto chì”, a pensava.
“L’é pe questo che ò sofferto e me son tormentâ mai tanto à longo?
A mæ mascima aspiraçion a l’ea de ottegnî questo?”.
L’ea autunno inoltrou quande l’Attalea a l’ea riescia à fâ passâ a seu ciöma à traverso l’avertua.
Cazzeiva un bæxin fin mescciou à do gamisto; o vento o sponciava in basso de nuvie grixe.
Ghe paiva che â voessan ingheugge.
E atre ciante aivan za perso e seu feugge e paivan di cadavëi sensa forma.
Solo i pin e i abetti conservavan e seu ciöme rexinose verde scuo.
E ciante ammiavan a parma con äia deurta, comme se ghe voessan dî “ti moiæ de freido!.
Ti no ti sæ cöse segge a boriaña, no ti porriæ sopportâla.
Perché t’æ vosciuo sciortî da-a særa?”.
L’Attalea ascì a l’aiva capio che pe lê a l’ea a fin.
Comensava à zeâ.
Tornâ sotta a-o teito?
Ma lê a no poeiva ciù tornâ.
A doveiva restâ espòsta a-o vento freido, sottopòsta a-e seu raffeghe, a doveiva sopportâ o tocco ponzente da neie e ammiâ un çê luvego, a natua sotta de lê, o cortî brutto do giardin botanico, ammiâ unna çittæ noiosa e stramesuâ, ch’a se straveddeiva à malædi inta negia, e aspëtâ scinché e gente, lazù inta særa, no avessan deciso cöse fâ de lê.
O direttô o dà aloa ordine de taggiâ a cianta.
“Se porrieiva construî in sce de lê unna meña de campaña”; o l’aiva dito, “ma quante a porrieiva duâ?
A crescieiva ancon, e a scassieiva tutto.
E dapeu, a vegnieiva à costâ tròppo.
Taggiæla”.
An ligou a parma con de còrde perché, cazzendo, a no rompisse i veddri da særa, e l’an taggiâ a-a reixe.
A cianta picciña, streita a-o tronco da parma, a no l’à vosciuo separâse da-a seu amiga, e a l’é cheita lê ascì sotta i corpi do pennacco.
Quande arrebellan a parma feua da-a særa, in sciô çeppo taggiou arrigoelan ascì e seu gambe e e seu feugge, tormentæ da-o pennacco.
“Taggiæ sta procaia e cacciæla lontan”, o dixe o direttô.
“A l’é za vegnua giana e o pennacco o l’à dannezzâ assæ.
ciantæ un erboo neuvo a-o seu pòsto”.
Un di giardinê con un corpo secco de vanga o l’arranca unna gran quantitæ de erba.
O â mette inte un cavagno e o â caccia into cortî, giusto donde se trovava a parma mòrta, cacciâ inta fanga e za coverta da-a neie. | magazine | 679 | stafi | 2,021 |
071537bf9ee69d00 | Ripensâ completamente o settô turistico ligure, pe recuperâ i tempi longhi
I fondi che arrivan da l’Euröpa son unn’occaxon pe reinventâ un settô in crixi.
Da-e infrastruttue a-e struttue, da internet à l’offerta de arte e coltua.
A l’é a Liguria unna tæra “leggiadra”, scriveva o Cardarelli.
Me pâ che ancheu a nòstra imagine a segge quella de unna tæra greive e sensa vitta, abbattua da alluvioin, desoccupaçion e desgraçie.
Pe combatte e imbösâ st’imagine da Liguria, ch’a ne rende pöco accaparranti a-i euggi do mondo, saieiva l’oa de inandiâ de strategie de valorizzaçion territoiale che boñe à rilanciâ a nòstra region in sciô cian de infrastruttue, de l’ambiente, da coltua e donca do turismo ascì.
Scì, perché sti aspetti son fortemente correlæ e no l’é poscibile pensâ a-o turismo comme à unna bordonnâ do sviluppo ch’a sta pe conto seu.
Purtròppo pâ che o nòstro governo locale o no l’agge compreiso cöse segge esattamente a valorizzaçion territoiale.
Di eventi estemporani de pöca qualitæ e rivòlti escluxivamente a-a popolaçion locale, a farta de collegamenti efficaci con atri territöi e de struttue riçettive vegie fruste, o crescio de operaçioin ediliçie e comerciali à fronte de un frazzo demografico che no se riesce à imbösâ, no faian da nòstra tæra quello bello pòsto ch’a merita de ëse.
A Liguria a l’à beseugno de de neuve politiche pe tornâ à ëse a meta elegante e ambia ch’a l’é stæta scin à che no l’é guæi, tiatro de importanti premmi e festival artistichi e letteräi, ponto de incontro pe intellettuali e personalitæ de tutto o mondo.
O turismo inta Liguria do primmo Neuveçento o l’à sacciuo coniugâ coltua e demoa, tutela do paisaggio e modernitæ de struttue riçettive.
Da-a Rivea di Fiori a-o Gorfo di Poeti a nòstra lengua de tæra streita in sciô mâ a l’emanava un fascino discreto e a formigoava de un turismo compòsto e armonioso.
L’ea façile innamoâse di nòstri paisetti coloræ arrampinæ in scî bricchi, di profummi de unna vegetaçion ecclettica, de viste in sciô mâ e da paxe che a conciliava repöso e inspiraçion, da luxe reusa ch’a l’inonda i tramonti.
e i nòstri borghi e e çittæ an visciuo de un turismo stançiale e abitudinäio fæto de foresti che se sentivan parte integrante de nòstre communitæ locali.
E l’é à sto modello che emmo da tornâ, ò megio, a l’é sta vixon chì che dovemmo reinterpretâ: quella de un turismo lento e sostegnibile che o vagghe insemme a-i caratteri da nòstra tæra e de nòstre gente.
Ô definiæ un turismo pe naveganti e pe seugnatoî.
Un neuvo mòddo de fâ parlâ i nòstri tesöi, à traverso di viægi lenti de scoverta de tante peculiaritæ artexanali e enogastronòmiche, e de riscoverta di ben colturali spantegæ e ascoxi inte un museo diffuso à çê averto.
Serve meno marketing e ciù valorizzaçion do territöio: primma dovemmo riconstruî o rappòrto co-o nòstro ecoscistema e rilanciâ a vitta de nòstre communitæ, e solo aloa comensâ à communicâli.
I progetti presentæ da-a Region liguria pe-o Next Generetion EU peccan de miopia: i fondi domandæ an à vedde squæxi solo co-o settô de grendi infrastruttue, trascurando a ræ viäia capillare ch’a collega i nòstri borghi, e açioin de investimento à benefiçio di tanti paixi abandonæ de l’entrotæra, a cua do paisaggio e a tranxiçion ecològica, o settô colturale e soçiale.
E ancon se trascua a tranxiçion digitale, quande solo a meitæ da Liguria a l’é coverta da-a banda.
Ma o momento o l’é bon pe provâ à realizzâ un neuvo mòddo de intende o turismo.
Saià preçioso no solo i fondi europëi che son apreuvo à arrivâ, ma ascì i neuvi modelli de interaçion soçiale che a pandemia de Covid-19, inta seu tragicitæ, a l’à fæto emerge.
O crescio do teletravaggio defæti o l’à agevolou in pöco tempo un cangio inte attivitæ de scagno e de relaçion, ch’o l’à consentio e o consentià à tante persoñe de travaggiâ da remöto.
Co-a disponibilitæ de soluçioin abitative temporanie sviluppæ inti urtimi anni, e nòstre çittæ e i nòstri paixi peuan attiâ sto genere de turismo neuvo, meno predatöio e ciù stançiale, bon de integrâse megio co-a communitæ locale.
E pe fâ questo ghe veu che se megioa de brutto e infrastruttue che ne collega con atre regioin e Paixi, ma ascì incentivâ economicamente a ristrutturaçion e l’ammodernamento de picciñe struttue alberghee e de B&B che òffran di soggiorni autentichi e esperiençiæ; mette in ræ e realtæ museali e i ben colturali con di ticketing unificæ e de narraçioin digitali; aumentâ l’offerta artistico-colturale à traverso a realizzaçion de unna ræ de rexidense artistiche (ancon assente in mainea struttuâ inta nòstra region) e un ricco circuito de festival e spettacoli de livello naçionâ.
Ma beseugna aumentâ a covertua de internet da nòstra region pe permette à chi ghe vëgne de stâghe do tempo, e de travaggiâ da remöto.
L’obiettivo o dev’ëse o superamento do modello de viægio “mòrdi e scappa”, dirizzendose incangio verso l’offerta de esperiense autentiche e sostegnibili che pòrtan i turisti à un rappòrto ciù sòlido e de longo periodo co-a nòstra tæra. | magazine | 847 | stafi | 2,021 |
4202b9a77738c035 | “8 marso”
Oh finarmente gh’é da festezzâ! Finarmente arrivià de mimose, de reuse e de çeñe romantiche pe sublimâ à dovei niatre Dònne!
Eh scì, perché sta straordenäia escluxiva ch’a ne pertocca a l’arriva, pontuale comme unna cartella de Equitalia, ògni sacrosanto 8 de marso. A l’arriva pe regordâ segge e conquiste soçiali, econòmiche e politiche, segge e discriminaçioin e e violense de quæ e dònne son stæte e son ancon oggetto, in tante parte do mondo. Anche chì da niatri.
Za, e “dolorose conquiste”, quæ pe exempio a paritæ de genere, tanto caa a-i ambienti de travaggio, pe-i quæ i stipendi de dònne resultan ancon ciù basci rispeto à quelli di òmmi. Comme se aveighe l’öxello o garantisse chissà quæ eccelso livello de profescionalitæ e de competense. Ò comme o tasso de occupaçion, e pensemmo che do dexembre 2020 s’é registrou 101.000 occupæ in meno, di quæ 99.000 dònne. Ò o riçeive de prescioin pe-e gravidanse, sentîse inadeguæ comme lavoratoe e de conseguensa emarginæ. Ma no preoccupemmose, no femmo de l’allarmismo, intanto l’8 de marso se anià à çeña da Zeffirino! L’urtima conquista razzonta (e pe atro de dubbio gusto) a sta fòscia into fæto che se no ghe fïse stæto a pandemia inguanno ascì aviëscimo posciuo infiâ dexe franchi inte miande de un cubista, protagonista de quarche spettacolin inti locali, tanto che ballando o n’aviæ arrembou in sciô moro o pacco fasciou inte di perizòmmi leopardæ. Ah, che bell’imagine edificante e che bella a “Festa da Dònna”, se sente za l’äia de primmaveia, no ve pâ? Sta freschessa pua da conquista, ch’a sa de suô e de lagrime. Me ven da immediximâme inti möti de l’anima ch’a porrieiva aviei provou a sufraggetta: negroî, bugne pe-e bòtte piggiæ, e splendô pe-a lòtta inta conquista di diritti!
Se trovemmo do doamiavintun e in sce sti succesci guägnæ da duxentoçinquant’anni à sta parte se semmo assettæ con un pittin de pascivitæ e con ätretanta sosta, arrogansa, arbaxia da parte de chi e regole o ê gestisce. Squæxi sempre un, squæxi mai uña.
Ma no disperemmose, lunesdì a-i 8 de marso bevemmo sciampagna e via: evviva! E dapeu da st’anno chì ne peuan ciammâ “avvocata”, “architetta” ò “inzegnea”! Quello che fòscia o no l’é ancon ciæo à basta o l’é che ne poei ciammâ anche “tognolino” (ògni riferimento à persoñe ò a cöse o l’é casuale areo, ndr.) ma, perdiaña, garantîne un stipendio a-o pao di colleghi “avvocati”, “architetti” ò “inzegnê”, e ciantæla de aprettâne se arrestemmo graie, portandone à autoeliminâse pe fâ vive unna vitta sereña e permettine de progredî into travaggio.
E dapeu, oua che o l’é arrivou Mario Draghi ti veddiæ che se scistema tutto; lê scì che o l’é “sul pezzo”, comme dixan, o l’é òmmo de mondo, o l’à giou in longo e in largo confrontandose con de realtæ foreste comme quelle do Nòrd Euröpa che da dònna an unna conceçion bella diversa da quella italiaña (ò megio, nordafricaña).
Graçie Marione d’avei confermou a predispoxiçion do nòstro ammatiscimo Paise con un neuvo Governo compòsto da 23 ministri, 15 òmmi e 8 dònne.
Insomma, megio che anæ de còrpo, viatri e e mimose, o vaso ghe l’ei lì derê. | magazine | 531 | stafi | 2,021 |
a759183b90a2bf37 | Zena e l’arte, stöia de unna “disfonçion”
A relaçion tra politica e coltua a l’é inta boriaña, a pandemia a l’infuria e a â lògora, da tutte e parte. L’assensa de arte da-o vivo a l’é unn’occaxon pe riflette in sce sta relaçion. Arröbemmo à Montale e paròlle, no pe innarsâ unna litania a-e nòstre “Occasioni” perse, ma pe rivendicâ a nòstra discendensa da unn’ereditæ colturale importante inte un momento into quæ fadighemmo à reconosce unna vixon inte quelli che ne son responsabili à livello locale e regionâ.
Inta difficortæ, no zeneise ma globâ, de protezze a Coltua da-o Mercou, de rexiste à l’“appiattimento unidimensionale sull’inautentico” (ancon Montale), un o gh’arresta à vedde che chì no se riesce manco à difende, pe no dî à sostegnî, e tante picciñe realtæ assoçiative che s’arrabattan comme peuan, ni o travaggio de erto livello fæto pe dexenni da-i mæximi fonçionäi do Commune, do resto seleçionæ tutti, à seu tempo, pe mezo de di concorsci pubrichi specialistichi.
Donca o meise passou un articolo denigratöio, pubricou in sce unn’importante rivista de arte, o l’à mesciou ben ben e anime da coltua çittadiña, descadenando de polemiche, arrivando sciña in Conseggio Communale. Firmou da un advisor do Scindico, l’articolo o demolisce o catalogo de unna mostra in programma à Washington e a-e scuderie do Quirinale à Romma, e manco ancon inaugurâ; catalogo editou da-a Princeton University Press, à cua de doî illustri nommi da stöia de l’arte à Zena. Perché? Autolexonismo? Perché a mortificaçion, da parte de di rappresentanti do commune, de seu mæxime profescionalitæ? O Commun o l’à rispòsto che no gh’é nisciun caxo: unn’ambasciatoa da coltua zeneise, stipendiâ da-o commune comme consulente esterno, a l’à agio à titolo personale, e critiche recazzan inta normale dimenscion do confronto tra “accademichi”. Accademichi? Pe caxon de di personalismi che no se peuan capî, se fa do mâ sciña à quello settô che o paiva incontestabile, o patrimònio artistico do Baròcco zeneise – co-i “seu” stòrichi de l’arte, da carriere intreghe à erta specializzaçion – pròpio in occaxon de unna seu prestigiosa celebraçion oltreoceano. Un atro exempio, tra i tanti che se porrieivan fâ: into 2019, à unna mostra in sce Isadora Duncan e e arte figurative in Italia, a primma do genere into nòstro Paise, da-o titolo mäveggiosamente pop, Danzare la rivoluzione, cuâ da l’alantô direttoa di Musei di Nervi ch’a l’aveiva progettâ pròpio pe-a GAM (Galleria d’Arte Moderna), eben no gh’é stæto concesso de trovâ casa, ni fondi, inta nòstra çittæ. Coscì, tutt’assemme, e dòppo che a politica e l’amministraçion communale de Zena aivan za domandou de inandiâse operativamente in mòddo deciso. Co-o resultato de vegnî ospitâ à Firense, primma, e a-o MART de Rovereto, dapeu. Torna a mæxima domanda: perché? A politica a no s’accòrze de risorse artistiche e umañe ch’a l’à? A no ê conosce, a no ê sa riconosce?
Se peu ëse corretto pensâ che unna diffidensa quæxi biològica a ne rende incapaçi de dâ fiducia a-i “nòstri” talenti, e che o famoso Nemo propheta in patria inte sta çittæ o diventa ciù fatale che altrove, no poemmo no osservâ che sto tipo de disfonçioin – torna Montale “drammi non se ne vedono/se mai disfunzioni” – che son za colpevoli à livello orizzontale, tra pròscimi, son in çerti caxi diventæ unna regola a-i cien erti, con determinâ l’impoverimento de unn’offerta colturale ch’a fadiga à conservâse, figuemmose à rinnovâse.
L’unica disfonçion che s’auguemmo fortunâ, pe-o momento, a ne pâ quella d’avei portou o David Livermore a-a direçion artistica do Teatro Stabile di Genova. Levou sta speransa, à son de disfonçioin e eccellense se fan da parte, quande no vëgnan taggiæ feua sensa giudiçio ò migran altrove, se rinonçia a-i esperimenti portæ avanti da-e realtæ assoçiative minori, validi de spesso, e necessaï, quanto e primme.
(I “Ossi di seppa” son conscideræ da-a critica letteräia unn’euvia genialmente provinciale”). | magazine | 641 | stafi | 2,021 |
3091152bbe86537c | Mæ nònna a l’ea unna bellessa.
A gh’aveiva un morin ovale da-e masche reusa e da-a pelle schillente.
I seu cavelli longhi, neigri e luxenti, soleivan vegnî pëtenæ inte unna grande tressa ch’a gh’arrivava a-a çenta.
A saveiva ëse pudica quande l’occaxon a ô domandava – saiva à dî, pe-a ciù parte do tempo – ma sotta a-a mascara esterna a scciuppava de energia repressa.
A l’ea picciña, de un metro e sciuscianta de statua, ciù ni meno; a seu figua a l’ea svelta, e seu spalle ean soavi, cösa ch’a se consciderava un ideale de bellessa.
Sensa dubbio a seu attrattiva a ciù grande ean i pê fasciæ, che in cineise se ciammavan “lillìn indoæ de eutto citti” (san-tsun-ginlian).
Questo voeiva dî che a camminava “comme un sarxo teneo, mesciou da l’æxia da primmaveia”, comme saleiva dî i specialisti cineixi de bellessa femminiña.
Se supponeiva che l’imagine de unna dònna sampettando in scî seu pê bindæ a l’esercitesse un effetto eròtico in sce l’òmmo, dovuo in parte a-o fæto che a seu vulnerabilitæ a produeiva un dexidëio de proteçion inte l’osservatô.
I pê de mæ madonnava ean stæti fasciæ quande a gh’aveiva doî anni de etæ.
Seu moæ, ch’a l’aiva ascì i pê fasciæ, a l’aiva comensou ligando in gio a-i seu pê unna çenta de sei metri de longhessa, doggiandoghe tutte e die – à ecceçion do dio gròsso – sotta a pianta.
Dapeu, a l’aiva pösou in çimma à questi unna gròssa pria pe ascciannâ l’erco di pê.
Mæ madonnava a criava de dolô, implorandola de lasciâ perde, aloa seu moæ a ghe metteiva un tòcco de teia in bocca.
Pe caxon de sta cösa, mæ madonnava a l’é svegnua diverse vòtte da-o dolô.
O processo o l’é duou diversci anni.
Ascì quande s’ea rotto e òsse, i pê se doveiva fasciâli giorno e neutte con un tesciuo druo, stante che çercavan de recuperâ a forma originäia tòsto che se sentivan liberæ.
Pe di anni mæ nònna a l’à visciuo sottomissa à un dolô terribile e infinio.
Quande a pregava seu moæ de liberâla da-e fasciatue, questa a scciuppava in lagrime e a ghe spiegava che di pê che no bindæ avievan destruto tutta a seu vitta futua, e che a ô faxeiva pe-a seu feliçitæ.
Inte quelli giorni, quande unna figgia a s’imprometteiva, a primma cösa che faxeiva a famiggia do galante a l’ea examminâ i seu pê.
Di pê grendi e normali ean tegnui pe raxon de vergheugna da-a famiggia do sposou.
A seuxoa a tiava sciù a fädetta do röbon da galante, e se i pê mesuavan ciù de dexe citti, ciù ni meno, a â lasciava cazze con un gesto de sprexo e a se n’anava, lasciando a figgia espòsta a-e euggiæ de censua di invitæ, che ammiavan tutti i seu pê e ciarbottavan de poule de sdegno.
Quarche vòtta, gh’ea de moæ che se ghe faxeiva o cheu piccin e ghe levavan e fasciatue a-a figgia; però, quande a picciña a cresceiva e a se trovava obligâ à sopportâ de vegnî scöxia da-a famiggia de seu maio, e depoì a-a desapprovaçion da societæ, pe sòlito a ghe recriminava à seu moæ d’ëse stæta tròppo debole.
A pratica de fasciâ i pê a l’ea stæta introduta originaiamente circa mille anni fa (dixe, da unna concubiña de l’imperatô).
No solo se consciderava eròtica l’imagine de dònne ranghezzando in scî seu pê piccin, ma i mæximi òmmi se astissavan à zugâ con quelli, sempre cäsæ da de scarpette de sæa recammâ.
E dònne no poeivan levâse e fasce manco quande ean grendi, perché inte sto caxo i pê comensavan torna à cresce.
E binde se poeivan levâ solo temporaneamente de neutte, into letto, pe vegnî sostituie da de scarpette de sæa umea.
I òmmi de ræo veddeivan di pê descäsci, perché soleivan apparî coverti de carne decompòsta e lasciavan anâ unna spussa fortiscima.
Da figgeua, regòrdo mæ nònna ch’a gh’aiva delongo mâ.
Quande tornavimo à casa, dòppo avei fæto de commiscioin, a primma cösa ch’a faxeiva l’ea immerze i pê inte unna conchetta de ægua cada, tiando un sospio de sollievo.
subito dòppo e comensava à levâse di tòcchi de pelle mòrta.
o dolô o no l’ea caxonou solo da-a rottua de òsse, ma ascì da-e onge che s’incarnivan inta pianta do pê. | magazine | 718 | stafi | 2,021 |
70034967827e04e1 | Perché o femminismo in Italia o l’à beseugno de un cäso into cû.
Unn’opinion richiesta ma pöco modesta de unna femminista italiaña ch’a vive in Fransa.
Tanto che in Italia e dònne rappresentan o 35% de poxiçioin parlamentari (WEF, 2020), in Fransa a scindica de Pariggi a l’à tòsto pagou unna multa de 90.000 pe avei nominou ciù dònne che òmmi inti pòsti de direçion muniçipale da capitale. O fresco governo Draghi o nòmina 23 ministri, di quæ 15 òmmi e 8 dònne, pe corrî dapeu a-o sosto de un perbenismo de genere con de “quöte reusa” inte de poxiçioin evidentemente subordinæ a-i mascci, co-o portafeuggio pe anâ à fâ a speisa a-o supermercou de sotta. Ma “va tutto ben, madama la marchesa!”. Pe-i italien e dònne parieivan ancon ëse persoñe destinæ a-a cua da famiggia, e de seguo no de gente che devan “constituçionalmente” travaggiâ.
Me vëgne o dubbio che segge ascì unna coltua diffusa tra e dònne, visto che gh’é de compagne, de seu italiañe che se deslenguan in “cheuixin soçial” quande a doçe meitæ o ghe regalla doe oe libere da-i figgeu. À paritæ de competensa e incarrego guägnan meno, unna dònna occupâ in sce træ a travaggia part-time, pas de chance, se arriva unna pandemia, megio ch’a segge lê à abandonâ o lou. E economie domesteghe son streite e con un part-time unna famiggia a no vive. Che no ghe tocche pöi à “lui” de occupâse de badda do “scistema casa”. E che paciugo se fïse o Stato à fâlo, no? Che desastro saieiva passâ da-o 2% a-o 4% do PIL destinou a-o welfare comme succede in Fransa, donde no l’é un caxo che se fa ciù figgi, e o 75% de dònne con figgi a l’é occupâ! Con boña paxe de l’Italia, ch’a l’arresta à un penoso 59%. A coverta a l’é curta, atro che politiche de genere: l’Italia a l’à atre prioritæ! Inte di atri pòsti se tieiva sciù de barricæ, chì no. E intanto che in Italia no se peu ancon ottegnî unna pilloa do giorno apreuvo sensa dovei sottostâ a-o processo umiliante de anâ da-o mego à dîghe “scì, ò becciou vëi seia, ma no gh’ò testa d’avei di figgi”, e pregâ ch’o no segge un obiettô de consciensa, in Fransa se parla de rende a procreaçion medicalmente ascistia accescibile à tutti i generi e orientamenti.
E voemmo dîlo? Se i òmmi italien rischiessan d’arrestâ incinti, avieivan za a poscibilitæ de prenotâ l’abòrto a-o bancomat. Se in Italia e proteçioin mestruali son un ben de lusso, in Fransa son tòsto stæte reise de badda pe-e studentesse, e do resto a mutua a ê rimborsa da di belli anni. Infin, tanto che in Italia se ciacciara ancon de corpe de unna dònna vittima de revenge-porn, perché a s’é incallâ à mandâ di video pòrno a-o “galante”, in Fransa za da-o 2015 in òmmo o s’é piggiou doî anni de prexon pe avei diffuso de föto in sce internet. E femministe franseixi n’an superou inte tutte e battagge. Ciù fòrti, ciù coerenti, ciù determinæ à no açettâ o famoso status quo ch’o fa còmodo à tanti. O femminismo italian o l’é timido e conciliante. E franseixi sbraggian, chiñan in stradda, scrivan in scê miage, se neçessäio, pe repiggiâse un spaçio dominou da-o òmmi. E che no me vëgnan à dî che o l’é un fæto colturale, che se in Italia no poemmo mai ëse a-o livello de paritæ franseise (che, o segge dito en passant, o no l’é manco di megio) l’é perché a nòstra coltua a ne l’impedisce.
A coltua a l’é, comme se capisce da-a seu etimologia, un quarcösa ch’o se coltiva. Aloa se ammiando l’òrto do vexin se trovemmo à invidiâ i seu fiagni de çioule e caròttoe, e se giandose verso o nòstro ortixeu ne vëgne angoscia, no stemmo à dâ a corpa a-o terren meno fertile, perché o sta à doî metri da l’atro. Demmose a corpa à niatre pe no aveilo coltivou, ciutòsto, perché eimo davanti a-a TV à ammiâ “Uomini e Donne” con in man un sugo de fruta, ò giusto de caròttoa, detox. | magazine | 687 | stafi | 2,021 |
d66a8b56ad2c7429 | Pianificâ a çittæ insemme a-i çittadin
Dialogo con l’urbanista Isabella Inti in sciâ progettaçion parteçipâ, e atre modalitæ de fâ evòlve i spaçi pubrichi.
Inte sto climma d’inçertessa, unna ciacciarâ con Isabella Inti, autoa de “Pianificazione aperta, disegnare e attivare processi di rigenerazione territoriale, in Italia”, dottoa de reçerca in Pianificazione territoriale e Politiche Pubbliche a-o IUAV de Veneçia, insegnante de Urban Design e direttoa tecnica do corso post-laurea Riuso Temporaneo al Politecnico di Milano.
Inta continua inçertessa politica, econòmica, soçiale, ambientale e sanitäia, o l’é poscibile ancon pianificâ o futuo di nòstri territöi?
“Vegnieiva da dî de no, perché segge pe-a politica segge pe niatri urbanisti pâ imposcibile tegnî tutto insemme. Existe però di strumenti che permettan ancon de pianificâ, perché travaggian con l’instabilitæ: unna pianificaçion ch’a crea di progetti complesci, donde a complescitæ a se risòlve inte l’analizzâ, o comprende, o mette insemme e l’adattâ delongo e condiçioin a-o fin de avei di megioamenti into contesto territoiale. A rigeneraçion a compòrta no solo unn’açion fixica in sciô spaçio, ma anche o pensâ torna de neuve economie ambientali e soçiali”.
Quæ insegnamento piggemmo da-e correnti che an adottou di critëi de adattabilitæ pe-a pianificaçion?
“Friedman o l’indicava quattro correnti: riformismo soçiale, attivaçion de un processo de imprendimento soçiale, a mobilitaçion soçiale e infin, sponciandose in ambito politico, a revoluçion, con unna pianificaçion radicale ch’a l’à comme fin a transformaçion struttuale do capitalismo industriale atraverso l’autoproduçion da vitta, o ripristino de unna communitæ politica. Inte sto contesto o nòstro ròllo de pianificatoî o l’é quello de streppâ da-o terren politico de zöne sempre ciù grendi de liberaçion, inte quæ pòssan arreixâ di neuvi mòddi de produçion autogestii, e de governo democratico. Quello che o conta o Friedman o no l’é spario, o prinçipio de “imprende faxendo” ò da “rivendicaçion” son presenti ancon ancheu. Utile pe capî quæ pòssan ëse i strumenti pe continuâ à pianificâ a l’é a texi do filòsofo Burckhardt, Offenen Planung (Pianificaçion Averta), donde o parla do coinvolzimento di attoî locali inte diverse töe de parteçipaçion pe capî e critiçitæ che tante vòtte blòccan i procesci decixonali e dapeu pianificatöi. L’attualitæ do discorso do Burckhardt a l’existe inte un scistema democratico, no inte un scistema totalitäio, donde i tecnichi realizzan a sola vixon do despota. O contributo de communitæ locali a l’é unn’atra bordonnâ da pianificaçion averta: repiggiando Turner, l’architetto o l’à de competense, ma primma che o se ne vagghe da un territöio, o deve transmettile a-e communitæ locali, e lê mæximo, into seu progettâ, o deve ammiâ a-e tecnologie locali, ciù façili e razzonzibili economicamente, da adattâ a-o progetto de transformaçion. Turner o no l’asbria a progettaçion inte l’anarchia, renonçiando a-a figua de l’architetto: a seu idea a l’é o scangio de savei tra o tecnico e a popolaçion locale. Se capisce che sto mòddo de procede o piggia do tempo, ma o l’é neçessäio se se veu inandiâ de çernie adeguæ”.
Quæ o l’é o ròllo da politica inta pianificaçion averta?
“A voentæ politica a l’à un gran valô into processo de pianificaçion averta. o tempo circonscrito de un ciclo amministrativo o l’é un tempo de riferimento, ma derê à sto tempo no se deve asconde a voentæ de no coinvòlze seriamente e persoñe”.
Gh’é ancon do sæximo into pianificâ unna vixon à longo termine?
“Rispetto a-i progetti che disegnan torna i spaçi fragili, ma anche de äie desmisse stramesuæ, o tema da vixon o ritorna. Compoñe di messaggi progettuali a-o limite de l’utopia e cacciâ o cheu a-o delà do sappello. Beseugna dapeu adattâla torna a-a realtæ quotidiaña, rende l’utopia “realizzabile” (J. Friedman). O Pòrto Antigo à Zena o l’é un exempio de utopia realizzâ. No solo l’utopia, do resto, ma a pianificaçion strategica ascì a definisce un scenäio à longo termine a-o quæ travaggiâ con de linie guidda e di strumenti pe modellâlo in scê exigense econòmiche, politiche, ambientali e soçiali che cangian into tempo. Un atro strumento da pianificaçion averta o l’é quello do riuso temporanio, ch’o l’òccupa quello tempo de mezo tra unna vegia destinaçion d’uso e unna neuva. O riuso temporanio o l’attiva de neuve economie e o mostra, fornindo un imaginäio ch’o se peu toccâ, che çerti spaçi, che pâ no se ne pòsse fâ ninte, se riesce à abitâli torna con de risorse da rie. E riattivaçioin temporanie pòrtan à de neuve consapevolesse civiche, atraverso a sperimentaçion ch’a l’aggiutta à scrovî e vocaçioin di spaçi. Comprende e vocaçioin, de vòtte inatteise, o l’é un tascello pe unna pianificaçion definitiva e sostegnibile. Se capisce che a pianificaçion averta, che à Milan a s’é traduta into PGT2030, a l’à beseugno de tempo. O tempo destinou a-a pianificaçion o no l’é perso, ma guägno: con sto tipo de pianificaçion s’avansa dapeu de incomprenscioin, di conflitti in sciô territöio, de diseconomie e di blòcchi inta rigeneraçion. Do resto, pe pianificâ avertamente no son neçessäie solo e risorse: ghe veu a voentæ politica e a capaçitæ da politica de çerne”. | magazine | 828 | stafi | 2,021 |
ac607dcf87730deb | Dònne de diritto sensa guæi diritti
E avvocate e i avvocati doî campionæ differenti
L’é quarche tempo che gh’é un debà appascionou ch’o l’à comme çentro e vocale; into specifico “a” e “o” son oggetto de unna discuscion ch’a no se riesce à sghindâ, relativa a-a seu applicaçion a-i diversci ambiti lavorativi. Architetto ò architetta, avvocato ò avvocata, notäio ò notäia. A conteisa a piggia di toin particolarmente feroxi into mondo giuridico, fresco da nòmina à Presidente dei Notai Italiani de Valentina Rubertelli, primma dònna à crovî st’incarrego prestigioso. Do 2019 s’ea averto unna primma fessua inta cortiña mascoliña di illustri ròlli giuridichi co-a nòmina de Marta Cartabia à Presidente della Corte Costituzionale. Ciù che legittimo, donca, pensâ che a paritæ de genere, into mondo giuridico, a segge unna conquista ormai consolidâ. Con bäsigâ inti tribunali s’à mòddo de apprexâ unna grande quantitæ de magistræ dònne; sto riscontro o pâ rasseguante in ponto poscibilitæ che o mondo giuridico o l’òffre a-o gentil sesso. Ma a l’é coscì in davei? Comme sta e cöse into mondo di pescichen, i famigeræ e bistrattæ avvocati? Gh’é un muggio de dònne avvocato; s’incontran tra i chinòlle e i cortî di tribunali, eleganti ò casual, à l’apparensa impegnatiscime, agguerrie, aggrescive. L’é interessante çercâ de capî de cöse se òccupan. In primis, a divixon, quella sacra, tra civiliste e penaliste. E primme, de spesso nervose, verbose, squæxi delongo dotæ de unna piccatua irritante bon à sfiancâ l’avversäio. E segonde co-o sguardo ciù duo, un pittin desincantou e fòscia ciù consapevoli do diväio ch’o l’existe tra lô e i seu colleghi òmmi. Scì, perché sto diväio o gh’é, e o l’é stramesuou.
O se vedde da-a tipologia di procedimenti trattæ, da-a grandixe di studdi di quæ i avvocati son à cappo, e, no urtimo, da-e diciaraçioin di redditi. A-e dònne s’affida de problematiche tendençialmente “uteriñe”; ecco donca a sfilâ e e collaboraçioin co-i çentri antiviolensa, donde de dònne mätrattæ e di minoî abusæ treuvan inte l’avvocatessa unn’amiga, unna moæ, unna frasca, in ciù de, se capisce, unna profescionista. Ò donca into diritto de famiggia, oh, comme san rattellâse ben e dònne in ambito matrimoniâ! Ma cöse dî di procedimenti “importanti”. Quelli pe-i gròsci reati finançiäi, i desastri ambientali, e procedue pe-a constituçion e a gestion de trust, franchising, e collaboraçioin internaçionæ. Ecco, lì l’é ciù diffiçile trovâle, e avvocate. Perché, a-o manco à Zena, no an di grendi studdi, e donca no dispoñan de guæi collaboratoî; perché son moæ, moggê... Ma gh’é unna raxon ciù miödiña, incistâ into scuo de mente di consocciæ che, quande an un problema gròsso, ò di grendi interesci da tutelâ, in veitæ, preferiscian affidâse à un òmmo. E e primme à avei sta mentalitæ son, ahimè, pròpio e dònne; inneggian à unna paritæ che, in realtæ, no comprendan, no sentan, perché, quande an poia, l’òmmo o l’é o sarvatô, a soluçion atavica. Ve ô chì o mondo giuridico, scompartio tra o settô concorsuale, into quæ se premmia a meritocraçia e no o genere, e o settô de l’avvocatua, into quæ, sciben che ti superi brillantemente l’esamme de abilitaçion, ti devi fâ i conti con l’ëse dònna. “T’ê dònna? Damme a mente, intra inte un grande studdio, ti porriæ sostituî i colleghi òmmi inti procesci importanti; sedonca, vira in scê materie conformi a-o teu lato femmineo e no stâ à fâ do sciato. Se pròpio ti senti a neçescitæ de combatte, sbraggia bello fòrte che ti pretendi de ëse ciammâ avvocata e no avvocato”. | magazine | 581 | stafi | 2,021 |
3c3d2280eb54d79b | A libertæ de vende o còrpo
O marco ch’o corpisce chi travaggia co-o sesso. Ma inte tanti travaggi se vende o còrpo. Aloa che scandalo gh’é?
Son conscia di mæ privilegi. Son dònna. Son attraversâ da-a mæ condiçion de genere. Son figgia de immigræ andaluxi. Son attraversâ da-a mæ condiçion soçiale. Son moæ separâ e travaggio comme artista, gh’ò un retorno econòmico insufficiente pe questo (no me pagan pe st’articolo, ni pe tante atre cöse), e riçeivo unna retribuçion econòmica – o mæ grande sostentamento – da parte do poæ de mæ figgia. No separo “moæ” e “travaggio” conscientemente: ohimemì, no son economicamente autònoma!
Ve diò che dispoño de tutto o mæ tempo; a ciù parte gh’ô regallo à mæ figgia, con lê pratico l’accompagnamento à l’infançia, che sciben che gh’ò o titolo de educatoa, no esercito inte aule. Son attraversâ da-a mæ condiçion lavorativa.
Creddo che esternalizzâ l’educaçion e a cua ne costieiva ben ben ciù à tutte. Into mondo capitalista o travaggio o l’é a base de l’autostimma e da conscideraçion soçiale. Porriæ dî che son a baccaña da casa, e reconosce che a mæ autostimma a l’à sofferto da-o ponto de vista da conscideraçion soçiale. Into mæ contesto soçiale ëse dònna de casa o no l’é sufficiente, beseugna guägnâ de palanche, ëse autònoma, o conträio o no l’é femminista. Ò toreado con sto costo psicològico e rivendico o mæ ròllo comme BACCAÑA do fogoâ. Perché scì, perché ammo a mæ casa e son femminista. Dex’anni fa travaggiavo comme machinista de treno, guägnava ben, eo scindacalizzâ e faxeivo sciortî o treno a-e çinque de mattin cianzendo. Vendeivo o mæ tempo e o mæ còrpo à Ferrocarrils. Ò lasciou sto lou e ò speiso tutti i mæ risparmi in studdi, pixoin e mangiâ...
Perché ve parlo de mi? Perché mi scì che piggio in conscideraçion a prostituçion comme unna poscibilitæ lavorativa, sciben che contemplo tante atre opçioin e no â çerno. Da un anno circoncira vivo con unna pottana, femminista, scindacalizzâ. Semmo de desandiæ. Sciortimmo da-e condute conscideræ corrette; no semmo solo spose e moæ. Saiësci sorpreixi into vedde comme reagisce in tanti quante ghe diggo che vivo con unna bagascia. Gente de scinistra, intellettuali... “ciantemmola lì co-o marco da bagascia, ch’o se stabilisce into scangio sessuale remunerou, e a prostituçion a svapora” (Pheterson).
O problema o no l’é a prostituçion, o l’é a stigmatizzaçion, che a l’ammerma l’autostimma de chi l’eserçita. Percöse costa tanto açettâ a prostituçion comme unn’opçion lavorativa tra atre poscibili? Perché existe sto refuo soçiale a st’attivitæ?
Tutte emmo un còrpo che o se mescia into tempo ch’o ne òccupa. Ch’o ne òccupa? O nòstro imaginäio e e nòstre capaçitæ de çernia son configuæ in base a-a ræ soçiològica ch’a l’é anæta tescendose da l’iniçio. O nòstro iniçio. Existe e bagasce. Comme existe tante atre cöse che poemmo dî con paròlle e quarche atra ch’a ne scappa. L’é dimostrou che e mesue proibiçioniste aumentan l’inseguessa e vulnerabilitæ de prostitue, in ciù de aumentâ a stigmatizzaçion. No existe inte tutte e relaçioin umañe unna çerta coerciçion? Comme se determina o prexo de ògni persoña? À unna badante ò à unna dònna de poliscie se ghe paga ciù ni meno 10€ l’oa. Ò sentio dî “â trattemmo ben” da unna propietäia ch’a göde di serviçi de unna impiegâ domestega. Sta propeitäia a no vorrieiva mai polî pe 10€ l’oa.
Polî a merda do cesso, l’é polî a merda do cesso. Dâ un pö de mossa, l’é dâ un pö de mossa. Trattâ ben o l’é un òbligo che in tanti sghindan. Che un uman o se poñe in condiçion de superioritæ in sce un atro a l’é unna cösa ben ben ciù deplorevole che a prostituçion, e â veddo tutti i giorni. Cago into cesso de propietäie aboliçioniste da prostituçion (poliscio ben a tassa, de mòddo che no ô deve fâ unna compagna) e me cianto davanti à liatri co-a mæ scixerboa umida e viva. Me refuo à açettâ un finâ tragico pe-e desandiæ. Semmo vegnue chì pe gödî e semmo propietäie do nòstro còrpo. Armeno pe un çerto tempo.
Parlemmo de classe soçiale? | magazine | 687 | stafi | 2,021 |
ea28c631cf2ac73d | Gh’é un atro entrotæra
A “Shanti House” de Sorviacroxe, vexin à Borzonasca, o l’é l’exempio che arte, muxica e soçialitæ peuan montâ in scî bricchi.
Tutto o l’é comensou inte l’ormai lontan 2003, quande o Franco e mi emmo averto o primmo Bed&Breakfast do commune de Borzonasca (o B&B Shanti House), inte un borgo piccinetto inta zöna de Sorviacroxe, Parco de l’Aveto. Da alantô a Shanti House a l’é cresciua veloce, e a l’é diventâ quarcösa de ciù de un semplice B&B: a s’é transformâ inte un ponto d’incontro, de scangio e de riferimento. Quello che voeivimo o l’ea restâ à vive chì in çimma, sensa renonçiâ à stimoli e soçialitæ, arvindo a nòstra casa into segno de l’accoliensa e da condivixon, e coscì, in mòddo naturale e spontaneo, casa nòstra a l’é diventâ metròpoli inte l’anima, compòsta da tante parte che vëgnan da tutto o mondo. Emmo comensou fito à ospitâ anche foenti a-o pari, con tante stöie, e provenienti da tanti paixi despægi, da l’Alaska à l’Australia. E l’é pròpio coscì che, pe exempio, oua l’é ciù ni meno sei anni che l’é arrivou o Philip, ingleise con unna vitta passâ in Sveçia, pe dâne unna man in cangio de giascio e allögio, deçiddendo dapeu de restâ à vive chì. Ancon primma, do 2009, s’ea unio à niatri o Pippo, diventou o “cheugo-artista” da Shanti, che, comme dixe lê, o “modella e persoñe da drento”, dandoghe da mangiâ de cöse semplici e sañe, fæte pe-a ciù parte co-e verdue do nòstro òrto. A “tavolata” a l’é un di scimboli da Shanti House: chì se mangia tutti insemme, scompartindo quello che ognun o veu ò o peu portâ. Pe sòlito coxiña o Pippo, ma ô peu fâ chionque o n’agge coæ. L’atro segno distintivo da Shanti o l’é sempre stæto a muxica: Gabriele U Elettronicu (o figgio do Franco) o l’à portou à sunnâ e à registrâ tante band liguri e no solo, dando vitta à di conçerti, à unn’aradio, a Shanti family Radio Show, e à tante atre iniçiative comme o Niatri, ch’o l’é un festival de muxica d’esprescion zeneise, che a-o momento o l’é sospeiso pe caxon da pandemia. L’arte a l’é stæta delongo presente, inte de atre forme ascì: i quaddri do Pippo, ch’o dipinze di coloratiscimi paisaggi interiori con pennarelli, penne ò con quello ch’o treuva, e pöi o cine... Scì, o cine, segge comme set pe-e ripreise de diversci cortometraggi – fiña de unna pellicola con di attoî americhen – segge e sorviatutto comme pòsto donde l’é nasciuo Storie di Fungi. Scrito, produto e interpretou da-o Franco (che o l’é anche un di megio fonzoei da zöna), se tratta de unna serie de cortometraggi autoirònichi e un pittin surreali, ma no tròppo, in sciâ freve do fonzo ch’a fa letteramente immattî e persoñe inta stagion da recuggeita, con de belliscime ripreise de l’amigo Federico Telari, videomaker profescionista (se peu vedde tutti i capitoli in sce Youtube). Quello ch’o rende unica l’atmosfera da Shanti, però, o l’é che se capisce chiaramente che pe niatri o no l’é un travaggio... e in effetti o no l’é in davei. Emmo tutti doî un atro travaggio (mi louo pe-o Consorzio di Ospitalità Diffusa “una montagna di Accoglienza nel Parco”, pe restâ in argomento), coscì che into B&B poemmo accheugge i òspiti comme amixi, offrîghe da mangiâ e da beive, passâ a seiaña insemme e praticâ un “prexo politico”, ch’o rende a vacansa accescibile à tutti. Se dovescimo vive solo de questo no creddo che porrieiva ëse a mæxima cösa. Se capisce, beseugna ësighe portæ à vive coscì, scompartindo a casa e o tempo con atre persoñe. De vòtte no l’é façile renonçiâ a-i teu spaçi, ma in sciâ fin a-a Shanti tutto o procede e tutto o s’incastra magicamente. Seguo che a contâ ste cöse oua, vëgne un pittin de nostargia. Oua che co-a pandemia inte sta casa de pria e legno, sempre coscì piña de calô uman, semmo arrestæ solo niatri çinque: mi, o Franco, o Pippo, o Philip e nòstro can Bo.
Ma tornià l’estæ, tornià o sô! | magazine | 682 | stafi | 2,021 |
03917ba60c20069c | Perché anche i òmmi devan ëse femministi
Sto chì o l’é o deximo numero do Stafî, se se conta anche o numero zero, e se pòsso dîlo, penso che o segge un di megio, fòscia o megio ch’o segge mai sciortio, pe-i stimoli ch’o fornisce, pe-a freschessa de voxe che se ghe treuva, pe-i sponti de riflescion ch’o regalla.
Pe l’irriverensa ch’o manifesta.
Mi no aviæ dovuo scrive, perché sciortindo l’8 de marso aivimo pensou de fâ scrive solo dònne.
Ma subito dòppo emmo capio che ghe poeiva stâ anche a voxe de un òmmo, à patto ch’a fïse da-a parte de dònne.
A nòstra rivista a l’à fæto unna çernia de campo da l’iniçio, òssæ quella de ëse avertamente femminista, de no renonçiâ mai à rimarcâ l’exigensa de mesciâ e ægue de un debà stracco, assente, in sce un di temi primmäi de sto secolo minô.
E questo peu fâlo e dònne, in primis, ma peu e deve fâlo i òmmi ascì, perché o cangio soçiale che o rappresentià o razzonze unna paritæ reale, concreta, assoluta, definitiva tra e persoñe de ògni sesso (e de tutti i orientamenti sessuali) o l’é un quarcösa ch’o l’interessa a societæ areo.
Lasciâ che segge sempre e dònne à mesciâse, à denonçiâ, à arsâ a voxe, l’é comme refuâ o dovei de çittadinansa, e sensa çittadinansa no gh’é progresso soçiale e colturale e sensa questi, inte democraçie, no gh’é manco o progresso econòmico.
Intremmo into specifico: à Zena decidde praticamente tutto sempre di òmmi de sciuscianta ò settant’anni.
Prescidente da Camia de Commercio, do Pòrto, de l’Ariopòrto, Scindico, e avanti coscì, se fadiga à trovâ quarchidun ch’o no risponde a-i requixiti.
Imaginemmose l’incontro tipo in sciô “futuo de Zena”, comme quelli che se fava primma da pandemia: inta mäveggiosa cornixe de Palaçio da Meridiaña, o padron de casa Davide Viziano (1949) o prononçia quarche paròlla de benvegnuo; mòdera Franco Manzitti(1947),intervëgne o Scindico Marco Bucci (1959), l’economista Lorenzo Caselli (1939), o prescidente Oddone (1942) e o prescidente Attanasio (1952).
Cavelli grixi in platea, dexe dònne in sce çento che parteçipan.
Nisciun de meno de trentaiçinque anni.
Zena e a Liguria son ormai a-o delà do “declin da-o carattere strutturale” (Borzani), son intræ inte unna fase neuva ch’a vëgne apreuvo à quella: o sottosviluppo.
E o sottosviluppo o se manifesta anche coscì.
No se tratta chì de “zoenofilia”, ni voemmo semplificâ.
Constatemmo un fæto.
Inta riunion straordenäia de l’improvvisâ “unitæ de crixi”, pöco tempo apreuvo a-o deruo do Morandi, tra i stucchi indoæ da Camia de Comercio no gh’ea manco unna dònna.
A l’é unna föto ch’a se treuva façilmente navegando in sciâ ræ.
A dixe tutto.
O Stafî o s’oppoñe a-o sottosviluppo ch’o l’attanaggia Zena e a Liguria, e o çerca de raxonâ comme se foïscimo inte unna normale çittæ d’Euröpa do secolo vintuneximo.
Pe questo emmo vosciuo che scrivesse solo de dònne, e pe questo pubrichemmo unn’imagine, chì sotta, che savemmo ch’a l’é polemica.
L’à fæta un collettivo de artiste (che no stan à Zena, e manco in Italia) pe denonçiâ quello che l’é diventou a Giornâ Internaçionâ da Dònna: unn’occaxon pe regallâ un rammetto de mimose.
Da l’indoman se comensa torna, tutti a-i seu pòsti sensa sghindâ.
Se se veu se peu sciortî à çeña co-e amighe.
A l’é a “pittansa do giorno”, doman ghe ne saià unn’atra, se n’ascordemmo fito.
“L’8 de marso ne mettan unna mimosa into sezze, e pöi via, avanti comme primma”.
St’imagine, primma de pubricâla, l’emmo fæta vedde à un çerto numero de persoñe.
Uña de mascime autoritæ do femminismo italian, Lea Melandri, a n’a dito ch’a l’é “orrenda, di un machismo dei più volgari”.
Atre voxe “instituçionali” do femminsmo organizzou zeneise e italian l’an giudicâ, con diversci argomenti, negativa.
Incangio, a ciù parte de dònne zoene, con diverse senscibilitæ e sfummatue, n’an riconosciuo o valô provocatöio e disturbante, e n’an convinto à pubricâla.
Speremmo che nisciun o se scandalizze, e se o se scandalizza che o se fasse domande.
E o preuve à rispondise. | magazine | 668 | stafi | 2,021 |
6101db61658586b5 | O galletto do Rumenta
I cöi ciù belli do paise cresceivan into scito do Gioan o Rumenta, tra i Cen e a giæa do rian.
O Gioan o Rumenta o l'ea un òmmo sccetto, sosso, mangraiou, de longo imbrægo, e donca de longo contento.
O scampava à vende i sò cöi in sciô mercou, a-a zeuggia, e quello ch'o guägnava o se l'anava à beive inte l'ostaia do Drinòlla.
A casa do Rumenta a l'ea unna baracca de töe, co-o teito de papê catranou. I vestî do Rumenta, à memöia d'òmmo, ean de longo stæti i mæximi, un pâ de braghe de chi sà che cô, unna camixa piña de pesse, unna maggia de laña quande fava freido. O l'aiva ascì de scarpe, ma l'ea ciù façile veddilo descäso giâ pe-i carroggi ò pe-a mæña co-o sò cavagno, à çercâ inta rumenta di atri quello che pe lê o poeiva ancon servî: un pægua guasto, unna scatoa de cartonetto, de scòrse ò do pan secco pe-e sò galliñe.
Scì, perchè o Rumenta o viveiva insemme à doe galliñe, uña gianca e uña rossa, bestie piñe de gaibo, che ghe dormivan in sciâ testea do letto e che bruttavan de longo into mæximo pòsto. Tutte e mattin, e galliñe do Gioan ghe favan l'euvo, e lê o l'ea bello contento: con doe euve a-o giorno, quarche avanso trovou pe-a stradda e dötræ feugge de cöo se peu vive da scignoi, ben che tutti no seggimo da mæxima opinion.
E gente do paise ô tegnivan a-a distante, se peu ben capî, ma o Rumenta o no se n'aiva de pe-a mâ. In fondo, o l'aiva de longo çercou de stâsene in santa paxe pe conto sò, sensa dâ breiga à nisciun, e o l'ea contento che nisciun ghe desse breiga: e dònne de casa ghe cattavan i cöi tutte e zeugge, azzonzendoghene fiña quarche scuo de ciù: "Tegnî, bell'òmmo, accattæveghe un panetto", savendo ben che ean dinæ ch'anavan à fornî drito drito inte stacche do Drinòlla.
Chi no poeiva vedde davei o Rumenta ean i inquilin do neuvo quartê, Residenza Paradiso, sccioio tutto sciù pe-a colliña di Cen in occaxon de l'urtima specolaçion ediliçia. L'architetto ch'o l'aiva disegnou o Paradiso o l'aiva a mania di cubbi: tutte e case do Paradiso ean di cubbi de ciumento, ammuggiæ un in sce l'atro in sce un terren ch'o l'ea stæto unna pinæa primma de l'urtimo inçendio doloso. L'idea, segondo se leze inte un depliant de reclammo, a l'ea quella de creâ un tipico ambiente "mediterraneo", into quæ tipico ambiente ti veddeivi - e ti veddi ancon oua - giâ de gente strafaläie, lardose, gianche comme o læte, vestie co-a tuta reusa de Missoni e de longo co-a racchetta da tenis de pe-e moen.
Guardie privæ con tanto de can lovo proibiscian a-e gente normale de intrâ into Paradiso, à guastâ co-a sò spussa a vacansa di scignoi.
O scito do Gioan o Rumenta o l'ea pròpio de sotta o Paradiso, vixon orrenda pe-i òspiti, che pròpio no poeivan comportâ quella baracca e quello tòcco de tæra mezo à cöi e mezo pin de ciaraffi.
Ma gh'é de l'atro. O seunno segretto de tutti i inquilin do Paradiso o l'ea quello d'avei un parchezzo sotta casa. Oh, scì, ciaschedun de lô o gh'aiva - e o gh'à - a sò remissa, "...ma vuoi mettere la comodità di avere un posto-auto là sotto, senza doversi arrampicare tutte le volte con la macchina su per il Paradiso... (pe chi va à pê gh'é un ascensô)... E nel garage ci sarebbe posto per il windsurf e la moto del Pierluigi, e per le feste che organizza la Denise, quando invita gli amici..."
L'avvocato Bernardis, amministratô unico do Paradiso, unna vòtta o l'à fiña provou à parlâne co-o Rumenta. A-a propòsta de vendighe o scito, ciù un pö o vegetto o no ô score.
Aloa l'é comensou e lettie a-o "Gazzettino de XYZ", o giornaletto locale, lettie co-e quæ i ospiti se lamentavan di ödoî grammi che montavan sciù de da-o scito do Rumenta, de sò galliñe che à vòtte anavan à giandonâ sciù pe-o Paradiso e metteivan poia a-i figgeu, do Rumenta che, de longo imbrægo, o spuava pe-a tæra quand'o veddeiva passâ l'avvocato Bernardis, tanto unna brava persoña...
Ninte da fâ. E o Rumenta, tutt'assemme, o vegne fiña scimpatico a-e gente do paise. Chi ghe regallava un vestî vegio, chi ghe dava quarcösa da mangiâ, chi ô conviava à beive...
Unna seia, vegnindo à casa, o Rumenta o s'attreuva e galliñe co-o còllo tiou. A seia dòppo, a machina de l'avvocato Bernardis, stæta lasciâ pe caxo feua do Paradiso, a vegne attrovâ sensa reue: l'ea scciuppou unna guæra.
Quarchedun do paise, intanto, o regalla atre doe galliñe a-o Rumenta. Ma o pezo o doveiva ancon vegnî. A-a festa de San Giaxo, o Rumenta o tia sciù un numeo a-o semenäio, e o te me va à vinse un galletto.
Tutte e mattin, çinque menuti avanti che spæghesse o sô, o galletto o cantava, co-a sò voxe astronâ, da rompî i veddri de tutte e case di contorni.
I graditi ospiti, tutto meno che amanti de ste cantæle bucòliche, no ne poeivan de ciù. Ma comme, vegnî in rivea à pösâse da-o stress de Turin e de Milan, à respiâ l'äia de mâ, à piggiâ o sô, e doveise addesciâ into cheu da neutte apreuvo à quello tron de un galletto e à quello çiöto mäducou do sò propietäio?
Atre lettie in sciô "Gazzettino", atre refæte a-i cantonê. E intanto, tutte e mattin che o Segnô o mandava, o galletto o continuava i sò braggi solitäi, con gran contento do Rumenta e de meitæ paise.
L'avvocato Bernardis, no se sa comme, o s'ea a-a dreittua incallou à domandâghe de vendigheo. Mai ciù a-o mondo! O Rumenta, ançi, o l'ea de l'idea d'accattâsene un atro. Besugnava fâ quarcösa, e fito, e o Bernardis o no saveiva donde sbatte a testa. In sciâ fin, quarchedun di sò coinquilin o l'à avuo unn'idea.
Chi l'é, into paise, che veu tanto ben a-i graditi ospiti, mai tanto ben da voei fâ tutto pe-o sò ben?
Nisciun!
E na, no l'é vea, quarchedun o gh'é. I "operatori economici" o "turistici" che seggian, ghe veuan un ben de l'anima a-i graditi ospiti. Ghe veuan ben à lô, e ancon de ciù a-e sò palanche. I "operatori" vivan tutte e stæ co-a poia che i graditi ospiti no gh'aggian ciù coæ de vegnî à XYZ, che a mòdda a tie de ciù verso a Romagna, che i "operatori" de quarche paise vexin treuvan de neuve idee pe demoâ i graditi ospiti e fâli corrî à çentanæa, à miggiæa, inte unn'atra staçion balneare.
Dito, fæto. Unna seia, l'avvocato Bernardis o chiña da-o sò cubbo, o ciù erto do Paradiso, e o va à rende vixita a-o sò amigo Fumagalli, patron d'unna caratteristica boutique inti carroggi do paise vegio e prescidente de l'Associazione operatori turistici di XYZ. O ghe parla bello ciæo: tanti inquilin do Paradiso son za apreuvo à vende. Ghe n'é di atri che ghe stan pensando. Se no se veu che i cubbi seggian veui into gio de un anno - co-e conseguense che se peu imaginâ pe-e stacche di "operatori" - beseugna fâ quarcösa, e aviou.
O Fumagalli, ammia un pittin, o l'é ben d'accòrdio. Mancomâ, semmo sott'a-e eleçioin, e st'anno o scindico o no l'é guæi seguo d'ëse elezuo torna. O l'à di provedimenti giudiçiäi in sciâ scheña. S'é descoverto che çerte liçense ediliçie ch'o l'à dæto de lengê inti anni passæ no son guæi regolare. S'o veu ëse elezuo torna, o l'à beseugno de l'aggiutto de tutti i amixi e amixi di amixi, e sorvetutto di "operatori", che son quelli che in sciâ carrega ghe l'an za misso l'atra vòtta.
L'indoman mattin o nòstro scindico o reçeive a vixita do Fumagalli. Doe poule. Dito, fæto, effiçensa lombarda. L'offiçio de l'igiene do Comun o manda quarchedun à casa do Rumenta. Se descreuve, pe-a primma vòtta inte tanti anni, che quella baracca "è in condizioni igieniche disastrose", e ch'a l'é a-o de feua de tutti i critëi de l'abitabilitæ.
O Gioan o Rumenta, quande ghe dixan ch'o se n'à d'anâ, o se mette à fâ o matto. O picca un cantonê. "Viene constatato l'evidente stato confusionale del predetto Damele Giovanni", ch'o vëgne internou, pe motivi de precauçion, inte l'ospiâ ciù vexin.
Quarche giorno apreuvo, o l'é bello mòrto. A mæxima seia, l'avvocato Bernardis e o sciô Fumagalli çeñan insemme, à carne de galletto.
De lì à quarche meise, into scito donde ghe cresceiva i ciù belli cöi do paise, a dita Residenza Paradiso SpA a l'incomensa i travaggi pe-o neuvo parchezzo. Gh'é chi dixe che a liçensa ediliçia a no segge regolare, ma a l'é pægia. O nòstro scindico o l'à vinto torna e eleçioin.
I cöi ciù belli do paise cresceivan into scito do Gioan o Rumenta. | magazine | 1,485 | bollezzumme | 2,000 |
76198f6febdeedb3 | "Bollezzumme!" a veu ëse a revista de tutti quelli che parla e leze o zeneise. Pe rapresentâla, ò çernuo un di scimboli ciù antighi da Liguia, o coscì dito Cerbero de Pontexello. Sta scortua, stæta attrovâ do Trentesëi, a fava a guardia à unna çittæ de tombe di antighi liguri. O Cerbero o se ne stà lì, in sciâ linia de confin de tra o mondo di vivi e o mondo di mòrti; con unna testa o dà a mente che noiatri, co-o nòstro presumî, no sghindemmo into scuo de de là, à fâghe di sgreuxi à lô, ma con l'atra testa o stà in trappa che liatri no vëgnan de de sà à dâne breiga. À ciaschidun o sò. E aloa o Cerbero o l'é a continuitæ da tradiçion e o nòstro ligammo co-o passòu de ombre, un passou ch'o no dev'ëse un imbrumme opprescivo, ma ch'o ne deve lasciâ ammiâse d'in gio; ma ch'o no l'é manco unna cösa da cacciâla lì inte un canto e ascordâsea.
Scriveine, conlaboæ, sostegnîne, pe dâ à divedde à tutti che a nòstra istöia, ch'a l'é ascì l'istöia da nòstra lengua a l'à ancon ben ben do cammin da fâ e che chi veu attaxentâne o gh'avià ancon da giaminâ pe do bello.
Scrivei e vòstre opinioin de politica, d'economia, de filosofia, de arte, de muxica, de lettiatua, in sciâ crònaca da Liguia e de feua da Liguia, pe fâ accapî à tutti che in zeneise se peu scrive de tutto, sensa limitaçioin, à despeto de chi ne vorrieiva appillottoâ, comme ùnica imagine da Liguia, quella do tiatro dialettale, da poexia dialettale, di cantanti folk, unn'imagine fäsa, ma ch'a fa mai tanto còmmodo à quelli che commanda. | magazine | 285 | bollezzumme | 2,000 |
4fc9ad5a7c6f2c5b | Scrive inte unna lengua minoritäia
A defeisa d'unna lengua a l'é pe fòrsa tutt'un co-a defeisa di valoî che quella lengua a rapresenta perché, in sciâ fin, che spaisce areo un idiòma no veu dî ninte, se à quell'idiöma no gh'é ligou ascì de conçeçioin do mondo, de fede, de opinioin de longo valide, che peuan vive torna, inte tutti i momenti.
Quande, do 1948, o David Ben Gurion o fondava o Stato de Israele, con proclamâ a Lezze do Retorno, l'ebreo o l'ea unna lengua mòrta da di secoli e â parlava soo che i rabbin inte scinagòghe. A-a giornâ d'ancheu o l'é deuviou tutti i giorni, stæto resciuscitou d'inte negge de l'istöia, in caxon d'un de quelli miacoi che soo che un fortiscimo senso d'appartenensa à unna comunitæ, à un ideale, o peu compî.
Beseugna in cangio ammette che niatri liguri semmo fòscia un di pòpoli ciù scompartïi, ratelloxi e patiscimini do mondo, lonten ben ben do bello da quell'unitæ de intenti e da quell'abnegaçion che ghe vorrieiva pe inandiâ un progetto pægio.
No gh'é de unitæ manco in sce un problema comme quello de l'autonomia da lettiatua ligure. Se sa che in propòxito gh'é doe scheue de pensceo: uña a vorrieiva recondue areo i autoî nostræ into sorco da lettiatua italiaña, tanto che l'atra a î conscidea parte de unna tradiçion autònoma.
L'é comme dî che l'autô ch'o se sente parte da lettiatua italiaña e o scrive in ligure, o ô fa perché o veu trattâ de cöse che, segondo lê, in italian o no ê porrieiva dî; coscì o se va à çercâ pròpio quelli argomenti ligæ a-a tæra, a-o seu, a-o pòpolo e a-i seu costummi, che exartan a diverscitæ da seu region à fronte de atre.
Into mæximo tempo, inta çernia do ligure, peu ësighe unna polemica verso o mondo rapresentou da l'italian, sentio comme despersonalizzante, bon soo che de scassâ e differense tra pòpolo e pòpolo, tra persoña e persoña. Pòsso dî che, pe-a ciù parte, ste raxoin chì en ascì e mæ: pe mi, scì che l'italian o l'é a lengua de unna coltua e de unna çiviltæ ben ben ciù conosciua e variezzâ da nòstra coltua ligure, ma o l'é ascì, ömai, l'aspeto ch'a piggia da-e nòstre parte a neolengua universale, despægia inte forme da naçion à naçion ma pægia inti contegnui, de longo descriminanti inti confronti da diverscitæ.
No se peu denegâ che a lengua zeneise a segge inte unna condiçion desvantaggiâ à peto da lengua italiaña. Quande o Pavese o dixe che o "dialetto" o l'é sottaistöia, e sò poule respegian unna realtæ oggettiva do nòstro tempo: a lengua minoritäia a l'é contra l'istöia, perché a l'é constreita à stâne feua, à ammiâ da-o de feua i gren cangiamenti che avvëgne into mondo. A-o conträio de quello che se dixe de vòtte, o zeneise - inte sto senso chì - o no se peu evòlve, comme peu e lengue offiçiale, perché st'evoluçion a ô portieiva à... cangiâse in italian, unna forma de italian regionale: a-o mascimo o peu comportâ l'introduçion de di neologiximi, quande sti chì no gh'an di conrespondenti zeneixi sccetti. O l'é sto chì o segnâ seguo, ch'o fa accapî che a nòstra lengua a l'é stæta missa feua d'into conçerto de lengue offiçiale, naçionale, quelle che ben ò mâ (ciù mâ che ben) fan l'Istöia e a Coltua, adattandoseghe e adattandosele. Coscì o zeneise o vegne à taggio pe esprimme a rebellion, a voentæ de no lasciâse normalizzâ.
Ma, d'atra parte, açettâ sta conçeçion da lettiatua regionale comme eterna avversäia da lettiatua naçionale, sensa a quæ a no porrieiva existe, açettâ de dâ voxe à st'oppoxiçion de Sò Maestæ, da drento a-o mæximo scistema che se pretende de scombatte, veu dî condannâ pe de longo a lettiatua regionale à unna subalternitæ ch'a â paralizza, a l'assequæa i sò slansi inte di termi ben preçixi. O no me gusta, l'ignoante ch'o se rescigna a-a sò ignoansa, ò che a-a dreittua o se n'ambisce. No me piaxe o prexonê ch'o s'avvanta de sò cadeñe.
Sensa contâ a strumentalizzaçion che i apparati politichi peuan fâ, da nòstra coltua reduta à sta condiçion; pe çerte fòrse, l'attençion a-o dialetto a peu ëse un bello attesto pe accheugge di voti, con arrembâse a-o preteiso carattere solo che popolare da nòstra coltua. Se gh'ei mai dæto a mente, o cantante folk o gh'é de longo inte feste de partïo, ma comme portou de unna coltua bassa, boña pe-i çervelli sottadesviluppæ che se presumme che gh'agge chi parla o dialetto. In cangio, i problemi seri, i dibattiti importanti, se fan inte tutt'atro padiggion da festa, magara co-a partiçipaçion de quelli accademichi mæximi che, de spesso e voentea, ne ven à beuttâ in euggio i scarsci resultati da lettiatua dialettale.
Guäi a-o folksinger, a-o poeta da ostaia, s'o s'incallià à sciortî d'inte l'ostaia; fòscia o porrià ancon arresegâse à dî a sò in sce di problemi soçiali, costioin de palanche, de stacche e panse veue, perché - in sciâ fin - l'é pròpio ste cöse chì che i politicanti s'aspetan da-a coltua popolare di dialetti. Ma se o sentisse o reciammo di problemi da vitta e da mòrte, di problemi spïtuali e filosòfichi, o sciortieiva d'into sò ròllo, da-i termi che gh'é stæto assegnou. E fiña quelli pöchi studioxi che s'en degnæ de inteessâse da lettiatua zeneise, quande se son attrovæ de fronte à quarchedun che à scrive o l'ea bravo e no se poeiva fâ mostra ch'o no ghe foïse (mettemmo un Cavalli, ò a-a giornâ d'ancheu un Guidoni), an vosciuo vedde inte quello ch'o scrive ciù che atro un zeugo da letteræ, che se demoan co-e poule. Perché no l'ea politicamente corretto, no stava ben dî ch'o l'ea a voxe autònoma de unna coltua autònoma. | magazine | 963 | bollezzumme | 2,000 |
024f82317f530081 | Importansa de Internet
Con navegâ in sce Internet, ve saiei addæti che gh'é un muggio de sciti che s'appresentan pròpio ben: tutti luxe che lampezza, figue che se mescia, ballette che gia, de vòtte gh'é da muxica e via de sto passo; ma dapeu, s'anæ à ammiâ un pittin ciù ben cöse gh'é scrito drento, no gh'é guæi ninte.
Gh'é di cataloghi de libbri e de reviste, stæti fæti con unna gran cua pe-a grafica, che ve fan vedde e seu covertiñe, i titoli di articoli che gh'an drento, ma i testi no ghe î mettan; de reviste che vendian çinque còpie, se ê vendan, (e che tian avanti soo perché gh'an l'aggiutto do Commune, da Provinsa, de quarche Cascia de Risparmio) gh'an poia de mette i seu articoli in sciâ Ræ, in caxon che maniman no vendan manco ciù quelle çinque còpie mòrte da-o seunno.
Ma sti scignoi gh'avian mai pensou à cös'a peu servî Internet pe in davei? Se saian mai appensæ à tutte e poscibilitæ, tòsto infinie, che se n'arve depoî? O fæto o l'é che i primmi tempi a Ræ â deuviava soo che di inzegnê, che de studdi umanistichi no se n'accapivan guæi; dapeu à comensou à inteessâsene ch'an pensou à comme tiâghe feua de palanche, e va tutto ben; ma oua, dòppo mai tanto tempo, o veo scignificato de Internet o dovieiva ëse ciæo à tutti i atri ascì: me ne fasso assæ d'attrovâmeghe i cataloghi de l'Einaudi e da Mondadori, co-i seu autoî, che magara se stampan i libbri à seu speise e induan unna saxon sola, con tutto che i critichi de profescion ghe â mettan tutta pe insciâli à ciù no dî.
Me ne fasso ben do bello d'attrovâghe sti avansi remenæ de unna coltua de longo pægia, scciava di seu padroin, ch'a no l'à ciù ninte da dî e ch'a ghe â mette tutta pe no fâ pensâ nisciun.
Ma o descorso o cangia se, tanto pe fâ un exempio, comenso à attrovâ in sciâ Ræ un libbro de Alexander Dughin, un che i seu libbri no î veddei de seguo inti Oscar Mondadori e che no sò manco s'o gh'é mai arrivou inte libbraie de nòstre parte.
E chi o l'é? - me domandiei tutti. O Dughin o l'é l'ideòlogo do Zhirinovskj, un politico ruscio che i giornali e e televixoin regattan à dâghe de gren bòtte de scemmo, de matto, de un ch'o stralabia.
Quande ne parlan. Perchè pe-o ciù no ne parlan pesso, fan mostra ch'o no ghe segge manco. Peu dâ ascì ch'o ciòcche, e no me veuggio mette chì oua à raxonâ in scê idee do Dughin, ma quande son mai tanti à trattâ da scemmo un, che a-o seu paise o l'é quarchidun, ma ch'o tia à mezo di descorsci che dan breiga a-i Americhen, gh'é da stâ in trappa. E s'o no ciocchesse pròpio areo comm'a vorrieiva a stampa oçidentale? Se inte quarche pestummo de quello ch'o dixe ghe foïse do veo, e o gh'æise dæto into segno?
Me diei: ma aloa ti ti defendi un naçionalbolscevico,un che e seu idee en stæte condannæ da-a Stöia, un ch'o ghe l'à co-o Capitaliximo? E no ti ô sæ che o Capitaliximo o l'é l'Avvegnî e o Progresso e no se ne peu fâ de meno?
Scì, che ô sò e no me permettieiva mai de mettime à fâ o mäfiaddo: l'Avvegnî e o Progresso son de cöse importante, mæximo se pe arrivâghe o Capitaliximo o se mette fiña d'accòrdio co-i seu nemixi mortæ, e quande massacran e gente à Tien-an-men, ò da quarche atra parte, o fa mostra de ninte; ma stæ segui che, in sciâ fin, arriviemo à un Progresso regioso.
Soo che me domando se peu ëse che un filòsofo o se mette à filosofâ coscì, perchè o gh'à a lengua in bocca, e unna pena de pe-e moen. A-o manco stemmo à sentî cös'o l'à da dî. Se i seu libbri no s'attreuvan, perchè - dixan - o no l'à un mercou, te ô lì che Internet a vëgne à taggio, e dapeu se porrià vedde. Perché no se peu dâ, che tutto quello che sghinda da-a nòstra mainea de pensâ, niatri femmo conto ch'o no l'existe pròpio. Into mæximo scito che gh'é o Dughin, gh'attrovæ ascì unna verscion - despægia areo da quella che conoscemmo - de raxoin e di desviluppi da guæra into Kòsovo: a verscion de parte serba: semmo segui che no ghe segge a breiga d'anâsela à leze? Ò l'é megio stâsene da veitæ bella pronta che n'ammenestra a televixon e i giornali?
In sciâ fin, a cösa ciù importante a l'é che e idee pòssan giâ de lengê, sensa che nisciun ne vëgne à dî cöse l'é che devimo pensâ e cöse no. E l'é pe quello che no me gusta guæi nisciun de quelli che vorrieivan regolamentâ Internet; a saià unna mæ fissaçion, ma me pâ che sti chì vorreivan fâne collâ tutto quello che dixan lô, con quella mainea de fâ comme se lô san tutto e soo che lô peuan fâ o nòstro ben, perché da pe niatri no ghe poemmo pensâ.
Comme de sti urtimi anni, che n'an dæto da intende che l'Union Europea a saieiva stæta pe tutti chi sa che passo avanti, e se attrovemmo à aveighe da fâ con un organiximo ancon ciù çentralista che i Stati naçionali, e ch'o se mesccia de tutto, de comme beseugna fâ a ciccolata e o pesto, à segonda de lobbies, che comanda à Bruxelles, e ch'o no vedde l'oa de intrigâse de chi elezemmo e de chi no elezemmo, de longo pe-o nòstro ben, s'accapisce.
Ma fòscia in sce sto descorso chì ghe torniemo unn'atra vòtta. | magazine | 954 | bollezzumme | 2,000 |
d2fb5b02cf9dc872 | ... E là drento se ghe meue!
Son un operäio metalmecanico, travaggio pe-o Riva, e l'é tòsto çinqu'anni che passo meitæ da mæ giornâ in minea. Eh, za, perché no ô san miga tutti che o ciclo à cado d'unna fabrica de l'äsâ o l'é soo che un scæn ciù in sciù che a minea! Niatri o mateiale no ô tiemmo feua d'inta tæra, no, ma ô travaggemmo... che stagghe pezo de niatri gh'é soo che i minatoî. Fòscia, avanti che finisce l'anno, saviemo a fin ch'o faià o forno de Corniggen. N'é servio à ninte manco l'accòrdio de programma, che o Scindacato e a Scinistra gh'an fæto tanti descorsci, e che into gio de neuve meixi o doveiva fâ serrâ o forno; stæto firmou quell'accòrdio lì, o Scindacato e i partii da Scinistra an criou vittöia, perché i pòsti de travaggio ean sarvi. A-i vintineuve d'agosto l'é scheito i neuve meixi, ma o forno o continua e o continuià de longo à mangiâ carbon, pellets e mineali e à spuâ quella ghisa ch'a fa vegnî ricco o patron. Oua o Biasotti, nemigo do Riva e che o Scindacato o ne ô presenta comme un nemigo de chi travaggia, o l'é vegnuo inta fabrica à dîne, megio che un scindacalista, che un accòrdio pezo che quello o no se poeiva fâ. Un accòrdio ch'o l'asseguava tutti i avvantaggi a-o Riva e nisciun pòsto de travaggio a-i operäi, un accòrdio firmou ma che oua o no vâ un beliscimo, o l'é soo che do papê che o Riva o se ghe porreiva ascì nettezzâ o panê, à despeto do Mori, da Vincenzi, e de Sansa-Pericu. A sciâ Vincenzi, in cangio, a n'é vegnua à dî che belli guägni che ghe faià l'ambiente e o travaggio, co-o forno elettrico. Se, segondo lê, travaggiâ inte un forno elettrico, cointâ à bruxâse de brutto, à vegnî sordi e à ciappâse un de quelli mâ, respiâ da pua e do fumme, che s'ammuggian inte quella scatoa ermetica (saià pe quello che l'ambiente o se n'avvantaggia, a pua a finisce tutta inti pormoin di operäi); se, segondo lê, sta chì a l'é qualitæ do travaggio, ch'a ghe vegne lê, ò quarche sò portaborse, à moî là drento! A qualitæ do travaggio, caa sciâ Vincenzi, a comensa, avanti de tutto, con respettâ a dignitæ de chi travaggia, e inte fabriche do Riva a dignitæ e i driti di operäi vëgnan de longo missi sotta i pê. Guäi à chi reclamma i sò driti, magara pe vie legale - se s'é constreiti - visto che o Riva o se permette fiña de levâ i premmi produçion e de resultato d'in sciô saläio de quelli che s'en incallæ à mettighe di sappelli, magara solo perché gh'an a corpa de voei quello che ghe pertocca. Intanto, là drento se ghe meue: l'urtimo d'unna longa lista o l'é stæto un zoeno de trent'anni, furminou da-a scarrega elettrica d'unna machina pe assardâ, ma semmo segui che, in sciâ fin, ghe daian tutta a corpa à lê, de n'ëse stæto raxonou à basta... Dapeu de neuve meixi da l'accòrdio de programma, gh'é ben ben de zoeni co-o contræto à tempo, che l'an lasciæ à cà, a-a faccia da vittöia scindacale, e di belli atri î compagnian a-a sciortia, con dîghe "graçie pe-a conlaboaçion". Dapeu de neuve meixi, o Riva o n'à ancon presentou, pe fâ o forno elettrico, un piano industriale ch'o segge compio e ch'o vagghe ben. Dapeu de neuve meixi da quell'accòrdio vittoioso, i operäi no san ancon a fin che faian. No ghe veu guæi à capî che o Riva o gh'à avuo, e o gh'à ancon oua, di arrembi politichi de conto, co-a compiaxensa di scindacati; do resto, dapeu d'aveighe regallou a sciderurgia italiaña (ghe l'an vendua pe doamiaçinqueçento miliardi e a ne vâ quarantamia: ciù do novanta via çento de rebascio), oua con st'accòrdio chì gh'an dæto un tòcco de çittæ pe doe palanche, millequattroçento franchi à metro quaddro, ch'o ne peu fâ tutto quello che ghe gia. Ma o Riva, despiaxe à dîlo, o fa tutto quello ch'o veu ascì perché o gh'à l'arrembo da triplixe scindacale. Se fa sciòpero quand'o ô veu Lê (e son di sciòperi pagæ: a-a dreitua fan de prescioin in scî cappi reparto, tanto che fassan scioperâ fiña i contræti de formaçion-travaggio), se va in ciassa à manifestâ quande ghe cimbra à Lê, magara se tia fiña di scarpoin à chi o veu Lê. Ricatto a l'é a poula giusta, seguo: beseugna lottâ insemme a-o Riva, perché niatri ne interessa o pòsto de travaggio, ma in realtæ a-a fin da föa son seguo che s'accorziemo ch'emmo lottou soo che pe-i seu interesci e arrestiemo con unna magnâ de mosche, comme sempre. Intanto, inta fabrica se meue, in còrpo e anima: quattroçento persoñe son anæte in penscion e se manda a-o sbaraggio di zoeni sensa espeiensa e no guæi ammeistræ. Un figgeu ch'o l'é introu da pöchi meixi o m'à confiou che o primmo giorno in fabrica, à lê e a-i atri neuvi assonti, gh'an dito: Fæ ciù fito che poei, à imprende, perché i vegi no ghe son ciù e beseugna che fæ viatri quello che favan lô. Piggian di neuvi operäi da-e liste de mobilitæ, perché se profittan ch'an beseugno de travaggiâ e î assumman à tempo, con di livelli basci e, donca, paghe à l'oa ciù basse. E devan mantegnî moggê e figgi con un mion e mezo a-o meise! De vòtte, se giamiña à vedde e à vive de persoña che vitta e che lou da chen che son sti chì. De feua se descore, se firma di accòrdi, se fa di programmi e di piani industriali, s'asgrea di sciummi de poule... e là drento se ghe meue.
P.S. St'articolo chì o l'é stæto scrito avanti i vintineuve d'agosto: comme se figuamo, l'ertoforno o continua à marciâ à ciù no dî, ma intanto l'é cangiou ben ben de cöse. Tanto pe comensâ, s'é sacciuo che a valutaçion de impatto ambientale do piano industriale do Riva a no ghe tocca ciù a-o Ministëio de l'Ambiente, ma a-a Region Liguia. E a-i vintineuve d'agosto o ministro "Tex" Willer Bordon, stæto sponciou ciù che atro da-i Verdi e da-o compagno verde Mattioli, o l'à dæto un urtimato a-o Riva. Avanti i sette de settembre o dovià presentâ un piano industriale e a region a dovià valutâlo. Into comunicou no se parla che fin faià i operäi. O contrattacco do Riva o no s'é fæto aspëtâ: E mi mando tutti à spassio. A-i trenta d'agosto emmo fæto sciòpero (ammiæ un pittin, pròpio comme ò dito avanti, anche stavòtta quelli do personale an sponciou i cappi reparto e i ascistenti à fâ anâ in stradda i contræti formaçion-travaggio, e into vegnî in derê da-o sciòpero s'é sacciuo che inte tanti reparti no an timbrou o cartellin in sciortia, perché "fòscia o Riva o ne paga a giornâ"). Savei ste cöse chì, che semmo strumentalizzæ pe-i interesci do patron, a l'é unna cösa ch'a fa mâ a-a dignitæ e à l'orgheuggio d'ëse operäio: sfrutæ in sciô travaggio e in sciô sciòpero. Sciben che e mæ idee politiche en de atre, ò lezuo con piaxei o primmo de settembre un volantin da scinistra estremma, che ô davan feua da-o stabilimento, donde divan pöcassæ e mæxime cöse ch'ò scrito mi de d'ato (A l'é l'unica voxe, insemme a-a FAILM, ch'a contraste e fäscitæ che FIM FIOM UILM vorrieivan dâne da beive unn'atra vòtta!). Pe fâve accapî, o volantin o contegniva ciù ni meno st'idea chì: "defende l'açienda no veu dî defende i operäi". E à defende l'açienda oua gh'é, ciù che mai, a triplixe scindacale. O sciòpero di trenta d'agosto - comme tutti i sciòperi, à dâ mente a-o scindacato - o l'é finio con unna vittöia: à sentîli liatri, tutti i sciòperi finiscian con de vittöie, ma - chi ô sa comme mai - dòppo un pittin semmo torna in ciassa à scioperâ. No vorriæ che e nòstre foïsan e avvoxæ "vittöie de Pirro"! | magazine | 1,338 | bollezzumme | 2,000 |
cb54fd375c062387 | Scrive inte unna lengua minoritäia - (2)
Segondo o storiçiximo, l'arte a l'é ligâ moen e pê a-e condiçioin econòmiche e soçiale, a-o Tempo ch'o l'à appartoia; ma chi se veu adattâ à ëse o sencio testemònio, o scrivan de unna realtæ ch'a no se peu cangiâ? No pòsso imaginâ ninte de ciù deprimente pe-a persoña, e de ciù fonçionale pe-a continuitæ do poei politico e econòmico, che sta reisa incondiçionâ a-o mondo coscì comm'o l'é, e che pe de ciù a ne ven fæta passâ comme unna conquista.
Quello ch'o pâ un trionfo da raçionalitæ soggettiva, a sottomiscion de tutto quello ch'o l'existe a-o formaliximo lògico, o ven pagou co-a paxe sottomiscion da raxon à quello ch'o l'é dæto sens'atro... ògni preteisa de conoscensa a vegne abbandonâ, perché a no consciste soo che inta perçeçion, inta clascificaçion e into carcolo, ma pròpio inta negaçion determinante de quello ch'o l'é, da maniman, inmediou. Intanto che o formaliximo matematico, ch'o l'à pe mezo o numeo, a forma ciù astræta de l'inmediou, o fissa o pensceo a-a pua inmediatessa. Se dà raxon à quello che l'é inti fæti, a conoscensa a se limita a-a sò repetiçion, o pensceo o se redue à tautologia.
Coscì dixe Horkheimer e Adorno inta Dialettica de l'inluminiximo. Coscì, fiña inte urtime proañe do pensceo raçionalista borgheise, se treuva o reconoscimento che a Raxon, testemònia da realtæ oggettiva, se a se poñe comme un valô assoluo a vegne à ëse totalitäia, un instromento de dominio in mezo a-i atri, e pezo che i atri.
De quæ realtæ oggettiva a porrià aloa rende testemoniansa l'arte? Fòscia o penso de l'òmmo in sce sta tæra o no l'é quello de testemoniâ ninte, ma quello de creâse da lê mæximo. E, insemme, de creâ o seu mondo. O mondo da coscì dita realtæ oggettiva, piggiou da pe lê, o l'é un remescio; semmo niatri che ghe demmo un senso, ascì sensa accòrzisene, de za che soo che ammiâ o mondo veu dî confeîghe un scignificato.
Quello ch'o ne pâ ch'o l'existe da pe lê, o l'é solo unn'imagine che gh'emmo de drento. E chì porriëscimo attrovâ di arrembi, segge inta pscicologia da Gestalt, con o seu conçetto de isomorfiximo pscicofixico, segge into Wittgenstein, pe-o quæ e struttue prefonde do lenguaggio condiçioñan a nòstra perçeçion do mondo e i avvegnimenti.
Ma aloa, se mi poesse cangiâ ste struttue prefonde, porrieiva ascì cangiâ o mondo ch'o me çirconda. L'òmmo o porrieiva ascì ëse torna l'Adammo che, into Pareiso Terrestre, o dà i nommi a-e cöse e a-e bestie; comme à dî ch'o se ê rende comprenscibile, utile, da poeile possede.
Chì sciòrte feua a poscibilitæ anagògica de l'arte; se a coltua offiçiale - con quarche eçeçion - a l'à relegou metafixica e miti tra i ravatti che no serve ciù, ò donca a î conscidea soo che di attesti pe un zeugo intellettuale, sensa nisciun ligammo co-a realtæ, co-o nòstro ëse chì coscì, oua, creatue de carne e sangue, pròpio pe quello me pâ o caxo de dî bello fòrte che a realtæ do spito a l'é unna realtæ vivente. L'é fòscia o momento d'anâ à vedde se st'antigaggia a peu dâne unna man à mette in crixi un scistema de pensceo ch'o sorvevive con fondâse in sce l'efimeo da ciaciara.
Beseugna che pòsse sccioî unna stradda verso l'erto: a pòrta in sce l'Averto, into senso rilkian, a n'é mai stæta serrâ: semmo niatri che no â veddemmo.
Se voemmo refeîçe à un scimboliximo chi ne peu dî quarcösa à tutti, e brasse orizzontale da croxe, inte l'indefinia righinaggia de ponti ch'a ê compoñe, stan à dî o tempo e o spaçio di òmmi in sce sta tæra, i nòstri giorni mortæ, inte doe asmie do passou e de l'avvegnî. E se o brasso infeiô o stà à indicâ e poscibilitæ ciù basse de l'ëse, o brasso supeiô o ne mostra che a stradda da sciortia a gh'é.
Se l'é vea, comme mi creddo, che no peu existe unna lettiatua degna de sto nomme ch'a fasse de meno de seu reixe, l'é ascì veo che a coltua de un pòpolo, e o pòpolo mæximo, pægi à di organiximi viventi, obbidiscian à unna lezze che, fin da-o momento da nascion, a î fa çercâ à razzonze a perfeçion, a pinessa de sò fonçioin.
L'é pe sta raxon che o mondo de lengue minoritäie o dovià stabilî un rappòrto dialettico co-o sò reverso: o mondo de l'Istöia; e se, pe fâlo, o dovià renonçiâ à unna parte de sò caratteristiche, paçiensa.
Comme un mendicco, stæto misso feua da-a pòrta do scignoo, a lengua zeneise a l'aspeta o momento bon pe tornâ à repiggiâ o pòsto chi ghe pertocca.
(Alessandro Guasoni) | magazine | 785 | bollezzumme | 2,000 |
4cae4b1aa2ccd71e | Un figgeu zeneise
No l'é guæi che navego e che gio inte quello mondo de informaçioin ch'a l'é Internet, ma pe dî a veitæ no m'aspëtava d'attrovâghe di sciti che parlan da lengua ligure. E sta cösa chì, l'é ciæo, a peu fâme solo che piaxei. Son seguo che Internet a peu ëse, ançi a dev'ëse un instrumento importante pe no perde areo i elementi coltuali, istòrichi e lenguistichi da nòstra tæra. Ma me despiaxe de dî ch'a no peu ëse a Ræ à tiâ sciù d'inta pua a nòstra lengua e a nòstra coltua. Internet a peu ëse un arrembo, un aggiutto, unna scròssoa, ma a no peu piggiâ o pòsto de quella ch'a dev'ëse a base da formaçion da persoña, comme à dî a scheua. Pe nòstra desgraçia a scheua italiaña a l'à fæto un di guasti ciù gròsci, quello de fâ scentâ d'inta bocca di figgeu a lengua do pòsto; no solo che inta Liguia, se capisce, ma inte atre regioin ascì. Dæ ben a mente che sto guasto chì, in realtæ, a l'ea pròpio a raxon prinçipâ da scheua: creâ unna coltua italiaña e spantegâ a lengua italiaña inte tutta a penisoa, con demonizzâ i dialetti e fâ de mainea che oua i figgeu conscidian carroggê ò paisen tutti quelli che deuvia a lengua do pòsto. A televixon ascì, inti sceneggiæ, a ne fa vedde comme di imbriægoin ò ignoanti che parla in dialetto de fronte à un gòtto de vin, e coscì a dà unna man à mandâ à quaterno quello ch'arresta da coltua locale.
Comme se fa à attrovâ recatto à sta scituaçion? A-o conträio de quelli che veu tegnî o problema lenguistico e coltuale lontan da-a politica, mi me creddo ch'a segge pròpio a politica quella ch'a peu in sciâ fin ëse d'aggiutto a-o zeneise. Se a politica italiaña a l'é arriescia mai tanto ben à scassâ e nòstre tradiçioin e a nòstra coltua, oua co-a politica se peu fâle nasce torna, basta soo che mette e persoñe giuste a-o pòsto giusto e aveighe a voentæ politica de travaggiâ pe sostegnî l'identitæ regionale. A region Veneto a daià inte scheue, pe l'anno scolastico 2001, un testo con de noçioin lenguistiche, istòriche e coltuale, intanto che l'é neuva de pöchi giorni fa che ascì inte un Commune in provinsa de Bergamo daian de badda unna santacroxe in lengua bergamasca a-i figgeu de scheue elementare, segge pubriche che privæ. O travaggio ch'o l'é apreuvo à fâ l'assessô regionale lombardo a-a coltua locale, professô Albertoni, o l'é lödeive. Bisà donca che ascì inta nòstra region se stagghe in sce sta rotta, se no voemmo vedde tra un pò d'anni scentâ areo o zeneise d'inte nòstre case. In Liguia e instituçioin regionale en inte un corpeive retardio, apreuvo che a parte politica ligure che ciù che tutte a s'interessa de l'identitæ locale a l'é meno fòrte de pe coscì, confronto à de regioin comme a Lombardia e o Veneto donde gh'é de perçentuale ben ben despæge e gh'é ancon tanti zoeni che parla a lengua locale. À sto ponto, inte grende çittæ ligure, à parlâ in bon zeneise gh'é soo che i ansien e inti paixi piccin quelli che gh'à ciù de çinquant'anni. Solo inte campagne gh'é quarche zoeno ch'o parla o zeneise bello affionou, magara con italianizzâlo un pittin. Ma gh'é quarchidun ch'o conosce di figgeu con meno de dex'anni che ô saccian parlâ? De sti tempi en de mosche gianche, ma mi gh'ò avuo a fortuña d'incontrâne un. Vorriæ contâve a scena: a pâ tòsto unna föa, ma v'asseguo ch'o l'é un fæto veo e ch'o m'à misso unn'allegria de drento e unna satisfaçion da no poei imaginâ. A stæ passâ me trovava à unna festa de paise e, da-a vexin à mi, ò sentio unna scignoa ch'a fava quelli comprimenti che se fa pe commun à un figgeu, ma a no l'aiva nisciuña respòsta. A scignoa a continuava domandandoghe o nomme, ma lê ninte. Aloa l'é intervegnuo o poæ, ch'o gh'à dito: "Scignoa, s'a no ghe parla zeneise o no ghe responde!" E aloa o figgeu, çinque ò sëi anni pöcassæ, o l'à dito à sò poæ: "Ti t'ê italian e ti parli italian, mi son zeneise e parlo zeneise!" e tutti quelli che gh'ea da-a vexin son scciuppæ à rie. Quarche meise apreuvo l'ò visto pe-a stradda e l'ò sentio torna ch'o parlava in zeneise con sò moæ e sò seu. Gh'é da dî che fava unna strania imprescion stâ à sentî un figgeu ch'o descorriva in zeneise mai tanto de quello ben, ma a l'ea unn'imprescion che a-a spedia a s'é cangiâ in allegria. Unna grandiscima allegria! | magazine | 775 | bollezzumme | 2,000 |
eee1a64970d82cee | Brixa do Nordeste?
Sti pöchi meixi che gh'é "Bollezzumme!" gh'ò avuo a preuva che da gente chi s'inteessa da lengua zeneise e de l'autonomia da Liguia ghe n'é pe coscì; quello ch'ammanca a l'é unna conoscensa exatta da scituaçion: ò sentio à fâ di paragoin co-a Catalògna - ò, pe stâ ciù da-a vexin à niatri, co-o Veneto e a Lombardia - che fan appensâ, ma che no sò scin à che ponto arrezan. Mi son lontan ben da l'ëse un soçiòlogo, ma me pâ ciæo che, inte l'avvoxou Nordeste, o sponcion verso l'autonomia e verso a proteçion di parlæ do pòsto o parte da un tesciuo soçiale ben ben despægio da-o nòstro. Da quelle bande gh'é unna borghexia allouia e precacciña, tanto che a vitta da communitæ a l'é basâ in sciâ valorizzaçion de capaçitæ personale; in sciô cian econòmico, sto fæto o veu dî che dan unna gran importansa à l'iniçiativa privâ e a-e impreise picciñe; chì coscì, in cangio, femmo un pittin comme i meridionali e, à son de contâ in sce l'intervento do Stato, in sciô travaggio che ne dà e grende fabriche irizzæ e e mortinaçionale, se semmo missi areo inte moen di foresti e, à vegnîne feua, a saià de grammo fâ.
O no l'é miga un caxo che, chì coscì, i partii ciù fòrti en quelli da Senestra, co-a seu conçeçion do Stato ch'o pensa à tutto lê; ma se no perdemmo o viçio di susciddi, de arreccomandaçioin, e de collâ tutto, ruzzo e bozzo, basta aveighe o "pòsto fisso", no saiemo mai boin da levâse d'inti pê. E da maniman che scenta l'orgheuggio e a conoscensa de quello che semmo e che semmo stæti, meno se peu fâ quarcösa de serio pe avvardâ a lengua zeneise.
D'atra parte, a borghexia, che de un movemento autonomistico a dovieiva ëse a chinòlla, comme into resto do mondo, chì da niätri a l'à misso da banda ògni idea de autonomia da Naçion Zeneise, tutto zu da l'Euttoçento, quand'a l'à attrovou ciù còmmodo de pe coscì stâ co-i Savoia, e oua i seu inteesci en i mæximi che quelli do Stato çentralizzou. Ma ghe â veddei, viari, "a gente chi conta", i grendi industriali, i grendi butegæ che se piggian a-o cheu i inteesci e a libertæ da Liguia? E che, pe fâ e raxoin da Liguia, se viran contra Scindichi e Prefetti, che magara ghe son stæti à scheua insemme, a-o Döia, e a-a domenega ghe zeugan à tenis?
A-a giornâ d'ancheu, se peu dî che no gh'emmo manco ciù unna vea classe dirizzente, ma manco quande ghe l'æivimo, manco a-i tempi "mitichi" do Taviani, no gh'é mai stæto nisciun ch'o s'agge piggiou a-o cheu o destin da lengua zeneise, ò ch'o s'agge fæto carrego de quarche instansa autonomista, manco picciña coscì: a-o conträio, tutta l'istöia da borghexia zeneise a ne dixe che tutti i seu sfòrsci en stæti de longo in favô de l'unificaçion coltuale e lenguistica con l'Italia.
In sciâ fin, che o mâ o l'é vegio e incarognio e mi no sò miga se peu bastâ, de mostrâ un pittin de zeneise inte scheue e de cangiâ a mainea de votâ, comme o ne vorriæ dî l'amigo Gambao into seu articolo in sce sto numeo de "Bollezzumme!".
Ascì ben che - se sa - a speansa a l'é a derrea ch'a meue. | magazine | 560 | bollezzumme | 2,000 |
016600044b95e029 | Intervento a-a conferensa de l'Assoçiaçion Lenguistica Padaña che s'é tegnuo domenega I° d'ötobre do 2000 inta Biblioteca Comunale de Vimodron (MI)
A Liguia
Un pittin de lenguistica esterna e un pittinin de interna.
Into sudòvest de quella tæra ch'a va da-a Còst'Azzura à l'Istria e da-e Arpe a-e Marche do nòrd, che o lenguista de l'Universcitæ Macarthur de Sidney Òvest Geoffrey Hull o ô ciamma, into seu saggio do 1982 The Linguistic Unity of Northern Italy and Rhaetia, "Padania", inta Liguia amministrativa e anche un pö feua, da Monego a-a Lunixaña, pe trei stati: l'italian, o franseise e o monegasco, se parla o ligure, ch'o s'estende à de zöne do Piemonte do sud e de l'Emilia do sudòvest e o se sfumma co-e atre varietæ padañe che confiñan con lê.
E seu differense prinçipæ da quelle che pe-o relatô de st'intervento chì son e atre variante da lengua ch'a l'é stæta ciammâ "padan" da-i anni '70, pe-a primma vòtta, ne resulta, da-a seçion de Lombardia, Canton Texin e Grixon lombardo de l'Assoçiaçion Internaçionale pe-a Defeisa de Lengue e de Coltue Menassæ, son a palatalizzaçion di gruppi consonantichi do latin pl, bl e fl, che se reduan pe comun a-i soin c(i), g(i) e sc(i), fenòmeno che l'é interessante notâ ch'o l'é presente anche in diverse varietæ alpiñe lombarde, e a presensa soventi, probabilmente unna reintegraçion, de vocale finale -e e -o di nommi e di aggettivi maschili in diverse poxiçioin, comme in veneto. A-o seu interno o ligure o no gh'à nisciuña diverscificaçion coscì gròssa da impedî l'intercomprenscion.
In Liguia, segondo e stimme de l'ISTAT, do 1997 o 60% da popolaçion o parlava solo che a lengua italiaña e o no deuviava pratticamente mai o ligure. St'idiöma chì o se sente parlâ sempre meno inte çittæ e anche in campagna e in rivea o se deuvia ciù pöchiscimo da-i zoveni, che tròppo de spesso ô veddan comme unna röba da rie, un lenguaggio da vegi, da deuviâ solo che pe dî dötræ poule d'introduçion e un saluo, tanto da dâ un aspëto de demoa a-o discorso. Squæxi nisciun ghe l'insegna a-i figgioin e davanti à lô, ben ben de vòtte, s'avvarda da parlâlo anche quelli che ô deuvia tra de lô inte di atri contesti. Tante gente che san parlâlo, o ligure, se vergheugnan à deuviâlo e gh'é ciù cao continuâ à parlâ italian anche quande s'accòrzan che o seu interlocutô o l'é un liguròfono comme lô. In Liguia a lengua locale a no gh'à pratticamente nisciuña forma de tutela da parte de instituçioin, i commun che espoñan di segnæ co-a toponimia bilingue son ræi comme tutto, a no l'é mostrâ à scheua, inta vitta pubrica a no gh'à nisciun pòsto scignificante. Into Prinçipato de Mónego in cangio o ligure o l'é consciderou comme lengua naçionale e, tòsto estinto inti anni '70, o l'é stæto fæto repiggiâ e rivâ, do 1988, à ëse parlou da-o 17% da popolaçion graçie à l'insegnamento scolastico, obbligatöio pe-i primmi trei anni do livello elementare, e o Comitao naçionale de tradiçioe monegasche e a Commiscion da lenga creâ da Rainiê IIIo s'impiegan à revificâlo. O padan, inta seu varietæ ligure, à Monego o se deuvia inta toponimia, inta liturgia catòlica, o peu ëse portou in opçion a-o bac, ma o l'é ben distante da-e condiçioin ideale de sopravivensa pe unna lengua.
L'ùnica instituçion assoçiativa che tra i seu diversci fin a gh'à anche a promoçion e a tutela do ligure a l'é pratticamente a Consulta ligure, un gruppo de quaranteutto assoçiaçioin locale comme a Compagna de Zena, a Campanassa, de Saña, a Compagnia de l'oivo - Valli d'Ineja e do Pòrto, o zaa mensonou Comitao naçionale de tradiçioe monegasche, etc., che, insemme à tanti meiti, a gh'à o mendo d'ëse un pö dispersciva e quello da farta, inte diversci sodaliçi membri, da capaçitæ d'espandise e d'ottegnî di avvantaggi concreti pe-o ligure. Pe mensonâ di meiti da Consulta ligure gh'é da segnallâ e didascalie trilingue italian standard-padan ligure-ingreise standard fæte da-o vice prescidente da Compagna de Zena Fioenso Toso into Padiglione del Mare e della Navigazione into Pòrto Antigo de Zena, e publicaçioin interessante fæte da diverse seu assoçiaçioin membre, comme a grammatica monegasca de Luì Frolla pubricâ da-o Comitao de tradiçioe monegasche, a grammatica zeneise do mæximo Toso missa feua da-a Compagna do 1997, ch'a dovieiva normalizzâ a grafia pe-e utilizzaçioin offiçiæ che semmo ancon apreuvo à spëtâ e che a seu grafia a no l'é manco deuviâ into mæximo bollettin da Compagna, che, tra l'atro, o l'é ciù in italian che in ligure e che da un pö o no gh'à manco ciù a primma pagina scrita inta lengua nativa.
Tra l'atro, inte l'area ligure, a-o relatô de st'intervento chì no ghe resulta che existe nisciuña pubricaçion periòdica monolingue inta nòstra lengua, levou quarche lunäio, à differensa che, pe exempio, inte quelle piemonteise e veneta. A lengua locale a l'é utilizzâ a-o livello letteräio ciù che atro inta poexia, inte cansoin e into tiatro còmico, peò gh'é l'editô Le Mani de Recco ch'o pubrica a colleçion de lettiatua A Parma, ch'a comprende testi de gran valô artistico da stöia letteräia ligure, da-o Luchetto, quello che ghe divan "l'anònimo zeneise", un di primmi autoî da lettiatua padaña, a-o tiatro beckettian do Plinio Guidon. O ligure o se peu sentî un pittinin pe radio e pe televixon, ma squæxi mai a seu utilizzaçion a va ciù in là da dimenscion folcloristica. L'unica occaxon de unna çerta offiçialitæ che se peu sentî parlâ ligure into Stato italian a l'é o Confeugo, unn'antiga tradiçion che i abboei, i rapresentanti do pòpolo, andavan à saluâ e à fâghe i ögui de Dënâ a-o Duxe, a mascima autoritæ da Repubrica de Zena, portandoghe un çeppo d'oivo ch'o bruxava, ciammou pròpio "confeugo". A-a giornâ d'ancheu st'usansa chì a l'é continuâ da de assoçiaçioin da Consulta ligure che i seu prescidenti, che zeugan o ròllo di abboei, ghe pòrtan i salui e i ögui a-o Scindico, ch'o fa da Duxe.
O lou di sodaliçi liguri interessæ a-a promoçion da lengua locale o va avanti ben ben de vòtte periclitou da un spito iperlocalistico ch'o l'impedisce a conlaboaçion con l'esterno e tante vòtte fiña drento à l'àrea ligure, sensa a conscensa che e popolaçioin gallo-romanze d'idiöma ligure, emilian, istrian, lombardo, piemonteise, romagnòllo e veneto - e magara anche friolan, ladin e romancio - porrieivan ottegnî pe coscì de ciù se se trovessan unie davanti a-a desfia de sarvâ i nòstri idiömi coscì streitamente imparentæ e conscideræ da di linguisti comme Heinrich Lausberg, che a seu classificaçion de lengue vegnue da-o latin a l'é a ciù açettâ into mondo da lenguistica, a-a dreittua comme e variante locale de unn'unica lengua, che, lengua unica ò serie de lengue pænte accostæ, a l'é coscì rilevante demograficamente, pe l'estenscion de l'area ch'a l'òccupa e pe-a seu originalitæ 'spëto a-e atre lengue neolatiñe che confiñan con lê e, sorvetutto, 'spëto a-a lengua, quella italiaña, offiçiâ inta ciù parte do seu territöio.
L'é pe sta raxon chì, co-o fin de travaggiâ pe no vei scentâ i nòstri idiömi, ch'emmo deçiso de mette sciù l'ALP, assoçiaçion lenguistica padaña. | magazine | 1,188 | bollezzumme | 2,000 |
87ef489e8e95ba7b | Quande meue unna lengua, meue un pòpolo ascì
M'é cao tornâ in sciô mæ articolo de l'atra vòtta e in sce quello ch'ò dito do rappòrto tra lengua e scheua, tra lengua e politica. Into mæximo tempo, vorriæ dî che n'aiva intençion de fâ di paragoin tra a Liguia e o Nordeste, ma solo che segnallâ e despæge mainëe politiche de trattâ che gh'à de atre regioin, inti confronti da tutela da seu lengua e de seu tradiçioin, finoua stæte trascuæ da de politiche goernative che se basan in sce un fòrte çentraliximo, no soo che politico, ma ciù che tutto coltuale. Quande meue unna lengua, meue un pòpolo ascì. No bisà mai ascordâse, e arregordâlo de longo, à tutti, che a scheua, dòppo o "risorgimento", a l'à misso a-o bando i "dialetti" co-a scusa di "fâ i italien"; in cangio a l'à desfæto e lengue locale - ò a l'à contribuio à desfâle - quande pròpio da lô a l'aiva da partî, stante che ean e sole lengue che i ciù tanti allevi conosceivan. Ma con l'unitæ d'Italia, comme à dî de un Stato mai existio avanti, con unna lengua, unna vitta politica e coltuale da construe, besugnava avanti de tutto desfâ e lengue locale, apreuvo che quelle ean o parlâ do pòpolo, e o pòpolo da sempre o l'ea tegnuo feua da-a vitta de un Stato ch'o no se ô sentiva o sò, e ch'o l'ea, aloa comme ancheu, padron. Quello chi sta a-a base de ògni pòpolo, l'é a lengua, perché l'identitæ d'unna tæra a s'arreixa inta tradiçion locale, ch'a l'à inta lengua parlâ (inti "dialetti") a seu esprescion ciù vertadea. E sto fæto chì ô san ben i De Mauro, i Berlinguer e tutti quelli che l'é stæto a-o Ministëio da Pubrica Instruçion tutti sti anni chì, à parlâ de scheua e de fedealiximo, ma con avvardâse ben da reformâ a scheua segondo e exigense coltuale di pòpoli italien. Perché o regime o no veu dâ in derê a-e gente a lengua locale, ma ançi o fa de tutto pe dâghe contra? Perché mostrâ inte scheue e lengue locale a saieiva unna neçescitæ? A respòsta à ste doe dimande conträie a l'é uña sola: o "dialetto" inte scheue o faieiva accapî a-i studenti chi semmo, de donde ne vegnimmo e donde voemmo anâ. No se peu fâ de meno de fâ i conti co-o passou: e a lengua locale, a lengua di poæ, a pòrta à descreuve torna o passou.
Eive perché o regime o veu fâ moî o dialetto: pe asconde o passou e e identitæ locale. Me son za trovou à dî che a famiggia e a scheua son e uniche che peuan fâ a guardia a-e tradiçioin e tiâ sciù i figgeu segondo ste mæxime tradiçioin. D'atra parte a famiggia a l'é de longo stæta a chiña do dialetto. In cangio, pe-a scheua no se veu seguo che a lengua locale a segge mostrâ comme unna lengua strangea, stante ascì a complescitæ da scituaçion da lengua ligure, pe de ciù drento à di schemi scolastichi, ma saieiva fondamentale fâ accapî a-i allevi l'importansa da lengua locale pe no finî de perdila areo. Eive perché besorrieiva dâ a-e scheue di testi, comme dïva inte l'articolo do meise passou, che pòssan aggiuttâ chi mostra à guiddâ i allevi a-a descoerta de sò reixe e à apprexâ a coltua locale, che bisà partî de de lì pe avvexinâse a-e atre coltue inta mainea giusta. Unna lengua a l'é de longo l'esprescion de unna çiviltæ, e no veu dî ninte ch'a segge unna lengua grande ò picciña: tante belle pagine d'istöia son stæte scrite da di pòpoli piccin: conta quarcösa, in cangio, che o patrimònio lenguistico de unna tæra, che e gente ghe stà da di millenni, o no segge refuou e scassou, apreuvo che a mòrte de unna lengua, grande ò picciña, a ne fa vegnî ciù pövei e a fa anâ in derê a çiviltæ. Che se fasse de mainea che a scheua a cacce e base formative e coltuale, che mettan coæ a-i allevi de studiâ e descreuve i dialetti e confrontâse co-e atre coltue. Perché o regime o sa ben che, quande meue unna lengua, veu dî che l'é mòrto un pòpolo ascì. | magazine | 710 | bollezzumme | 2,001 |
6daf2002ea9825ad | O sò compagno de scheua
Se no ti me ciammavi ti, no t'aviæ conosciuo miga. T'æ scangiou mai tanto! E no diggo miga che ti te seggi scangiou in mâ, ti sæ. À quelli tempi là t'ëi o ciù brutto de tutti. Scusa, sæ, ma a l'é coscì. Te piggiavimo fiña in gio... Oua in cangio ti t'ê fæto un òmmo, e un bell'òmmo. Ti mostri ciù anni de quelli che t'æ, ma o no l'é un mâ, a-o conträio. T'æ perso un pö quell'äia da figgeu ch'a ne fava rie tutte, niatre da scheua, e tò compagne. À quelli tempi eimo tutte innamoæ do tò amigo, o Franco, quello scì ch'o l'ea un bello garson. Ò sacciuo da sò desgraçia... trei anni fa, me pâ. Ti t'æ ciù visto ciù nisciun da scheua? No? E no ti l'æ manco çercæ, son segua. T'ëi un ch'o no se ghe trovava, inte quella compagnia. De longo co-a testa inte nuvie. De longo à leze libbri sensa manco avei do profitto inte votaçioin. Intelligente, quello scì, ma sensa applicaçion. L'é quello che diva tutti i professoî, l'é quello che divimo tutti. Se un o l'é un ase, s'o no l'à de capaçitæ, nisciun ghe fa a refæta. Ma quande un o l'à a poscibilitæ de fâ ben à scheua, e o no n'à a voentæ, fiña i axi comensan à coggionâlo. Son cöse vege, ti no t'offendi, l'é vea? T'ëi a demöa da scheua. E quella vòtta che ti t'ê inäiou da mæ compagna de banco, a Carla? Lê a te dava di gii, e ti de longo apreuvo comme un can. Ti ghe mandavi e lettie. Ti ghe scriveivi e poexie. E lettie e poexie favan o gio da scheua, ean e cöse che lezzeivimo de ciù, levou o libbro de latin. Ma e tò focciare ê lezzeivimo pe rie, o libbro de latin pe obbrigaçion. Quello professô Caviggia! O ghe saià andæto in penscion, oua! Se me vëgne in cheu quelle interrogaçioin... Viveivimo de spaximo, quand'o ne ciammava da-a cattedra. Se gh'é unna persoña ch'agge mai vosciuo strangoâ, o l'é lê. Con ti in cangio o l'andava d'accòrdio, e l'é restou un mistëio o perché. Fòscia ve capivi. Doe persoñe differente da-e atre s'accapiscian de longo, ascì se tra de lô no son guæi pæge. Descorrivi de longo, à l'oa da ricreaçion, paivi doî amixi, e fòscia ô l'ëi. Fæto stà che te devo ancon perdonâ quella vòtta che mi son stæta rimandâ de latin e à ti o t'à promòsso, con tutto che t'aivi di voti ciù pezo che i mæ. No me l'ò mai posciua paî. À quelli tempi t'ò fiña levou o saluo... Cöse vege, s'intende. Divimo tutti: quello lì o no l'à fæto ninte tutto l'anno, e te ô lì che ô promeuvan pe-a sò bella faccia. Comme se unna cösa pægia, s'a ne foïse accapitâ à niatri, a ne saiæ despiaxua... Lascemmo perde. À quell'etæ lì s'à ancon da imprende un muggio de cöse, e d'imprende no se finisce mai. Oua lezo che i tò libbri son traduti inte tutto o mondo, che ti scrivi in sce dötræ reviste, che stan pe tiâ feua unna pellicola da-o tò romanso, e tutte ste belle cöse chì. E ti ti me fermi pe-a stradda, mi che ömai te son unn'estrania, che fòscia t'eo antipatica à quelli tempi, e ti te lasci fâ vegnî in cheu, da mi, de cöse che maniman ti faiësci à meno voentea de sentî mensunâ. No capiscio. Emmo descorrio, emmo piggiou o cafè insemme, e ti ti no m'æ mai parlou di tò successi, da tò vitta che de seguo à quelli tempi nisciun no se saiæ mai ciù aspëtou che t'arrivesci à fâ. Me pâ fiña che te dagghe fastidio, che t'aggi poia che mi ne parle... Me pâ fiña che te segge ciù cao che vagghe avanti à remesciâ inti ciæti e inte cattivëie d'aloa. Fòscia t'æ quarcösa chi no va? Di problemi? Ô sò mi ascì che tante vòtte e persoñe arrivæ son meno contente che e atre, ma con tutto questo, e tò satisfaçioin ti te ê aviæ ben piggiæ, me pâ. Capiscio che son de cöse, ste chì, che no se peuan contâ à unn'estrania. Lascemmo perde. Ò avuo o piaxei de incontrâte e de fâ sti doî descorsci. Peu dâse che da chì à dex'anni s'incontremmo torna, e magara t'aviæ coæ de contâme quarcösa de ti. No te lascio manco o mæ numeo de telefono, che tanto ti n'aviësci ni tempo ni coæ de ciammâme. Ciao, stamme ben. E graçie do cafè.
(Fiorenzo Toso) | magazine | 767 | bollezzumme | 2,001 |
a170705c2f64eb7d | O congê
Chi ô sa dond'o nasce o vento ch'o fa meuiâ a vigna. O vento ch'o l'é moæ e compagno, ch'o l'é bòsco perché o fa mesciâ e feugge do bòsco, ch'o l'é montagna perché o zea a montagna e o perliscia e sò prie.
O s'ingheugge à l'astra e a-o crafigo, o fa d'arzento l'oivo, e a-a neutte a luña a se gh'abbæra. Aloa l'é quande a stria a monta sciù pe-a riva, da-o rian a-a ròcca, da-a ròcca a-o pin e sciù, verso o paise ch'o dòrme attortignou in sce de lê, lonxi tra i paixi ciù lonxi de Liguia, à ponente de tutti i ponenti. Ömai a no î arröba ciù, i figgeu, no ghe n'é ciù de figgeu, into paise. A fa beâ a crava da-a poia, a sussa o læte a-a vacca, a ravatta inta çenie do fogoâ. Dapeu a scenta luando, perché lê ascì a l'é unna creatua fæta de vento, a l'é vento chi core.
I giorni s'ammuggian in sciâ scheña de l'anima. A-o primmo ciæo vaggo pe-i carroggi comme un can sensa patron, de sott'a-i archiöti de pria, tra memöie che son e mæ perché da solo, tòsto da solo, son restou à mantegnîle.
Î conto a-a primma messa, de da l'artâ. Vinti, trenta; ma quello che l'é pezo, e cae ömai son quelle che veddiemo in sciâ fin, into disegno de rappe che a mòrte a fissià co-o sò sciou aggiassou.
I mæ figgeu, i mæ fræ, i mæ poæ. Da mæxima etæ de prie donde abitemmo, de vigne, de quello vento ch'o ne parla e ch'o ne nudriga de seunni strafaläi e de cansoin comme onde.
Ma i seunni ciù belli e e cansoin ciù cae son da lonxi. In rivea, à Zena, in Fransa, inte Americhe: figgi, sangue zoeno ch'o no gh'é, nevi che no conoscemmo, neue e zenei che parlan foresto. O vento o ne l'à arröbæ, e oua no n'arresta ciù ninte.
Fin da figgeu, o Segnô pe niatri o l'ea quello de l'ascide, cavelli gianchi e un gran vestî bleu, che quarche pittô andæso o l'ea vegnuo à fermâ into nòstro çê in cangio d'unna xatta de suppa e quarche oiva, inte giorni tanto lonxi e tanto vexin.
O l'aiva fæto ascì a Mòrte, e a l'é quello scheletro ch'o mostra i denti e ch'o strattende l'erco contra un re incoronou; ma a l'é unna fantaxima ch'a no sciòrte à mettine poia, de bon træto comme tutti quelli diäi neigri che, inte l'atra parte do fresco, s'inzegnan à tortuâ i dannæ con di instrumenti rusteghi de pascion.
Coscì gh'emmo o nòstro pareiso e o nòstro inferno, niatri ascì. Ma o Segnô o l'é fermo inta sò benediçion, in cangio i diäi scui che sciuscian sotta i cädioin pin de ommetti, che reventan à taggiâ co-o seracco a testa à di moneghi sodomiti, à ciantâ di agui into çervello à di veschi scimoniachi, à tiâ sciù di patiboli de legno e de sciamma, ne tian perché mescian, perché son vivi e precaccin, louanti d'unna foxiña ben inandiâ. A paxe, Segnô, a paxe ghe l'emmo za, e a l'é a freida sentensa ch'a ne condaña tutti niatri e ciaschedun de niatri, ch'a condaña sto paise.
A pövia sciensa d'un parrego de montagna a no sa attrovâ de respòste, figgeu cäi, poæ cäi, a-e domande che v'attreuvo inti euggi. Condannæ a-a sappa e à l'oivo, à l'amô pe-a sappa e l'oivo, no capî - no capimmo - a lenta fin da sappa e de l'oivo. Sei solo - semmo solo - ch'a ne se rebella apreuvo e a n'arrobatta, comme a rafega de vento ch'a s'infia donde se segge, tramezo à ste case che pan tore, inte sti carroggi che pan conduti, sciù pe-e scae pæge à carväi che compoñan e veñe de l'anima nòstra.
Niatri no moimmo comme meue tutti i atri; niatri moimmo d'amô pe quarcösa che d'amô o no se ne meita: pe-o giamin ch'o se peu toccâ in sciô manego lustro do bagaggio, pe-a misëia ch'a l'arreixa inta scòrsa de l'oivo, pe-o dô che i euggi da crava remaccian quande a cotellâ a stòcca a sò fadiga e a giöia d'un prou d'erba ræa.
Bacì, che ti vëgni d'in sciô bricco, da cheugge o brugo pe-o feugo, monta un pittin à ascädâme co-e poule de l'amistæ. O vin e o pan che t'exibiò son ancon de cöse boñe, e i descorsci do præve, tra vegi, fan piaxei à l'anima. Ti ti pòrti o vento, o sô e l'ödô de quelle çimme coverte d'erba che særan o nòstro destin; e tò gambe son ancon fòrte e a tò scheña a l'arreze o fangòtto comme unna croxe ben conosciua. Te veddo da-o barcon da canònega, into mandillo do ciassâ, e te fasso segno de lasciâ in tæra a tò söma, de vegnî un momento à contâme do tò scito, e do brasso ch'o te deue, e di spriti che ti dixi d'intoppâ into bòsco, donde tutte e ramme gh'an unna caa ch'a se â rie. Ma ti n'æ coæ de descorrî. Ti scenti inta deschinâ de moin ch'a l'inciaga e case de fronte a-a gexa. O mëzogiorno o te score co-o sò raggio pin de pua.
Fin à San Ròcco o sentê o l'é cianello, e no gh'é pria che no conosce. O lagheu o sciòrte d'inte l'erba - comme tutte e atre vòtte - e o m'ammia con cegâ un pittin a testa. O ô sa che no ghe fasso ninte de mâ.
A meistaetta a l'é arente à unna vivagna: a l'é l'ægua do santo e beseugna fâse un patri tutte e vòtte che se ne beive unna goâ. O doppodisnâ o l'é freido, con ësighe o sô, e l'äia a l'é de crestallo fin. Me gio e te veddo, paise, streuppa de case e de anime che a mæ anima a l'à sposou, uña à uña e tutte insemme, fiente con tutte, compagna de tutte. Paise, gente, paise ch'o fornià con mi e con quelli pöchi, ch'o fornià ascì s'o l'avesse da scompartî o destin - o Segnô o no ô veugge - de quelli atri paixi che van avanti à vive, ma a no l'é ciù vitta.
Na, ti ti no doviæ satisfâ a coæ de ponente de chi scenta da de çittæ lonxi, de chi o no savieiva e o no porrieiva scompartî o tò dô, ch'o l'é o dô da tæra e de l'òmmo da tæra. Ti doman ti daiæ da vive a-i çesi e a-a caniggiæa, a-e lenguegge e a-e grigoe, e e tò miage no conoscian atra lengua che quella ch'an conosciuo de longo, mæ paise, mæ carväio.
A seia a l'é za derê a-o canto da canònega. Sto frevâ zeou e schillente o no fa atro che frazzâ unna giornâ apreuvo à l'atra, e tra un scuo e l'atro o sô o strixella in sciâ melanconia de nòstre açioin che resegondan.
Ò lezuo l'Evangelio, ò çercou de poule che daggan un pittin de consolaçion à st'erlia ch'a no l'é solo de sto meschin de tò figgio, Segnô, ma ch'a l'é arreixâ inti barcoin che son euggi che no ghe veddan, inti oivi stanchi de dâ fruto, inte bestie e inti òmmi che comme fræ se scompartan di spaçi che son de longo ciù anci.
No l'ò trovæ atro che into crio desconsolou che un òmmo de da-o patibolo o l'à criou contr'a-o çê, int'un veuo sensa fin: e graçie, Segnô, che t'æ scompartio o ciù amao di caliçi - l'abbandon e o stâ da solo - co-o paisan e co-a crava e l'oivo. E graçie, Segnô, perché donca ghe saieiva diffiçile, a-o tò servo, de credde ancon inte de ti.
Ve conto, à l'oa do vespio, de da l'artâ. Vinti, trenta, cöse scangia? Doman saiei un de meno, perché staneutte o vento o m'arröbià, comme a stria a l'arröbava i figgeu, quande into paise gh'ea di figgeu.
E mi no saiò ciù o vòstro poæ, e o vòstro fræ e o vòstro figgio, mæ paise, mæ gente ch'a se ne meue comme l'òmmo da croxe. Mæ gente solitäia, in sce un carväio de prie attortignou in sce de lê. À ponente de tutti i ponenti.
(Fiorenzo Toso) | magazine | 1,370 | bollezzumme | 2,001 |
09996589b46bd93a | O G8 de Zena e a globalizzaçion
Semmo à quarche settemaña da-i previsti giorni cadi do G8. Zena a l'é passâ ömai in sciâ bocca de tutti pe-e za fiña tròppo annonçiæ bæghe e proteste di çentri soçiali e de atre assoçiaçioin che son contra sta magnâ de potenti, che veuan aveighe o drito de deçidde a vitta do mondo. Ò za avuo mòddo de criticâ in sciô Faro Ligure a mainea de comme o Scindico de Zena Pericu o l'à tesciuo i rappòrti no solo co-i gruppi paxifichi, ò che dixan d'ësilo, che fan parte do Genoa Social Forum, ma ascì con quella brancâ de disadattæ soçiali, che se mesccian co-i manifestanti tutte e vòtte che gh'é a poscibilitæ de fâ do casin e di danni. Semmo arrivæ pròpio a-o cormo: an fæto fiña de conferense stampa pe spiegâ pe fî e pe segno comme anâ à l'attacco di poliçiòtti. Ghe veddiemo, se dòppo tutti i danni ch'avian fæto, î anian à ciappâ, de za che î conoscian pe nomme e cognomme: me scappa da rie à pensâ che gh'é di giudiçi, pe no fâ di nommi o Papalia de Veroña, ch'o l'é apreuvo à çercâ tutte e mainee de mette in galea e Camixe Verde, assoçiaçion volontäia desarmâ, e nisciun no fa ninte contra da gente ch'a va in gio a dî e cöse illegale ch'a veu fâ e ch'a faià, de za che no l'é a primma vòtta che fan de ste sciollaie.
O l'é un peccou, perché sta remenaia chì a fa passâ in segondo cian e raxoin de quelli che protesta. No l'é un caxo che dòppo che o goerno o l'à tiou feua a propòsta de dialogâ co-i manifestanti, o Genoa Social Forum l'à dito de scì, e in cangio i atri di çentri soçiali an torna mandou tutto a-o mittente. L'é donca chì che se vedde ben ben ciæo cöse l'é che veuan sti desandiæ politiçizzæ: lô se n'infocciaran da lòtta contra a globalizzaçion, quello che ghe premme l'é soo che fâ do casin, rompî di veddri de buteghe, inciastrâ de miage, piccâ i poliçiòtti, solo pe unna raxon politica e ninte de ciù.
A l'é a mæxima "coltua" do Bertinotti e do Manu Chao, che no à caxo se son de sprescia tiæ da parte da fâse carrego d'unna poscibile mediaçion. E aloa quelle che son e giuste raxoin di contestatoî saian inciastræ da quelle legere co-e tute gianche, finançiæ da di ambienti da Scinistra che veuan soo che creâ da confuxon, e vegnian coscì crovie da-e sciamme de mòlotov, da-o fumme di lagrimògeni, da de imagine che faian o gio do mondo: unna brancâ de nesci co-i caschi e i bacchi che çercan à piccâ quarche sbiro, comme ô ciamman loiatri. Sto G8 chì o saià coscì l'urtimo, de za che da-o pròscimo i "grendi" da tæra se veddian pe vidioconferensa.
E giuste proteste son contra a globalizzaçion e contra e deçixoin stæte piggiæ da pöchi e restreiti paixi, e de belle vòtte influensæ da-e grende industrie mortinaçionale. Pe piggiâve un spegio de no guæi tempo fa e ch'o ne tocca da vexin, ammiæ a stöia da lezze votâ da-o parlamento europeo, da cicolata ch'a se pêu fâ ascì sensa cacavao; a l'é stæta emanâ pròpio pe aggiuttâ e grende industrie.
Con fâ de coscì, fan do mâ a-o produttô piccin ch'o travaggia in sciâ qualitæ, ma fan do mâ ascì à quelli paixi pövei ch'an into cacavao uña de produçioin che fan intrâ un pittin de scui into sò paise.
Eh, scì che de cöse da dî contra a globalizzaçion ghe ne saieiva abrettio, mæximo perché finoua a globalizzaçion a l'à dæto soo che di problemi: basta ammiâ a BSE, ascì dita scindrome da vacca matta. Sta chì a l'é solo, ò a l'é fæta passâ, unna conseguensa de l'aviditæ de mortinaçionale che, pe aveighe ciù guägni e meno speise deuvian di metodi de allevamento conträi a-e lezze da natua. A-i tempi de mæ messiao, e vacche ê lasciavan giâ in sciô prou, ghe davan da mangiâ do fen, e favan accobbiâ co-o töo, e a beusa a se deuviava comme grasciua.
A nòstra geneaçion, in cangio, a l'é vegnua grande graçie a-e vacche serræ inte stalle, che ghe dan da mangiâ da fæña fæta co-e carcasce de atre bestie, che vëgnan fecondæ da-o mego co-a sbora do töo inte unna sciringa, che fan ciù de sciuscianta litri de læte a-o giorno e co-i boccin che inte pöco tempo vëgnan grendi, ma co-a carne che dapeu d'aveila cheutta a se restrenze. Ma sti mæximi metodi d'allevamento se deuvian ascì pe-i pollastri, pe-i pesci, pe-i coniggi.
Da ste cöse ven feua un sacco de domande:
1) Perché s'é arrivou à tanto?
2) Perché l'ommo o l'é anæto contra a natua?
3) Perché i verdi, ò ambientalisti comme ghe dixan, se son piggiæ a breiga de serrâ a caccia, de sterilizzâ i gatti, ma no son mai anæti à vedde inte che condiçioin viveiva e vacche ò e bestie de allevamento?
4) Perché a BSE a s'é formâ inte l'Euröpa e no, pe fâ un exempio, inte l'Australia? Donca bisà dî che e caxoin de sti danni fæti da-e mortinazionale no son solo da çercase into guägno, ma ascì inte l'acceleraçion de l'evoluçion de l'òmmo. E aloa, segondo o mæ sencio e personale pai, a respòsta à ste quattro domande a l'é uña sola: perché a-o fenòmeno da globalizzaçion econòmica se gh'é accobbiou o fenòmeno do mondialiximo e da grande quantitæ de gente che vivan, e de quelli che stà pe anâ à vive, inti stati tecnologicamente avansæ.
I antiG8 veuan da-i potenti ciù megio condiçioin de vitta pe-i òmmi do terso mondo, veuan che quelle gente pòssan stramuâ inti paixi ciù avansæ sensa tegnî da conto de unna cösa fondamentale: se inte unna tæra a presensa de l'òmmo a passa quelli che l'é i limiti de produçion de alimenti de quella mæxima tæra, l'é ciæo che beseugna anâ contra a-a natua pe poei dâ da mangiâ à tutti e coscì s'é eubbrigæ à deuviâ e cortivaçioin in særa, i mangiæ transgenichi e fæñe di animæ pe fâ cresce vacche, pollastri e coniggi ciù fito che se peu.
Finoua nisciun, ni i G8 e ni i antiG8, no l'à fæto presente sto problema chì: a neçescitæ de dâ di inçentivi pe limitâ a presensa di òmmi inte scingole regioin da tæra. Pe fâ questo, l'é neçessäio investî de gren palanche inti paixi pövei pe poei dâghe, à cà seu, a poscibilitæ de fâse unna vitta dignitosa e libea, e no portâli clandestin inti paixi oçidentali pe poeine fâ i neuvi scciavi do duemilla a-o servixo de pöchi ricchi, boin solo da sfrutâ i òmmi.
Bastieiva ammiâ inta Neuva Zelanda ò inte l'Australia donde a tæra a dà de ciû de quello che a gente a peu deuviâ e donde coscì no gh'é de beseugno de anâ contra a natua. Pe poei vive sensa mangiæ transgenichi, sensa fæñe animæ e sensa cortivaçioin e allevamenti intenscivi bisà ammiâ donde, comme e inte quante gente se peu vive inte un tòcco de tæra, pe poei coscì vive tutti e ben. Ma son seguo che da sto G8 no sciortià ninte de bon, comme ninte de bon l'é sciortio tutte e atre vòtte... | magazine | 1,217 | bollezzumme | 2,001 |
05c6212a5b3f9d8b | Guære de religion
Che do XXI secolo ghe saià o retorno de guære de religion ô dixan un pö tutti. Ädreitua ô dixeiva, ciù de çinqueçento anni fa, fiña quello misteioso personaggio (ò contamosse, à segonda di ponti de vista) do Nostradamus. O neuvo secolo o comensa donca con unna guæra inspiâ da un fanatiximo religioso che a nòstra coltua a giamiña à capî. L'attacco a-e tore de New York o no l'é soo un atto terroristico: in tanti an parlou de atto de guæra, de unna guæra tra o mondo islamico e l'oçidente. No beseugna sconfonde i integralisti co-a religion ò o mondo islamico, ma a differensa a no l'é pöi guæi ciæa. Ascì perché se a-a fin o Allah o ciamma, o mossulman o deve responde. I atti de violensa de settemañe passæ m'an fæto vegnî in cheu i attacchi che, à partî da-o 650 d.C., i Möi (ò Turchi, comme ghe divan aloa) portavan a-e còste italiañe e liguri. Attacchi che ean fæti soo che con l'idea de sacchezzâ, ma che ean giustificæ e inspiæ da sponcioin religioxi. I laddri de mâ Möi ean de popolaçioin ch'aivan abbrassou a religion islamica pròpio perché a l'ea unna fê ch'a ghe lasciava manifestâ i seu instinti da breganti. E o Coran o ghe dixeiva: "Quande t'incontri de quelli che no creddan, ammassili con straggiâ do sangue e strenzi ben ben e cadeñe di prexonê". Pe ciù de çinque secoli mioin de crestien an passou anni e anni de patimenti, constreiti à cangiâ mainea de vive, caratteri e ascì e abitudine econòmiche. L'é inte sto momento chì che nasce i castelli, e tore de avvistamento pe-i barchi turchi, i paixi construii in çimma a-i monti...
Ò attrovou ascì inte sti giorni chie l'istöia do Santuäio da Madònna de Graçie de Söi, donde se conta un miacoo passou inte un attacco di Möi. L'ea o primmo de luggio do 1584 e tutta a rivea a l'ea in allarme pe corpa de scorraie di Turchi. I paixi e i paisetti da còsta, patria de mainæ, se poeivan de lengê acciappâ da-o mâ. Quello giorno lì, tanto che a gexa a sunnava e campañe pe-a primma messa, un miggiâ de Möi, stæti chinæ da vintidoî galeoin, toccavan a ciazza de Söi, derruavan, ammassavan e favan a festa a-e dònne.
A-a cappella da N.S. de Graçie gh'an xattou via tutto: quaddri, mobilia, statue, e öi. Ma tòsto che i laddri son anæti torna in scî sò barchi, sciben ch'aivan o vento in poppa, i barchi no se mesciavan. Se conta che un Möo, de fronte à sto fæto stranio o se segge sovegnuo di crii e di centi de dònne söeixi, tanto che portavan via a Madònna Neigra d'inte quella gëxetta.
L'é stæto aloa che da-a riva i söeixi an visto che tiavan quarcösa zu da un barco; o l'ea o quaddro da Madònna!
I barchi aloa an comensou à mesciâse e à piggiâ o largo, tanto che o mâ o portava cian cianin l'imagine da Scignöa de Graçie verso o sò paise e a sò gexa. Sto miacoo chì o l'é contou ascì inte crònache do tempo, inti Annali da Repubrica de Zena. O quaddro ancon oua o gh'à unna veneuia into veddro, ch'a s'ea fæta quande l'an cacciou in mâ.
Quello ch'o lascia sensa poule, o l'é che tutte e vòtte che quarchedun o çerca à cangiâghe o veddro, sto chì o se scciappa torna into mæximo ponto, comme se a Madònna a voesse arregordâ quello desgaibo che i Turchi aivan fæto a-i söeixi e a-o paise de Söi. Sti meixi che ven, veddiemo de pubricâ tutta l'istöia do Santuäio de Söi. | magazine | 610 | bollezzumme | 2,001 |
5e3b959600472fbb | L'invaxon di Ultrapòrchi
"L'invaxon di Ultracòrpi" o l'ea o titolo de un cine de fantasciensa anni '50, ma con un pittin d'adattamento o vëgne à taggio ancheu ascì, pe dî cöse l'é intravegnuo à Zena inte l'occaxon do G8, visto che gh'é stæto ben ben da gente che, in mæ davei, a s'é lasciâ clonâ da unna misteiosa (ma manco guæi) voentæ estrania, e oua in gio gh'é soo che de còpie, che ripetan à pappagallo i slògan tutti pægi, stæti remenæ à l'infinio da aradio, televixon e giornali.
E scì, perché i vëi protagonisti de sta tragedia no son i G8, ni i manifestanti, e manco a poliçia, ma son pròpio i giornalisti, che pe de giornæ, avanti a riunion di cappi de Stato, an dæto ciù spaçio che poeivan a-e "raxoin" di antiglobal, comme se ste raxoin fïsan davei quarcösa da piggiâ in sciô serio, quande in cangio no rapresentan seguo de veitæ scientifiche, e i specialisti e i sciençiæ - in sce sti argomenti - no se son ancon missi d'accòrdio; ansci, se se fa de ste riunioin e discuscioin d'erto livello, l'é pròpio perché no gh'é nisciun accòrdio in scê caxoin de l'effetto særa, ò do pertuso inte l'ozöno, e in sce comme se peu fâ pe accompagnâ o proçesso de globalizzaçion inte unna mainea ch'a no fasse guæi de danni. Se foïse tutto ciæo e seguo, no ghe saiæ de beseugno de discuscioin.
Oua, sti argomenti saieivan da affrontâse con tutta a prudensa poscibile; chì, in cangio, pe televixon s'emmo dovuo sciorbî soo che e frase fæte di antiglobal, che se creddan d'ëse i unichi depoxitäi da veitæ e che o mondo o segge solo gianco e neigro, sensa sfummatue de mezo. Se gh'ea quarchedun ch'o â pensava à unn'atra mainea, no ghe davan peiso. No se trattieiva de mette o moriagio à nisciun, ma quande gh'é un ch'o fa de affirmaçioin greive comme "i G8 no son lezittimæ à deçidde", besorrieiva che ghe foïse de drito quarchidun de qualificou à respondighe che quella lì a l'é unna balla, perché i G8 son lezittimæ da-o voto democratico di seu elettoî; in cangio, se lascia che l'antiglòbal o continue à stralabiâ pe de oe, sensa che nisciun ô contradixe.
Coscì, s'é vosciuo dâ l'önô de primme pagine e de interviste à repetiçion à de gente che no se sa che meiti gh'aggian, feua che quello d'ëse di presuminoxi e, comme s'é pöi descoerto, di böxardi e di mastrussê, che se favan ciammâ paxifisti tanto che davan arme e bacchi a-i violenti.
Despiaxe che a-e ciacciare, a-o sbraggiâ abrettio di antiglobal se ghe segge mescciou ascì de gente oneste e in boña fê, ma bisà dî ciæo che, inta prattica, i paxifisti, anche sensa voei e in desdaxo, an crovio i violenti. Se i paxifisti avessan avuo pe davei a-o cheu a paxe e o bon stâ di zeneixi, con tutto quello che l'ea za intravegnuo à Seattle e à Göteborg, no avieivan manifestou pe ninte. E, in cangio, se son fæti manovrâ da unna regia fucca e asperta, ch'a î à deuviæ, pægio che di marionetti, ch'a diva de voei forsâ a "zöna rossa", ma solo pe tegnî occupâ a poliçia, tanto che i "black blockers" metteivan tutto à færo e feugo.
O basso livello intellettuale, coltuale, politico di rapresentanti di antiglobal, in sciâ fin, o dovieiva rende ciæo à tutti che ascì sti cappi pòpolo son soo che di òmmi de paggia inte moen de quarchidun ch'o s'avvarda ben de fâse conosce.
E, à propòxito, cöse avian vosciuo dî tutte quelle strasse rosse che i manifestanti sbandëtavan da tutte e parte? A-a giornâ d'ancheu, da dòppo che tutti conoscian - ò dovieivan conosce - i delitti do communiximo, un ch'o va in gio à locciâ de bandee rosse beseugna ch'o no segge guæi ben co-a testa, ò ch'o segge unna gran legera: de seguo peò o no peu fâse passâ pe paxifista.
Quello che mette ciù angoscia, l'é che sti gloioxi anarchichi, ò anarcocomunisti, che desprexan a vitta, e palanche, o travaggio di atri, e donca dovieivan aveighe ascì o moro de affrontâ e conseguense de quello che fan, e magara ëse pronti à moî pe ste sò idee (cösa ch'a î porrieiva rende un pittin ciù rispettabili e credibili), à sti anarchichi, diggo, gh'é bastou de piggiâ quarche ronson da-a poliçia e son corrii de ficco à cianzussâ davanti a-e telecamie che o poliçiòtto cattio o gh'aiva fæto a boa. E an trovou a-a primma quelli che se l'à creddua, e î an defeixi, comme se dâ feugo à machine e negòçi o foïse un comportamento normale e açettabile, e punî i ferabutti, in cangio, un atto da condannâ.
O giorno apreuvo a-i fæti, quelli stæti lasciæ sciortî d'inta prexon de Bösanæo an contou de böxie vergognose in sce quello che, à sentîli lô, saieiva successo e i giornalisti televixivi mandavan tutto in onda, sensa assunnâse manco de dâ voxe à chi poeiva smentî quelli contamosse. E preuve che no l'ea veo ninte son sciortie feua dapeu: ma inte guære pscicològiche, comme sta chì, a l'é a primma imprescion quella chi conta, perché a l'é quella ch'a dua de ciù e a l'arresta into çervello, e coscì oua, quande se parla di "greivi fæti" de Zena, se pensa soo che a-e bòtte ch'à piggiou, ò che dixe d'avei piggiou, i manifestanti, e a-o mòrto pe desgraçia che gh'é stæto, e no a-e violense ch'à dovuo patî e gente oneste inte quelli giorni.
Ma de gente oneste, quelle che fa o seu dovei inta vitta de tutti i giorni, sti giornalisti se n'infocciaran, perché no fan notiçia: à lô gh'é ciù cao cæzâ i anarchichi, che son di nòbili idealisti.
Nisciun che ghe baste o figæto de dî a veitæ: che a poliçia a l'à fæto ben à sunnâle a-i "manifestanti", e a l'avieiva dovuo cioccâghene ancon de ciù.
Morale: quarche meise apreuvo, i antiglobal son tutti feua de prexon, i ciù violenti ascì, e torna pronti à mettise à scciappâ, à strosciâ, à dâ feugo à tutto quello che gh'accapita (inte quarche atra çittæ, se spea). L'invaxon di Ultrapòrchi a continua.
O segondo atto emmo dovuo sciorbîselo dòppo i unze de settembre, con l'attacco a-e Tore Binelle de Neuva York. I terroristi islamichi en liatri ascì di nemixi de l'America e da globalizzaçion: gh'an de ambiçioin ciù grandiose, se capisce, e i antiglobal nostræ son di frilli, a-o confronto, ma pe do resto son pægi: mæximo desprexo pe-a vitta di atri, pe-o travaggio, pe-e speanse, pe-a fadiga de l'òmmo, mæxima divoçion fanatica à un ideale astræto e imposcibile da realizzâ; liatri ascì gh'an di prævi che î benixan, che da niatri conrespondan à don Gallo e à tutti i atri fanatichi prævi "de frontea", e che o seu egoiximo da abbellinæ veuan fânelo passâ pe "voentæ do Segnô". Sta caterva de giastemme a no meitieva de commenti, se no fïse che, dòppo i primmi giorni de agrime de crocodillo pe-i mòrti de Tore, i giornali an comensou torna à sciusciâ into feugo da poia da guæra e di ideali "paxifisti".
Dòppo quello ch'à fæto o Bin Laden e i seu comprixi, tutti quelli che no son solidali co-i Stati Unii, besorriæ spuâghe inte un euggio; ma tant'é, chì coscì bisà ancon sentîse dî che i terroristi "quarche raxon ghe l'an", comme se i seimia mòrti e passa de Neuva York dessan quarche sollevo a-e misëie di palestineixi e di iraken, à parte o fæto che i arabbi, de sò desgraçie, faieivan megio à accaxonâne a sò testardaia e i sò goerni ciù che i Stati Unii (e pensæ un pittin se tutte e etnie oppresse into mondo dovessan reagî comme i palestineixi).
Ma i giornali continuan à dâ do spago à chi dixe de ste bellinate e, ansci, an constreito o Prescidente do Conseggio à fâ marcia inderê quand'o l'à dito quello che tutti pensan, ma che no dixe nisciun: che a çiviltæ oçidentale a l'é supeiô de pe coscì à quella islamica. Che pöi a l'é a veitæ: a çiviltæ islamica, pe tante raxoin, a l'é arrestâ inderê confronto à niatri e l'é di secoli ch'a no produe ciù ninte; çerti mossulmen, pöi, son arrestæ a-i tempi de Croxæ, à l'ia pe-o Crestian da levâ da mezo à tutti i conti. Che i Crestien ascì aggian commisso à sò tempo i mæximi erroî, o l'é un fæto; soo che niatri, dòppo, gh'emmo avuo a Reforma, a Contrareforma, emmo dovuo fâ i conti con tutta a filosofia d'oçidente, con Pascal e Cartesio, l'Inluminiximo, Kant, l'Existençialiximo e Maritain, tanto pe fâ quarche nomme.
A nòstra religion a l'à dovuo arrösâse de fronte a-e libertæ che lê mæxima a l'aiva contribuio à inzeneâ, co-a seu conçeçion do primmô da persoña. Inte l'Islam no gh'é stæto ninte de pægio, e ansci çerti seu prævi tian sciù i zoeni into desprexo e inte l'ia pe tutti quelli che no son comme lô e, se arriëscian à convinsili, l'é soo che graçie a-a misëia e à l'ignoansa.
I nòstri giornalisti, çerti nòstri politichi, se ne stan lì tutti pensamentoxi, à domandâse cöse bisà fâ, pe vinse o terroriximo: ma gh'ei mai dæto mente inte che condiçioin vivan, sti desgraçiæ de Afghen, de Palestineixi, de Iraken? Pe fòrsa che s'attaccan a-a religion, comme se no ghe fïse atro a-o mondo: pe liatri no gh'é nint'atro d'in davei.
"Ma ascì ben che se leva da mezo i cappi, pöi ne sciòrte di atri" ghe dixe i paxifisti. Ma intanto comensemmo à levâ da mezo sti cappi chie, che son di delinquenti che à moî da kamikaze no ghe van lô, ma ghe mandan di atri, quelli che no san pensâ co-a seu testa. E scì, perché che raxonamenti o saià bon de fâ, de che coltua o saià o portou, che iniçiative o savià piggiâ, un meschinetto de gabibbo, ch'o se credde che s'o meue inta guæra santa o va drito affionou into Pareiso de Allah? E ch'o se ô credde perché l'an tiou sciù coscì fin da piccin, pe fâ da servo a-o miliardäio terrorista, che, ciù affortunou, o l'à studiou in Oçidente?
Levæ da mezo i cappi e, za che ghe sei, comensæ à impîghe a pansa, a-i meschinetti, à dâghe do travaggio, de boñe scheue, à dâghe a poscibilitæ de fâse un avvegnî co-e seu moen, inti sò paixi. Dæghe un livello de bon stâ, ch'o s'assomegge a-o nòstro, e ghe veddiei, se i terroristi no scentan comme a neive a-o sô; in sciâ fin che pe aveila vinta in sciô terroriximo che veu de ciù de globalizzaçion e no de meno. Dæghe unna vitta ciù pægia a-a nòstra, ch'a l'à tanti mendi, ma ch'a n'à dæto scheue, vitta còmmoda, progresci da meixiña, poscibilitæ d'esprimme a nòstra opinion, libertæ pe-e dònne d'anâ vestie comme veuan lô.
Comme dî che, chì coscì, se quarchidun o vinsià a guæra contra o terroriximo, o saià o "geneale McDonald". | magazine | 1,827 | bollezzumme | 2,001 |
ccfe38e134a99014 | Zena, unna poula ch'a mette poia
No son arrestou pe ninte mäveggiou pe-a bugna che l'é scciuppou a-i primmi de dexembre riguardo a-o cartello ZENA che, da abuxivo, o dava o benvegnuo à chi o l'intrava inta çittæ e che quarche solerte italian o l'à pensou ben de fâ levâ. Gh'à pensou pe-a precixon un çerto Scimonetti de Camoggi, un ch'o ghe deve avei tanto da fâ, pe avei o tempo de ciammâ o Secolo XIX e allamentâse da traduçion in zeneise do nomme da sò çittæ!
Interessante che un solerte çittadin italian o se pigge breiga pe un cartello abuxivo, che o no fa ninte de mâ, quande de abuxivo in gio pe-a çittæ gh'é de tutto: abuxivi son i singai, abuxivi son tanti venditoî ambulanti estracomunitäi pe-i mercoei çittadin, abuxivi son i zoeni di çentri sociali inti casamenti ch'an occupou. Ma, tanto che tutti sti abuxivi chì costan de palanche a-a communitæ, quello cartello o no ne costava ninte. O travaggiava in scilençio, de badda, con dâ o benvegnuo a-i zeneixi e a-i foresti che intrava à Zena. O l'ea lì sitto sitto, o saluava, o dava allegria, o l'impiva o cheu de unn'äia neuva.
Mi, che tutti i giorni intro à Zena de pe quella stradda lì, o me fava vegnî in cheu i tempi de unna vòtta, i tempi che mæ messiavo o l'anava a travaggiâ a-o mercou de ZENA co-o carretto tiou da-o cavallo. E comme lê, tanti nòstri vegi che de de lì passavan pe intrâ à ZENA, "non a GENOVA", cao Scimonetti.
Ma, tant'é, quello cartello o faxeiva poia. Tra l'atro, o solerte italian Scimonetti o l'à rimarcou che no semmo ancon in Padania pe aveighe i cartelli scriti in dialetto. E te ô lì che arrivemmo a-o ponto fondamentale. L'iniçiativa do Scimonetti pe conto mæ a l'é soo che politica: no cazzieiva seguo da-e nuvie se me dixessan che o solerte çittadin italian Scimonetti o gh'avesse unna tessia de partio. Sto solerte camoggin, pardon italian, o l'é arrivou à mette insemme dialetto e secescion. Ma aloa, se l'é veo che o Scimonetti o parla zeneise, cöse devimo pensâ? Ch'o segge un secescionista lê ascì?
Unna poula, ZENA, ch'a mette ancon poia. De seguo, caa ZENA, t'ê cheita ben ben in basso, se l'é veo che primma ti metteivi poia inte tutto o Mediterraneo pe-a tò potensa econòmica e commerciale, e oua ti sciati soo che o primmo Scimonetti ch'o passa de de lì. Ma a corpa a no l'é seguo do Scimonetti, che compascionemmo pe-a sò pochessa intellettuale, ma a l'é de quella brancâ de politichi che inti urtimi anni atro no an fæto che demonizzâ i dialetti. Se dapeu gh'azzonzemmo che l'unico partio politico ch'o segge chinou in campo à defeisa de tradiçioin locale e de lengue locale a l'ea a Lega Nord assemme à despægi movementi indipendentisti ò autonomisti regionali, accapimmo perché peu sciortî un Scimonetti chisesegge à fâ levâ o cartello con sciù scrito ZENA.
No l'é corpa de ZENA, cao Scimonetti, se i unichi comuni italien, à parte quelli de regioin autònome, che aggian misso di cartelli bilingui (Arasce, Ægui e tanti communi lombardi e veneti) ean con di scindichi da Lega Nord o de partii autonomisti, ma a corpa a l'é di D'Alema o di Storace o de atre Francescato de gio, che veuan che ti, cao Scimonetti, ti t'ascòrdi d'ëse zeneise. E no credeive che ghe segge un solo Scimonetti: de Scimonetti a ZENA e inte tutta Italia ghe n'é pe coscì. A l'é pròpio a frase "no semmo ancon in Padania .... " ch'a ne fa, graçie a-o Scimonetti, un transonto da scituaçion politica di urtimi dexe ò chinz'anni. Che o Scimonetti o gh'agge unna tessia de Scinistra ò de Drita n'à guæi importansa: pægi son.
Ma sto fæto o serve à fâne capî ciù ben o perché a devoluçion a mette mai tanta poia e a-a Drita e a-a Scinistra: devoluçion e veo fedealiximo veuan dî ciù autonomia, devoluçion e veo fedealiximo veuan dî unna scheua ciù ligâ a-o territöio, veuan dî unna descoverta coltuale da nòstra tæra. Oua, in cangio, ne veuan fâ ascordâ a nòstra coltua in nomme de un molticoltualiximo uniformante. I antiglobalizzatoî son i globalizzatoî da coltua e de lengue. E semmo arrivæ a-o ponto che anâ a-a descoverta de pròpie reixe veu dî ëse di rassisti.
Emmo lezuo tutti, in sciô "Secolo XIX", i commenti che di ötorevoli personaggi an fæto riguardo à sta stöia chie: o Crozza o dixe: "S'o veu ëse un fæto rassiale o me mette angoscia...". Ei capio ben: scrive ZENA veu dî ëse rassisti. Luca e Paolo de "Iene" dixan: " A secescion a no ne piaxe, o vanto çittadin scì ..." A poula Zena pe sti doî chie veu di secescion. Cöse voei che ve digghe: veu pròpio dî che n'an capio un bellin. Pe arrivâ dapeu à l'intervento do lenguista Coveri ch'o l'é fiña bon da contradîse into sò mæximo articolo. "O zeneise o no l'é unna lengua, ma un dialetto... Che differenza gh'é tra lengua e dialetto? Nisciuña, soo che nisciun no deuvia o dialetto in te unna fonçion pubrica (scheua, tribunali, testamenti ò cartelli de stradde...) !".
O prinçipâ giornale çittadin o se mette contra e nòstre stesse tradiçioin; e alloa, cäi amixi, l'é pe quello che no me mäveggio pe-o sciô Scimonetti: semmo noiatri che femmo i Scimonetti, ançi peu ëse beniscimo che drento de noiatri ghe segge un Scimonetti ascoso... E in scin à che commandià i Scimonetti, pe-e lengue e i costummi locali no ghe saià guæi de pòsto... | magazine | 932 | bollezzumme | 2,001 |
6ca21ce7a29a19f2 | O conçetto da libertæ inte Tolkien
Da-i "Campi Hobbit" a-i noglobal do G8 ghe n'é stæto pe coscì, into passâ di anni, che se son provæ à mette e moen in sce J.R.R. Tolkien, à "tiâlo pe-o giachê", à arrollâlo d'autoritæ sotta a sò bandea. Tentativi basæ in sce di attesti. O scrïtô do "Segnô di Anelli" o no se fa inquaddrâ inte caselle grixe da politica.
O diva de lê mæximo: "E mæ opinioin van sempre de ciù verso l'anarchia (inteisa filosoficamente comme aboliçion de tutti i contròlli, no comme di òmmi barbassui che tia de bomboe), ò se donca verso unna monarchia no constituçionale. Fermiæ tutti quelli che deuvia a poula Stato (con intende ògni cösa ch'a no segge a tæra ingreise e quelli che ghe stà, comme dî quarcösa ch'a no gh'à ni de poei, ni de driti, e ni de intelligensa); e dòppo aveighe dæto a poscibilitæ de tiâse inderê, ô giustiçieiva s'o l'arrestesse da sò idea!"
O no l'é un caxo se sciña o sò mondo imaginäio pâ ch'o se inspie à sta regola.
Inta Tæra de Mezo, o l'é un malemmo quello ch'o no se contenta di regalli reçevui da Dio e o se ne veu accaparrâ di atri; coscì, comme no ghe basta de goernâse da pe lê, o veu goernâ e atre gente.
O corolläio no scrito o l'é che, con ciù unna persoña se ghe leva o libeo arbitrio (ciù a ven goernâ), con ciù a se perde lê mæxima, ancon avanti che a sò libertæ. O Sauron o no gh'à d'in gio di òmmi libei, ma soo che di servi; che, liatri ascì, en mai tanto corrompii into spito e inta morale, che no se peu manco conoscili un da l'atro.
O Saruman ascì, o strion comprixe do Mâ, o cazze vittima de l'intentaçion tipica di re-filòsofi descriti inta Repubrica de Platon: fòscia lê o veu o "ben de tutti" e ghe pâ che soo che o sò sæximo o pòsse procuâlo. I òmmi saian feliçi soo che quande quarchidun o ghe porrià construî unna colissa, quande in sce sta colissa o ghe mettià un treno e lô, belli ordenæ, piggian pòsto in sciô convöio pe obbidî tutti aggaibæ a-i òrdeni che ghe dà a caa amosa e greive do Poei.
Semmo de longo lì: quande l'utopia a ven realtæ, e colisse finiscian d'ëse d'öo, e se descreuve che i vagoin en foddræ de ciongio.
Pe contra, un paise inta Tæra de Mezo o l'é tanto ciù libeo, quante meno o goerno o se intriga. A Contea di Hobbit a l'é unna naçion che goerno a no n'à, e che e sò quattro parte (i "Decumen") son a-a dreitua ligæ da un patto à uso fedeale. A-i tempi de unna vòtta, a Contea a l'ea goernâ da un re, ch'o l'aiva a sò sede à Fornost (Roccanòrda): sede che, a-i tempi da Guæra de l'Anello, gh'arrestava soo che de muasse piñe de zerbo. D'atra parte, no gh'é nisciun ch'o sente o beseugno ò a farta do goerno: "ògni famiggia a stava apreuvo a-i sò dafæ". E de de lì s'accapisce che a soçietæ, stæta lasciâ à inzegnâse da pe lê, a l'attreuva un òrdene e un balansamento spontanni.
Uña de carreghe instituçionale che gh'é arrestou a l'é quella de Conte, ch'a speta a-a famiggia Took.
O Conte o l'é o giudiçe supremmo da Còrte de Giustiçia, o Prescidente de l'Assemblea Naçionale e o cappo de l'exerçito Hobbit, tutte instituçioin che ghe son soo che inti momenti de urgensa (che saieiva comme dî mai): o titolo de Conte o l'é ciù unn'onorificensa che unna carrega.
L'atro offiçio pubrico, ch'o continua avendoghe unna vea fonçion, o l'é quello do Scindico de Priabeuggiâ, carrega elettiva ch'a l'indua sett'anni e a ven renuâ a-a Fea De Badda in scî Gianchi Peuzi, quande gh'é a festa Lithe de Meza Stæ. O ròllo do Scindico de Priabeuggiâ o l'é quello de stâ à cappo di disnæ da festa, e ascì stâ apreuvo a-i Servixi di Tragetta e da Guardia Naçionale (de fæto o l'é ascì Ministro de Pòste e Primmo Guardacontea).
I Guardacontea ean in sostansa a sola forsa de l'òrdene che ghe foïse; o sò ròllo o l'é offiçialmente quello de dâ a mente a-a seguessa personale di Hobbit, sciben "s'occupavan ben ben de ciù de bestie che se perdeivan": fæto ch'o â dixe longa in sciô livello de delinquensa inta Contea. E de fæto ghe n'é soo che dozze, trei pe ògni Decuman, e a sò sola "montua" a l'é unna ciumma in sciâ berretta. Ghe n'é quarche atro, inte un numeo ch'o peu cangiâ, pe dâ mente a-e frontee e no lasciâ che i foestê "daggan breiga".
L'é o caxo de nottâ che, quande a Contea a ven occupâ da-i òmmi de Sharkey e sto chì o ghe fa vai a sò "raçionalitæ" postissa (ch'a vive de vertadëi "piani quinquennali") a burocraçia a se mortiprica e l'òrdene spontanio o se deslengua inte un grixo tutto pægio.
O Tolkien, dapeu, o dixe ciæo che, e uniche lezze che gh'é, i Hobbit ê attribuiscian a-i tempi do re, e vëgnan respettæ in mainea spontania perché ê conscidian "antighe e giuste".
Ste lezze chì - che l'é ciæo che trassan un regime de common law, basou in sce l'autorevolessa ciù che in sce l'autoritæ - doveivan in sciâ fin confirmâ quello che, con Murray N. Rothbard, ne saiæ cao acciammâ "asciòma de no aggrescion": nisciun no gh'à o drito de aggivâ a persoña, ò a röba di atri. | magazine | 922 | bollezzumme | 2,001 |
311b7e28c74cc94f | Libbri reçevui Leonardo Mondadori e Vittorio Messori, Conversione. Una storia personale. - Milano: Mondadori, 2002
O se ciamma Leonardo Mondadori, ma o porreiva aveighe un atro nomme che se segge, st'òmmo ch'o dialoga co-o Vittöio Messori in "Conversione. Una storia personale". Un libbro dedicou a-a vitta, ch'a ven contâ con sënitæ e sensa frexetti, de una persoña che solo à caxo o l'é o prescidente do ciù gròsso groppo editoriale italian.
Un poæ de trei figgi avui da doe despæge moggê, un maio ch'o l'à divorçiou doe vòtte, un pöveo cristo comme tutti niatri, ma che o Segnô o gh'à vosciuo dâghe de grende poscibilitæ, da l'aveighe ben ben de palanche a-o fæto de poei pratticâ i salòtti intellettuali ciù escluxivi, ma ch'o l'à avuo ascì da anâ incontra à di grendi patimenti (à partî, se capisce, da-i trei tumoî che gh'atteuscegan a vitta da un pö de anni).
O Leonardo Mondadori o l'é un òmmo che, dex'anni fa, o s'é ammiou inderê e o l'à visto solo che invexendi e fallimenti, à ïsa à ïsa mascaræ da-o sguasso de una vitta ch'a paiva fæta de piaxei. In sciâ fin, un òmmo comme i atri, che dòppo d'avei çercou tutte e meñe de feliçitæ mateiale o sente a farta de quarcösa de ciù conscistente - de una Caa da affiâseghe. Ch'o s'accòrze d'avei riuo tante vòtte, ma de no avei mai provou l'espeiensa prefonda de quella giöia che soo che a fê a peu regallâ. L'é de fronte à sta graçia che tutta a seu existensa avanti a passa in segondo cian, pe lasciâ o passo à unna miscion de apostolou e testemoniansa.
A-a fin da föa a l'é tutta lì l'istöia do neo ciù cao do Arnoldo Mondadori. "Pe mi, a prattica da vitta crestiaña a l'é stæta missa da una banda pe de dexeñe de anni - o confessa - Dapeu, eive o tornâ à descreuve sta stradda evangelica e l'inandiâseghe de longo de ciù - e de longo de ciù con convinçion e con giöia."
"Conversione" o l'é un libbro fæto de poule sence, pægio che tutte e euvie do Messori. Un libbro donde a poula gròssa a l'é de soventi unna poula do gatto - no gh'é de pòsto pe-o "scincretiximo" ò l'"ireniximo" ò chi sa cös'atro; tutta l'attençion a l'é portâ in scê poule façile do catechiximo: a Comegnon, l'examme de conscensa, a Messa.
Sto chì o l'é un libbro ch'o no çerca i attesti da lettua "no letteale" de Evangeli pe raçionalizzâ e meccanizzâ l'incontro co-o Cristo, ma ch'o çerca inti fæti grendi e piccin da vitta de tutti i giorni l'imbatto da poula do Segnô.
I doî autoî, donca, no se vergheugnan de trattâ di argomenti anche "scandaloxi": l'indissolubilitæ do maiezzo, a castitæ, o Pareiso e l'Inferno, o retorno à unna religioxitæ "antiga", segnâ da-a preghea e da-a confescion, rescädâ da una speciale divoçion à Maria.
Unna religioxitæ ch'a peu vegnî feua inte tutto o seu sprandô e inte tutta a seu giöia solo in caxon de l'abbrasso da Gexa Catòlica, de longo lesta à accheugge o figgio sgreon e à ammassâ pe lê o vitello grasso.
O Leonardo, pöi, o s'é avvexinou torna a-a fê apreuvo a-a lettua de Escrivà de Balaguer, fondatô de l'Opus Dei, e a-o seu insegnamento schillente e gräio de un prefondo, commun bonsenso. Fòscia l'é pe questo che o Mondadori o no gh'à avuo l'"effetto San Françesco": a smangiaxon un pittin kitsch e un pittin mondaña, che de vòtte ghe vëgne a-i convertii à la page de lasciâ tutti i seu avei e arretiâse in sce quarche bricco feua stato pe provâ cöse se sente à raxonâ co-i stambecchi e co-e belloe. À reisego de perde o dialogo co-o Segnô ancon avanti d'aveilo attrovou.
O Leonardo o no cointa, da sto ponto de vista. Lê o l'à fæto sò l'insegnamento do biou Escrivà: aveighe o primmô into sò travaggio e mettise a-o servixo do Segnô; no renonçiâ a-e ricchesse ma deuviâle pe fâ do ben; no anâse à çercâ una mainea de vive pe fâ do xanno, ma parteçipâ a-o "fæto stranio d'ëse stranni". In sciâ fin, no scappâ da-o mondo ma vivilo co-a mascima intenscitæ. In sce sto fæto chie, ançi, i doî autoî an sentio o dovei d'affermâseghe, no foïse atro perché "ciù de un secolo de propaganda marxista a l'à lasciou e seu orme attuscegæ ascì in sce ben ben de pastorale crestiaña".
In sarsî torna e istöie de l'Evangelio, a vitta de Gexù e de quelli che ghe son stæti da vexin (co-o còrpo e co-o spito), o Messori o ne fa vedde che fra de lô gh'ea di mosci e di misci, sensa distinçion. I primmi no vegnivan condannæ perché ricchi, ançi; de soventi l'é stæto soo che in caxon da seu boña voentæ che o crestianeximo o l'à posciuo vegnî a-a luxe do sô e fâse ciù fòrte.
Comme tutte e cöse do mondo, a ricchessa a l'é un istromento che i òmmi gh'an e ch'o se peu deuviâ pe fâ do ben ò pe fâ do mâ. "Biæ [son] quelli - o scrive - che peuan ascì aveighe de ricchesse ma che ne son destaccæ, no s'affian areo à quelle. Da un ponto de vista religioso, ch'o no segge attuscegou da-e categorie politiche da giornâ d'ancheu, o veo desgraçiou o l'é o peccatô, quello ch'o l'é meno ricco de una Graçia diviña che, pe de ciù, o no â dexidia e o no â çerca manco." Ma o fedele o l'é de longo ricco de sta Graçia chì, e o fæto ch'o l'agge ò no de ricchesse o no conta ninte pe quello che risguarda un giudiçio che dâlo ghe tocca soo che a-o Segnô.
Ançi, dî che soo che i pövei gh'an "drito" a-o Regno di Çê a l'é una sforsatua ingiusta de quelli che "vorrieivan fâ de l'Evangelio un manuale do revoluçionäio ò do scindacalista".
"Confessione" o l'é un libbro segnou da un impioso realiximo crestian pròpio perché o conta e ricchesse e e misëie, inte unna poula a vitta, de un meschinetto comme tutti. Nasce chì o seu ëse descòmmodo: e gh'é da scommette che ghe ne saià pe coscì che gh'arruffià o naso. O faià arraggiâ i fanatichi do laiciximo e do seu Dio secolare e bastardo: o Stato, quello ch'o l'à levou e òstie d'inti tabernacoli pe mettighe e flebo, ch'o l'à cangiou a confescion co-e sedute da-o pscichiatra e a sottaña do præve co-o camixo gianco do mego.
Ma o faià inveninâ ascì quelli che sostëgne un catoliceximo "bonista", "dialogante", miödin, ch'o s'ascòrda l'imposcibilitæ de mette in segondo cian o messaggio de sarvessa da Croxe confronto à unn'astræta "etica crestiaña". A raxon diciarâ do libbro a l'é de aggiuttâ quelli che çercan a fê. E se anche un solo o l'arriescisse à vedde o Segnô in caxon de poule, sence e scandalose, do Messori e do Mondadori, sti chì avieivan piñamente guägno a sò desfia co-o mondo. | magazine | 1,163 | bollezzumme | 2,002 |
b62d2091eb5e1c23 | Dovei parlâ italian: o l'é pe lezze!
"Cöse veuan ancon sti rassisti? Veuan parlâ i sò dialetti? Pövei inluxi, sti lombardi, sti piemonteixi, sti liguri, sti rassisti veneti, sti sardegnòlli, sti mafiosi siçilien...".
Te ô lì quello che pensan, in nomme da sòlita Repubrica indivixibile, in nomme de quella fascista idea de unitæ naçionale, tanti e tanti deputæ che magara pròpio in Liguia an piggiou, ò fòscia saieiva megio dî arröbou, de çentanæe de voti da tante e tante gente che parlan e vorrieivan continuâ à parlâ a lengua che i sò vegi gh'aivan mostrou.
E coscì l'é comensou i attacchi a-i dialetti italien. Pe-o novanta via çento di deputæ italien, cöse conta ancheu e millenäie lengue che mioin e mioin de çittadin veneti, liguri etc..etc.. parlan ancon fra de liatri? Ninte! Pe-o parlamento italian conta soo a lengua italiaña. E guai à chi se preuva à defende i dialetti: son sempre lô, quelli rassisti do Nòrde, leghisti, a-a dreittua nazisti segondo quello che tutti i giorni o scrive quello gentilòmmo do direttô de l'Unitæ, o Furio Colombo.
Eh scì! Nazisti pe sto scignoo chì son quelli che defendan e minoanse lenguistiche, i bravi in cangio son quelli che, con voei constituçionalizzâ a lengua italiaña, çercan à fâ moî quelle coltue regionale, de za allembeie, che pròpio attraverso i dialetti arriëscian ancon à esprimmise.
E aloa, davanti a-e propòste de AN e da scinistra (comme scrivo de longo, fascisti neigri e fascisti rosci pe conto mæ son pægi), ancon d'assæ che ghe segge quelli quattro gatti de leghisti rassisti, barbai e desgaibæ, i unichi che gh'an a-o cheu e nòstre coltue e ch'an vosciuo ancon unna votta arregordâ a-o parlamento italian che a lengua italiaña a no l'é l'unica lengua che se parla in sciô territöio naçionale. À despeto de quello ch'o dixe o Fini, ch'o parla de Gens Italica.
E ghe l'an vosciuo arregordâ ascì à costo d'ëse linciæ da l'informaçion de regimme e de ëse fæti passâ pe-i sòliti paisen da ostaie, quelli che, imbriæghi, parlan in dialetto co-o naso rosso pe-i litri de vin collæ.
O bello l'é che i Verdi, a Margaita e i fascisti de AN, an attrovou comme primma scusa pe poei constituçionalizzâ l'italian comme lengua offiçiale a poia de l'omologaçion coltuale ch'a ven provocâ da-a globalizzaçion! A sò reçetta donca a saieiva che pe sarvâ unna lengua l'é megio ammassâne unna vinteña: bella röba! O Hitler ò o Tito ò o Stalin no avieivan posciuo fâ ciù ben.
Ma comme ò sempre dito e no me stanchiò mai e poi mai de dî, a corpa a no l'é di Fini ò di Rutelli ò di Bornacin: a corpa a l'é soo che da gente, noiatri, ch'a l'à mandou à goernâne ò à rapresentâne in parlamento sti scignoi chì.
Perché no se peu continuâ à mogognâ contra quello ch'o fa levâ o cartello ZENA, ò dapeu piggiâsela con quelli che veuan fâ de l'italian a lengua offiçiale italiaña, se dòppo inta gabiña elettorale s'ascordemmo de tutte ste cöse chì.
L'é pe quello che mi n'ò mai mandou mail de mogogni contra o Pericu pe-o cartello Zena ch'o l'ha fæto levâ, ò contra o parlamento pe-a neuva lezze: perché o sciô Pericu e i deputæ ghe l'emmo missi noiatri, con savei chi ean e che idee gh'aivan.
Gh'é un dito: "Chi è causa del suo mal, pianga sè stesso!" e o ven pròpio à taggio pe ste occaxoin chie. Ma scignoi, un de noiatri che un anno fa o l'é anæto à votâ o Bornacin, ò o Burlando ò o Intini cöse o poeiva aspëtâse da ste gente chì? Che voësan defende o zeneise? Che ghe poesse importâ quarcösa di nòstri dialetti o de nòstre tradiçioin?
Ghe l'ei mandæ à Romma? E oua, gente cae, bisà che se î tegnimmo e se î gödimmo. | magazine | 639 | bollezzumme | 2,002 |
66424cfc96a00bad | # Assoçiaçion pe-a promoçion da lengua ligure
O *Conseggio pe-o patrimònio linguistico ligure* o l’é unn’assoçiaçion de persoñe impegnæ à promeuve e varietæ romanse stòriche da Liguria. Ciù into detaggio, o se propoñe de creâ e condiçioin pe fâ cresce a conoscensa do patrimònio linguistico da region, tanto a-o livello de reçerca scientifica comme de divorgaçion.
O Conseggio, in qualitæ d’organizzaçion ch’a no se reciamma à nisciun partio e à nisciuña ideologia politica, o se propoñe ascì de dialogâ co-e instituçioin pe l’inandio de iniçiative ligæ a-i seu proponimenti. Pe sta raxon, o dispoñe de un comitato scientifico independente.
A sottoscriçion a-o Conseggio a l’é volontäia e averta à tutti. Pe contattâne sciâ peuan scrivine à l’adresso [email protected] ò in sciâ nòstra pagina Facebook.
# Urtime notiçie
## Conferensa «Dall’Anonimo genovese alle prose politiche: forme ed usi del volgare genovese in epoca medievale»
A-i pròscimi 5 de novembre à 16.30 ghe saià à l’Archivio Stòrico do Commun de Zena a conferensa *«Dall’Anònimo genovese alle prose politiche: forme ed usi del volgare genovese in epoca medievale»* do Steva Lusito.
Con tutte e raxoin, l’Anònimo Zeneise – visciuo à cavallo tra i secoli dozze e trezze, ch’o n’à lasciou unna produçion conservâ inte doî còdixi scriti à man – o se peu consciderâ o fondatô no solo che da lettiatua, ma ascì do zeneise comme lengua scrita, deuviâ con unna seu fonçionalitæ de communicaçion e un seu spirto identitäio. Ciù into dettalio, a fòrte componente «çivile» da seu produçion – ligâ à l’exaltaçion de glöie da patria, a-o reciammo de tanti aspeti da demografia e da forma da çittæ de Zena e a-a critica de lòtte drento do Commun – o rende a seu produçion un documento ben ben scignificativo pe-a comprenscion de diversci elementi che descrivan a stöia de Zena inte l’Etæ de Mezo.
À partî da-e decade dòppo l’euvia de l’Anònimo (stæta redescoverta solo che a-a meitæ de l’Euttoçento, ma conosciua con piña probabilitæ ascì inti secoli avanti) o zeneise o l’é stæto deuviou comme mezzo de trasmiscion de conoscense (mascime inte volgarizzaçioin e traduçion ben ben conosciui inte l’area latiña) e comme lengua da cançellaia – da arente a-o latin – inte di documenti d’amministraçion e politichi stæti scriti in continente e inte colonie zeneixi in gio pe-o Mediterraneo. Pe fâ un exempio, in zeneise o l’ea stæto traduto un trattato stipulou co-o Khan di Tartai, e ancon do 1473 o surtan ottoman Mouma II o l’aviæ deuviou o zeneise pe communicâ a-i zeneixi de Scio a seu vittöia in battaggia contra un rivale à cappo de unna confederaçion turcomanna.
A conferensa, partindo da-a produçion de l’Anònimo Zeneise (do quæ a produçion a l’é in espoxiçion inte l’ambito de *«Ianua – Genova nel Medioevo»*), a presentià e forme e i contegnui da recuggeita de l’autô, pe mensunâ dapeu e modalitæ ch’an visto o zeneise comme lengua scrita inte l’Etæ de Mezo. Durante a presentaçion se parlià ascì de l’evoluçion interna do zeneise da-e fase ciù antighe d’attestaçion fin a-a giornâ d’ancheu.
## Convëgno internaçionale de studio e reflescion in sciô patrimònio linguistico da region intemelia
A-i pròscimi 5 d’ottobre ghe saià à Ventemiggia un «Convëgno internaçionale de studio e reflescion in sciô patrimònio linguistico da region intemelia». L’iniçiativa a l’é organizzâ da l’*Académie des langues dialectales* de Monego, da-a *Cumpagnia d’i Ventemigliusi* de Ventemiggia e da-o Conseggio pe-o patrimonio linguistico ligure.
O convëgno o se tegnià da 9 à 16 h into sallon da parròchia de Sant’Aostin à Ventemiggia (ciassa Bassi 1), vexin a-a staçion di treni. Da 12 à 14 h ghe saià unn’interruçion pe-o disnâ.
O convëgno o l’à pe finalitæ de fâ o ponto tanto in sciô stato da reçerca comme in scê poscibilitæ de trasmiscion e valorizzaçion de varietæ linguistiche da region intemelia. Parteçipià i relatoî enonçiæ chì dabasso:
Claude Passet (*L’étude scientifique du monégasque : état des lieux et desiderata*); Alberto Sismondini (*La «Cumpagnia d’i Ventemigliusi» dalla Barma Grande a Intemelion: verso i cento anni di studi sui dialetti dell’area intemelia*); Werner Forner (
*Una classe nominale non antica nei dialetti intemeli (e altrove)*); Dalila Dipino (
*Ai confini della Liguria occidentale: un’inchiesta sul campo*); Andrea Capano (
*Un possibile arcaismo fonetico in ventimigliese: sull’esito -[b]- da -P-*); Roberto Moriani (
*Il lessico pastorale brigasco nella toponomastica delle Alpi Liguri*); Isabelle Albanese e Sylvie Leporati (
*Insegnare e trasmettere il monegasco, dalla scuola ai corsi per adulti*); Rita Zanolla (
*Insegnare il dialetto a Ventimiglia? Uno sguardo fra passato e futuro*); Stefano Lusito (
*Il caso del monegasco fra prerogative istituzionali, normazione linguistica e didattica: un possibile modello per le parlate liguri?*); Giorgio Oddone (
*Le parlate liguri: segno di identità, dalla provincia al mondo*).
I atti saian pubricæ.
## Convëgno «Fra Liguria e Lunigiana»
Segnallemmo con piaxei o convëgno *«Fra Liguria e Lunigiana. Rapporti tra l'estremo Levante Ligure e le aree limitrofe. Considerazioni storiche e linguistiche»* ch’o se tegnià da-i 5 a-i 7 de settembre à Lerxi, Amegia e Arcoa. L’evento o l’é organizzou da l’APS Enrico Calzolari pro Monte Caprione.
Tra i locutoî ghe saià o dottô Michele Armanini, o dottô Pier Giorgio Cavallini, o dottô Stefano Lusito, nòstro sòçio, o professô Leonardo Savoia e o dottô Daniele Vitali.
## Traduçioin automatiche: un passo importante pe-a nòstra lengua
O Conseggio pe-o patrimònio linguistico ligure o l’é feliçe d’annonçiâ che Google a l’à azzonto a lengua ligure (in varietæ zeneise) a-o seu scistema de traduçioin automatiche, *Google Translate*. Questo o representa un passo scignificativo pe-a valorizzaçion da nòstra lengua e da nòstra coltua.
St’azzonta a l’é solo che l’urtima novitæ in ponto tecnologie linguistiche pe-a nòstra lengua, e a l’arriva apreuvo a-i travaggi pioneristichi za stæti portæ avanti da-o progetto *«No Language Left Behind»* de Meta, e e importante reçerche di membri da nòstra assoçiaçion, compreiso l’urtimo articolo scientifico stæto pubricou che l’é quarche meise. Semmo contenti de constatâ che i nòstri sfòrsci constanti an contribuio à inandiâ unna base sòlida in sciâ quæ l’é stæto poscibile sviluppâ ste tecnologie.
Arregordemmo che i traduttoî automatichi – comme tutte e tecnologie linguistiche – an da ëse addeuviæ con attençion e che l’é neçessäio fâ controllâ tutti i resultati à di linguisti esperti. Sciben che a qualitæ de traduçion automatiche de Google pe çerte tipologie testuale a l’é assæ boña, pe de atre – pe exempio pe-i testi into registro colloquiale ò pe-i topònimi – a stradda da fâ a l’é ancon longa. Arrestemmo però convinti che ste tecnologie anian avanti à amegioâ e che vegnian à ëse, delongo de ciù, un instrumento fondamentale pe-a promoçion da nòstra lengua. Into mentre, a nòstra assoçiaçion a continua à ëse disponibile pe-i travaggi de revixon de testi, pe-i quæ sciâ peuan contattâne à l’adresso [email protected].
## Conlaboraçion con l’*Académie des langues dialectales*
I membri do Conseggio pe-o patrimònio linguistico ligure en contenti d’annonçiâ l’inandio de unna conlaboraçion reçiproca con l’*Académie des langues dialectales* do Prinçipato de Monego, organizzaçion dedicâ a-o studio, a-a diffuxon e à l’avvardo do monegasco e di atri parlæ liguri. L’*Académie*, stæta fondâ do 1981 con l’autorizzaçion do governo do Prinçipato e o sostëgno de S.A.S o prinçipe Rainê III, a l’arrecheugge linguisti e studioxi de nòmina internaçionale. N’é cao arregordâ, tra i membri passæ de l’*Académie*, i linguisti Giulia Petracco Sicardi e Fiorenso Toso.
Dimmo graçie a-o prescidente de l’*Académie*, o dottô Claude Passet, pe sta conlaboraçion, ch’a permettià a-e nòstre assoçiaçioin de piggiâ parte à di progetti commun in ponto linguistica.
## Convëgno «Leggere e scrivere in genovese»
O Conseggio pe-o patrimònio linguistico ligure o l’organizza un convëgno de studio e de reflescion in sciâ tradiçion scrita do zeneise. L’evento o saià tegnuo à Zena mätesdì a-i 19 de dexembre, inta salla di Ceghi (sala dei Chierici) da biblioteca Berio, da 14:00 à 17:30.
## Zimme de braxa – Colleçion de lettiatua ligure
L’é sciortio i primmi trei volummi de *Zimme de braxa*, in collaboraçion con l’editô Zona. Sta neuva colleçion a se propoñe de dâ unna vixon d’insemme in sciô largo orizzonte da lettiatua scrita inte varietæ da Liguria da l’Etæ de Mezo fin a-a giornâ d’ancheu, in sciâ base de tipologie de testo, de tematiche e de aree linguistiche.
## Antologia da lettiatua ligure
O Conseggio o presenta con piaxei l’Antologia da lettiatua ligure, unn’euvia stæta realizzâ da-o Lusciandro Guason pe nòstra commiscion.
Chì o lettô o porrià fâse unn’idea da progresciva evoluçion da lettiatua zeneise e ligure inte l’andâ di secoli, segge da-o ponto de vista lenguistico, segge da quello do contegnuo: da-a poexia epico-çivile de l’Anònimo ò do Foggetta, à l’inspiaçion baròcca e gongorista do Cavallo, da-a poexia còmica do Piaggio, a-a lirica de stampo paisaggistico-intimista do Firpo, tutte e tendense vëgnan presentæ, à definî l’imagine de unna lettiatua complessa e ancon oua piaxeive a-a lettua.
## Fiorenso Toso
A-i 24 de settembre u. p. o l’é mancou tròppo fito o professô Fiorenzo Toso, ordinäio de lenguistica geneâ à l’Universcitæ de Sasciai, ma ch’o l’ea conosciuo in Liguria sorvetutto pe-i studi inneuvativi in sciô zeneise, o seu lescico, a seu lettiatua e a seu presensa otramâ. O l’à traduto ben ben de euvie da-o franseise e da-o spagnòllo in italian e da l’italian, da l’ingleise e da-o spagnòllo in zeneise. O l’é stæto apreuvo ascì a-e costioin de minoanse lenguistiche inte l’Italia e inte l’Euròpa, de lescicografia e de studi etimològichi. Pe chi mette zu sta nòtta chì, o l’é un dô de cheu stâ à scrive o necrològio do Fiorenso, apreuvo che se conosceivimo da unna vitta e in ciù o l’ea un di sostegnitoî ciù appascionæ da mæ mainea de intende a poexia in zeneise. Scin da-a fin di anni ’70, quande tutti doî parteçipavimo a-o concorso de poexia *Lauro d’Oro*, à quande o l’à fæto intrâ i mæ testi inta fondamentale antologia *Letteratura genovese e ligure* (Marietti, 1989-1991), à quande o l’à fondou e diretto a collaña de lettiatua *A Parma* pe-e ediçioin Le Mani, scin a-a gramatica stæta scrita à quattro moen *Il genovese in tasca* (Assimil, 2010), e a-e reçente conlaboaçioin a-a collaña *E restan forme* de l’editrixe Zona, e nòstre necce in ponto lenguistica e estetica en anæte avanti da mæxima. De fæto, inta poexia e inta pròsa, o Toso o l’é stæto o primmo, di tempi moderni, à fâse fautô de unna lengua zeneise letteräia, int’unna çerta mainea aulica, ma adattâ ascì à tutti i deuvi da giornâ d’ancheu, con arrembâse à di fondi studi in sciô zeneise clascico e à di recovi lescicali da-i testi do passou, mascime d’etæ baròcca, coscì comme da-o zeneise periferico, ch’o ven parlou ancon oua. A seu battaggia pe-o reconoscimento de l’importansa, segge istòrico-soçiale, segge letteräia do zeneise, a gh’ea costâ, mascime a-o prinçipio da seu carrea academica, de diffidense e de incomprenscioin, ma a l’à ottegnuo un importante successo co-a mostra *Il Genovese – Storia di una Lingua*, che lê o l’aiva organizzou à l’Archivio de Stato do settembre 2017. Un evento ch’o l’à representou un traguardo za solo che da-o titolo, apreuvo che inte un contesto instituçionâ e con un gran resato se deuviava, pe trattâ do zeneise, a poula «lengua» e no «dialetto». Inte unna vitta stæta dedicâ areo à sta finalitæ preçisa, in ciù che a-a famiggia, atro ponto fermo da seu vitta, o Toso o l’à produto unna quantitæ de testi scientifichi e letteräi mai tanto stascia e accuâ da mette mäveggia, asquæxi ch’o savesse che o tempo ch’o gh’ea misso à dispoxiçion o no l’ea guæi, e paiva ch’o desse mente a-o conseggio de l’Anònimo, poæ medievâ da nòstra lettiatua, ch’o l’aiva misso comme epigrafe a-a seu *Storia linguistica della Liguria* (Recco-Zena, 1995): «Lavore, quando è saxon / l’omo, avanti che passe l’ora: / a compir un faito bon / non è mai da dar demora». (Rimma LXXVIII)
Lusciandro Guason | webpage | 1,961 | https://conseggio-ligure.org/ | 2,023 |
2c009e005f287783 | # DEIZE: diçionäio italian-zeneise
O Conseggio pe-o patrimònio linguistico ligure o presenta con piaxei o *DEIZE*, un *diçionäio elettrònico italian-zeneise* da-e finalitæ in primmo leugo didattiche à cua do Jean Maillard e ch’o peu contâ in sciâ consulensa linguistica de Fabio Canessa, Lusciandro Guason, Stefano Lusito, Claudio Rezzoagli e Fiorenso Toso. E trascriçioin fonetiche, ch’ammian à representâ a prononçia ciù commun e scompartia da-i parlanti da lengua, en à cua do Stefano Lusito. E investigaçioin in sciô territöio en portæ avanti con l’aggiutto de Camillo Aquilino, Mino Damonte e Ornella Dodero.
O diçionäio o se distingue pe unna quantitæ de caratteristiche che, insemme a-o seu carattere digitale e sensa costi pe l’utensa, veuan fâlo vegnî un strumento da-a particolâ utilitæ inte l’ambito da didattica do zeneise:
- a propòsta de testi d’exempio, pe ben ben di lemmi ciù frequenti, che presentan e equivalense do lescico zeneise inte di contesti de communicaçion vexin a-a realtæ;
- a poscibilitæ de consultaçion de tabelle de declinaçion di sostantivi e de coniugaçion di verbi, generæ da un programma informatico inandiou pe quello fin;
- a presensa de indicaçioin esatte in sciâ prononçia de tutti i lemmi (correspondente à quella da primma çittæ da region) pe mezo da trascriçion inte l’alfabeto fonetico internaçionale (IPA).
Dæto e finalitæ do diçionäio, ch’o l’ammia a-o repiggio do lescico ch’o s’attreuva inta lettiatua stòrica da lengua, quest’euvia a dà a prioritæ a-e forme zeneixi ciù viaxe che no à quelle refæte in sce l’italian, ascì ben che queste de vòtte peuan ëse ciù deuviæ inta lengua parlâ. Çerti di critëi de registraçion – comme quelli ligæ a-e forme morfologiche tegnue da conto drento do travaggio – se peuan leze inte de seçioin appòxite drento de intræ do diçionäio.
L’euvia, adressâ à l’utensa ciù interessâ a-o repiggio da lengua, a l’intende servî da complemento a-e arrecuggeite e a-i diçionäi, tanto scientifichi comme de divurgaçion, in sce papê ò in formato informatico; de questi travaggi se propoñe chì dabasso unna bibliografia generale.
Sciâ çercan unna referensa in sce papê?
O neuvo *Dizionario italiano-genovese* do Steva Lusito o l’é pensou apòsta pe chi çerca unna scintexi do lescico italian ciù frequente missa à confronto co-e seu equivalense in zeneise. O diçionäio o l’appresenta ascì unna larga seleçion de frase d’exempio, d’esprescioin idiomatiche e de proverbi, e o mette in evidensa tante de costruçioin despæge tra e doe lengue.
Sciâ peuan cliccâ chì pe ammiâ o produto into scito de l’editô.
## Bibliografia
- E. Autelli, S. Lusito, C. Konecny, F. Toso, (2018-2021), GEPHRAS: The ABC of Genoese and Italian Phrasemes (Collocations and Idioms). Co-o supporto linguistico do A. Guasoni e e inlustraçioin do M. Merli. https://romanistik-gephras.uibk.ac.at.
- E. Autelli, C. Konecny, A. Guasoni, S. Lusito, F. Toso, (in progetto), GEPHRAS2: The D-Z of Genoese and Italian Phrasemes (Collocations and Idioms). Co-e inlustraçioin do M. Merli.
- A. Acquarone, A. Guasoni, S. Lusito, A. Roveda, (2015), Parlo ciæo. La lingua della Liguria. Il Secolo XIX / De Ferrari, Genova.
- F. Bampi, (2008), Nuovo dizionario italiano-genovese illustrato e commentato, Nuova editrice genovese, Genova.
- G. Casaccia, (1851), Vocabolario genovese-italiano, F.lli Pagano, Genova.
- G. Casaccia, (1876), Dizionario genovese-italiano. Seconda edizione accresciuta del doppio e quasi tutta rifatta. G. Schenone, Genova.
- M. Cortelazzo, M. Cuneo, G. Petracco Sicardi, (1995), Vocabolario delle parlate liguri. Lessici speciali 2-I: i pesci e altri animali marini. SAGEP, Genova.
- M. Cuneo, G. Petracco Sicardi, (1997), Vocabolario delle parlate liguri. Lessici speciali 2-II: mare, pesca e marineria. SAGEP, Genova.
- G. Frisoni, (1910), Dizionario genovese-italiano e italiano-genovese, Donath, Genova.
- A. Guasoni, F. Toso, (2010), Il genovese in tasca, Assimil Italia, Chivasso (Torino).
- S. Lusito, (2022), Dizionario italiano-genovese, Editoriale Programma, Treviso.
- G. Petracco Sicardi, (1982), Vocabolario delle parlate liguri. Lessici speciali 1: gli uccelli. SAGEP, Genova.
- G. Petracco Sicardi, F. Toso, P. Cavallaro, (1985), Vocabolario delle parlate liguri. Vol. I: A-C. Consulta ligure, Genova.
- G. Petracco Sicardi, R. Conte Labella, F. Toso, P. Cavallaro, (1987), Vocabolario delle parlate liguri. Vol. II: D-M. Consulta ligure, Genova.
- G. Petracco Sicardi, F. Toso, (1990), Vocabolario delle parlate liguri. Vol. III: N-S. Consulta ligure, Genova.
- G. Petracco Sicardi, (1992), Vocabolario delle parlate liguri. Vol. IV: T-Z. Consulta ligure, Genova.
- C. Olivari, (2006), Vocabolario genovese-italiano italiano-genovese. Zeneise riso ræo. Liberodiscrivere, Genova.
- F. Toso (1997), Grammatica del genovese, Le Mani – Microart’s, Recco.
- F. Toso (2006), Dizionario italiano-genovese, genovese-italiano. Antonio Vallardi Editore, Milano.
- F. Toso (2015), Piccolo dizionario etimologico ligure. Ed. Zona, Lavagna. | webpage | 749 | https://conseggio-ligure.org/dicionaio/deize/ | 2,023 |
1b6f5aedef3d8e0d | # Lettiatua ligure
## Zimme de braxa: colleçion de lettiatua ligure
A colleçion *Zimme de braxa*, inandiâ in collaboraçion con l’editô Zona e sott’à l’avvardo do Conseggio pe-o patrimònio linguistico ligure, a se propoñe de dâ unna vixon d’insemme in sciô largo orizzonte da lettiatua scrita inte varietæ da Liguria da l’Etæ de Mezo fin a-a giornâ d’ancheu, in sciâ base de tipologie de testo, de tematiche e de aree linguistiche.
## Antologia da lettiatua ligure
O Conseggio o mette à dispoxiçion de casañe unn’antologia da lettiatua in lengua ligure, à cua do Lusciandro Guason. O lettô o porrià fâse unn’idea da progresciva evoluçion da lettiatua zeneise e ligure inte l’andâ di secoli, segge da-o ponto de vista lenguistico, segge da quello do contegnuo.
## Lettue conseggiæ
Inte sta seçion emmo fæto unna çernia de lettue e atri materiali contemporanei in zeneise e atre varietæ ligure: giornali, reviste, arrecuggeite de preusa, versci, stöia da lettiatua e tanto atro. | webpage | 158 | https://conseggio-ligure.org/lettiatua/ | 2,023 |
6f8b60d7b0ea9c6a | # Lettue conseggiæ
Inte sta seçion emmo arrecuggeito unna serie de materiali conseggiæ in zeneise e atre varietæ ligure: giornali, reviste, libbri de preusa e poexia, contegnui pe l’infançia e testi in sciâ stöia da lettiatua ligure.
## Giornali e reviste
O Zinâ a l’é a revista d’informaçion in zeneise ch’a sciòrte tutti i venardì. Into scito s’attreuva segge a verscion audio segge quella scrita, co-a traduçion in italian.
O cotidian ciù grande da region, Il Secolo XIX, o pubrica tutte e domeneghe unna pagina in zeneise. Ô trovæ inti butteghin da giornali de tutta a Liguria e in sce Internet.
O Stafî a l’é stæta unna revista zeneise ch’a sciortiva tutti i meixi, da-o 2019 a-o 2021. A parlava de coltua, politica, economia e problemi soçiali.
## Lettue in preusa
Se propoñe chì unna lista de scriti conseggiæ in preusa zeneise, che se peuan accattâ pe-a ciù parte segge inte libbraie segge in sce Internet.
O primmo libbro da colleçion «Biblioteca zeneise»: R. Zena, A bocca do lô, traduto in zeneise da-o F. Toso, De Ferrari, 2018.
A. Guasoni, A-i rastelli de stelle e tutti i atri racconti, De Ferrari, 2019; segondo volumme da «Biblioteca zeneise».
E ciù belle föe, dozze stöie di fræ Grimm contæ inta lengua da Liguria, à cua de A. Acquarone e A. Roveda, De Ferrari, 2019.
Kamasutra zeneise, ò sæ e quaranta mainee de becciâ, dedicæ a-o clero da Fransa, à cua do A. Acquarone, De Ferrari, 2021.
Un romanso spagnòllo do secolo XVI, Lazarillo de Tormes, traduto in zeneise da-o S. Lusito, in «Cabirda», quærno n. 5, 2020.
G. Poggi (attr.) Giña de Sampedæña, à cua do F. Toso, Microart’s, 1992; romanso zeneise sciortio in sce «O Balilla» do 1883.
A primma colleçion de scriti in preusa zeneise de l’autô G. Mangini, A-a reversa, F.lli Frilli, 2009.
Unna segonda colleçion de preusa e versci zeneixi do G. Mangini, Abbrettio, F.lli Frilli, 2013.
## Poexia
A produçion poetica into parlâ de Carreuxo do R. Benso, Ei fóe dei ferguò, Zona, 2023.
L’urtima arrecuggeita da poeta D. Oivê de Riva Tregosa, Fî, Zona, 2023.
Poexie scrite tra o 2014 e o 2019 da-o F. Toso, Navegante, ed. Zona, 2019.
Primma arrecuggeita pe st’editô do A. Guasoni, Vixita à Palaçio Inreâ, ed. Zona, 2018.
Arrecuggeita de poexie de l’autoa B. Pedemonte, À crovî e reixe nue, ed. Zona, 2018.
Arecuggeita de poexie de l’autô D. Caviglia, A-o de là do mâ, ed. Zona, 2017.
Arecuggeita de poexie de l’autô A. Roveda, Rafataggi, ed. Zona, 2016.
Segonda arrecuggeita pe l’editô Zona do A. Guasoni, Turchin, ed. Zona, 2016.
E poexie do poeta lërxin P. Bertolani, Seinâ, Einaudi, 1985.
## Lettiatua pe l’infançia
A. Roveda, La donnetta che andava alla fiera. A donnetta ch’a l’anava a-a fea, inlustraçioin da F. Capitelli, Egnatia, 2016.
A. Roveda, Il pidocchio e la pulce. O pigheuggio e a pruxa, inlustraçioin da F. Capitelli, Egnatia, 2015.
L. Lionni, Turchinetto e Giänettin, Le Mani, 2003.
## Stöia da lettiatua
O Conseggio o mette à dispoxiçion inte sto scito a primma antologia da lettiatua ligure scrita in zeneise: A. Guasoni, Antologia da lettiatua ligure.
Unn’euvia completiscima, in 7 volummi, a l’é quella do Prof. F. Toso, La letteratura ligure in genovese e nei dialetti locali. Profilo storico e antologia, Le Mani, 2009.
S. Lusito, Anthologie de la littérature et de l’usage écrit du monégasque, prefaçion de S.A.S. o prinçipe Alberto II de Monego, EGC Monaco, 2024.
A famosa euvia tiatrale do Molière traspòsta in zeneise da-o S. De Franchi, Ro mêgo per força, à cua do S. Lusito, Zona, 2023.
A. Guasoni, Poesia in ligure tra Novecento e Duemila, Cofine, 2019. Antologia de 30 autoî liguri di urtimi doî secoli.
F. Toso, Ra Cittara Zeneize. Poesie scelte, edizioni dell’Orso, 2021. Ediçion critica de l’euvia do Gian Giacomo Cavallo (1590-1657), con commento e traduçion italiaña. | webpage | 639 | https://conseggio-ligure.org/lettue/ | 2,023 |
f61c366e9fb08838 | # Servixi profescionali
Inte sti urtimi anni a lengua ligure a l’é derê a reçeive un interesse delongo ciù grande, ch’o se concretizza inte l’aumentâ di progetti de studio e divurgaçion, coscì comme into fæto che a lengua a vëgne addeuviâ con frequensa sempre ciù fòrte inte l’ambito artistico.
Inta voentæ d’assegondâ sti proçesci e pe fâ de mòddo che se diffonde unna lengua corretta, o Conseggio o mette a dispoxiçion i servixi mensunæ chì sotta:
- traduçioin da l’ingleise, da-o françeise, da-o spagnòllo, da-o todesco e da l’italian a-a lengua ligure (varietæ zeneise);
- revixon de testi (à livello de lescico, scintasci e grafia) che se vorriæ pubricâ in ligure;
- operaçioin d’annotaçion linguistica in sce di testi in ligure;
- registraçioin audio in zeneise.
Pe contattâne sciâ peuan scrivine à l’adresso [email protected]. Quande ghe segge da disponibilitæ da-a parte d’un di nòstri membri, sciâ vegnian contattæ pe accordâse in scê modalitæ e e tempistiche do travaggio. | webpage | 158 | https://conseggio-ligure.org/servixi/ | 2,023 |
018bd0724f0eea65 | # A grafia do zeneise
## Alfabeto
L’alfabeto zeneise o l’é quello latin. In azzonta a-e lettie in commun à tutte e lengue romanse, a lengua zeneise a l’addeuvia dötrei scimboli de ciù pe representâ i seu soin caratteristichi.
| Lettia | Nomme |
|---|---|
A |
a |
Æ |
æ |
B |
be |
C |
ce |
Ç |
çe |
D |
de |
E |
e |
F |
effe |
G |
ge |
H |
acca |
I |
i |
L |
elle |
M |
emme |
N |
enne |
Ñ |
eñe |
O |
o |
P |
pe |
Q |
qu |
R |
erre |
S |
esse |
T |
te |
U |
u |
V |
ve |
X |
ixe |
Z |
zitta |
Ste chì e lettie addeuviæ pe-e poule zeneixi. Inte quelle estranxee s’attreuva ascì:
| Lettia | Nomme |
|---|---|
J |
i longa |
K |
kappa |
W |
doggia ve |
Y |
i grega |
## Vocale
I soin vocalichi do zeneise en representæ da:
| Particolaritæ | Exempi | |
|---|---|---|
A |
A representa o son [a]. | amiga |
Æ |
A representa o son [ɛː] da ‹e› averta longa. |
æga |
Davanti à ‹n› però, a l’é de duâ curta. |
taggiæn
|
|
E |
Coscì comme pe-o catalan e l’italian, a se peu leze averta [e] ò serrâ [ɛ], à segonda di caxi, con de variaçioin da persoña à persoña ascì. |
chen ~
|
EU |
Sta combinaçion a representa o son [ø], comme in franseise. | ceuve |
I |
In generale, a representa o son [i]. | mi |
| Inti dittonghi, a representa a semivocale [j]. |
seia ,
paise
|
|
Dòppo ‹c› e ‹g›, in generale a l’à fonçion de segno grafico e a no se prononçia. |
paggia ,
sprescia
|
|
O |
À differensa da ciù parte de atre lengue romanse, in generale sta lettia a l’é prononçiâ serrâ a-o ponto da avei o son [u]. | no |
Ò |
Quand’a l’à l’açento grave, a ‹o› a representa incangio o son avèrto [ɔ] tònico. |
òmmo |
OU |
Sta combinaçion a representa o son [ɔw]. No se marca l’açento grave in sciâ ‹o› averta perché o saieiva redondante. |
mangiou , poula
|
U |
In generale, a l’à o mæximo son [y] ch’a l’à in franseise. |
nua , figua
|
Quand’a l’é atona inte combinaçioin consonante + ‹u› + vocale, a representa de spesso a semivocale [w], comme in italian. |
quella , ægua , constituî
|
Queste e regole prinçipale. Inti quaddri chì de sotta, demmo quarche informaçion azzontiva. Conseggemmo de no perdise tròppo inti detaggi: ste noçioin se imprendan megio de mainea organica, con leze e sentî di contegnui in zeneise.
## Saveine de ciù: a *‹o›* averta in poxiçion atona
O scimbolo *‹ò›* o s’addeuvia solo pe marcâ o son da *‹o›* averta tònica. Quand’a lettia a l’é atona, l’avertua do son a l’é meno marcâ. Pe sta raxon, e ascì pe no creâ de ambiguitæ, in poxiçion atona a lettia a se scrive donca *‹o›*, sensa l’açento: __o__mmetto , __o__ttobre , etc.
## Saveine de ciù: dittonghi atoni -ao e -eo in fin de poula
A prononçia de poule che terminan co-i dittonghi atoni -ao e -eo a varia de spesso da persoña à persoña. Pe no arrivâ à de scituaçioin donde de picciñe variaçioin de prononçia pòrtan à unna moltipliçitæ de grafie despæge, pe sti caxi se mantëgne e grafie tradiçionale -ao e -eo.
In azzonta, e terminaçioin tradiçionale permettan de vedde ciù de lengê a connescion co-e forme plurale, che – independentemente da-a prononçia do scingolare – se prononçian delongo -ei [ej] e -ai [aj] respettivamente.
Exempi:
- ang
__eo__[ˈaŋdʒɔw] ~ [ˈaŋdʒju] ~ [ˈaŋdʒew]; plurale ang__ei__[ˈaŋdʒej]; - gamb
__ao__[ˈɡaŋbɔw] ~ [ˈɡaŋbɔː] ~ [ˈɡaŋbaw]; plurale gamb__ai__[ˈɡaŋbaj].
## Saveine de ciù: dittongo atono au- inte poule d’origine grega e latiña
Inte poule d’origine grega e latiña, a prononçia do dittongo atono au- a varia de spesso da persoña à persoña, ò da-o contesto. Pe no arrivâ à de scituaçioin donde de picciñe variaçioin de prononçia pòrtan à unna moltipliçitæ de grafie despæge, pe sti caxi se mantëgne a grafia tradiçionale au-.
Exempi:
__au__tô [ɔːˈtuː] ~ [ɔwˈtuː] ~ [awˈtuː];__au__toritæ [ɔːˈturitɛː] ~ [ɔwˈturitɛː] ~ [awˈturitɛː].
## Saveine de ciù: combinaçion eu inte çerte poule d’origine grega
Inte squæxi tutti i caxi, a combinaçion eu a representa o son [ø]. L’é de ræo che, pe dötrei caxi de poule d’origine grega, se peu avei de prononçe despæge, con de variaçioin da persoña à persoña ascì:
- r
__eu__ma [ˈrewma]; __Eu__röpa [ewˈrɔːpa] ~ [ɔwˈrɔːpa];__eu__ro [ˈewru] ~ [ˈejru];__eu__ropeo [ewruˈpeːu] ~ [ɔwruˈpeːu].
## Saveine de ciù: combinaçioin *consonante* + *‹u›* + *vocale*
Inte ste combinaçioin, comme s’é visto, a lettia *‹u›* atona a l’à o son semivocalico [w].
E rare ecceçioin an da fâ co-e forme derivæ da poule inte quæ a *‹u›* a l’ea tònica. Inte sti caxi, a lettia a tëgne un carattere pægio e a representa o son semivocalico [ɥ] (sciben che peu ësighe, inte çerti caxi, de variaçioin de prononçia). Pe exempio:
- da figua [fiˈɡyːa] s’avià figuâ [fiˈɡɥaː] e no [fiˈɡwaː], figuativo [fiɡɥaˈtiːvu] e no [fiɡwaˈtiːvu], etc.;
- da seguo [seˈɡyːu] s’avià seguessa [seˈɡɥesˑa] e no [seˈɡwesˑa], etc.;
- da scuo [ˈskyːu] s’avià ascuî [asˈkɥiː] e no [asˈkwiː], etc.
## Longhixe de vocale
In zeneise, e vocale peuan ëse longhe ò curte. Pe-a ciù parte di caxi, a longhixe de unna vocale a se peu dedue perfettamente sensa beseugno d’addeuviâ di scimboli azzontivi pe marcâla, che rendieivan a grafia angosciosa da leze e compricâ da scrive.
A longhixe a se marca donca solo che inte quelli caxi inti quæ a peu pai «inatteisa», saieiva à dî quand’a se sente de ciù. A se marca inte doî mòddi: co-o çirconflesso ‹◌̂› e co-i doî ponti ‹◌̈›.
| Se marca a longhixe: | |
|---|---|
|
öxello , öo , cöse , etc. |
|
cantâ , camê , dormî , sô , mû , etc. |
|
mäveggia , pëteneuia , ïsemmo , dôçetto , etc. |
|
cäso , fäsci , ëse , vëgno , fïse , pôso , etc. |
|
cäi , vëi , etc. |
| No se marca a longhixe: | |
|
atro e no ätro, Zena e no Zëna, dixan e no dïxan, vegnui e no vegnüi, oa e no ôa, etc. |
|
pòrto e no pörto, accòrdio e no accördio, sfòrso e no sförso, etc. |
|
amixitæ e no amixitâe, neuvo e no nêuvo, etc. |
|
mai e no mäi. |
## Açento tònico
I açenti grave ‹◌̀› e agusso ‹◌́› s’addeuvian, comme in catalan e in italian, pe marcâ e scillabe tòniche, saieiva à di quelle ciù intense:
- l’açento grave o marca e vocale tòniche -à [ˈa], -è [ˈɛ], -ì [ˈi], -ò [ˈɔ] e -ù [ˈy];
- l’açento agusso o marca e vocale tòniche serræ -é [ˈe] e -ó [ˈu].
S’à da marcâli solo che inte pöchi caxi:
| Se marca l’açento tònico: | |
|---|---|
|
aloè , baxaicò , cafè , Canadà , Gexù , perché , voscià , etc. |
|
Maròcco , imbròggio , tòcco , etc. |
| No se marca l’açento tònico: | |
|
parlâ e no parlầ, sciorbettê e no sciorbettế, traduttô e no traduttố, etc. |
|
ma e no mà, se e no sé, ti e no tì, etc. |
|
cacciou e no cacciòu, poula e no pòula, oua e no òua, etc. |
|
parlo e no pàrlo, vedde e no védde, zeneise e no zenéise, etc. |
|
euggio e no éuggio, taggiæn e no taggiǽn, etc. |
## Saveine de ciù: ecceçioin pe-a marcatua de l’açento tònico
Inte pöchi caxi, s’addeuvia i açenti in sce quarche poula monoscillabica.
- Pe convençion stòrica, se marca l’açento in sciô nomme cà , o pronomme debole de cortexia scià , e i avverbi scì , sciù , ciù , là , lì .
- S’addeuvia l’açento pe aggiuttâ à distingue chì avverbio da chi pronomme, dà verbo da da prepoxiçion, à verbo e prepoxiçion da a articolo e pronomme debole, é verbo da e congiunçion, stà verbo da sta aggettivo.
## Saveine de ciù: açenti tònichi facoltativi
Inte pöchi caxi, peu ëse d’aggiutto marcâ i açenti tònichi pe resòlve de ambiguitæ, comme tra c__à__rrega e carr__é__ga .
Dæto che i açenti fan vegnî ciù difficoltoso segge o leze segge o scrive, e dæto che inte squæxi tutti i caxi e ambiguitæ se resòlvan de lengê pe mezo do contesto into quæ e poule en scrite, se conseggia de addeuviâ sti açenti facoltativi de ræo.
## Saveine de ciù: l’açento in scî verbi a-o futuo
Inte forme da primma e da tersa persoña scingolare da coniugaçioin di verbi a-o futuo, gh’é de fòrte variaçioin de prononçia da persoña à persoña in sciâ longhixe da vocale tònica. Pe convençion, se scrivian donca con l’açento grave, sensa marcatô de longhixe: cacciò ~ , caccià ~ , travaggiò ~ , travaggià ~ , etc.
Sta convençion a permette ascì de distingue con ciù tanta façilitæ e forme de l’infinito comme cacciâ da quelle do futuo comme caccià ~ .
## Consonante
Pe-a ciù parte, a representaçion de consonante in zeneise a l’é pægia à quella inte atre lengue romanse. Mostremmo chì e particolaritæ.
| Particolaritæ | Exempi | |
|---|---|---|
C |
A se leze «doçe» [tʃ] davanti à ‹e› e ‹i›, e «dua» [k] davanti a-e atre lettie. |
cen , chen
|
Ç |
A s’attreuva solo che davanti à ‹e› e ‹i›, e a representa o son [s]. |
çerta
|
G |
A se leze «doçe» [dʒ] davanti à ‹e› e ‹i›, e «dua» [ɡ] davanti a-e atre lettie. |
gia , gæli
|
GN |
A se leze [ɲ], comme in italian. |
besagnin
|
H |
A l’é unna lettia mutta. A s’addeuvia solo che inte combinaçioin che, cheu, chi, ghe, gheu, ghi pe representâ i soin da ‹c› e da ‹g› «dua». |
chi , cheu
|
M |
In generale, a representa o son da [m]. | mi |
| Quand’a l’é davanti à unna consonante, a se leze [ŋ] | tempo , campo |
|
N |
In generale, a representa o son da [n] | neive |
| Quand’a l’é davanti à unna consonante ò in fin de poula, a se leze [ŋ] |
can , banco
|
|
Ñ |
A s’addeuvia pe representâ o son [ŋ] davanti a-e vocale. | settemaña |
S |
Comme in italian, a l’é «sonora» tra vocale e davanti à ‹b›, ‹d›, ‹g›, ‹l›, ‹m›, ‹n›, ‹r› e ‹v›. |
ingleise , reusa
|
| A l’é «sorda» quand’a l’é scrita doggia, ò quand’a l’é dòppo unna vocale marcâ co-i doî ponti ò o çirconflesso. |
fäso , pôso
|
|
In combinaçioin co-a lettia ‹c›, quand’a l’é davanti à ‹e› ò ‹i›, a representa o son [ʃ]. |
sciben , scioî |
|
SCC |
Sta combinaçion a representa o son [ʃtʃ]. | scceuppo , mescciua |
X |
A representa delongo o son [ʒ] da ‹j› franseise. |
caxo , xoâ |
Z |
A representa delongo o son da ‹s› «sonora». |
Zena , zimin |
## Saveine de ciù: a lettia *‹ñ›*
A lettia *‹ñ›*, ch’a representa o son da *‹n›* velare davanti a-e vocale, a se peu vedde inte ben ben de poule zeneixi, comme persoña e æña .
Sta lettia a l’ea za in deuvia into Seiçento, ma a l’é vegnua ancon ciù frequente inti testi zeneixi stampæ à partî da-o Setteçento: â retrovemmo, pe exempio, inta *Gerusalemme deliverâ*, inte euvie do De Franchi, inte l’ediçion do 1745 da *Çittara* do Cavallo, inti testi do Luiggi Pedevilla (o *Lunäio do sciô Tocca*, a *Colombiade*, etc.), into diçionäio do P.F.B., inte strenne de l’Euttoçento comme *O Balilla*, inti scriti do Freirigo Gazzo (a seu traduçion da *Comedia* e atre euvie), etc.
À partî da-o comenso do Neuveçento, a *‹ñ›* a l’é stæta deuviâ sempre ciù pöco. L’é façile che segge perché o scimbolo o no l’ea presente inte tastee de machine da scrive italiañe, che pròpio inte quelli anni comensavan à diffondise in Italia (a dita Olivetti a l’é do 1908). Incangio da *‹ñ›*, s’addeuviava de spesso de alternative comme *‹nn›*, *‹nh›* ò fiña *‹nn-›*. Unna scituaçion analoga, pe l’italian, a l’é quella de lettie grande açentæ: dæto che e tastee italiañe no an i caratteri comme *‹È›*, s’addeuviava incangio a combinaçion *‹E’›*, mascime inti ambiti informali, e st’andio o l’é arrestou fin a-a giornâ d’ancheu.
Graçie a-e neuve tecnologie, ancheu a lettia *‹ñ›* a peu ëse addeuviâ torna de lengê. A l’é in deuvia inte tutti i progetti da nòstra assoçiaçion; inta pagina zeneise do cotidian «Il Secolo XIX»; inte reviste d’informaçion «O Zinâ» e «O Stafî»; inte collañe de lettiatua ligure Zimme de braxa, E restan forme e Biblioteca zeneise; e pe tanti atri progetti de natua scientifica portæ avanti ascì à livello internaçionale.
## Consonante dogge
In zeneise – coscì comme in franseise e in ingleise, ma despægio da l’italian – e consonante dogge in generale no se prononçian, ma en presente pe de raxoin etimològiche che testimònian a stöia e l’evoluçion do nòstro parlâ inti secoli.
A sola ecceçion a l’é – into parlâ da capitale e de atre zöne çentrale – pe-e poule paroscitone (saieiva à dî, con l’açento tònico in sciâ penurtima scillaba), che an a vocale tònica curta. Inte sti caxi, e consonante dogge dòppo a vocale tònica se prononçian con ciù intenscitæ, ma en delongo ciù pöco intense che e dogge italiañe. In linguistica, se ghe dixe che ste consonante en semintense: doggio , ombrissallo , rebecca , etc.
## Bibliografia
A. Acquarone, Parlo Ciæo. La lingua della Liguria. Grammatica, letteratura, storia, tradizioni, De Ferrari, 2015. | webpage | 2,346 | https://conseggio-ligure.org/grammatica/grafia/ | 2,023 |
Subsets and Splits
No community queries yet
The top public SQL queries from the community will appear here once available.